
الجزء 1
'' في جوفي مُتعةُ حرام ، نعم !! أنا تلك العاهرة ''
# لي ..
* قوووووووم مني ، زح ، ززززززززح ..
_ ايوااااااا ، ايواااا ،، ............... ‏( سكت و مبرق عيونو ‏) ...... ما عارف ما قادر استوعب ، يعني لينا اربعه شهور و داخلين في الشهر الخامس من ما اتزوجنا ، و عايشين زي الاخوان لا بتخليني اقرب ليكي ولا حتى انوم في نفس الغرفة ! عشان ...........
هاهاههههههههههههههههه ياخ اول مرة احس اني غبي ! انتي عارفه انا كنت فاهم ، و مفسر تصرفاتك دي على اساس انك لسه ما قادرة تحبيني على اساس كنتي رافضاني و رافضة حبي ، و اديتك وقتك ارررربعة شهوور ، ما ظنيت في راجل قبلي سواها ، ما كنت بديكي فرصه تفتحي خشمك تتمني حاجة والا اكون حققتها و جبتها ليكي قبل تنطقيها ، كل يوم عشتو معاكي على امل بس اسمع منك كلمة حلوة ، على امل بس انوم معاكي في نفس الغرفه ما كنت داير اكتر من كدا ، يوم كنتي تبتسمي كنت بحس اني نجحت في اني اخليكي مبسوطة و املي بيكبر في انه يجي يوم و تحبيني فيهو ، او حتى ياخ شوية ريدة بس ، عشان زواجنا دا ما يبقى باهت !
دا كلوووووو طلع استغفال و استصغار منك لي هههه اتخيلي ، قدرتي تديني على قفاي ، اااي استغربتا لمن ابوكي جا و قالي انك موافقه على العرس فرحتا زي الما فرحتا قبل كدا و كان ضوء اخضر بالنسبه لي بس اصلو ما فكرتا فيكي بالشينة ! كان كل همي تبقى لي ، يعني كنتي واثقة و عارفه انك حتلفي حتلفي و وقت ما تجي و تقرري بمهلتك حتلقي الحمار دا ‏( بقصد نفسو ‏) انه قاعد و منتظرك ولسه بيحبك !
طيب ليه كنتي لابسه وش ما حقك ! ليه خليتيني اشوفك المحترمة المؤدبة مصافحه ساي ما بتصافحي و ما كنت شايف وحدة تفوقك بي اخلاقها .... ليه
طيب لو دا شغلك كان توريني ياخ ما كان انتظرتك السنين دي كلها ولا حتى كان اتزوجتك و انتظرتك اربعه شهور ، كنت بدفع ليكي زي ما ديك دفعو ليكي ، كان توريني انك وحدة ما عندها شرف ، كان توريني انك رخيصه ، كان توريني انك بتبيعي في شرفك كان توريني انك ما بت اساساً
يعني حتى ما لاقي ليكي عذر اختو ليكي لاني راجل وبقدر اعرف انك ما عملتي كدا مرة ولا اتنين ......
عارفه ، قدر ما حبيتك كرهتك !
و حأدفعك تمن السنين الضيعتها في حبك دا دم اقسسسم بالله و عهداً علي ما حأرحمك ، انا اوريكي الحمار الاستغفلتيهو دا حيعمل فيكي شنو ، قوووومي ‏( بي كوراك ‏) قووووووومي اتحركي ، قومي ما تخليني اجرك ، يمين ما يقع الارض ما برحمك ، قوووووومي دايريني اجررررك صح ، يا ***.....
جزئية معلقة لحين عودة
_
'' أنا مُتعبة من الاشياء المُتاحة، لا المرغوبة ''!
_ يا امي عليكي الله ، عليكي الله ياخ ....
_ يُمنة ، كلمتك مليوووووون مرة قلت ليكي ما تدخليني بينك و بين ابوكي ! عندك خشم ، امشي كلميهو برااااك ..
* يا امي ، ياخ انتي عارفه ابوي برااكي حيقول لي لا ..
_ طيب وقت انتي عارفه حيقول ليكي لا بتختيني انا في وش المدفع ليه ؟
* امي انتي بتقدري تقنعيهو ما زي انا عليكي الله حلفتك حلفتك اخر مرة تاني ما بقوليكي قولي ليهو حاجة ، عشااااااااني عليكي الله !
_ طيب طيب ...
* يا سلاااااام ياخ انتي احلا ام في الدنيا ، الله يخليك لي يا رب .
_ ااااااهااااا قلنا شنو !
* اسفه اسفه ، بلاش يخليكي لي ، ربنا يحفظك لي ..
_ ايوة كدااا ..
* طيب يا امي هي ليه ما صح يعني ما قادرة استوعبا صراحه ..
_ و الله يا يمنة انا زاتي ما لاقية ليها فهم توضيحي بس اهلنا زمان كانو بقولو لينا ما تقولي لي زول عزيز الله يخليك لي ! لانها جاية من التخلية يعني الدعوة لو اتعمقتي في معناها حتلقيها معكوسة !
* بس يا امي ربنا بياخد بنية الزول يعني ، انا لمن اقول لزول ربنا يخليك لي ما عشان انا ما دايراهو لا من جواي بكون قاصده م اتحرم منو ... المهم كان عندي طلب تاني !
_ يمنة ، قومي قومي من جمبي ،انا عارفه اصلاً انتي الزول ما يديكي وش كلو كلو ، انجري من قدامي ...
* خلاص خلاص ، براحه بس كنت دايرة ....
_ دايرة قروووووش عارفاكي كويس انا ، ما عارفه قروشك دي بتوديها وين نفسي اعرف ، و ما عندي يلا قومي من هنا ، واقوليكي حاجة ! ابوكي زاتو امشي كلمي براكي !
* لالا عليكي الله لا كل الا دا خلاص قايمة بس كلميهوووو ما عندي مشكله بمش من غير قروش ...
_ حأعد لحدي خمسة و كان ما قمتي من هنا م حأا .....
* خلاص خلاص مشيت مشيت والله مششيت ....
‏( جيت داخله ‏)
الدوشة شنووووو ! طبعاً استاذة يُمن و نقتها و طلباتها الما بتخلص صح يا امي هههههه ..
يُمن : انتي اسكتي ....
امي : انتي لسة ما اتحركتي من هناا انا قلت شنو يا يمُمنة !
يُمنة : خلاص خلاص ماشة والله ماشة ...
طبعاً انتو قايلني النقناقة الفوق دي ‏( يُمنة ‏) صح ؟ هههه لالا ، يُمنة اختي الصغيرة ، يعني ما صغيرة شديد ، عمرها 19 سنة ، طلباتها ما بتخلص و لا ليها اخر ، و كل يوم اجي القى البرنامج دا شغال قدامي ......
جيت جمب امي ، سلمت عليها و قعدت جمبها ،، يمكن المتعارف عليه في اغلب الاسر ان اخر العنقود بيكون ماخد نصيب كبير من الدلع و من الحب ، لكن في اسرتنا كان الوضع مختلف ، كنت انا الماخدة نصيب الاسد من الحب ، في عيلتنا كلها ما من اسرتنا بس ،،
* امي ....
_ قولي ...
* عارفه انا الفترة الجاية دي محتاجة دعواتك شدييييييد ..
_ ياتو يوم كان بيمر علي من غير ما ادعي ليكي انتي و اخوانك ! ..
* لا ما قصدي يا غاليه ، انا عارفه يا امي انك ما بتتوصى بالفطرة ساي بترفعي يدك وتدعي لينا قبل نفسك ، بس يمكن عشان خايفه المرة دي من الامتحانات ، و ما اي امتحانات ..
_ يا بتي انتي بس اعملي العليكي رغم انك بتعملي العليكي والباقي كلو بيعدي و بيتسهل ما تشيلي هم ..
* بأذن الله ... انا قايمة اغير و اصلي و انوم شوية عشان اقوم افطر و اقراااا ...
_ حاضر بس اتغدي اول ، و قبل تغيري هدومك عليك الله يا رحمة شيلي الصحن دا ناوليهو مرة عمك و تعالي ..
* يا امي ......... تئ .. طيب حاضر ..
_ انا بس نفسي اعرف انتي ليه ما بتحبي تمشي ليهم يا رحمة يا بتي !
* يا امي انا ما قلتت حاجة اسي ..
_ انتي ما قلتي لكن وشك قال ..
* خلاص يا امي بمشي بس ما فيها حاجة ، وينو الصحن ؟
_ المغطى داااك ..
* طيب ...
_ ما تتاخري عشان الغداا ..
* امي ، الليله الخميس انا صايمة ..
_ ااااااايك راح من بالي يا بتي والله ، طيب اقعدي خلي يُمنة بتمش ما بديك مشوار تاني ..
* لالا عادي يا امي خلاص انا اصلاً لابسه ..
_ من يوم ولدتك شفت فيكي النورر ، الله يغطي عليكي ....
عشان ما تفتكرو انا عندي سر في بيت ناس عمي و انه سبب رفضي امشي ، وراهو حاجة داساها ، لا ابداً بس عدم قبول رغم اني ما شفت منهم حاجة كعبه ، ياهم الوحيدين من اهلنا ساكنين جيرانا ..
شلتا الصحن ، و طلعتا ، مشيت خبطت عليهم الباب ، مرتين ورا بعض ، فتح لي الباب ..
_ يا هلا رحمة كيف حالك ؟
* و عليكم السلام انور ، الحمدلله انت كيفك ؟
_ معليش قصدي السلام عليكم ،انا كويس ، ادخلي ، امي و سماح جوااا !
* لالا انا جيت بس عشان امي قالت لي ادي الصحن دا لمرة عمو ..
_ خشي ودي ليها ..
* لالا خلاص هاكااا .... شيلو انت ..
_ طيب مُصرة يعني
* ااي والله ياداب راجعه من الجامعه و براك شايف الجو كيف ..
_ يلا ربنا يعين
* اللهم امين ، عن ازنك ..
_ اتفضلي ...
رجعت البيت ، مشيت استحميت و صليت الفاتني ، و انجدعتا في السرييير ، و سامعه صوت تلفوني بيرن في الشنطة ، و ماقادرة انزل رجلي من السرير ، اوووف ، الشنطة ما بتجيني لحد هنا يا ربي .... لسه ما كملتا كلامي ، يُمنة جات داااخلة ، قلت ليها بسسس جيتي والله جاااابك ، عليكي الله ناوليني شنطتي دي تلفوني بيرن من قبيل ... قالت لي بششرط ! قلت ليها :
* يُمنة اقسم بالله نفسي تعملي ليك حاجة كدا لله في لله بس ، ما ممكن لكن ..
_ ياخ ما تديني محاضرة عليكي الله ..
* طيب قولي ..
_ بكرة عرس رضوى صحبتي ..
* رضوى .... رضوى ، اهاااا دي الحلبية القصيرة ديك صح !
_ اااااي ياها
* ماشاءالله وااله واالداير يعرسها منو . !
_ رحمة عليكي الله دا سوال شنو بتاع الخالات دا ، زي المرة الشمشارة ، مالي ومال االداير يعرسها ، كدي خلينا في المهم اسسي ..
* لسانك دا داير قطع والله ، ياخ تلفوني حيطرشق جيبيهو لي بعداك بسوي ليك الدايراهو ياخ ...
_ طيب طيب ، عايزاكي تعملي لي مكياج زااابط كدددداااا ...
* طيب فيها شنو لو قلتي كدا عديل !
_ عشان سمعتك بتقولي لأمي عايزة تقري ، خفتك ترفضي لي ...
* امممم لالا اساساً يدي بتاكلني ، لا وكمان لقيت لي مكياج في الانستقرااام حي انا بس نفسي اطبقو ..
_ لالا تجاربك دي خليها اسي عليكي الله ، اسي بس عايزة حاجة كداااا واو ..
* طيب طيب ، بكرة صح ؟
_ ايوااااا ...
* ابوي وافق ليكي تمشي ؟
_ طالما امي بنفسها حتكلمو يبقى حيوافف ان شاااااااءالله ...
* ما تتعشمي غايتوووو ، و اوع تفكري تدبسيني في المشية عشان انا عارفه ابوي حيقوليكي سوقي اختك معاكي و ما تمشي براااكي ، من اسي كلمتك هاا ...
_ ياخ اكليني ، لالا تعالي ابلعيني ، في شنو انتي برااااحه ، انا اساساً ما سايقاكي معاي دا عرس ما ناقص بوزك تمديهو لي ، و حعرف اقنع ابوي ، كدي امسكي تلفونك دا ، انا ماشه .....
* يُمنة تعالي لحظة !
_ عارفاكي حتقولي شنو يا رحمة
* طيب فكري ، في الموضوع و ما تصديني !
_ رحمة ! دا ما حاجة ربنا فرضها علينا ، و انا عشان اعمل كدا لازم اكون حابة من جواي عشان اقدر اقتنع ، بعدين يا رحمة انا لسه صغيرة ، لسه ما شفت حاجة للدنيا دي ، نفسي اللبس نفسي اتفسح نفسي اسافر نفسي اتعلم ، يا رحمة انا فرقي عنك اني شغوفة ، بحب حياتي ، بحب استمتع ، ما بحب احتكر نفسي في مكان واحد ، عايزة اتمتع ..
* هه محسساني اني بقوليكي كدا عشان اخنقك ،
طيب دا عمرو ما حيمنعك تستمتعي بحياتك ، ابسط مثال عندك انا ، بعششق المكياج و بستمتع بيهو شديد و بطير من الفرح لو جاني قلم كحل ساي هدية ، و بتمكيج و ما حارمة نفسي من حاجة بالعكس ..
_ و بعد تتمكيجي يا رحمة ، اهاا الش
ايفو منو مكياجك دا ! بتمشي تغسلي وشك و تصلي و تنومي !
* فعلاً .... ااااا .. خلاص يا يمنة شوفي كنتي ماشة تعملي شنو ! و اوعدك تاني ما افتح ليكي الموضوع دا !
_ يا ريت يا رحمة ، وخصوصاً قدام امي ..
* جداً يا غالية !! رغم انو اتربينا انا و انتي نحترم رغبات بعض ، فا ما كان مفروض اصر على حاجة انا مقتنعة من جواي انها بتجي من نفس الزول ، ما بيلذو عليها ..
الجزء 2
جداً يا غالية !! رغم انو اتربينا انا و انتي نحترم رغبات بعض ، فا ما كان مفروض اصر على حاجة انا مقتنعة من جواي انها بتجي من نفس الزول ، ما بيلذو عليها ..
_ مشكلتك يا رحمة في كل مرة تفتحي معاي الموضوع دا ،انا قاعدة احس اني بعصي ربنا لمن اقوليكي لا انا ما حابة ، انا ما رغبتي اسوي الحاجة دي ، ما عارفة بجد يا رحمة ، بس انا ما نفسي ، حاولي تفهميني ،ااي انتي اختي البحبها ووبحترمها و نفسك تشوفيني احسن وحدة ، بس دا ما معناتو ابقى شبهك و اعيش كآبت ........
* كملي ، كلامك .... قوليها ...
_ انا اسفة يا رحمة ، بس كل واحد فينا شايف الحياة دي بمنظوور مختلف و ابعاد مختلفه ، و وريتك رغبتي و زي ما انتي كنتي بتتمنيني كنت اكون بشبهك ، انا كمان كنت بتمنى انك كنتي تكوني شبهي ، و ما اربط حياتي بصحباتي و احسهم بفهموني اكتر منك ،ما قصدي اقارن بينكم بس دي الحقيقة ،مرات كتيرة بتمنى لو كان عندنا اخت تالته و ... ..
* انا يا يمنة ما كنت بعيدة منك بالعكس كنت جمبك و بحاول اشاركك بس يمكن عشان فرق العمر بينا مخلي كل وحدة تفكيرها مختلف ، بس انا بتوجع لمن بتقولي انك م شايفه فيني الاخت المثالية وكلامك دا ، بس انتي ما حصل لجأتي لي في حاجة و ما لقيتيني معاكي يا يمنة ، انتي حياتك مع صحباتك ، حصل مرة قلتي لي ارح معاي وانا رفضتا ؟
_ عشان عارفه و متأكدة يا رحمة انه ما جوك و متاكدة انك كنتي حترفضي و براكي قبل شوية قلتي لي ما تفكري تدبسيني !
* انتي عارفة اعراااس و حفلات و اغاني لا ، لكن مشوار و طلعة ، انا قداااام ..
_ طيب ، دا الانا عارفاهووو
.......* انا ما معقدة يا يُمنة ، انا عادية بس انا قمتا لقيت روحي كدا !
_ اعفي لي انفعلت و قلت كلام يجرحك ياخ حقك علي ‏( باست على راسي ، و حضنتها ‏) ..
* ما بزعل منك انا انتي روحي .... يلا وريني حتلبسي شنو عشان اسوي ليكي مكياج ، العرس كلووو يتكلم بيهوووو ...
_ هههههه واثقة ، البنات حيتهبلو عليهو ااااح متحمسسة ..... انا مااااشه اشوف اخر الاخبار من امي .......
* طيب ههههههه ..
بعد يُمنة طلعت من عندي ، امي جاتني قالت لي ، بكرة الجمعة ، لمة العيلة ، الجمعتين الفاتو ما مشيتي معانا ، بكرة حاولي تجي معانا ، قلت ليها دي الحالة انك عارفاني ممتحنة الفترة الجاية يا امي ، انا ما بتعذر لكن جد صعبه ، بس اخلص امتحاناتي اطلبي مني الدايراهوووو ... قالت لي ما حسبتها ، كدا بس كمان عشان يُمنة ما حتمشي معاي عشان عرس صحبتها داا ، و انتي ككلامك صح ، كل دا ملحوووق و ربنا يوفقك ، يلا قومي المغرب فضل ليهو عشر دقايق و يأذن ، كله جاهز بس سخني ، و التمر مغطى في الكورية البرتقالية جوا التلاجة ، قلت ليها مافي عجوة اسويها بالسمنة والسمسم ؟ قالت لي ما عارفه كانت في بس سمنة مافي ، قلت ليها ما مشكله يلا انا قايمة ....
فعلاً قمته ، مسافة جهزتا اكلي ، و دخلته اتوضيت ، الاذان اذن ، شلته تمرة حللته صيامي ، سمعته صوت الباب فتح ، قلتا حمدلله ... مشيت على الباب ، قلته ليهو حمدلله انك جيت يا ابوي ، و مشيت حبيت على راسوو ، و فضلتو ، قالي :
_ مالك كنتي منتظراني اجي ولا شنو ؟
* اااي يا ابوي والله زي ما عارف الليلة الخميس و صراحه شهيتي مقفولة ، امي و يُمنة اتغدو قبيل و مافي زول حياكل معاي فا ما صدقته سمعت صوت مفاتيحك ههههه ..
_ قبيل اتصلته على امك كلمتها اني متغدي مع الفاضل اخوي لكن كان كداا ما بودر اجر الصايم ، قومي سرعه سرعه عشان احصل الصلاة ...
* لالا يا ابوي انا اصلاً سميت وحللته انت امشي بمهلتك على الجامع بعد الصلاة ان شاءالله ناكل اصلاً ما جعانة ...
_ حرام انتي من الصباح صايمة ..
* يا ابوي يلا بنتظرك ، انا زاتي مسافة اصلي ..
_ الله يبارك فيك يا رحمة اسم على مسمى ..
* الله يسعدك يا ابوي و يديمك لينا يا غالي ، يلاا ما تنسانا من صالح الدعوات ..
مشيت من جمب ابوي بعد سمعته صوت تلفوني بيرن ، و خليتو جمب خشم الباب طالع على الجامع .. رديت ....
_ ضاربه ليك كم مرة انا ؟
* شوشو ، اسمعي انا صايمة هااا اصلي و افطر و ارجع ليكي ..
_ هااا كذااابه ولا حترجعي يا رحمة ياخ مالك انتي بقيتي كدااا ..
* اسفة و غلطانة والله حقك علي م تزعلي و الله برجع ليكي ..
_ خلاص طالما حلفتي مصدقاكي ...
* يلاااااا
_ تمام ...
بعدها قمت صليت ، و سخنت الاكل تاني ، و بقيت قاعدة منتظرة ابوي يجي ، جا قريب صلاة العشاء و وشو نهائي ما كان مبشر بالخير كان في حاجة غلط ، رغم انه كان بينفي و انه مجرد صداع ، الغريبة لمن شافني قاعده بصينية الاكل قدامي ، قالي عشاكم بدري ، امك وين و يُمن !!
قلت ليهو :
* ابوي قول بسم الله ، دا فطوري انا منتظراك ترجع عشان تاكل معاي زي ما اتفقنا !
_ يا الله ، نسيت يا بتي والله ، اعفي لي ياخ ، كان تاكلي لمن لقيتيني اتأخرتا .... قربي الصينية دي جااي تعالي .....
* ولا يهمك يا ابوي ، اسي ما فات شي ، الاكل معاك زاتو فيهو بركة ...
_ ربنا يتقبل ... اها امك وين م كلمتني !
* ياهو مع مرة عمي بي غاد
ي معاها يُمنة ، قالت لي بس تجي اناديها ...
_ لالا خليها تفرق ، انا زاتي بصلي العشاء وارقد انوم عشان مصدع .. و صاحي بدري ..
* عندي بندول يا ابوي ، اديك ؟
_ لالا ... عللجي نوم بس
* قدامك العافيه يا ابوي ، اكل اكل ! مالك وقفتا !
_ والله اتمليت فل حمدلله والشكر لله ، ربي يديمها علينا نعمة ، اكلي انتي الجعانه من الصباح دي ...
* يا ابوي ياخ كنت متقلني عليك الله مد يدك اكل تاني شويه بس ...
_ حاااااااضرررررر
__ دا ابوي ، حاج محمد عبدالمنان الجزولي ، بحبو لدرجة لا توصف ، يمكن انا خالفت قاعدة اني احب امي اكتر ، ما عارفه بس بميل لأبوي بزيادة كدا ، لانه حنين ، رغم ال ***............................
في مواضيع ما بحب افتحها ، بفضل اني اسكت عنها لانو يكفي اني عايشاها ، فا انتو حتعرفو كل حاجة مع الاحداث الجاية .. و
بصراحة ما عارفه ، اذا من الضروري اعرفكم بنفسي ولالا ، بس انتو اسي عرفتو حاجات كتيرة عن حياتي ، فا حأوقول ليكم المعتاد ،، طبعاً اسمي رحمة زي ما عارفين ،، رحمة محمد عبد المنان الجزولي ، اساساً من كسلا بس ياهو استوطنا هنا ، و قرينا هنا انا واختذ ،و كسلا دي اخر مرة مشيناها في عيد الضحية الفات ، المهم بقرا # حقوق اخر سنة ، و ما كانت عندي رغبة معينة ، بس كانت رغبة ابوي لشئ في نفسه و انا حبيت تخصصي بعد درستو والحمدلله ... فا ...
اكيد كتار منكم مستغربين انا ليه سميت قصتي # شرق 8 ! اسم مبهم !! حقيقة هو ما مبهم ، هو النواة ، اللُب ، نواة قصتي ...
يعني حخلي الاحداث تتكفل انها توريكم كل حاجة ، وعلى فكرة انا ما بحكي ليكم عشان تنصفوني ،لالالا لا !!..
انا رحمة محمد عبد المنان الجزولي ، اتولدتا في ديسمبر يوم 10 سنة 1991 ، انا خالفت قاعدة اني اكتب قصتي لاني مظلومة او فقيرة ، او عشت قصة حب فاشلة او اتزوجت بالغصب و زواجي ما نجح ، .... الخ
لا انا رحمة و بكل قوااي العقلية ،بقوليكم انا ما مظلومة ! انا # ظالمة ، مبتزلة ، بائسسة ، حقيرة ، و مزلولة ، و متهانة ، ......... الخ # تابعوني ...
تاني يوم ، بقول لأمي :
* امي بتنتظريني ؟
_ وين ماشة ؟
* ماشة معاكي اللمة !
_ يا بت انتي مش قلتي عندك امتحانات جاية ! و اتكلمنا و اتفقنا !
* انا كنت مساهرة لحد الصباح يا امي ، زهجته والله !
_ اول مرة تشتكي من القراية ..
‏( جات يُمنة ‏) ..
يمنة : لا كدي دقيقه يا رحمة ، ماشة وين انتي ؟
* اوووووووف ، نسسسيتك والله ، انتي ابوي خلاص اداكي الموافقة ؟
_ قاليها عشرة طق تكون جواا البيت ..
يمنة : اها امي ورتك ..
* طيب خلاص يا امي ، امشي انتي انا حأقعد عشان اسوي ليها مكياج ، انا وعدتهاا . ، و بعداك بقعد اقرااا ..
_ طيب ، بعدين م تنسى تربسي الباب كويس و ما تفتحي لأي زول ، و انتي يا استاذة ما تجيبي لي الكلام مع ابوكي ، عشرة دي تجي ، طق تكوني جوا البيت دا ! فاهمة ؟
يمنة : حاضر ...
* حااضر ..
_ يلا مشيت ..
* مع السلااامة ...
قعدت شوية الملم في البيت و اروق ، لحد الساعه 2 جات ، امي اتصلت علي ..
* السلام عليكم امي ..
_ و عليكم السلام ، اسمعيني يا رحمة
* قولي يمة !
_ تخلي اي حاجة في يدك بتسويها ، و تلبسي عليكي الله تجري جري لأبوكي في الجزارة ، شيلي منو الكبدة و ختيها لي في الفريزة جوا ..
* هي ، لكن يا امي كدا كدا ابوي بجي ، طيب خلي يجيبها معاهو !
_ ماشي عزاء ، قبيل كلمني و انا طلعت ونسيت ، اسي حصليهو ، انتي عارفه كان اخرناهو حيزعل ..
* حي يا امي ، طيب طيب ، مسافة اللبس بس ..
_ سرعه عليكي الله ..
* خلاص يا امي مسافة اللبس بس .
_ طيب يلااا ....
انا ابوي بشتغل في جزارة ، هي ما حقتو بس بيشتغل فيها من زمان شديد و كبرت مع الزمن و هو الماسكا زي الحقتوو ...
المهم لبست عبايتي و نقابي ، و شبشبي و جريت جري ... مالكم !! هه اااي انا منتقبة والحمدلله من عمري 16 سنة ، %80 من شباب عيلتنا ما بيعرفو شكلي عامل كيف .
الجزء 3
طلعتا ، جري .. هي الجزارة ما جمبنا طوالي ، يعني لو اخدت ركشة خمسة دقايق بوصل ، و مشي زي 12 دقيقه كداا تقريباً ..
المهم ، بقيت ماسكة دربي دغري لمن وصلتا ، كان في راجلين واقغين منتظرين طلبهم ،و ما شايفه ابوي ، شايفة لي يدين بتقطع اللحمة من برا بالقزاز ، و الفخذه المعلقة مغطية وشو ، بس دا ما ابوي ، انتظرتهم لمن طلعو .. و قفت جمب الباب ، و عاينت ياخ ، بالجد '' سبحان من زين وجوه الرجال باللحي '' اطلت النظر فيهو من تحت النقاب ، و انا عارفة ان " النظرة الاولى عليك ، و الثانية عليك " فاا ربنا يسامحني ، و كان شاب اواخر عشرينات .. قلت ليهو :
* السلام عليكم ..
_ سكت ورد بعد مدة ، و عليكم السلام ‏( بما اني منقبة فا التزم برد التحية كاملة ... و رحمة الله و بركاته ‏) ..
* ابوي وينو ؟
"_ ضحك " ابوكي ضايع عندنا يعني ؟
* حاج محمد عبد المنان !
_ اااا اااسف اسف والله ، مم ما . ...
* لالا عادي ، هو وينو ؟
_ مشى واجب عزاء ، بس عفواً انتي جيتي عشان الكبدة صح ؟
* اايوة !
_ لحظة ....
.......*
_ اتفضلي ..
* عليك الله دبل لي الكيس داا ..
_ جداً ...... كدا تمام ؟
* ايوة ،شكرااااً ... بس معليش على السوال ، انا ما عرفتك صراحه ، جديد هنا ؟
_ ما جديد شديد لكن شكلك انتي الطولتي ما جيتي ..
* هه فعلاً ... يلا عن ازنك ..
_ غريبة !
* نعم ! قلت حاجة !!
_ لالا لالا ابداً
* كأنك قلت غريبة !
_ صص صرااحة ، جاتني وحدة قبلك و برضو قالت بت الحاج ، و اديتا الكبدة و اسي .. انتي كمان بتقولي بتو و .......
* اهااا ، ايواااا لالا عادي !
!!!...._
* مع السلامة ...
_ الله يسلمك !!...
مشيت البيت ،،بعد وصلتا ، اتصلت على امي وريتا اني شلته الكبدة و ما لقيت ابوي و كدا ، و بعدها ، دخلنا في موضوع مكياج يُمنة ، طبعاً يلا يمكن من التناقض تشوفو اني وحدة ملتزمة ، صيام و نقاب وصلاة و .. الخ
و بحب المكياج ، اااي بحبو وحلمي امتلك افخم الخامات و جميع الانواع واشتغل في المجال دااا ، لان اقنعت نفسي من ناحية الدين و الحرام ، انو : انا علي اسوي المكياج انما الاستخدام دا عليها والزنوب عليهااا ، انا كل البعملو اني حأمارس حاجة بحبها شديد ، و دا طبعاً بيظل مجرد حلم ، عشان كدا قعد احاول احققو في بنات اهلي و بنات جيرانا و يُمنة زي ما شايفين ... الخ ، و الفهم السائد للكوافيرة بيعاملوها كأنها وحدة ما بت ناس، او ما عندها اهل يلموها ، ما عارفه لكن دي فكرة مجتمعنا العايشنو دا ،امنيتي ابقى ميكب ارتست ....
و عارفه انه مستحيل ...
‏( في جانب تاني ‏)
* والله يا محمد ما عارف ، يمكن يكون تفكيري دا متخلف ولا رجعي ، يعني ما تفكير شاب في عمري ، بس صدقني دي رغبتي ..
_ ابوها بديك !
* ما بعرف ، ما بعرف ...
_ طيب انت عندك حاجة اسي ، ما عندك يا متوكل غير شهادتك القاعدة في الدولاب ..
* يا محمد عليك الله براها مقفلة ياخ ، ما تقفلا علي زيادة ، و بعدين ياخ فيها شنو ببني ليها فوق ..
_ ما بقفلا بس لسه بدري على الموضوع دا . و بعدين انت وحدة ما شفتها كيف بتفكر فيها كدا !
* دا احساس انت ما حتعرفو ، و على كل حال انا ما مستعجل لسة ....
اتزكرتا شيماء المنتظراني ، اتصلت عليها تلاته مرات في التالته ردت ...
_ لسه بدري ، كان تكلميني انك حتتسحري و تكلميني ..
* شوشو ، روقي ياخ والله انشغلتا ..
_ طوااالي في الحالة دي ، متين بس وريني كنتي فاضية ، من يومين بتغسلي و قبلو بتكوي و اسي مشغولة ..
* يا الله ، شوشو عليكي الله بطلي نقتك دي حلفتك ياخ ..
_ اصلاً كلامي دا مُر و ما بيتبلع ..
* الليلة ووووب اناااا ،كدي وريني قريتي ؟ بقتلك لو ضيعتي اليوم دا ساي ..
_ قريت عندي شنو غير القراية الله يخارجنا بس ..
* هانت خلاص ، الصبررر ... تعالي هنا ! المزهجك كدا شنو ؟ خطيبك طبعاً !
_ هو في غيرو ، سجم الرماد نجضني نجاض ياخ ..
* اها هههههههه حصل شنوووو
_ بتضحكي ، هااا صحي اليدو في الموية ما زي اليدو في النار ...
* ما قصدي والله ، بس مشاكلكم زي مشاكل الشفع ما عارفه لكن نهائي ما عاقلين ، و بعدين اناي عارفه راي في موضوع الخطوبة والحب دا ، دي فترة من عمرك حقتك براكي ، تقري و تتثقفي و تتعلمي و تستفيدي تمهدي لمستقبلك ياخ ، العلاقات دي بتعجز بالزول ، بتخلي محور حياتك كلها شخص ، ياخ جربي حياتك دي هي زاتا تكون المحور ، ياااخ في حاجات احلا من الكلام الفارغ داا ...
_ اااااااففف عندما تتحدث الشيخة ، اها ما نفسك تجيبي لي حديث و تحللي لي و تحرمي لي زي ما بتعملي كل مرة ، ياخ انا مصاحباكي ليه ، يااااا ربي الحمدلله غايتو واحد مطلع عيني و صحبة جايبة لي الضغط المصبرني عليكم شنو انا ، لا والمصيبة بحبكم ، ياخ طيري ، اديني يُمنة ، دي الزوله الفلة ...
* كووووويس يا شوشووو اصبري ، و يُمنة زاتا مافيشة ههه
_ كذابة ، مشت وين ؟
* عرس وحدة صحبتااااا
_ اححي اها شوفي جنس دااا ، شافعه قدر يُمنة عرسوها و انحنا قاعدين لمبرووك و اميين ..
* ههههههههه والله انك سطحية و تفكيرك محدود ، و بعدين انتي مخطوبة
بدور العرس يختي حكون دايرة شنووووو مثلاً ، اجاخد في سبيل الله !
* ههههههههه والله لكن ، دا كلااام ...
_ ما اديتك الشمار !
* قولي
_ تتزكر سيدة !
* سيدة منو ؟
_ ياخ بت جيرانا الدفعه القدامنا !
* ما عرفتها والله !
_ ياخ باعرفيها ، رقيقة كدا و بتلبس نضاراتك كعب كباية مدورة !
* اها ايوااا عرفتهاا ، دي جبتيها من وين زمن ما شفتهاا ههه ...
_ بس ، اتخيلي ،سافرت دبي ..
* استغفر الله ، ياخ انا اسي قايلة عندك موضوع والله ، طيب مبروووك عليها ..
_ دا الموضوع زاتو بقوليكي سافرت دبي !
* طيب حلووووو اها والمشكلة وين !
_ مافي مشكلة ياخ ، اقفلي عليك الله . استاهل اناااا البتصل بيكي ..
* انا المتصلة على فكرة هه ...
_ ما تستفزيني يا رحمة ، سلااااام، قفلت
* لحظة يا مجنووونة ما تقغلي ياخ ... الووو هههه الوو ، قفلت هههه صحي مجنونة ...
بأختصار شديد دي ايامي ، انضغت شديد في القراية يعني مكرسة حياتي كلها عشان اقرا و ابقى محامية ناجحة و افتح مكتبي الخاص و اترافع عن قضايا مختلفة ،
كان حلمي اجيب حاجة في البيت من مالي الخاص رغم انه ابوي والله ما محوجنا لحاجة والحمدلله ، و وضعنا ميسور ، بقليلا و بي كتيرها ماشة ، و زي ما بقولو .. من حمدو زادوو ،، فا الحمدلله ...
‏( في جانب عمو الفاضل ‏)
_ محمد دا اخوي يا اسعد
* يا ابوي عارف انه اخوك ما قلتا حاجة ، بس البتطلبو مني دا صعب شديد يا ابوي ..
_ يا ولدي ما تقولي فلانة و علانة ، رحمة بتنا و اتربت قدام عيونا و بت نلتزمة وانت براك عارف كدا ، انا شايف انها انسب وحدة ليك يا اسعد و انا ابوك يا ولدي ما بدور ليك الحاجة الكعبة ...
* ابوي و تاج راسي و انا كلي تحت رجولك و تحت شورتك ، بس انا عندي اسبابي التمنعني عن الزواج دا ..
_ اسبابك ! وريني رغم اني ما شايف اي سبب يخليك ترفض بنت عمك ، اذا على البيت جاهز ، و اذا على شغلك ، الحمدلله على احسن ما يكون !
* ما كدااا يا ابووووي ، لكن ال ....... قاطعو
_ يبقى نتوكل يا اسعد الله يرضى عليك ، البنت دي ما يستاهلها واحد غريب ..
* يا ابوي صعب والله .....
_ جرب يا اسعد يا ولدي ، ...
* بعدين يا ابوي البت دي انا ما شفتها من وعينا على الدنيا دي و هي بالنقاب لمن مرات بحس انها اتولدت بيهو ، لو ما من صوتها ما بعرفها ...
_ في حاجة في الشرع اسمها الشوفة الشرعية ..
* ‏( قال في سره ، الظاهر ما عندي مهرب من الموضوع دا ، اااااخ بس يا ابوي لو تفهمني ، بس لو تفهمني ‏) ..
_ سكتا مالك ؟
* لالا مافي حاجة ، الفيهو خير ربنا يعدلو ..
_ امين يا رب ..
المهم ، مشت الايام ما بين ضغط نفسي ، و ارهاق جسدي ، كنت بحاول قدر الامكان اني اجتهد عشان انجح في آخر امتحان لي ، و ما عايزة اي نجاح وخلاص ، لالا ، عايزة حاجة تخليني ارفع راس امي و ابوي .. و فعلاً جات علي ايام ، ناس امي ديل ما كنت بتلاقى معاهم الا في صينية الاكل و شيتي بكون في يدي ..
يلا فجأة حسيت الدنيا جاطت عندي ، و صادفت الامتحانات ، مع زواج سماح بت عمي الفاضل ، ياهم جيرانا ، و طبعاً بقو البيتين مفتوحين على بعض ، بيت عمي و بيتنا ، كان فضل لي ، زي امتحانين واحد مصادف بكرة و باهو حنة سماح ، و الامتحان الاخير ، كان بعد العرس بي يوم ..
لقيت الوضع ما بيتحمل ظروفي ، طوالي قررتا امشي بيت خالتي ، فعلاً لميت حاجاتي و فتشت امي فتيش من نص النساوين ، جبتها غرفتي وجيت ...
_ بسم الله في شنو يا رحمة ؟
* عايني يا امي بصراحة انا ما قادرة اتحمل !
_ في شنووو ! و بعدين مالك لابسه عبايتك ماشة وين ؟
* ماشة بيت خالتي نجوى ، والله يا امي ما قادرة اقرا هنا ولا الكذب بينفع و انتي عارفه انا امتحاناتي دي مهمة بالنسبة لي قدر شنو !
_ جنيتي انتي ! عيانة انتي ولا شنو ! اول حاجة خالتك نجوى دي انا بحنسك حنيس عشان تمشي ليها زيارة ساي ما كنتي بتقبلي ، لا و كمان عايزة تخلي مناسبة بت عمك اللي هي في بيتك و تمشي ! دا كلام شنو ؟
* كيف يا امي كلام شنو ، اقرا كيف انا ولا وين بس وريني ، بي هنا ونسة و زغاريت ودق ريحة و جوطة شفع ، و بي هنا اغاني ، و بي هنا ما عارفه شنو ، اسوي شنو طيب دليني يا امي ..
_ انا قافلة عليكي غرفتك دي عشان مافي زول يدخل و يمرق عليكي اسوي شنو اكتر من كدا !
* امي هي غرفتي دي في بيت تاني ؟ ما ياها في نفس البيت لو زول عطس ساي بتجيني جمب اضاني !
_ رحمة ، انا ما فاضية للكلام دا ، الحريم مستنني ، طلوع برا مافي ، عييييييب ، و بعدين ليكي شهور بتقري اكيد ما حتمشي تمتحني يد ورا ويد قدااام ، بدل كلامك دا تعالي ساعدينا وري الناس وشك !
* دا كلام شنو يا امي ، بدل تشجعيني بتقولي كدا ! و بعدين انا القعده برا م بتنفع معاي و الباب و الشبابيك فاتحة و اكيد في رجال يا امي داخله طالعه ، اقعد كاتمة نفسي بالنقاب !
_ رحمة ! انا فترتا منك ، كدااا ووووب و كداا وبين ، انا طالعه ، و دااااك ابوكي امشي كلمي ..
* يا امي لحظة بس ..
_ ما ناقصه انا عليكي الله يا رحمة ..
يا الله يا امي ، يا الله ، اسوي شنو انا اسي ، و ابوي مستحيل يرضى امشي
عند
خالتي ، ياااا لطييييييف ، مستحيل اقرا كيف بس يا الله ، اااااااه ....
فكيت تلفوني من الشاحن ، واتصلت علي ابوي ......
الجزء 4
فكيت تلفوني من الشاحن ، واتصلت علي ابوي ......
جرس كامل لحد م بيفصل و ما بيرد علي ... جات يُمنة داخلة ، قالت لي :
_ مالك رايحة جاذة كدا زي الديدبان !
* بتصل علي ابوي ما بيرد
_ اكيد يعني ما حيكون فاضي ليكي ..
* هو برا الشارع !
_ ما بعرف ما شفتو، مالك في شنو ؟ّ
* مافي حاجة
_ طيب اسمعي ، البنات بيسألو منك ، و سماح قالت عايزاكي ، و صحي تعالي اسألك مالك انتي زي البايرة الغيرانة من عرس وحدة ، مالك م بتقعدي مع الناس ، الناس ديل من جو عندنا و انتي ضاربه البوز دااا ...
* حسني اسلوبك شنو البايرة و الغيرة والكلام الفاضي دا يا يُمن ! حأكون مالي يعني ، ما عارفه اقرا زي الناس ، الدوشه جاية من كل حتة و بكرة عندي امتحان ، انا ما عارفه الناس دي لمن بتغني و تلعلع كدا بتستفيد شنو !
_ لااااااااا ، انتي جنيتي رسمي اقسم بالله ما طبيعبه يا رحمة ، ياخ ليكي شهور بتقري ، عايزة تفهميني انك ما مجهزة للامتحانات دي !
* ما معقول انتي وامي نفس الكلام ، دا بدل تدعموني و تشجعوني !
_ نشجعك لمن تكوني فعلاً ما قارية ولا م عندنا ظروف ، خليها على الله ، عيب دي بت عمنا و متربية معانا يعني اختنا ، عيييب يا رحمة ، وري الناس وشك و فكي البوز داا ، اللبسي نقابك و اطلعي لو سمحتي .. و *.. مشت ..
* يا الله ..... اسوي شنو انا ، حأطلع وامري على الله ... يُمنة دقيقه يااااا بت ، تعالي وريني سماح وين قاعده .... اخخخ مشت .. !
انا والله ما كعبة ولا البت الما بتخدم ، بس يمكن من خلال كلامي عرفتو قدر شنو انا بحب قرايتي و ملتزمة ، بس زي ما امي و يُمنة قالو ،ظروف و لازم اساعد ،خجلانة من نفسي اوريهم وشي حتى ....
مشيت ، جمب المراية ، لميت شعري و لفيت طرحتي و لبست النقاب و طلعتا ، عامتاً بلبس جوينتات ، بس ما لبستهم المرة دي بحكم اني حأكون موجودة جوا البيت ..
طلعتا ، سلمتا على عماتي و بناتهن و الاهل و البنات ، طبعاً عيلتنا لا تعد ما شاءالله ، ياهو بقيت داخله و مارقه و اشيل من هنا و اساعد هنا و مع النقاب خلاص اتكتمتا بقيت ما قادرة اخد نفسي ، قلتا انسحب جوا الغرفة شوية .. جاتني ريان بت عمتي مسكتني من جمب الباب ، قالت لي العروسة عايزاكي ، قلت ليها يُمنة كلمتني قبيل بس ما ورتني وين هي ! قالت لي امشي ليها في بيتهم في غرفتهااا .. قلت ليها تمام ...
مشيت المغسلة ، غسلت وشي و نزلت النقاب و مشيت ، بس وصلت جمب باب الشارع ما عارفه لكن قلبي اككلني لمن . تلقائياً لقيت نفسي وقفتا مسافة ، و سامعه صوت رجال شكلهم محل صيوان السونكاب ..
‏( ملحوظة يا جماعه للناس الما بعرفو السونكاب .. السونكاب دي عادة سودانية معروفة عند القليل ، هو فال بس و بتعمل بحفلة ، المهم عندنا في قبيلتنا ، طبعاً دا بتعملو قبايل معينة ما ح احدد اسم القبيلة لكن القليل منكم بعرفوها ، و في ناس بعملوهو ك تجديد في مناسبة الاعراس بس ما بتكون من عاداتهم وتقاليدهم ، لكن ما عادة متبعة .. فاا السونكاب بيكون العصر في الصيوان براا ، مفروض ان يتعمل جمب بيت العريس ، فاا ما كنت عارفه الفهم هنا شنو ... الخ ‏)
فتحتا الباب ، و دنقرت راسي و عديت من كمية رجال اغلبيتهم اهلنا ، و الباقي ما بعرفهم ، المهم دخلت البيت ، كان في حريم في الحوش راصين السعف دا و السكسك والودع و الحلويات والبلح ، بيربطو ، و معاهم ولدين ...
المهم ، دخلت الغرفه ، لقيتا قاعدة براهااا ، من جيت داخله قالت لي والله انا ما عارفه انتي طينتك دي شنو يا رحمة ، قلت ليها انا عارفة انتي زعلانة مني ، بس انا البي الله بعلم بيهم ، عايني تحت عيوني بقى اسود كيف ‏( فتحت وشي ‏) ..
_ انا ما اي زول يا رحمة لكن !
* انتي اختي يا سموحة ياخ ما تزعلي عليكي الله ..
_ ما زعلانة ، اسي وريني !..
* شنو ؟
_ شنو ، شنو مكياجي يا رحمة منو حيمكيجني غيرك !
* يا بت هوي انتي جنيتي ولا شنو ! اااي انا بمكيج لكن ما لدرجة مكياج العروسه ، يعني مكياجك دا مفروض يكون حاجة فخمة كدا ..
_ ياخ حق العرس حجزتا عند هند حسين ..... ‏( اسم وهمي ‏) ..
* اها قصدك حق الحنة !
_ ايوااا
* ابشري ، بس لازم حاجة خفيفة عشان بعدين تظهري !
_ اي اسي كنت حأقوليك كدااا ..
* اسمعي ، انتي العريس هنا ؟
_ اكيد ما شفتوو لكن ، ريان قالت لي جااا
* السونكاب دا لشنو هنا ؟
_ ما بعرف والله بس المهم نتفرج
* وانتي ماشة وين يختي لمن تتفرجي كمان !!
_ ياخ دا توبي ، حأتلتم ، اصلا كل البنات و الحريم حيكونو كدا !
* ما تطلعي ياخ خلي البنات يصورو ليكي ..
_ لالا اصلاً مافي زول حيعرفني ..
* طيب تمام
_ هاكي دااا ...
* اسوي بيهو شنو ؟
_ احضري بيهو السونكاب
* سماح جنيتي انتي !
_ اكيد م حتحضري كداا ، العادات بنلبس الفوط السادة دي و اتلتمي فيها شنو !
* ما بقدر ما بقدررررر صعبه ..
_ ياخ اساسا بنقيف بعيد بطلي مساخة ..
* طيب بشوف كداااا ... و الله بالي مشغول ، نفسي تقدر اقراااا ...
_ ياخ خليها على الله يا رحمة و بعدين ماشاءالله انتي شاطرة ...
* ونعم بالله ... طيب حاجيب شنطة المكياج واجي
..
_ ليه ؟
* عش
ان امكيجك !
_ رحمة والله حرام عليكي ياخ انا حنتي بكرة ما الليلة ، معقوووول !
* اعذريني عليكي الله ، بس الحمدلله ..
_ ما مشكله انا كلمتك بس عشان تعملي حسابي لانو عارفه البنات ما حيخلوكي ، كل وحدة حتكون منمرة عليكي ، قلتا احجز قبلهم هههههه ...
* بسوي ليكم كلكم ، بس والله ياريت لو عرسك دا صادف بعد امتحاناتي ، معنوياتي كانت حتكون الف ههه
_ معليش اسوي شنو ، حظك جااا كداا ...
* يلا المهم السترة و ربنا يتمم على خير ..
_ امين . ّ. وانتي ما مفكرة تتزوجي !
* بررررري ما اسي ، لسسسسسه ...
_ وين لسه عمي ما حيخليكي .. وانا عارفه سوقك ناااار ..
* عيب حسني الفاظك ما كداا ..
_ وااي يا رحمة الدنيا دي كلها حتتغير وانتي حتفضلي زي ما انتي ، يا بت عيشي عمرك ياخ ، دا شنوو داااا ..
* ااااااه نفس الاسطوانة ، سموحة انا اخير استأذن بعد دااا ..... يلا
_ دقيقه انتي زعلتي ولا شنوو ! يا بت
* اسي البزعلني شنو اناا ، ما تبقى حساسة ساي ، المهم ، بكرة بخلص امتحاني الساعه 1 ونص 2 كدا ان شاءالرحمن ، و اريح شويه و اجي عليكي ، تمام !
_ بكرة عندي اخر بروفة ، ما بعرف بنتهي منها كم ، لانو الليله المرة البتعلمني ما حينفع نعمل حاجة ، فا بكرة حار حار و ياهو حيرقصوني مع الحنة ، فااا بطلي امور وتعالي احضري ، و ارجعي شيخه بعد عرسي لو سمحتي يعني !
* اسي الرقيص دا لازمتو شنو عليكي الله ، غايتو بس الله يتم ليك على خير ..
_ ياخ دي فرحة انا ما حعرس كل يوم يا رحمة ، المهم لازم تحضرررري عشان اهلو لمن يشوفوني و يسألوني من المكياخ ااشر ليهم عليكي ههه ..
* بتعرفي لي كويس هههه يلا انا ماشه اساعد ..
_ اسمعي ، خمي لي حلاوة عليكي الله لساني مُر مُر ياخ
* اجي ! اخمها من قدام الحريم البرا ديل نعلا !
_ ااااي مش للعروس ، يبقى عادي ،، جيبي لي من الكراميل ..
* الشكية لي الله ، من يومك خشمك مُر تموتي في السكر ...
_ ايييييييك من رحمة وكلامها الما بيخلص اسي كان جبتيها و جيتي ...
* طيب ..... ** طلعتا
بعد فتحت الباب و جريتو وراي و طلعتا ، سمعت سماح بتقولي يا بت ...... و ما سمعتها قلت اكيد في نفس موضوع الحلاوة .. دايرة اتحرك كدااا ، لقيت زول طالع من البرندة محل بجهزو السونكاب ، و شايلهم كمية و طالع على باب الشارع ، شافني وقف تنح و بطأ في مشيهو ، و انا بعاين فيهو من قلب ، ما بعرف لقيت نفسي انا كمان واقفة متسمرة قبلي !
فجأة لقيتو بيرفع يدو و بيأشر على وشو بالطول و هز راسو هزتين ..
حسيت بالفضول ، صراحة ما كنت عارفه شنو المتحكم فيني اللحظة دي ، ما فهمتو و اديتو نظرة الاستغراب ديييك !
فجاأة في ولدين لابسين جلاليب جااين داخلين من الباب ، واحد ولد عمي التاني ، والتاني ما بعرفو ،، فجأة لقيت الزول دا وقف قداااامي ، '' ضاراني ..'' منهم ..
و وشي في ضهرو ، قالي بصوت '' خافت ''
غطي وشك !!.....
والله ما عارف اقول شنو للزول دا ...
الاسم وكل شيء ناسخه بالتفصيل ، لا اقسم بالله محتار اشاكلك اكتب عنه كلام كعب ماعارف بس لما القناه عاجباك اعمل زيها بس ماتنسخ وتلصق ياخ وتشتهر او تنشر باسمي ... الخ الخ
بخلي مسؤوليتي من اي قناه بالاسم دا غير القناه دي
القروب ماتبع القناه ✖️✖️✖️ وغير مسؤول من اي تصرف يحصل في القروب داك سواء شالو رقمك وراسلوك خاص لو اتصلوا عليك ✖️  للمره الثانيه والثالثه دا مانا المنشي القروب دا و ماعندي نيه اعمل قروب واتس او تلي كفاني القناه وبس...
واي زول داخل القروب او قابلته القناه دي رجاء يعمل تبليغ لانو تشويه لسمعتي والقناه..
M. Black
روايات سودانية 🇸🇩 pinned «والله ما عارف اقول شنو للزول دا ...   الاسم وكل شيء ناسخه بالتفصيل ، لا اقسم بالله محتار اشاكلك اكتب عنه كلام كعب ماعارف بس لما القناه عاجباك اعمل زيها بس ماتنسخ وتلصق ياخ وتشتهر او تنشر باسمي ... الخ الخ   بخلي مسؤوليتي من اي قناه بالاسم دا غير القناه دي...»
الجزء 5
فجأة لقيت الزول دا وقف قداااامي ، '' ضاراني ..'' منهم ..
و وشي في ضهرو ، قالي بصوت '' خافت ''
غطي وشك !!.....
ارتبكتا شديد و بقيت جايطة و ملخبطة لدرجة ما عارفه امسك النقاب من وين و انزلو على وشي ، انا كيف نسيت ، يا الله ، اقسم بالله يدي بترجف وانا بنزل فيهو لمن حسيت يدي تقيلة ، و دموعي ديزجات جارية ليه ما عارفه بس حسيت بأحراج ، و كأن ربنا زعل مني ، كنت حاسة نفسي كأني كشفت عورتي ، ما بعرف بس عندي حاجات كدا ما بقدر اتنازل عنها ، رغم ان النقاب دا ما فرض بس انا بعاملو معاملة كدا ما عارفه ، المهم ، اتخيلو قعدت استغفر بقيت ما عارفه هلي انا زعلانة عشان الزول دا شافني ولا زعلانة من روحي .. م كنت قادرة احدد احساسي ،
بس انسحبت براحة ومشيت ، على البرندة ، لقيت وحدة من الحريم بتقولي يا بتي ناوليني صينية البلح دي ، سكته بس ناولاها ليها من سكات ، و بتكلم في سري ، الزول داا معقول يكون ياهو زاتو البشتغل في الجزارة ، ولا انا بتخيل ، ولا دا شبه ، رغم اني داك زاتو ما قادرة استحضر ملاحو كوييس ، بس من ناحية انا شايفاهو ، انا متأكدة ...
شلت الحلاوة ، و انا ماشة ، قلت لنفسي هو زول لا بيعرفني لا بعرفو خلاص حاجة ما مقصودة ما ممكن اتأزم منها بالطريقه دي ، كلها ساعات العرس دي ، وبعدااك مافي حاجة تلمناا ....
ااي عارفه اني اتعاملت مع الموضوع بحسلسبة زيادة ، بس والله ما عارفه انا اتعامل كيف متضايفه لمن مكتومة ...
دخلت الغرفة ، سماح قالت لي :
_ سنة عشان تجيبيهااا يا رحمة ، وبعدين بتكلم معاكي بقوليكي نسيتي ما نزلتي النقاب على وشك ، شكلك م سمعتيني !
* اي غطيتو ‏( بس بعد شنو ‏) .. ، اسمعي انا بعد دا بمشي ..
_ هاكي التوب ..
* سماح والله ما بقدر اللبسو ، و بصراحه كدا يا الحنة بكرة يا السونكاب ..
_ دا كلام شنو ! والله العظيم ازعل منك واقاطعك يا رحمة ، ما معقولة انتي والله ، معقولة بتخيريني في عرسي اللي هو مناسبتكم اصلاً ، والله بتبالغي ..
* ياخ ما قصدتا عشان تنفعلي كداااا ، اكيد ح احضر بس ما شرط اللبس الفوطة دي ‏( طبعاً الفوطة دي السادة، و جزء من شروط السونكاب ، البنات والحريم بيلبسوها .. ‏)
_ لا شرط وانتي عارفه كدااا ...
* طيب مافي لون اسود !
_ شالتا ريان ، هاك دي و ممكن تبدليها ، مع انو ما حتقبل لانو موصية عليهااا ..
* ما مشكله انا بتصرف ، جيبيها
_ افتحي الدرج شيلي كيس
* مافي داعي البيت قريب ..
_ برا الناس حتشيليها كدااا
* طيب ........ * تمام كداا ختيتو جوا كيس ولا تزعلي ... يلا انا مشيت ..
_ سلااام ...
* الله يسلمك ...
طلعت برا ، ما عارفه الوقت الانا اخدتو مع سماح جوا قدر شنو ، بس لقيت كمية من الجلاليب براا ، بقيت بحاول اطشش نظري عن الرجال عشان اقدر اعدي من نصهم ، فجأة حسيت بصوت مليان كدا ، بقول لي يا بت ... يا بت ، ما عارفه لقيت نفسي زدت سرععتي عشان اصل باب بيتنا ، فجاة علا صوتو ، وقالي رررحمة مالك جارية !
اتلفتا لقيتو دا قصي ، ‏( قصي دا اخوي ، رضعتا معاهو تلاته رضعات غايتو ويمكن اكتر ، يعني اخوي ، وحقيقي اخوي ما بحسو ولد خالتي ، يلا امي و ابوي مافي بيناتهم اي صٍلة قرابة ،يعني عرس سماح دا اللهم عن طريقنا احنا بالنسبه لاهل امي ،،
و في اللحظة دي كنت مطولة منو عديل ، و صافحتو عادي لانو احساس الخوة قوي ، قالي يا هبلة بتجري مالك انتي هههه ، قلت ليهو قصصصي ياخ والله مشتاقه ليك اخبارك شنووو ، قالي حمدلله ، بس جااايط والله ما اشتغلتا كويس في الامتحانات واموري في الضياع و عارفك حتكوركي فيني بس ما قادر انسق بين شغلي والقراية ، قلت ليهو يا الله يا قصي حنعيدو تاني ، ياخ الشغل دا اقيف منو مؤقت ... شوف انحنا لينا قعدة مع بعض ، انا هنا ما قادرة اقيف مع كمية الرجال ديل ، على تلفون تمام !
قالي انتي ما حتحضري ! قلت ليهو مجبرة احضر بس اسوي شنوو ... قالي خلاص انا قاعد شوية وصلت امي وحقعد مع الشباب لو احتجتي حاجة سوي لي رنة تمام !
لفت انتباهي زول من بعيد كان بيعاين لي و انا بتكلم مع قصي ! لانه كان رايح جاي ‏( احساس زول متوتر ‏) ..
من ملابسو عرفتوو ، دا ياهو زاتو الزول البشتغل مع ابوي و نفس الولد الضاراني ! ... م عارفه دخل جواي توتر خصوصاً لمن لقيتو بيعاين لي ، خجلت من وقفتي زاتها ..
طوالي استأذنت من قصي و انسحبتا ، دخلت جواا البيت .. لقيت البنات جايبين حنانة ، و دندنة و ونسة و زحمة شديدة ،صراحه ما بنكر ان الجو عجبني و للحظة حسيت اني حارمة نفس من الفرحة ، يمكن دا العرس الوحيد الاحضرو من بعد لبست النقاب ،اي مناسبه قريبه لينا تخصل ، كنت بنتظر لحد بعد العرس ينتهي حتين بمشي ابارك ..
لقيت البنات ملمومين في تلفون ريان و بختارو الرسومات ،وحنتي و حنتك ، قلت ليهم مش بكرة الحنة بترسمو من اسي مالك ؟ قالو بكرة يوم العروس ...
وحدة من اهل مرة عمي ،قالت لي افتحي وشك يا بتي مافي رجال هنا ،قلت ليها عادي التعويدة يا خالتو والله .. قالت لي ارسمي مع البنات ديل ،مالك زاحة بعيد كدا !
قلت لي
ها لالالالا البخليني ارسم شنو كمان و اصلاً الجوينتات بتغطي يديني !
يمنة قالت : قلت ليكم بلاااااش اختي وانا عارفاهاااااا ..
ريان : رحمة بطلي مساخه ، انحنا مطقمين عليكي الله تعالي ياخ اعملي حاحة بسيطة ..
قلت ليها : يا ريان انتو حتظهرو يدينكم انا االبخليني اتحنن شنو !
يمنة : الكيس دا شنو ؟
قلت ليها : ياخ م تهبش عشان ما اسوط ليك حنتك دي ... زحي
يمنة : دي فوطة !
قلت لي ريان : صحي سماح اصرت اللبس الفوطة عشان السونكاب ، و ادتني البنفسجيه دي ، و انا كنت حابة السودا قالت لي انتي حاجزاها وشلتيها ، ممكن نتبادل ؟
ريان : لالالالا دي ما فوطة للعرس دا وخلاص ، ياخ الاسود دا لي سنتين بهاتي بيهو ما صدقت لقيتو و بعدين انا سمينة عنك يا رحمة و الاسود بينحف ،و غير كدا حقتي
'' فتقتين '' كبيرة عليكي !
قلت ليها : والله انا كان خلوني بي عبايتي و نقابي دا احسن ياخ ..
الحنانة : السونكاب دا حلاتو بي عاداتو وتقاليدو يا بت ،ما من عاداتنا لكن بتكيف ليهو وبعدين لازم تكربي الفوطة دي و تزبطيها كدااا ، عشان الفال ، و اصلاً بتتلتمو يعني ي بتي ما تكوني مقيدة روحك بنمط واحد طالما الممكن متاح ، وبعدين العرس دا حقكم عديل ولا شنو يا جماعه !
كلهم م صدقووووو ، و كل وحدة فيهم بقت تقول كلام زي الماصدقوو هههه .. المهم اقنعوني بالفوطة ، لكن الحنة دي استحالة ..
المهم ، مر الوقت و بالجد م اتخيلت اني اعيش كمية السعادة دي وافرح كدااا .. فجاة الكل بدا يلبس و البنات يتقابضو و يطلعو برااا مع بعض ،، و انا لسه ماسكة الفوطة و مترددة و مستحية ...
‏( في جانب يمنة و ريان ‏)
ريان : شفتي ، رحمة زاغت
يمنة : ما حتجي كلمتكم انت ، دي اختي و انا عارفاها ، معقدة ..
ريان : انا بحب رحمة ما تقولي عليها معقدة مهما كان دي اختك ، زي ما انتي مقتنعه بي مبادئك ، هي كمان زيك ، و علي فكرة مران بحسها قدوتي بالجد والله بحب اصرارها و شخصيتا المنفردة في نص العيلة دي ..
يمنة : انا م قلت حاجة غلط ، انا متاكدة م حتحضر ولا حتلبس، انا العشت معاها ما انتو ..
وقفت جمبهم وانا مغطية وشي ، قلت ليهم : انا زاتي متأكدة انها ما حتجي ، و على فكرة القطيعة حرااااام .. ّّ.
يمنة : ‏( شهقت من الخلعه ‏) اصلووو ما بصدق يا ربي ، ريان شايفه الانا شابفاهو
ريان : اهااا جات ولا ما جات يا ست العايشه معاها في البيت انتي هههههههه ...
قلت ليهم : امممممممم ليه ما بنقعد ؟
ريان : مابقعدو الناس دي كلها واقفه ، جديد عليكي ؟
قلت ليها م ججديد بس مرهقة ،، كدي اخد لفه على البنات واشوف سموحة طلعت ولا لسه ، قالت لي لسه ، قلت ليها عرفتي كيف ، اذا كلنا عاملين زي حلاوة ماكنتوش ، حتعرفيها كيف ؟
قالت لي ، هو الوحيدة الفوطتا حمرا ههه ، قلت ليها جد ؟ قالت لي ايوة .. قلت ليها برضو بدخل اديها طله .. قالو لي تمام ، كان لقيتي اسماء دليها علينا ... ‏( اسماء اخت العريس ‏) ..
بقيت بحاول اطلع من نص الناس ، زحمة زحمة بالجد ما حصل حصلت لينا مناسبة و كانت بالكم دا من الناااس ...
لمن وصلت بيتهم ، خبطت الغرفه مافي زول فتح ، قلت من الدوشه يمكن ما سامعه ، فتحت الباب ، ما لقيت زول ، فجأة سمعت زول وراي بيقولي بتفتشي في حاجة ؟
عاينت ، لقيتو اسعد ‏( ود عمي ، اخو سماح العروسة ‏) .. لمن عاينت ليهو تقريباً من عيوني عرفني .. قالي بتردد : ررر ررحمة !
قلت ليهو : اهلين اسعد كيفك !
_ الحمدلله ، عقبالك
* اللهم امين وليك كمان ..
_ غريبه ! ‏( بنظرة اعجاب ‏)
* الشنو ؟
_ ههه ما اتخيلتك صراحه ، مستغربك من غير الاسود وكدا هههه . بس حظك لقيتي فرصتك في التوب دا طوالي اتلتمتي ههه ..
* مجبورة والله ياخ ههه ..
_ ما وربتيني بتفتشي في شنو ؟
* في العروس قبيل خليتا هناا !
_ في وحدة من االبنات نادتا في الغرفه الوراا ديك ، شوفيها كداااا ..
* تمام ..
_ يلا عن ازنك يا ستي
* اتفضل ..... وحركتا من جمبو ..
مشيت ، لمن دخلتا في نص البيت زي الكأنو الناس حدهم الحوش والبرندة والغرفة البطرف ، كان شبه ان مافي زول ...
بقيت بناددي ، يا سماااح .... سموووووحة .. بتكلم براي ، في مشت وين البت دي يا الله .. مشيت قريب الغرفة ، و لقيت نفسي برجع لي ورا قلت كل الكوراك دا لو موجودة اكيد كانت ردت لي،طوالي وقفتا صلحتا كربة التوب و غطيت وشي تمام ، و طلعتا ..
وصلت جمب باب البيت ، لقيت اسعد واقف جمب الباب ، مجرد ما انا طلعتا ، هو دخل طوالي حتى ما سألني ، اذا لقيت سماح ولالا ،، و انا خاته في بالي مليون في المية حتكون برا الشارع لانو السونكاب بدا من قبيل ..
و بقيت لافة على البنات و اقيف مع كل مجموعه شوية ، يعني انا من العيلة ما عندي صحبة مفضلة ، عادي بخش فيهم ونسه وضحك لحظي و ببقى ماشة ...
تاني رجعت لي ، ريان و يُمنة .. قلت ليهم انتو متأكدين سموحه الوحيدة الابسه احمر ؟ ريان قالت لي عنابي ما احمر .. قلت ليها قبل شويه قلتي احمر واسي شايفه كم وحدة لابسين احمر ،، قالت لي تعرفي اللون الكركداهو ، التحسي احمر مخلوط بي بنفسجي كدا ، لا هو كبدي
لا هو احمر .. قلت ليهم
اهاااا اسي انا افتش في اللون دا ، البت اختفت ياخ ، طيب يمكن غيرت اللون ..
المهم بقينا نتكلم كدا و نتجادل و منو نتفرج و منو نضحك و منو اتزكر هم الامتحان المنتظرني و اتمحن ...
لمن لاقيت وحدة من البنات قالت لي سماح جوا ‏( بيتكم ‏) انا شفتها معاها صحبتا ..
انا ما ركزتا و مشيت على بيت ناس عمي ، المهم تاني دخلتا و كان هُس هُس لي جوااا .. قلت كدي يمكن عندها موضوع ولا حاجة خاربه مزاجها و محتاجة لزول ..
رجعت الغرفة الورا حسب كلام اسعد ..
خبطتا الباب خبطتين مافي زول فتح ، بس حسيت بحركة مع خبطتي و فجأة الجو صنٓ ، قلتا اكيد بتخيل ..
لفيت بشباك الغرفة الوراا ، لقيتو متاكا ، دفرتو بي يدي .. كان في ستارة مقسومة النص .. زحيتا كدا بي يدي ..
و كرهت نفسي لاني عملت كداااااا ، و ما عارفه ليه كُنت ملحة للدرجة دي اني اجي هنا مرتين ...
شفتا منظر ، ما عارفه اوصفو ليكم ، كيف .. بششششششع ،، بششع جداااً ..
عارفين احساس ان زول يكون عايش حياتين و .... ما عارفه ، والله ما عارفه اقوليكم شنو ! كانت صدمة لي اني اشوف منظر بالوساخه دي ، لا و وين !
في نص البيت !!........

عارفين احساس ان زول يكون عايش حياتين و .... ما عارفه ، والله ما عارفه اقوليكم شنو ! كانت صدمة لي اني اشوف منظر بالوساخه دي ، لا و وين !
في نص البيت !!........
طيب انتو بتعملو كدا ليه ! وين ربنا ، ما قادرين تستشعروو وجودو ! كيف بس كيف دايرة افهم !
كانت اسماء ‏( اخت العريس ‏) ، عريانة تماماً ، و الراجل المعاها كانت شخصية مبهمة ما قدرت اتعرف عليهو لانو كان ظاهر ضهروو ، و كانو بيتكلمو بي لغة الاشارة !
الكنت خايفه منو انا صدمتي تضاعف لمن اشوف وشو ، و قررت اني امشي ، انارما كان لازم اشوف المنظر دا !
جريت بي طرف اصابعي ، لحد حوش الباب ، لقيت مرة عمي بتقولي ، مالك ؟
لقيت نفسي من غير ما احس مسكتها من يدها وعايزة اسوقا معاي اطلعا برا ، قلت ليها مالي ، دخلت افتش لي موية اشرباا .. تعالي نتفرج ، قالت لي ما عارفه الاولاد اختفوو ، دايرة واحد ما لامة في ولا واحد حتى في الصيوان مافي ...
قلت لبها دايرة شنو ؟ في قصي ود خالتي ممكن اتصل عليهو يجي !
قالت لي دايرة يودو الانبوبة دي بيت ناس سعاد ، عشان الطبخ حيكون بهناك، و العشاء كمان ، و الجاين من البلد نوسع ليهم بين بيتنا و بيتكم ، قلت ليها طيب تعالي معاي انا حأاتصل ، قالت لي طيب كلمي وخلي يشيل الانبوبة الخضرا ، عشان الزرقاء فاضيه .. قلت ليها طيب وبقيت خاته يدي على قلبي انه ممكن تمشي على الاوضه ديك حتبقى مصيبه ، بس على اليعترااا ... اسماء جات طالعه و قفلت الباب وراها ..
انا لمن قلبي نقذني من شفتهااا بقيت ما قادرة احدد موقفي تجاها ، مرة عمي بتقوليها مالك ؟ اسماء بتقوليها عارفاني بحب السكريات والليله ما اكلت خالص كنت دايخه عشان كدا دخلتا ريحتا شويه حتى السونكاب ما حضرتو ، بتتكلم و هي بتعاين بي طرف عينها ناحية الباب ، و بتتكلم بصوت عالي ، كأنها عايزة تنبه الزول الجوا الغرفه ، انه ما يطلع ...
حتى مرة عمي ‏( وجدان ‏) قالت ليها ، مالك بتكوركي ، انا ما بعيدة منك ! قالت ليها عشان الدوشه بس م حسيت على صوتي ، ااا ان انااا طالعه اشوف البنات وين ..
بعد مشت ادتنا ضهرها ، مرة عمي م عارفه ، لكن كانت حاسة في حاجة ، اتلفتت على اسماء ، وقالت ليها : بس شكلك اصلاً ما جيتي عشان السونكاب ، المهم زرزري ، زارير البلوزة ... و مشت منها !
انا قلتا مرة عمي دي عرفت خلااااص من كلامهااا ، لمن اسماء فضلت واقفه مذهوله و مطيرة عيونا ، و بتعاين لي وهي بتهبش في الزراير ، طوالي مشيت ورا مرة عمي لحد المطبخ ...

قلت ليها ، انا لافة ساكت ، وريني دايرة تعملي شنو اساعدك ، قالت لي الحلل ديل ، شيلي الاتنين الوسط و اديني الاتنين الكبار ، حنوديهم محل الطبخ ..
قلت ليها : * يلاااا ، بس انتي مالك صارة كدا في حاجة زعلتك ؟
_ لا .....
* ما عايزة ازعجك ، بس عندي سوال في بالي بخصوص اسماء ، عادي اسألك ؟
_ قوولي
* عرفتيها كيف ما جايه عشان تحضر السونكاب ؟
_ عشان كانت حاجزة فوطة مع البنات ، و اسي هي لابسه لبس عادي ، حتى لو داخت و اسي فاقت ، كان كربتا و طلعت زيها زي باقي البنات ...
* اهاااااا ‏( حسيت بذكاء عمتو وجدان صراحة ‏) ..
كنت حاقوليكي يمكن ما بتحبها ، بس انتي قلتي انها اختارت وحدة ..
_ دا غير انه سونكاب اخوهااا ، يعني مفروض تشيل الناس ديل كلهم ..
* طيب يا عمتو وجدان ‏( ي جماعه اكرر وجدان دي ياها جارتنا و زوجة عمي و ام سماح واسعد و باقي اخوانهم لسه ما عرفتوهم ، بس انا بقوليها عمتي ، عشان نختصر النعت في باقي الاحداث ‏) ، مش مفروض ان السونكاب دا يكون في بيتهم ؟
_ مافي مساحة قدامهم زينا ، وبعدين الفرق بينا شارع ، يعني جيرانا واحد ، و دا كلام رجال عاد يا بتي انحنا ما بنتدخل فيهو ..
* فعلاً الفرحة وحدة يا عمتو ، خلينا نتحرك يلااا ...
_ يلاكي ، شريت النسوان بكونن قاعدات منتظرني ..
* يلا نحصلهم ، والله الليله التوب دا غايتو كان ما كفاني على وشي ما بحصل طيب ..
_ حلاة التوب فيك انتي بس الله يحفظك يا بتي ..
* تسلمي لي ... لسه خشمي فاتح من بعد ردي ، و انحنا طالعين من المطبخ ، القى قُصي ولد خالتي طالع من جمب الغرفة الكانت فيها اسماء ...... !!
لمن الحلل كانت حتقع من يدي ، حسيت بكتمة نفس ، عارفين انتو انا حاسه بشنو ! طيب شنو الجاب اسماء مع قصي ود خالتي يا ناس راسي حيطرشق ، لمن بقيت ماشه و بترتع ، لحد م طلع براااا ، و هو ما شايفنا،،
بس كتمتها في نفسي و سكتا !!
فات باقي اليوم على النمط دا ، المغرب اذن خلاص الرجال فاتو الجامع و رفعو ، و بقينا في زحمة الشغل ، ايقنت تماماً ان مستحيل اقدر اطبق عشان اقرااا ، فا الحمدلله ..
استمرينا كدا ، لحد الساعه 10:30 بليل امي و عمتي قالو لي بكرة عندك امتحان بعد دااا امشي ريحي و صفي ذهنك !
في سري قلت ، ياتت راحه دي ! ااااخ انتو ما عارفين حاجة ساي ، معقول !! العيبة تجي منك يا ود خالتي و يا اخوي !!
مشيت غرفتي اللي اصلاً م بقت
غرفتي ، جدعت مرتبه في الارض و خليت السراير للضيوف ، و نمتة نومة من ختت راسي ما جبت خبر الدنيا ..
بس صحيت بي وحدة من البنات بتضرب في رجلي بتقولي منبهك بيرن ... بقيت حاساها حلم حلم .. لمن زهجت قامت ضربتني شديد ، مع ضربتا دي انا قمت ناطة ، ياداب استوعبت ان المنبه بيرن ... قمتا ، فتحت الدولاب و جررري على الحمام، استحميت و شلت شنطتي و طلعتا حتى صلاة الصبح ما صليتا ربنا يسامحني غايتو ، كان باقي على الامتحان 32 دقيقة ، لحد ما اصل الشارع يا الله ، انا خلاااااااص حأشيل المادة دي ..
طلعت قلت اصحي ابوي ، عشان يوصلني ما لقيتو ، عرفتو حيكون نايم في بيت عمي ، طلعت الشارع بقيت مهرولة و شبه جارية و بتلفت ، و سمعت صوت تلفوني ، بقيت ماشة و بحاول اطلعووو ، لمن المكالمة فصلت !
لمن لقيتها فصلت طوالي خليتو ، وجريت على شارع الزلط ، منتظرة حافلة تجي ، طلعت التلفون عشان الساعه، لقيت باقي لي 28 دقيقه ، يا الله اسوي شنو اسي ، بقيت بأشر بس من طرف ، لمن فقدت الامل ، فجأة وقف لي ملاكي مظلل براهو من غير ما ااشر !
نزل القزاز ، قالي توصيلة ! قلبي اكلني
قالي يا اختي توصيلة ؟
لمن قالي يا اختي انا ياداب حسيت في هواء ممكن اتنفسو ، قلت ليهو والله انا عندي امتحان حيفوتني و ما لاقية مواصلات و ابوي ما *.... قاطعني !
قالي اركبي بما انك متاخرة ، كلامك دا زاتو حيشيل من وقتك ، قلتا في سري يا ربي اتوكل !
في لحظةقويت قلبي و قلتا مصلحتي اهم و دا اخر امتحان لي ما بضيعو !
فتح لي الباب الوراا ، ركبتا و دور ، قلت ليهو جامعتي ال ‏( ... ‏)
قالي بأذن الله حتحصلي ، قلت ليهو جزاك الله كل خير و سكتا ، و بقيت اهز في رجولي و اطقطق اصابعي من التوتر و كل شويه اعاين للتلفون ، من التوتر و التركيز في الطريق لمن تلفوني دا رن انا لمن قمتا مخلوعه وشهقتا و قع مني تحت ..
دنقرتا ارفعووو ... قام قالي بسم الله مالك ! قلت ليهو مافي حاجة ، رفعت التلفون رديت ..
* السلام عليكم ...
_ انتي وين ! انتي عارفه فضل كم على الامتحان ؟
* قربتا قربتا يا شيماء ..
_ يا الله انتي كيف اتاخرتي كدا افففف
* شيماء مليون مرة قلت ليكي ما تأف افي كدا حرااام ، وبعدين انا براي متاخرة غصب عني وضايقة بي عليكي الله ما تزوديها علي بس ما اقول الا الحمدلله على ما اراد الله ..
_ طيب انا مستنياكي ما حادخل ..
* لا طبعاً تدخلي ، يا شيماء عليكي الله ما تزهجيني ، انا ربنا معاي مافي شي حيحصل اكتر من الكاتبو لي الله ...
_ طيب انتي وصلتي جمب شنو عشان احسب معاكي ياخ طمنيني و ما تكوركي فيني ..
* انا في تقاطع ‏( ... ‏)
_ قربتي ، راكبة
شنو ؛
* شيماااااااااااااااء !!
_ خلاص خلاص يلا .....
* تمام ...
لقيتو بيعاين لي في المراية ! و عاقد حواجبو ، قالي
لقيتو بيعاين لي في المراية ! و عاقد حواجبو ، قالي :
_ عصبية !
* لا ابداً بس دا امتحان فاينل و خلاص يعني ، دعك سنة كامله انت فاهم ، و اجي اتاخر في الامتحان ، بالجد احساس ، حمدلله بس ..
_ عارف و انا ماشي بسرعه قدرتي والله ..
* كتر خيرك برضو ، نص العماء ولا العماء كلوو ، اعفي لي غايتو تعبتك و يمكن اكون انا زاتي عطلتك من دوام ولا مشوار ..
_ لالالا دي فرصه انا مبسوط بيها صدقيني !
* تسلم
_ مشوار ديني صراحه و عادي ملحوق في اي وقت ..
قلت بيني وبين نفسي ! مشوار ديني ! الصراحه هو شاب اللي هو قمحي كدا و ملامح وشو كانت اخر اهتمامي بسبب الوضع الكنت فيهو ، و كان لابس كلاسيك وكاجواال و حتى ما ملتحي لدرجة اقول انه ملتزم ، في النهاية اللبس ما عامل ! لمن حسيت انه سكاتي طال و مفترض ارد ، قلت ليهو ..
* في النهايه عطلتك ، بس ليك الاجر والله ، ما عليك امر لف من هنا بالبوابة دي ..
_ حاضر ‏( مبتسم ‏)
* نزلني هنا ،حمدلله باقي تلاته دقايق ، طيب انا حابه احاسبك على المشوار ' بتردد '
_ انا ما ملاكي اجرة ،
* اسفه ما بقصد بس نفسي احس اني جازيتك حق مساعدتك لي و *..... قاطعني
_ الوقت بيمشي و عشان اختصر ليكي ، لو حابة تردي لي مساعدتي فعلاً زي ما بتقولي ، سجلي لي رقمك هنا ! و اي سوال حتطرحيهو علي حياخد منك وقت زيادة !
* بقيت واقفه فاتحه خشمي بتحت النقاب ، حسيت ان فعلاً مافي وقت لطرح الاسئلة ، شلت التلفون منو بالشباك ، كتبت رقمي و جريت جري على البوابة حتى ما اتلفت وراي ، طلعت بطاقة الدخول و جريت على القلعه دخلت مع التوزيع ،،
دخلت قعدتا ، اخدت نفسي ، حسيت بالاستقرار والراحه يا داب و بعداك اتفرغتا للامتحان ...... من استلمت الورقه ، ما رفعت راسي الا على صوت '' مضى نصف الزمن '' ! ورجعت كملتا ، لحد ما حسيت بالكفاية ، و سلمت ورقتي و طلعتااا ...
بالجد اليوم دا مشربك و غريب شديد ، اتصلت لي شيماء ، اتلاقيناا ، قلت ليها انا تعبانه م قادرة افتح عيوني ياداب الحق اصل البيت انوم لي ساعه عشان ربنا عالم بالحاصل الفي البيت ! نتلاقى المساء ومشيت ،مسكتني لفتتني قالت لي : نعم نعم ! مساء شنو ، يختي انا اصعب مادة دي والله ان بقى قدام خشم بابنا و لا بمد راسي اتاوق !
قلت ليها والله ضايقتيني لان الوضع دا مفروض علي و نفسي اقرا ، قالت لي رحمة انتي ماشاءالله ما زي عمرك ما بتزنقي نفسك ليلة الامتحان ، عكسي اناا ، بس اوعدك كان حسيت ان خلقي ضاق بجي بس خلي تلفونك معاكي طوالي ، قلت ليها ربنا يتمم اخر امتحان دا على خير .. يلا انتبهي على نفسك مع السلامة ، ودعتها و طلعتا ..
‏( في جانب ابوي ‏)
* صباح الخير يا الفاضل ..
_ صباح النور يا اخوي
* حتضبح جمب خشم الباب و لا ازبط الامور عندي في المحل ..
_ والله ما عارف التشوفو صح اعملو
* عديلة
_ اسمعني يا محمد ، انا دايرك في موضوع والله ، بس بعد عرس البنية دا ينتهي على خير !
* قولو اسي ..
_ اسي دا مفروض نمرق على الرجال ديل و كمان لازم امش اجيب اولاد عمتك ديل جاين من البلد ما عارفين شي في الخرطوم ..
* نمش معاك ..
_ لالالا خلي لي العربية انت خليك مع الرجال الهنا ديل ..
* موضوعك خير يا الفاضل ؟
_ خيررررر و خير كمان ما تشيل هم
* كان دا ، شلت الصبر
_ يلا انا بمش
* هاك المفتاح ...
رجعت بالمواصلات ، و ما فاهمم حاجة بالجد قلة النوم صعبة !
لمن وصلتا ، لفيت شارع بيتنا مشغول ، انا للحظة حسيت ان دا عرس هنود ، من كمية الزينة الشغالين فيها ،كل تلااه متشعبطين في حيطة بسلم ، ما عارفه لكن اول مرة اتحمس لعرس رغم اني بعيدة شديد من الحاجات دي ..
قبل ادخل البيت لاقيت ابوي برا ، قالي ، يا السمحة ، طمنيني ؟ قلت ليهو مررررهقة يا ابوي والليله شريتني بفتش فيك ثا عرفتا محل نايم ووين !
قالي يا الله والله راح من بالي ، مشيتي كيف ؟ والله يا ابوي دبرتها ، اسي انا فترانه عايزة امشي احاول انوم لي ساعه !
قالي خلاص اكلي اول ، قلت ليهو حاضرر ..
مع دخلتي البيت لقيت امي و ثعاها مرة جيرانا شايلين طشاطة و مارقين ، دار بينا نفس الحوار البيني و بين ابوي .. اخر شي دخلتاا ، لقيت لي سرير فاضي , طوالي طلعت نقابي و عبايتي و اترميت في السرير ، بعداك حصل شنو علمي علمكم ..
فجاة بقيت سامعه صوت وحدة بتصحيني ، فتحت عين عاينت ليها و رجعت غمضتا ، لقيتا بتقولي : يا رحمة عليكي الله ما تكسري بخاطري انا جيتك بدري ، عارفاكي م حتكوني فاضية تمكيجيني بعد شوية !
فتحت عيني عاينت ليها ! تلقائياً صريت وشي ، لمن لقيتا اسماء ..
قمت قعدت قلت ليها انتي عارفه يومي كان كيف المريت بيهو ! لو عارفه ما كان صحيتيني ، عاينت لي باستغراب ، قالت لي اسفه و قامت من السرير ..
قلت ليها دقيقه ، وريني صورة مكياجك الحاباهو ، قالت لي لالا خلاص !
انا ما كعبة والله لكن مصدومة منها ما عارفه اتعامل معاها كيف ، حسيت اني رديت رد ما بيشبه اخلاقي و زعلت من نفسي .. قلت ليها انا اختك و الاخوات ما بيزعلو من بعض يا اسماء بس لاني ما بحب زول
يصحيني عشان ما بقدر ارجع انوم تاني و بقوم مصدعة ..
قالت لي انا اسفة والله ، بس انا جيت هنا بعد تعب زي ما عارفه اخت العريس والوضع بكون كيف .. قلت ليها ما مشكله ، ديل مكياجاتك حابة اعمل ليك بيهم و لا من حقاتي ؟ قالت لي اليريحك بس دايرة البسيط ، قلت ليها حقوم ادخل الحمام و اعمل كباية شاي و اجيكي .. قالت لي تمام ...
فعلاً قمتا ، و بتكلم في سري انا ليه شايلة منها في حين ان دا خيارها يعني ، طالما الحاجة ما بتمسني !!
فعلاً جيت عملت ليها و بتونس معاها ، و بعداك قعدو لي بالصف ، لمن فصلتا و المغرب قرب يأذن ، شلت شنطتي و مشيت للعروسه ، لقيت اسعد مع الاولاد لسه بيعلقو في الانوار انا زينة زي دي ما للاقتني الا في قناة بوليوود ، تفاصيل العرس دا بالجد دخلت جواي معنى الفرح ، المهم اتأكدت ان نقابي في وشي و طلعت ، دغرررري دخلت بيت عمي ، مشيت لسماح ، لقيت الحنة دي تسو كدي ، ما شاءالله ..
اخدنا قعدتنا و زبطتها تمام ، من المغرب خلصنا العشاء ،كنت هلكاااانة ، رجعت البيت م شايفه قدامي ‏( مع العلم ان الحنة كانت في بيت ناس عمي ‏)
جيت رقدتا لي زي ساعه كدا قلت ما بمشي الا قريب نهاية الحفلة و قفلتا الباب عشان مافي زول يجي يناديني ،،
بالله ختت راسي كدا مع دوشه الاغاني ديك نمتة كيف ما بعرف ، اتخيلووو انا ما صحيت الا بي رزغ و خبط في باب الغرفه كانت الحنة انتهت ، فتحت لقيت يمنة و ريان و معاهم بنت ، عاينت ليهم عرفت ان الحنة انتهت ، طوالي رجعت سريري ، كملتا نومتي ، صحيت بصوت اذان الفجر ، حمدلله مرتاحه ، قمتا من السرير ، بنطط النايمين في الارض عشان ما اعفص لي زول ..
فتحت الدرج شلت كتبي و تلفوني و توب و المصلاية ، خمخمتهم كدا ، و جا دور سفنجتي ما لقيتااا ، طلعت كدااا و قفلت الباب وراااي ،
مع طلعتي كدا لقيت لي سفنجة ما بعرفا حقت منو ، مشيت بيها الحمام و الذ شي البيت دا صاني الناس دي مجدعه ساي ،مشيت اتوضيت و صليت المغرب حق امبارح و العشاء و الصبح ،،
وطلعت الحوش الورااني ، نورت النور ، و قعدت في كرسي و رفعت رجلي في كرسي قدااامي ، و فتحت كتبي و بقيت اقراااا ، لحد الشمس دي شرقت ، رجعت الغرفة شلت ملابسي و شنطتي ولبست الليله من بدررري
، عملت لي كباية شاي ، لقيت امي صحت ، و دعتها و طلعتااا ..
مع طلعتي كدااا .....
الجزء 8
مع طلعتي كدااا .....
لقيت ابوي تاكل على العربيه ، قالي :
_ بتي السمحة ، اها عشان ما تقولي تسيتك الليله ،،
* ابوووووي ، مصحيك شنوووو اكيد نايم متاخر انت دا كان ما الصباح ..
_ ما شغلتك ، يلااااا عشان لسه عندي مشاويررر .... يا اسسسعد ، اسسسعد اطلع اطلع محل الزول دا انت ما بتعرفوووو براك .. قاليهو سوق معاك خالد يا عمي .. ابوي قاليهوو دي شغلتك انت ، خالد خليهو يمشي مع ' متوكل ' بهناك !
اسعد قاليهو ، دقيقه طيب ، ابوي قاليهو ما تتاخرر . .. المهم اسعد دخل جواا دقايق اظن غير فنلتو ، و جا طالع ركب قدااام ..
حتى سلام ما سلم علي ، عادي ختيت ليهو العذر انه زول مضغوط و يمكن ما انتبه لوجودي اصلاً !
ابوي شافني بالمرايا . ماسكة لي شيت
قالي ، الله الله ، بتي ماسكة شيت دي ما شفتها قبل كدااا ، براكي مقتنعه المراجعه قبل الامتحان ما كويسه ، قلت ليهووو بقلب فيهو سااااي .. قالي اخر مادة صح ؟
قلت ليهو ان شاءالله ،ادعي لي يا ابوي !
طبعا برضو اسعد ما سلم ولا اتكلم ولارد ولا قال حاجة ، ساكت لمن وصلتر و نزلتا و ودعتا ابوي و هو زي ما هو !
قلتا هوي يطرشق انا مالي بيهووو كمان ، السلام ل الله ما لزول ...!
حقو كان اسلم انا و احرجووو ، يلاا كدي نشوف امتحاني بي وين ...
دخلتا و امتحنتا، و طلعت نصف الزمن ،كانت شوشو لسه ، رسلت ليها رساله اني حمشي البيت وحستناها في العرس ،، و فعلاً اتحركتا على البيت ،،و انا في المواصلات ، ابوي اتصل علي قالي انتي وين اجي ارجعك .. قلت ليهو في المواصلاو قربت على البيت ..
المهم ..
مشيت البيت ، زغتاا جوا الغرفه ما لقيت فيها زول ، انجدعتا في اقرب مرتبة و نمته ..
و كالعاده صحيت بدوشة و جوذه فوق راسي لبسي و لبسك ..
امي جاتني قالت لي رحمة قومي لازم تحضري اجهزي عشان تطلعي مع البنات ، مت بقدر ما امشي ، المهم قمتا من سكات ، اتجهزتا و طلعتا مع بنات من اهل مرة عمي ، البنات البعرفهم و يمن طلعو مع بعض في عربيه تانية ، المهم )) انا ح اختصر بعد كدا جزئيةالعرس لانو مافيها حدث مهم (( ،،
مشيت و قعدتا و بعاين بس في خلق الله ديل البرقصو و البيبااركووو . المهم خلص العرس الساعه 12:30 و جريت على اول عربية ركبتااا ، . مشينا البيت ...
المهم العرس انتهى بخيرو و بشرو ، و فات اليوم الاول و التاني و التالت ...... بعد اسبوع ...
‏( في جانب عمي وابوي ‏)
_ اها يا محمد يا اخوي دا اقوليك موضوعي
اي صح ،ان شاءالله خير بس
_ لالا خيرررر
* قووول
..................
بعد الحوار دا تلاته ساعات ، تحديداً
الساعه 4:30 العصر ابوي ناداني الصالون ..
مشيت ليهو :
* السلااااام عليكم ابوووي
_ وعليكم السلام حبيبة ابوهااا
* ان شاءالله خير يا ابوي شاردين هنا مالنا ههههه
_ عندي معاكي موووضووع
* ان شاءالله خير ، نتيجتي معقول طلعا بالسرعه دي ؟
_ هههههه لالالاان طلعت انتي بتعرفيها قبلي ..
* هههههه اتفضل يا ابوي ..
_ طيب يا بتي ، زي ما عارفه البت مهما قرت و اتعلمت مرجعها بيت راجلهاا يا بتي ، و انحنا حنشتري راجل ، المهم يا رحمة يا بتي ، ود عمك أسعد دا قال دايرك يا بتي ،و انا والله كلمني راجل ما بقدر اكسر بخاطرووو ، اديتو موافقه مبدئية لاني عارفك ما حتكسري بخاطري و اسعد ولدنا مافي منو ، اخدي وقتك وفكري .....
اتخلعتا ما اتوقعتا ، ما حا اقوليكم انو زي اخوي وكدا بس ما عارفه احساس غريب لن زرل يتقدم لي و بعدين اسعد دا ما بيعرف وشي دا عامل كيف ،و على فكرة انا ما البت الحلوة ، انا ببقى حلوة بالممكياج والكلام دااا ... لمن حسيت نفسي طولتا في السكات ، قلت ليهو :
* انا ما محتاجة افكر يا ابوي طالما انت موافق و شايفو مناسب لي انا ما عندي مشكلة و جامعتي وخلصتها بعد دا الكلام كلام الرجال ، بس اذا لقيت الشغل البتمناهو وريهو ما يعارضني دا شرطي و الباقي على الله ثم عليك يا ابوي ... و استأذنت وقمتا ..
انا ما عندي حاجة تخليني افكر ، فعلاً واسعد ما شفت منه حاجة كعبه ، و عاجلاً ام اجلا موضوع الزواج دا حيحصل .. المهم ما فكرت كتير في الموضوع ...
مشيت غرفتي ، طلعت رواية كنت جايباها من زمان و ما قريتاا ، قعدت في سريري و بديت اقراااا .... في عز اندماجي ، دخل علي اتصال ، و كان رقم 12131455 ، حسيتو مميز نوعاً ما بس المهم حفظتوو وانا بعاين فيهو ، ما عارفه ليه ما رديت ، تاني دخل لي نفس الرقم اتصال ..
تنيت الصفحة الواقفه فيهاا ، و رديت ..
* السلام عليكم ..
_ يا هلاااا ...
* رد السلام ..
_ وعليكم السلام ..
* منو معاي ؟
_ انا كمان ما عارف اسمك صدقيني ..
* طيب كيف يعني متصل ساي كدا ؟
لالا انا ما اتصلت عشان ازعجك ، صدقيني ، المهم انا قصدي انه ما بنعرف اسامي بعض ، و انا الوصلتك الامتحان لمن كنتي متاخرة لو تتزكري !
!!!!!!!!!!!!!* ‏( انا نسيت الموضوع اصلا . الرقم و كدا ما عارفه لكن ذٕهلت ‏) ايوااااا ايواا اتزكرتك، كيف حالك ؟
_ انا بخير انتي كيفك ؟
* الحمدلله في نعمة من الكريم ..
_ انا حبيت اسلم بس بتمنى ما اكون ازع
جتك ..
* لالا عادي يا ...
_ اااا تمام طيب ، عن اذنك ..
* طيب اتفضل ، ف امان الله ... وقفلتا ..
ما عارفه لكن ما اتخيلتو ابداً انه يتصل علي ، ما ركزتا شديد ، فتحت روايتي و رجعت اقرا فيهااا ...
بعدها يمكن بي 12 دقيقه اتصل علي .. ما قدرت احدد ردة فعلي ، ختيت احتمال %90 انه داقي غلط ... لكن الرنة طالت و بعدها فصل و رسل لي رسالة .. مكتوب فيها ‏( حقيقي انا تعبان و ما عندي زول ممكن اتكلم معاهو و اتصلت عليكي و ما قدرت اتكلم ، و تاني لقيت نفسي بتصل ، صدقيني ... انا اسف عن اي ازعاج سببتو ليكي ‏) ...
شنو قصة ' صدقيني ' الكل شوية بقولها دي !
قمت دخلت على الرقم و سجلتو ب ' صدقيني ' لاني ما عارفه اسمووو ،، و لقيت نفسي بتصل عليهووو ..
* السلام عليكم ...
_ يا هلااااا
* انت مالك ما بترد السلام !
_ ما قصدي .. وعليكم السلام ..
* لقيتك متصل علي
_ ايوة وخجلان منك صدقيني ..
* في النهاية انحنا ما بنعرف بعض اللهم وصلتني و ساعدتني ، يبقى جا دوري اساعدك ب اني اسمعك ، حاصل شنو ؟
_ خايف ازعجك بجد ! او تسمعيني وانتي مرغمة و تتعاطفي معاي !
* لالالا ابدا والله ، كنت بقرا في رواية ما عندي حاجة مهمة ...
_ ياخ ما مصدق ، انا بعشق الروايات ، واخيراااا لقيت زول اتناقش معاهو في رراياتي البحبها ..
ههههه فرحته شديذ شايفاك ، فعلاً عالم الروايات دااا خاص شديد ، و صعب تلقى ناس نفس افكارك كدا ..
_ صدقيني ، انا بكون في شغلي و الكتاب جمبي ،
* انت مدمن ، انا والله كان ما الجامعه والضغط كنت حاكون فايته حالتك دي بمراحل هههه ..
_ ياااااه ، انا عندي مكتبه روايات ..
* بختتتتك ياخ منظرهم ساي بيفتح النفس هههه ، المهم احكي مالك ؟
_ انا خاطب لي سنتين ، وحدة بحبها ، و فجاة على اخر لحظة حصلت مشاكل و الطلبات كترت ، رغم انه بعاداتنا مفروض تكون الحاجات مشتركة و *... قاطعتو
* عاداتكم ! ليه انت من وين ؟
_ انا .......
في الحلقة الجاية
_ افتحي وشك
* لالا
_ حأشوفك بس ، ما حأذيكي
* طيب حفتحو بسرعه
_ طيب يلا
.......* مترددة
_ افتحو انا ؟
* ايواااااا
_ ‏( رفع النقاب ‏) .... و ابتدا يمرر يدو على وشي و اصبعو في شفايفي !
* زح يدك ، ززززح
بتعمل في شنو انت ، فكني .... فكني ...

انا خاطب لي سنتين ، وحدة بحبها ، و فجاة على اخر لحظة حصلت مشاكل و الطلبات كترت ، رغم انه بعاداتنا مفروض تكون الحاجات مشتركة و *... قاطعتو
* عاداتكم ! ليه انت من وين ؟
_ انا ، ااا لا عادي م م قصدي ، يعني عادات عيلة و كدا قمنا عليها ..
* عادات ياتو قبيلة دي طيب انا اول مرة اسمع الكلام صراحهر ..
_ خليكي من دا يا ....
* رحمة ..
_ رحمة !
* ايوا ليه مااالو اسمي !!
_ لا بس يمكن عشان ما اتوقعتو ، ختيت ليكي سارة لمن شفتك ..
* بس انت م شفتني عشان تخت لي اسم ..
_ رحمة مالك بتدققي كداا ، المهم خليني اتم ليكي ..
* هاااا كمل ..
_ عارفه ان الشي الضايقني انها ما اتمسكت بي ، يعني ما وقفت قدام اهلها عشاني ، ما دافعت عني ،رغم ان هي عارفه كويس انا شنو ، وانا والله م بخيل بس م بحب الاستغلال و انا عندي م بقوليكي لا م عندي ، بس ابتديت احس الموضوع بقى ماشي زيادة عن حدوو ، فاهمه علي ؟؟
* فهمتك .. بس دا م بييقى حب ولا حتى الكان بينكم دا يتقال عليهو حب ..
_ حبيتي صح قبا كدا ؟
* لالا ابدااا ، بس منطق اي حاجة في الدنيا بالمنطق ،،
_ انتي عاقله من رزانة كلامك يعني ما عارف لكن شخصية بحترمها جداا ..
* تسلم ..
_ المهم ، انا حابي اعرف الكتب عندك شنو
* الروايات قصدك ؟
_ ايوةةة
* امممم كتير بس م كتير شديد بجيب اول باول عشان لو لقيتهم قدامي ممكن اقصر في قرايتي وكدا ..
_ انتي خلصتي امتحاناتك ؟
* الحمدلله
_ طيب يعني حتقري براحتك بعد كدا صح ؟
* ايواااا
_ طيب حلوووو ، يلاا انا بعد دا استاذنك الوالده بتنادي علي ..
* طيب تمام اتفضل .. و تصبح على خير ..
_ حتنومي ؟
* ايوة ان شاءالله ..
_ تمام طيب باي
* مع السلامة ..
قفلت منو وبفكر في الشخصية الغريبه دي ، ما عارفه لكن زول عفوي كدا ، لا و لقيت نفسي باخد و بدي معاهو في الكلام ، بالجد يمكن م تصدقوني لكن دا اول كلام لي مع ولد ، او ادي فرصه لراجل يتكلم معاي و اسمعو ، على كلاً شكلو طيب ، سمعي ليهو ما حيضر بشي ... و رجعت مسكت روايتي تاني و قعدت اقراااا لمن خلصته منها ..
ونمته طواالي ...
تاني يوم كنت متوقعه رسالة من ال ‏( .. ‏) انا كيف ما سألتو من اسمو !
بس ما اتصل ، ولا اليوم البعده ، لمن نسيت فكرة انه يتصل علي ،،
في يوم قاعدين انا و يمنة نتمكيج و نتونس ، امي قالت لي تعاالي ، قلت ليها قولي لي هنا يا امي ، قالت لي ما انا ، ابوكي و عمك برا عايزين يتكلمو معاكي ..
قلت ليها تمام ، بردة فعل عادية شديد ما حسيت بي فضول ..
لبست عبايتي و لفيت طرحتي ، عايزة اللبس النقاب ، يمنة قالت لي استغفرالله ، دا عمك يا بت ! ، قلت ليها ما قادرة اطلع كدا وااله ، قالت لي انتي حرة !
لبست نقابي و طلعتا ، لقيت امي . قاعدة معاهم عادي و بيتكلمو في مواضيع الحياة العادية و مشاكل الدنيا .. جيت داخله سلمتا عادي ،و قعدتا ، ابوي قالي دا عمك مالك متخمخمة كدااا ،، سكتا ،هو كدا فهم اني كدا مرتاحه ، عمو الفاضل قالي ، رحمة انا عمك وقاعدين جوا البيت يعني ،المهم يا بتي ، اكيد ابوكي كلمك بموضوع اسعد ، وانا جيت اسمع رايك شخصياً بعيد عن اني عمك و اسعد ود عمك و بعيد عن راي ابوكي .. سكتتتا ، قالي ما موافقه صح ؟
سكتاااا ،ابوي قالي ،ردي على عمك ،، اتلفت على امي لقيتها مبتسمة ،و قالت لعمي ،بس اسعد ما حصل شاف رحمة قبل كدا يا الفاضل ، قاليها يكفي انها تربية محمد اخووي ،، لمن قال كدا ، قلت ليهو :
انت و ابوي ما حتدورو لي الحاجة الكعبه يا عمي ، و انا م عندي مشكلة الشورة شورتكم و الباقي على رب العالمين !
قالي ،اصيلة ، انحنا كدا حنعمل بالاصول ،
والدايراهو نعملو ليكي احلا عرس ،، قلت ليهو عمي ، ما تحتوني في حته ضيقة ، انا ضد حفلات الناس لمن اجي انا اعمل حفلة وكلام ما ليهو للازمة !
لو الظروف تسمح عقد ، و بدل العرس عمرة تاني ما دايرة حاجة يا عمي ، لو الظروف بتسمح ، و حابة اكمل قراية ان شاءالله ،دا كل البتمناهو .. قالي انحنا ننفذ يا رحمة ، ما طلبتي غالي .. يلا انا استاذن و بكرة بنجيكم ونعمل الاصول والواجب يا محمد .. ابوي قاليهو مافي داعي للكلام دا انحنا اهل !
عمي قاليهو ، بتك زي سماح واحد وانا ما حعمل ليهاا اقل من اختها سماح ، الاصول اصول يا اخوي .. ابوي قاليهو يديك العافيه ،، و عمي الفاضل استأذن و طلع ...
طلعت و انا عادي م عندي اي شعور الموضوع صدقوني عادي جداااا بالنسبه لي ،حاساها مجرد مرحلة من مراحل اي وحدة ، فاا ما عندي حاجة تقيف لي عقبة !
المهم ، جا اليوم التاني ...
كنت في الحوش بشر في الهدوم ، جاتني يمنة جارية و ماسكة تلفوني ، قالت لي من قبيل ' صدقيني ' بيتصل ولا بتتصل ، بناديكي ما سامعه .. م عارفه اتوترتا نشفت يدي في جلبابي و شلت منها التلفون ، عاينت للشاشه بأحساس اني ما مهتمة . يعني و ختيت التلفون في جيبي و كملت شر ،مجرد ما يمنة مشت من جمبي ، شرشرتا سرعه سرعه و طلعت التلفون ، بعاين في الرسايل بس ما لقيت حاجة ‏( لانه لمن م برد بيرسل ‏) ..
بعد دخلتو في جيبي رجع اتصل ، بطلع في التلفون و رديت ..
* السلام عليكم ..
_ يا هلااا ، كيفك ؟
* الحمدلله كويسة !
_ اممممم فقدتك !
* تسلم ما تفقد عزيز
_ ممكن اطلب منك طلب ؟
* اتفضل
_ انا اسي عندي صلاة ، بس اخلص منها و اتصل عليكي ..
* طيب تقبل الله ..
_ شكراً ..
* قلتا في سري ' شكراً !! '
_ حآقفل ..
* في امان الله
_ سكت مسافة ، زي الما لقى رد و قفل !
...
اتاكدتا اني شريت الهدوم كلها ،و مشيت المطبخ بعز عايزة اسوي شاي ، خفت مسافة الموية تغلي يقوم بتصل لانو الصلاة م حتاخد زمن .... راجعت نفسي ! صلاة زي المواعيد دي !!!!!
شلت برتقالة و ماشة على غرفتي ، امي جات قالت اي تعالي تعالي عندي ليكي مفاجأة ، م اتوقعت شي ، قلت ليها ، ان شاءالله خبر .. قالت لي دي عايزة ليها قعدة تعالي هنااا ..
قلت ليها وانا بعاين في تلفوني ، لازم اقعد !
قالت لي دا شنو البرود دااا ،، قلت ليها العفو ياخ و بوست راسهااا و قعدت و غمضت عيوني قلت ليها وريني يلااااا !
قالت لي م تتخلعي شدييييييد ،قلت ليها سمح يلا يلا ....
قالت اب فتحي . ، فتحت و قهدت اكةرك و انطط ، كمية بتاعت مكياج كلهااا ماركات و جديدة والوان و حاجات كنت بشوفها في النت ، كنت مهوووسة بيهاا ، حصنتها لمن فعصتها ، يمنة جات قالت لامي اشمعنى رحمة ، فلت ليها بعدين م تقولي لي تعالي سوي لي .. جرت واطي خهههه
قالت لي اسي جيت عشان اقوليك عندي صحبتي عايزاكي تمكيجيها وتسريحه قالت حتدفع ليكي ّ . قلت ليها متين ؟
قالت لي بعد ساعه حتجي ...
من غيرر ما اشعر قلت ليها مستحيل لمن اتخلعت . قالت لي هي وامي بصوت واحد :
_ من متيييييييييييييين بترفضي ! كنتي بتشحدينا ..
* بس ذهني ما صافي ، ومحتاجة اتعرف على الحاجات دي ، المهم الليله لالا ّ .
_ يا عبيطه دي حتجر مصدر دخل ليكي ،
* اي بس ما الليله يا امي ..
يمنة : اصلو الليله ما براكي
* ليه يا جماعه فيها شنو يعني ،هي لو بتقدر تنتظر بكرة بمكيجا ما عندي مانع ..
_ عندها مناسبه
* اتصلي كلميهااا ... مشيت بوست امي في راسها و شكرتها و خميت حاجاتي ودخلت غرفتي ،و الابتسامة واصلة اضني !
قفلت بابي واول حاج
ة عملتها عاينتا للتلفون ،ما لقيت حاجة !
قعدت و بعاذن للحاجات قدامي في السرير ، شلتا التلفون تاني ، عملتو هزاز و ختيتو ،و بقيت اهبش في الحاجات ، . عجبوني شكلهم ، طواليشلت تلفوني بقيت بصور الحاجات بي برنامج تصوير عندي ...
لمن زهجتا ، قمتا رتبتهم ، و فضيت ليهم رف في دولابي ، خليت القديم براهو و الجديد براهوو ...
رقدتا كدا ، مع رقدتي التلفون عمل هزاز ..
الجزء 10
رقدتا كدا ، مع رقدتي التلفون عمل هزاز ..
‏( في جانب تاني ‏)
* يا ابوي انا ما قادر استوعب انت عملت كل دا و ما جبتو لي سيرة !
_ كلمتك بي رغبتي وانت وافقتا ..
* يا ابوي ما قصة وافقتا ، بس على الاقل تديني خبر انك مشيت اتكلمتا مع عمي ،ما معقول فجاة تقولي بكرة نمشي ، طيب انت خليت لي شنو كدا ،انت مشيت و اتفقت و قلت كلمتك ، انا زاتو مشيتي ما ليها لزوم ..
_ قصدك شنو ؟ كنت داير تمش براك !
* يا ابوي انا ما قلت كدا و مالي غنى عنك ، بس على الاقل اكون عارف انك اخدت خطوة ،اجهز معنوياتي على الاقل ..
_ اسي جهز معنوياتك دي مافات شي ،و كلمتك انا اديت محمد اخوي كلمة ، بكرة بنسوق امك و بنمش ..
* التشوفو يا ابوي ..
_ لالا تعال هنا ، شنو التشوفو يا ابوي ، مالها بت اخوي عيبها شنو ممكن تفهمني ! شنو صاري لي وشك كدا ، دي بت كان لفيت الخرطوم دي كلها ما بتلقى زيهاا ، احمد ربنا ان الله رزقك بي بت مستورة و محتشمة زيها ..
* يا ابوي استهدى بالله انا ما قلت حاجة حاشاها ، بت مستورة وانا اشهد ..
_ طيب ، اعقل ........
* حاضر يا ابوي ...
شلت تلفوني بي بطئ كدا لمن زهجت من نفسي رغم اني منتظرة الاتصال دا .. ، رديت عليهو ..
* عليكم السلام ..
_ يا هلااا
* ااااا * قاطعني
_ معليش اتاخرت عليكي ، لحد ما وديت اهلي البيت بعد خلصنا صلاة ..
* اهلك ! اهااااا ،،، طيب تقبل الله
_ شكراا ..
* صراحه انت غريب
_ ليه
* ولا شي ، كنت عايزني في شنو ؟
_ طيب وريني غريب في شنو ؟
* ما قصدي ، بس ردودك و كلامك ، في شي كدا ما قادرة افهمو صراحة ..
_ حتعرفي و تفهمي كل حاجة في وقتها !!!!
* ان شاءالله ..
_ طلبي يا ست رحمة ، انو تلاقيني لمدة عشرة دقايق ،عندك هدية عندي لازم تاخديها ..
* هدية شنو دي ؟
_ لمن تشوفيها حتعرفيها
* يمكن ما اقدر اشوفها ، بس حابة اعرف عبارة عن شنو و بمناسبة شنو ؟
_ بمناسبة نجاحك مقدماً ..
* مش يمكن ما انجح ؟
_ في الحالة دي يبقى انا لي هدية عندك
ههههههه كلام والله ..
_ بكرة الساعه ..4
* ما حقدر ، اسفه والله
_ صدقيني حتقدري ..
* لا ما بقدر ، و غير كدا هدية وكلام و غير كدا ما ليها مناسبة ..
_ وريتك المناسبة يا رحمة ، ارجوكي ما تكسري بخاطري ..
* ختيتني في حتة ضيقه صراحه ..
_ معليش ، متمنى توصلك لانها حتعجبك واثق صدقيني يا رحمة ...
* طيب ، انا ما عرفت اسمك لحد اسي !
_ اني بتناديني مضطر اقفل ،بكرة مواعيدنا اربعه م تنسي .. باي *... قفل ..
بصراحه حتى حيرةبيني و بين نفسي غلبني احتار ، ما عايزة افكر عشان عارفه ، عقلي حيمنعني من احساس جديد علي ، قررت ااتعامل بدون ما استخدم عقلي ،و ما افكر كتير .....
قمتا مبسووووطة ، و مشيت ل يمنة ،قلت ليها خلي صحبتك تجي ، بسوي ليهااا ..
طبعا الكلام السمعتني ليهو في غنى عن اني اقولو ليكم .. المهم حتجي !...
‏( في جانب تاني ‏)
_ ان شاءالله عافية يا ولدي ؟
* والله يا عم محمد ما عارف اقوليك شنو ، لكن بقولو جرثومة معدة والله اعلم ، و انت عارف العمر دا ما بيتحمل اقل حاجة ،عشان كدا انا لازم اسافر الدويم ..
_ لالا ياخ ، ربنا يواليها بالعافيه ان شاءالله ،شوف يا متوكل ، شيل عشرة يوم يا ولدي ، اقعد جمب امك لحد ما تطمن عليها و تريح قلبك ، انا بدبر اموري في الفترة دي ..
* انا ما بخليك كدا ، عشان كدا دبرت ليك واحد صحبي بمسك مكاني لحد ما اجي ..
_ لالا انت اتوكل انا بدبرهاا ..
* زول ثقة يا عمي اتطمن !
_ عارف ما بيجي منك الا الخير يا متوكل، بس عندي زول في راسي ، كان ما اتوفقتا فيهو ، بضرب ليك ..
* خلاص اتفقناااا
_ اها حتقوم متين ؟
* في باقي يومي دااا ...
_ هاك دي ،خليها زيادة مصاريف معاك اكيد حتحتاج للوالدة ..
* لالالا والله مستورة والحمدلله يا عمي ..
_ انا ما بسالك عندك ولالا ، انا بديك ، شيلها طوالي و عشان اريحك دي للوالدة زاتا ما ليك ، يلا قوم اتكل على الله ..
* الله يحفظك يا عمي ،تسلم تسسلم ..
_ انت ولدي الما جبتو خلي بالك من نفسك ..
* وانت زي ابوي يعلم الله ..
_ يلا اتحرك عشان ما تتقلب لدموع اسي ههه ..
* الله ما يجيب الا الدموع الفرح
_ امييييين ....
انا مبسوووووطة للاخر ، لمن لاحظت لنفسي بدندن ،نعلت الشيطان و استغفرتااا من متين انا بغني ، يارب تسامحني ..
جهزت كل حاجة للمرايا لمعتها ، لحد ما جات البت صحبة يمنة و معاها بت تانيه !
يُمنة ضيفتهم ، و قعدو شويه ، حتى جاتني
قالت لي انا سألت يمنة بي كم ما ورتني عسان صحبتي عارفاها ، لكن وريني انتي !
قلت ليها والله انا ما حصل عملتا بي قروش ما عندي فكرة ، وبعدين خليها يعني انتي زي يمنة واحد ، قالت لي لالا اصلو ما بخليها والله انا شفت شغلك في يمنة و عجبني شديد ، عشان كدا وريني كم قبل نبدا والا ما حخليكي تعملي لي جادة والله ، وبعدين نسرين دي بت خالتي ، النوع الذوقو صعب داك ، قالت لو عجبها بتعملي ليها ، عشان نكون متفقين ،، قلت ليها والله كان مصرة خلاص التجيبيهو بس ، قالت لي طيب انتي ما اقل من الكوافيرات البرا ، انا بعزك بس اعملي لي حاجة بسبطة وناعمة كداا ،، قلت ليها و ما تقولي كمان حافتتح بيكي مجموعتي الجديدة حاجة روعه ، قالت لي شايفه قسمة الشمس الفي وشي دي ، بس عليكي الله حاولي توحدي لي اللون ، قلت ليها دي حاجة اكيدة ..
يلا بسم الله ، ارفعي راسك شوية .....
بس قعدت اشتغل ليهم بي مزاااااج ، لحد ما خلصتهم الاتنين اخدت زي ساعتين ولا تلاته ، ادوني 350 ، وحدة 200 والتانية ,150
خلصتهم و طلعووو مننا ،
قعدت الملم في حاجاتي و دخلتهم الدولاب ، جاتني يمنة طايرة ...
* خير مالك واقفه لي كدااا ..
_ بالنص !
* الشنو ؟
_ القروش يا رحمو مش انا جبتهم ليكي
* هههههههه شيليهم كلهم انا عندي كم يُمنة ، مش نفسك تشتري جزمة كان قلتي ، جيبيهاا ..
_ هوي !
* شنو ؟
_ جادة انتي ؟
* اكيد ..
_ بس انا بشغلااا ليكي يا رحمة ..
* وانا جادة يا قلب رحمة ، اول مرة اجتهدت في قرش ، يعني ما عارفه احساس حلووو كدا ، و نفسي طوالي كدااا اجيب دخل ، ما عشان نفسي ، عشان احقق ليكم البتتمنوهو رغم ان ابوي ما مقصر معانا ،، و عارفه كمان بتمنى شنو ؟
نفسي كل ما ربنا يديني شغله زي دي اجيب لزول فيكم حاجة ، يعني انتي تجيبي جزمتك الدايراها ، و امي المرة الجاية و كان كفت ابوي معاها ....
_ وانتي ؟
* انا ما دايرة حاجة غير اشوف فرحتكم ، عليكي الله عندي شنو ، ياها عبايه و نقاب وكلهم لونهم اسود ، كان جبت جديد منو حيلاحظ هههه ..
صحي زكرتيني ، عارفه في خمار بيتلف كدا شفتا صورتو في النت اسمو خمار ماليزي راقي شديد ، نفسي تجربي منو الكبدي والكحلي حيطلع فيكي سمح ، غيري من الاسود ..
* اتعودتا ما بقدر ..
_ ياخ بتقدري ..
* طيب بفكر فيهو ، رسلي لي الصورة واتس ..
_ طيب ، يلااا ..
* دقيقه ماشه وين .. هاكي قروشك حلالك
_ اممممممم شكرااااً ‏( باستني ‏) *:
* ههههههه مجنونة ههه ...
قمتا صليت ،و فقدتا ابوي اتأخر ، دي ما عوايدو ، سالت امي ، قالت لي قاليها حيتأخر .. ارتحتا و مشيت غرفتي ، و بديت رحلتي مع رواية جديدة ...
فجأة صحيت ! نمت متين ما عارفه , و معقول نمت كل دا !
يعني دا تاني يوم جااا !
قمتا طلعت برااا القالة ، لقيت امي مولعه ليها بخور ، و يمنة بتحضر في التلفزيون !
قالو لي مالك ‏( بحس واحد ‏) ..
قلت ليهم انا نمت وصحيت متين ما عارفه ، بسم الله ،، امي قالت لي طيب ناس عمك ديل الليلة بجوناا ،و بيحددو كل حاجة ، المهم اعملي حسابك اكيد اسعد حيطلب النظرة الشرعية ودا من حقوو ، بس عشان تكوني عارفه و ما تتعاوري و تتحرجي ..
وقفت كدااااااا ، ما عارفه هل بستوعب ولافي شنو ما كنت قادرة افسر صراحه .. قلت ليها طيب .. قالت لي اتمكيجي وزبطي نفسك ، قلت ليها المرة دي بالزات ما حينفع اتمكيج ، نظرة شرعيه من حقو يشوفني على طبيعتي ، قالت لي بطلي عوارة ، حاجات بسيطة كداا .. قلت ليها امي خليني براحتي الله يرضى عليكي ، قالت لي راحتك ..
مشيت الحمام ، اخدت حمام وطلعت شربت الشاي ،كان بعد الظهر الكلام دا .. و دخلت غرفتي بقيت اقرا في الروااااية ، و سرحتا فيهاا، رفعت راسي منها مع اذان العصر ، قمت صليت و رجعت كملت قراية ،
لمن باب الغرفه خبط ، امي قالت لي تعالي ساعديني ، قلت ليخا اساعدك في شنو ؟
قالت لي عاملة حلو ، و حاجات زي دي رتبي معاي ، قلت ليها محسساني انهم ضيوف ، ديل لو مدو راسهم ساي ، حيصل جواا بيتنا .. قالت لي انتي هبله ؟
اسي الوضع بختلف ، دا مفروض انتي تهتمي اكتر مني بتقولي كلامك دا !
قلت ليها معلييش ، كنت بقرا في رواية عالقه في ذهني و نفسي اخلصااا ما قادرة ..
قالت لي دا وقتها ، خاته تلجة في قلبك ، الناس ديل بجو علينا بعد صلاة العشاء ، قلت ليها حبابهم ‏( المغرب اذن ‏)
جهزت معاها ، و دخلت غرفتي ، مسكت روايتي العشاء اذن ، جاتني يمنة ، قالت لي لسه قاعده انتي ؟
قلت ليها اسوي شنو امش اقعد جمب خشم الباب انتظرهم يعني !
قالت لي رحمة ، في شنو انتي مالك ؟
قلت ليها بالجد محتارة اسوي شنو يعني ، عبايتي هدي ليها في الشماعه و نقابي جمبها م عندي حاجة !
قالت لي يا لطيف انتي جادة !
قومي سوي ليك حاجة في وشك دااا ، بتبالغي ، بتجلبطي البنات كلهم لمن جا دورك ما حتعملي ! حتطلعي كدا !
قلت ليهل نظرة شرعيه ، دقيقه و حانزل نقابي ، احسن يشوفني كدا من اسي ، قالت لي شويه مكياج ما بيضر ، قلت ليها لا و ما تحاولي معاي ‏( اكرر انا ما حلوة ، بس بالمكياج ما بديك الدرب ، لاني بعرف البجي مع ملامحي شنو ‏) ..
قالت لي رحمة حبيبتي، وشك شاحب زي العيانه من السهر ، و بالجد محتاجة حاجة كدا ما حينفع والهالات التحت عيونك دا كمان ! قلت ليها انا حابة كوني كداا يا يمنة وعارفه اني ما حلوة و يا الله بالمكياج بصل لجملة الجمال ، و وشي دا كدا من الله خلقني يعني الهالات وانه شاحب دي ما حاجة جديدة ،، احترمي رغبتي يا يمنة ارجوكي ، و ادعي لي الفيهو خير الله يجيبووو ..
_ ربنا يسعد قلبك ، انا طالعه اساعد امي ، اللبسي عشان العشاء خلص ..
* تمام ...
بعد طلعت ، قمتا غسلتا وشي ، ورجعت بعاين لنفسي في المراية ، طلعت فير مسحتو و كحل و مرطب ، و لبست عبايتي و طرحتي ، و مشيت قعدت ختيت نقابي جمبي ، و مسكت روايتي ، و دخلت عالمي ..
و كالعادة ما رفعت راسي الا على يمنة واقفه في الباب بتقولي بنادوكي ..
كفيت الكتاب على وشو ، و لبست نقابي حتى من غير مراية ، و طلعتا ، قلت ليها يلااا .. قالت لي اخير من العدم برضوو ... سكتا ما رديت ..
يا جماعه صدقوني ما حاسه بحاجة ، ولا حتى خوف ولا خجل ولا احساس اني عروس مفروض اكون ب ابهى حُلة .. عادي جداً ..
يمنة دخلت قدامي ، و دخلت وراهاا ، سلمت على مرة عمي ، وكانت في اختها و بنتها ، و عمي و اسعد ، صافحت عمي و فطيت اسعد ، قلت عليكم السلام ، رد
و مشيت قعدتاا .. قعدو يتونسو شويه الونسه الماليها داعي دذ ، و اسعد ما اتكلم نهائي ولا حتى عاين فيني بالغلط ، عينو في الارض ،، قام عمي قال لابوي ، انحنا جاهزين لو قلت نعقد اسي دي بنعقد ، ابوي قاليهو وانا اديتكم ليها يا الفاضل ، قامت مرة عمي ، قالا يا جماعه بس مش مفروض اسعد يشوف رحمة ، يعني دا شرع ربناااا ..
امي قالت ليها اكيد ، عاينت لابوي ، قاليها اكيد حقوووو ...
اسعد قاليهم ، ماليهو لازمة ، خلوها على راحتها .. امه قالت ليهو يا اسعد كيف *.... قاطعا ، قاليها امي ! ... سكتت طوالي ، رفع راسو وقال لابوي ، بعد كلام ابوي ماعندي رااي ، الدايرهو بتكم انا حاضر ، ابوي قاليهو والله بتي دي ما ظنيت تقبل بي الحفلات والكلام دا ، و طلبت تمش عمرة بدل العرس .. عمي قاليهو فعلااا .. ابوي كمل قاليهم بعد اسبوعين كيف
عمي قاليهو الجمعه الجاية يعني بعد اربعه يوم ليه التاخير و ما حيعملو مناسبه ، الضبيحه والغدا و بارك الله لهما ولا شنووو ..
امي قالت ليهم سجمي ،و ما اجهز بتي ؟
عمي قاليها بتك بتناا ، خير البر عاجله مافي داعي للتاخير ولاشنو يا بنية ؟
سكتاااااا ،،،،،،، وقلت ليهم الشورة شورتكم ، وكنت بعاين لاسعد نهائي مافي ردة فعل ، ماقال اي حاجة ، كان محيرني ، اول مرة كنت اشوف اسد انسان جادي و اركز في ملامحو كداا زي الاول مرة اشوفوووو ، قلت في سري ليه رفض يشوفني !
المهم مع كل سرحة و التانية لقيتهم اتوصلو ليوم الجمعه و انتهت الجلسه على كدااااا ، كيف ما عارفه !
وبرضو احاسيسي كانت ما مفهومة ، اتهيلو بعد طلعو ،مشيت طلعت عبايتي و شلت الروايه و قعدت في المطبخ اكل و اشرب بارد ، يمنة اكتر زول كانت ملاحظة لتصرفاتي الباردة والغريبه و انا كنت شايفاها عادي !
المهم ، و انا داخله غرفتي ، اتزكرت ان كان في مواعيد بينا انا و ال ‏( ما بعرف اسمو ‏) ..
مشيت افتش في تلفوني ، اخر شي لقيتو واقع في طرف السرير و طافي شحن ،، جريت وصلتووو وخليتو لمن يفتح ، قلت حيكون اتصل علي لمن روحو مرقت !
و مسكت الكتاب ونسيت امر التلفون ، ما انتبهت الا الساعه 12:30 بليل !
بعد خلصت الرواية .. المهم فتحت التلفون ، لقيت 17 مكالمة ! رجعت تلاته مرات ما رد علي ، بالي بقى مشغول من انو يكون زعل مني ... اتضايقت شديد و بقيت قاعدة دايرة اطق ، حتى كتب الروايات العندي كلها قريتهاا ، خلاص يأست ..
ختيت التلفون وغمضتاااا ، لقيت التلفون بيرن اتصل علي ... رديت .
* السلام عليكم ...
_ ‏( شال نفس ‏) هلاااااا ..
* دي زعلة صح
_ ابداً وحزعل ليه ؟
* اني نسيت المواعيد ..
_ في فرق بين النسيان و التطنيش ، و بصراحه الحاجة دي بتختلف حسب اهتمامات الشخص و اولوياته !
* اسفة ، بس جد لو عرفت وضعي ما حتزعل مني ..
_ اساسا ما زعلان ، عادي ..
* طيب ، الله ما يجيب زعل ..
_ امين ، اهااا حتعوضيني متين ؟ * والله انا عندي ظروف جدت و *.... قاطعني
_ تمام ، عن ازنك ..
* انت زعلتا صح ؟
_ لا ابدا بس اكيد م احجبرك تفضي نفسك عشرة دقايق تاخد الهدية الجبتها ليكي ..
* ما كدا ..... ااا ، طيب بكرة فاضي ؟
_ بفضى ليكي ..
* طيب شفت الشارع الكان
سوقتني منو ؟
_ ااي
* قصادو في دخلة شارعنا الكنت واقفة قصادو ، حتعرفو من المزيرة في اولو ، دا تخلي ، خش في طرف الشارع القبلو ، بتلقاني منتظراك ، الساعه 2 ..
_ تمام ، بتصل عليكي قبل اتحرك ..
* اتفقناا ، اها عملت شنو مع خطيبتك ؟ _ ما بتنفع معاي تاني صدقيني و *... قاطعو صوت جمبه ، بيقول يا مايك *....... المكالمة اتقطعت !
قلتا بتكون امه ولا اخته ، بس شنو يا مايك ... اسمو منو هو يا ربي !
رجعتا رقدتا ،و تاني رجع لي ، قالي :
_ اسف قفلتا فيكي ،دي اختي كانت عايزة حاجة ..
* اي عرفته سمعت صوتها فعلاً ..
_ صوتها عالي طبيعي ههههه
* ممكن اعرف انت اسمك منو ؟
_ ضروري يعني ؟
* اكيد ، حتى ما عارفه اسجلك بشنوو ههه
_ طيب بكرة تعرفي ... يلا نومي بعد دااا
* اوكي ، مع السلامة ..
_ الله يسلمك ...
قفلت منو و بقيت بفكر انا وعدتو الاقيهو و انا اصلاً ما واثقه اذا ح اقدر انزل ولالا ، اكيد و ما اظن امي حتخليني و عمري ما كذبت عليهم ... يا الله احلها كيف دي ....
بقيت بين تفكير والتاني لحد ما نمته ..
الجزء 11
صحيت الساعه 9 من القلق و كان احساس غريب متملكني ، قمتا قعدتا في نص السرير ما عارفه مسهمة وين ، نعلت الشيطان وقمتا ، استحميت ، و طلعتا لقيت امي قاعده و بتتكلم تلفون ، و ابوي جا مارق من الغرفه بلف في عمتو و بقول لامي اناي لسه ما خلصتي كلام بالك طويل خلاص .. قلت ليهو صباح الخير يا غالي ، قالي صباح النووووور بست البنات ، انا مستعجل ، قلت ليهو دقيقه وين بالسرعه دي اشرب معاي الشاي يا ابوي ، قالي الولد البشتغل معاي شال اجازة ، و جايب لي واحد ما بثق فيهو الا اقيف فوق راسوو عشان كدا مستعجل ..
قلت ليها ربنا يسهل امورك كلها يا رب .. قالي امين ، وعاين لامي قاليها انا ماشي ما بنتظر لمن تخلصي اتصلي علي ..
عملت ليهو استنى بي يدها ، وقف .. ختت يدها في سماعه التلفون وقالت ليهوو ، الناس ديل ما ادوك قروش نجيب للبت دي حاجاتا ؟ ولا هم حيجيبو ؟
قاليهاا اكيد هما حيجيبو ليها حاجاتها كلها ، والناقص بدوكي حقوو ،، قالت ليهو كنت نازله السوق يعني ما نمشي ؟
قاليها لا ، الا لو حاجات للبيت ، و ما تكلفي لانو مافي حاجة حتتعمل ..
قالت ليهو طيب ،، بعدها هو طلع و انا مشيت المطبخ بعمل في الشاي و امي تتونس بموضوع عرسي دا ، تقفل من دي ، تتصل على دي ..
المهم قعدت جنبها شربت شايهي و غمست فيهو تمام ، لمت قمتااا .. دخلت غسلت كبايتي و طلعت لقيتا قفلت .. قلت ليهاا . امي انا بعدين حطلع مشوار صغير وراجعه ، قالت لي بعد دا مافي طلوع نش كفايه ما حبسناكي ، قلت ليها امي عليكي الله هو الشايفني منو نقابي دا براهو حبسه طول العمر ،قالت لي ماشه وين انتي ؟ قلت ليها شيماء حتوصلني لحد هنا عايزة حاجات من مكياجاتي ، حاناولهم ليها وارجع .. قالت لي سمح خليها وقت تجي تدخل ، قلت ليها حتكون جايه مع اخوهاا عندها عرس م حتكون متحملة تأخير ، المهم زي ما وريتك .. قالت لي تمان ، انا اصلا ساعه و طالعه ماشه بيت جدك اكلم اخواني ديل عشان ما يزعلووو .. قلت ليها تمام .. ‏( دي مشكلة الكذب انه ما بيتوقف على كذبة وحدة ،لا بتجر ،كذبة ورا كذبة ‏) ..
و دخلت غرفتي ، بقيت قاعده و بهز في رجلي لمن متوترة ..
مسكت تلفوني ، بهبش في اي تطبيق قدامي ، بقيت بتفرج في فيديوهات مكياج ، ياخ نفسيتي بترتاح من اشوف حاجات زي دي ، المهم عجبني واحد كدا ناااعم ..
قمتا طوالي جبتا حاجاتي و قعدت ليهووو ، و سرحتااااا ، م زحيت الا بصوت امي بتقولي تعالي تربسي الباب دا انا طالعه ..
قمتا تربستا الباب ، ياداب يمنة صحت ، عاينت لي و دخلت غرفتا ، و رجعتااا ، كملت مكياجي ، بعمل في الروج تلفوني رن ،،
مشيت شلتو لقيتو دا هو زاتو ،، رديت بعد مسافه ، قلت ليهووو ..
* سلام عليكم
يا هلا بست البنات كيف حالك ؟ّ
* انا كويسه حمدلله ..
_ لقيت نفسي قريب من شارعكم قلتا اشوفك لو بتقدري تطلعي !
* ااااا ،، وين ،،، ش م عارفه ، م عارفه ‏( اتوترتا ‏) ، اا انت وين طيب ؟
_ مالك ! اتوترتي كدا ؟
* لالا اتوتر ليه هه عادي
_ فاضيه اقيف انتظرك ولا اكمل ؟
* اوكي طيب انتظرني زي م قلت ليك ..
_ طيب يلاااا ..
* تمام ..
_ سرعة ..
* مالك استعجلت لي كدااا ..
_ متلهف ياخ يلا منتظرك سرعه ..
* طيب ..
قفلتا منو ،ومشيت طلعت عبايه و حاجاتي و لبست نقابي ، و شلت تلفوني و طلعتا ، بنادي في يمنة ،ما بترد ، مشيت غرفتها لقيتا راقدة ،قربت منها ، لقيتا ناااايمة ، طوالي رجعتا قفلت بابها و شلت مفتاح الباب و طلعتااا ..
ما عارفه جبت قوة القلب دي منو ! بس قلت يا رب ما اقابل زول من بيت عمي ..
لفيت لي وراا و طلعت على الشارع الوصفتو ليهووو .. عاينت لقيت في اولاد في الناصية قاعدين ، اتصلت عليهوو ، يغير الشارع و وصفت ليهو واحد تاني ، و انتظرتو ..
مجرد ما جا ، فتح لي الباب ركبتااا ...
_ و اخيراّ . شوفت غالية يا بت ههههه ..
* سلام عليكم هههه ..
_ كيف حالك هههه نفسك قايم كنتي بتجري ولاشنو ؟
* خليك مني ، انا خايفه زول من ناس الحلة يشوفني ..
_ ما تخافي ، قزازي دا انتي بتشوفي البرا بس البرا ما بيشوف الجوا العربية ، اتطمني ..
* ااااه حمدلله ..
_ خوافه هههه
* ابداً ما القصه والله ، بس تصرف جديد علي ..
_ امممم المهم شفتك انا مبسوط جداً صدقيني ..
* تسلم ، اها ممكن بعد دا انزل ؟
_ لا ‏( بي حدة ‏) ..
* اااا ، في شنو هه
_ ساي بس متين جيتي انتي ..
* عارفه بس سايبه اختي براها في البيت وكداا ،مستعجلة !
_ طيب ... اتفضلي يا ستي دي هديتك ..
* دا شنو الصندوق دا !
_ لمن تمشي البيت افتحيهو وقولي رايك ..
* دا كبير شديد ، يا ربي فيهو شنو ..
_ زي ما قلت ليكي ،و تستاهلي اكتر من كداا ..
* يسلمو ، شكراااا بالجد ..
_ لحظة ، نازله وين ؟
* عايزة امشي البيت ..
_ اا انتي حتمشي بس قبل تمشي كان عندي طلب صغير !
* اتفضل ..
_ صراحه خايف تكسري بخاطري . .
* قول بس وما عليك ..
_ صراحه ، ااااا .. اممممم ن نف نفسسي اشوفك !
* شنووووو !
_ براحه انا عارف انك ملتزمة وكدا و بتلجد بحترم انك كدا صدقيني بس نفسي اشوف رحمة وملامح وشك ارجوكي م تكسري بخاطري .
* مستحيل , مستحيل ..
_ عشان خاطري ، لمدة دقيقه بس ارجوكي ، انا ما حاشيل وظك منك يعني ما تخافي ، ارجوووكي ارفعي النقاب بس لمدة ثواني ..
افتحي وشك ..
* لالا
_ حأشوفك بس ، ما حأذيكي
* طيب حفتحو بسرعه
_ طيب يلا
.......* مترددة
_ افتحو انا ؟
* ايواااااا
_ ‏( رفع النقاب ‏) .... و ابتدا يمرر يدو على وشي و اصبعو في شفايفي !
* زح يدك ، ززززح
بتعمل في شنو انت ، فكني .... فكني ...
فجأة حاول يقرب مني زي المجنووون ، وعايز يمسكني عليهو بي يدينو ، و انا بحاول ابعد يدينووووو ، مني ، لاحظت لي حاجة ، لمن بقيت بكووورك ، بقوليهو زح زح استغفر الله العظيم ... ددد دا شنو
انتا غشيتني صاح ، طيب ليه ليه ، حاولت تتقرب مني وانا اصلاً ما شبهك ،،، اسمك ،،اا ايووا اسمك ياداب فهمت انت ليه ما عايز تقول لي اسمك ، ااااخ ، الله ياخدك افتح لي الباب ... افتح ‏( بخبط ف الباب ‏)
قالي اهدي اسف بجد اسف صدقيني ، قلت ليهو بلا صدقيني بلا قرف افتح الزفت دااا .. قالي طيب بس اوعديني لمن اتصل تردي علي ، قلت ليهو ولا تحلم ...
قالي رحمة ارجوكي ، انا نيتي ما كانت شر ناحيتك ارجوكي افهمي ..
قلت ليهو افهم شنو ؟ ، الفي يدك دااا ؟
ولا اسمك ! اهاااا ، اسمك خليني اتزكر اختك نادتك بشنو !
مااايك ...... اسمك مايكل ولا كرولس ولا ملاك ولا شنو هااااه ! عايزني افهم شنو ! اشوف دقة الصليب الفي يدك و تقولي لي افهمي ، لا و خليتني كشفت وشي عليك وانت اصلاً لا من ديانتي ولا من اهلي !
ااااافتح افتح ، افتتتح الزفت داااا ....
فجاه الباب فتح ، و بأسرع ما عندي جريت من جمب العربيه ، و مقهورة بجد ، ياداب عرفت حجم غلطي الكنت بتمادى فيهووو ، بغض النظر عن هو ججنسو شنوو !
وصلت البيت ، برجف رجف ، عاينت لقست يمنة لسه نايمة ، دخلت غيرتا و مشيت غسلت وشي و قعدت ابكي في المغسلة ، اتوضيت ، صليت و قعدت ادعي ربنا يغفر لي غلطي دااا ... وعدت نفسسي اني اتجاوزووو ، بس من جواي كنت حاسه اني مخنووقه و مافي حاحة ممكن تخفف علي ، تااني قمت صليت و قعدت استغفررر ..
طلعت سريري ، و دخلت راسي تحت المخدة ، و ببكي ، بس بقول ياريت الزمن يرجع لي ورا ، اصلاً دي ياتو يوم كانت اموري ، اعرف اولاد ، هم اولاد اهلي ما بيعرف شكلي شنو ما بيعرفوو ،،بس استغفرت ربنا و قلتا اكرس تفكيري للمرحله الانا داخله عليها دي ، وكفاية بكى و تأنيب ، قمتا غسلتا وشي ..
و استغربت ان يمنة نايمة كل داا ، مشيت ، لقيتا متغطية و نايمة ، بقيت بناديها ما بترد ،
لمن حيلي برد ، قربت منها ، زحيت منها الغطاا ، هبشت وشها وجسمها دا ناااار ، و بترجف ، الخلعه الدخلت فيني في اللحظة دي م ظنيتا تمرق مني ، جريت جبت الكمادات و شلت منها الغطا و بنشف ليها العرق و غيرت ليها ، و نزلت ليها الحمة ، و اديتا اسبرين ، شوية شويه ابتدت تفوق بس حرارتها ما نزلت !
بقيت قاعده جمبهاا ، لحد ما امي جات ، لقتني قاعده منظري خلعا وان يمنة راقدة الوقت دا كان غريب ، جات مخلوعه و تهبش فيهااا ، يا حليلهااا ، بقينا قاعدين جمبها لمن المغرب جاااا ،و كل شوية الباب بيخبط ، اول مرة كان انور اخو اسعد و سماح ‏( والله م متزكرة لو اتكلمت عنو ولالا ، المهم اكبر من سماح واصغر من اسعد ‏) ..
المهم جا دخل حاجات ، ملو الصالون ،، و انا م اتحركتا من جمب يمنة ، امي بس واقفه معاهم و بعدها جاة مرة عمي و بقت تتكلم مع امي ، و استمر الوضع لحد العشاء، قمت اتوضيت صليت ، امي قالت لي انتو اكلتو شنو ؟
قلت ليها ولاشي ، قالت لي خالتك عملت محشي رسلت ليكم معاي و خالتك التانيه ‏( م ح اذكر اسامي عشان ما تجوط معاكم ‏) جابت عملت كيكة القمح دي كمان ،،
تعالي اقعدي اكلي ، قلت ليها من غير يمنة ما باكل ، بمشي اشوف لو بتقدر تاكل ،،
مشيت لقيتا قااااعده على حيلها بس بتقول راسها لافي ..
جبت الاكل جمبها و بقيت باكل و بديهااا معاي ، لمن شبعناا ، رجعت الحاجات المطبخ ، ومشيت ليها لقيتا رقدت ، قلت ليها لا اقعدي سويه عسان بطنك ما تطم اسي ماكله ، قالت فترانة ، المهم اصريت قعدتها شويه ، و بعدين رقدت ، و رقدت جمبها ، لمن نامت لقيت الحرارة نزلت ، مشيت قعدت جمب امي وابوي شويه ، و دخلت غرفتي ..
كنت سامعه زي صوت هزاز ، بقيت بفتش في تلفوني ، في الاخر لقيتو واقع جمب الكمدينة ، مشيت رفعتوو ، لقيت اتصال من ‏( صدقيني ‏) ، طوالي عملت ليهو حظر مكالمات .. لقيت رسايل كميه نصها اعتذار و اسف ،، مسحتها و خايت التلفون ، ومشيت وقفت قدام المرايه ، لاحظت لي وشي الشاحب و جسمي الباهت ،كنت محتاجة تغير فعلااً ، و قراري في اني اركز في حياتي الجايه كان فعلي من جواااي ، مشيت لخبطتا لي حاجات عملتها ماسك في وشي ، خليتو لمن نشف ، غسلت وشي ، و جبت ليمونة عصرتها مع الجلسوليد والجلسرين و اتمسحتا و لبست شراباتي و مسكت سبحتي و قعدت استغفر لمن نمته ...
اليوم التاني ، ابتديت احس بجدية الوضع الانا فيهو ، تجهيزات ، حاجاتي الجابوها لي ، من ارياح جاهزة لي شيلة ، لكريمات لكل شي ،، لقيت خالاتي في البيت مسكوني من صحيت ، ماسكات و دعك واحد ورا التاني و معاهم مرة اظن دي شغلتااا ، انا لحد يوم العرس الصباح كنت بطلع من غرفتي الصباح م برجع ليها الا زولة نوم ، بالجد كل يوم نفس برنامج الصنفرة دا لاني ما اتحبستات ..
يوم العرس دا اليوم الوحيد النمته فيهو وفكوني بدري ...
جاتني امي ، قالت لي شيماء دي جاتك ادخلها ؟ قلت ليها اكيد ،، جاتني لوم و دق ماخلت لي شي ، الممهم .. الكلام دا كان الساعه 12 ، جاتني خالتي شايله ليها حاجة مسحتا لي ، شيماء قالت لي بيضوك بالقوة هههه ، قلت ليها اسكتي اناا جسمي اشتكى ، غايتو حمدلله ..
قالت لي عاد اسعد السرور حلاتو والله ، غايتو امورك سرعه سرعه مشت سبحان الله شوفي النصيب دا كيف ، منو كان يقول انك حتتزوجي ود عمك .. قلت ليها م بحس بصلة قرابة بينا والله عشان عارفه وضعي بعيدة عن الاختلاط ، بس ياهو زي ما قلتي نصيب ،والنصيب بيصيب ،، قالت لي ان شاءالله يبقى سعدك وهناك يا رب ، قلت ليها اميييييين ...
قمته عشان اغسل وشي ، كانو بينصبو في الصيوان حق الغداا برااا ، وحدة من خالاتي جات لحقتني قبل اطلع ، البيت ملان ،مسكتني حمرت لي حماار ، قالت لي بطلعك شنو قدام الناس عايزة تطفي نورتك ؟
سكتااااا ، قالت لي حجيب ليكي تنضفي وشك ، شيماء قالت لي بجد والله متخلفه انتي بطلعك شنو اسي كان ما ساي شليقه ،، عاينت وسكتا لانو كلامي ما حيعجب ..
ياهوو الوقت جراااا ، ضبحو والشارع ملان فل ناس ، اتغدووو ، و قعدووو ،،
و فجاة قالو حيعقدوو ، م عارفه ليه صدري ضاق ،المهم دي كانت احلا لحظة لانو الماذون جا برا في الصيوان و بالمكرفون المصغر بتكلم ، لحد ما العقد تم ، انا م مستوعبه انا وين وحاصل شنووو ..
بس زغاريت و كواريك و امي وخالاتي و يمنة حضنوني لمن حسيتهم كرفسوني ، و المشكلة مشاعر م عندي ،، باركو لي ،و الببكي و الفرحان ، سبحان الله طبع الانسان غريب ، لو فرحان يبكي لو زعلان يبكي ..
بعدها امي قالت لي جهزي نفسك ، عشان في دلوكة لمدة ساعه و بعداك بتمشو الفندق ، دي عشان فرحتنا احنا م تعارضي ،قلت ليها تمام ،وحدة من خالاتي قالت لي يا بتي وافقي نجيب الحنانة كدا والله ما حلوة في حقنا ، قلت ليها ما بحب الحنة و مافي وقت ،، كلهم قالو لي لا في ، حسيت الحاجة دي حتفرحهم ، قلت ليهم طيب ساعه بتخلص؟
قالو ان شاءالله ،،، رسلو وحدة من بنات خالتي ‏( اخت قصي ‏) ، معاها يمنة ،مشوجابو وحدة في الحلة، قفلونا في اوضه ، قلت ليها ابدي بيديني عشان محتاجاهم ينشفو اول ، ياهوووو خلصت رسم في ساعه وربع يمكن، خليت يديني نشفو قشرتها ، و قعدت لمكياجي ،جاتني يمنة قالت لي خليني انا بكوي ليكي شعرك ، قلت ليها م بقتنع ، خليني انا بزبط نفسي بس اقعدي انتي ..
قالت لي طيب اعملي حساب رجولك م تلخبطيم ، قلت ليها م تخافي ،، كل حاجة عشقتها في المكياج طبقتها على نفسي ، للرموش بالحبة ، ركبتها للعدسات ، م خليت شي اتمنيت و حققتا اول مرة اعمل كداا ، لمن حسيت ان دي ما اناا ..
بعدها جبته الفير ، و بقيت بعمل في شعر ، خلصتو ولفيتووو ، كدا رجولي كانت نشفت ، طلعوها لي و جيت اللبس ‏( توب ‏) ، اخترتو بالسكري بالفصوص اللماعه ، عشان لون فستان العرس شييه الابيض ، لبست التحت التوب ، و فكيت شعري عملتا تسريحه ، و لبست اكسسوارات م كان ينفع اللبس شبكتي
، لفيت التوب ، ولبست شبطي و اديتهم التمام ، م حاقوليكم انه انبهرو بس ، دي امي نفسها م عرفتني ،،طبعا الدلوكة في بيتنا في الحوووش ، غنى و زغاريت ، و كل الغريبين بالجيران كانو اول مرة يشوفو وشي ،
قعدت معاهم ساعه الا ربع ، بعداك قالووو لي اطلع اسعد مستنيني !
برضو ما كان عندي احساس بحاجة ، خوف زاتو م متملكني ، قلت ليهم م بطلع كدااا انا الا بعبايه ، لمن قربو يضربوني ، اخر جاجة وصلنا ليها غطو لي وشي بالتووب، و خليت التوب طويل من تحت ،
ابوي جا و معاهو قصي ، لحد الصالون ، ساقوني ، قلت لابوي م بنفع اطلع كدا والله عيب ، قالي ظاهر شنو اسي ، وشك و متغطى ، قلت ليهو طيب قربو العربيه من الباب طوالي ، قالي قريبة ، يلااا ..
التوتو الوجيد الدخل فيني هو توتري من طاوعي بتوب الشارع ،، بقيت ناشه ف نص ابوي و قصي ، من فتحت الباب قربت اجري على العربيه ،تاني صلت الصبر ، من شفت اارجال اعصابي باظت ، بس طوالي فتحو لي االباب جري ركبتاا ،، بعداك بقيت بتلفت لقيت اسعد ركب جمبي ، لابس جلابيه و طاقية و يديهو محننة ، حتى م سلم علي ولاعاين لي ، و بعدها اتحركنا وانا بعاين في اهلي ...
لمن بعدنا من حتتنا ،،
عاينت ليهو لقيتو بعاين بالشباك والسواق مركز في سواقتو ، تاني م عاينت ل اسعد ، هدووء ، و مافي زول بتكلم ، لحد ما وصلنا الفندق ، لقيت اسعد نزل ، و فتح شنطة العربية نزل حاجاتنا ،، و فضل واقف ، قام لف لي بالشباك ، قالي :
_ انزلي ! مالك قاعدة !
* ما قادرة !
_ ليه في شنو ؟
* خجلانه انزل كدا بالتوب عايزة حاجة اتغطى بيها ..
_ و انتي اسمي مالك ! متغطيه يا رحمة وشك ما ظاهر تاني في شنو !
* ماقادرة والله ..
_ رحمة الراجل داير يمشي ، يلا .
* راجل منو ؟
_ السواق يا رحمة ، انزلي خلينا ندخل ..
* طيب ...
فتحت الباب ، ونزلتا ، قالي يلاااا ، قلت ليهو امش قدامي بمشي وراااك .. هز راسو و مشى ، بس ماشه وراهووو ومنظري اغرب من غريب و انا مغطية وشي بي توب ، و فكرة اقدام رجلي محننات و الشبط و ظاهرات دي ،حارقاني حرق ، بس مشى الرسبشن حق الفندق اتكلم معاهم و بعداك جا مشى معانا واحد ، طلع معانا بالاسانصير ، لحد الغرفة ، و ادانا المفتاح ، و مشى ..
ما صدقتا دخلتااا جريت جواااا ، حتى قدامي ما عاينتااا ...
‏( في جانب بيت عمي ‏)
_ دقيقه يا الفاضل تعال
* في شنو !
_ اسعد مالو ؟
* كيف يعني مالو ؟
_ ما طبيعي يا الفاضل ، انت مالاحظت ليهو يعني ؟
* يعني انتي اسي ناديتيني وانا ماشي للرجال ، عشان تساليني اسالتك دي !
_ ما قادرة اصبر وقلبي ماكلني ..
* اسعد عريس و اكيد الفي مكانو حيكون مبسوط ، دي حركات منك ساي .. والله غايتو الحمدلله بس .. امشي امشي شوفي ضيوفك وين ..
_ طيب يا الفاضل ، احساسي دا اصلو ما بخيب لكن بدعي الله يكون كلامك صح يا الفاضل !
، قعدت في كرسي ، بعد فتحت وشي استوعبت ان اسعد في الغرفة ، طوالي غطيت وشي و عاينت لقيت بدخل في حاجاتنا ، و داير يقفل الباب ،، شلتا نفسي واستودعت امري لرب العالمين

شلتا نفسي واستودعت امري لرب العالمين ..
جاا ، عاين لي وانا قاعده ، قام قعد في الكرسي الجمبي ..
ما عارفه اتوترتا ، سكت مسافه ، حتى قالي :
_ مبروك ..
* اا الله يبارك فيك ..
_ الدنيا دي غريبة صح !
* كيف ؟
_ يعني سنينا دي كلهم اولاد عم ، بس ما حصل فكرة الزواج دي ... اااااا * سكت ..
* فعلاً ..
_ ‏( دنقر راسو و بي تثاقل كدا قال ‏) الحمدلله ..
المهم ، طبعاً زي ما شايفه دا فندق ، حنفعد فيهو تلاته يوم ، لحد ما الشقة تتفرش و بعداك بنمشي ، و انا ما ناسي شرطك حق العمرة ، بس كلها مسألة وقت ..
و حاجة تانية كمان ، عارف انك حلالي ، بس انا حأخليكي تاخدي راحتك و ما حأزعجك ، عشان كدا ..... ااااااا .. اممم ااا ...
* كمل كلامك !
_ دي غرفتك براكي ، انا في الطابق التحت ، غرفه 815 !
...........*
_ كل القصد تاخدي راحتك ما حابي ازعجك ..
* ...... م رديت ، فعلاً اتفاجأتا
_ ما عليزة تقولي حاجة !
* لالا ، احسن حاجة عملتها فعلاً مرهقة و تعبانة ، ومحتاجة اخد راحتي !
_ تلفوني معاكي ؟
* تلفونك البجيبو عندي شنو ؟
_ لا بقصد نمرتي ،رقمي عندك ؟
* لالا ما عندي !
_ م لقيت غرفتين جمب بعض ، عشان كدا حكتب ليكي تلفوني هنا ، بس اذا احتجتي لحاجة اعملي لي رنة !
* كويس ...
_ عايزة حاجة قبل امشي ؟
* لا شكرراً ..
..... وطلع على كدااااا ! !
من جواي كنت مقهورة ، ما عارفه في حاجات غريبه ، تصرفات ما قدرتا اصنفا ، هل فعلاً دي مشكلة من مشاكل زواج زي دا ؟ ولا الفهم شنو بالجد مر قادرة استوعب ! ياخ دا حتى وشي ما شافوووو !
معقول فضول ساكت ما جاهوو ! ،معقول يتعامل معاي كدا و يخليني براي في غرفة زي دي اول يوم زواجنا !
نعلت الشيطان ،وقمتا اتاكدت ان الباب مقفول ، طلعتا توبي و ملابسي ،وطلعت لي غيار ، مشيت اخدت دش ولبستا ، و نضفتا وشي من المكياج ،و ختيت كريم ،،
و رقدتااا ، سرحت في النجفة الفوق دي !
‏( كان في جانب تاني ‏)
بيكلم نفسوو '
ما بقدرما بقدر ،يا الله ما امتحنتني الا في صحبي اعز ناسي ! استغفرالله يا رب ،يارب تسامحني ، اسي انا اكلمو كيف !
هو براهو فيهو المكفيهو ، يا الله ،، افضل حل ،انا اصبر لحد ما يرجع ، و اجيب ليهو الموضوع براااحه و اكون مجهزو للصدمة !
قمتا ، بقيت ماشه جاية ، زي المقلقة ما عارفه احساسي شنوو ، بس ما قادرة اقعد ، لحد ما فترتا و رقدتا رقدة وحدة ، ما صحيت الا بصوت الباب بيخبط !
لحد م قمت و استوعبت ، قلت مين ؟ رد علي واحد قالي الفطور ، قلت ليهو خلي جمب الباب في الارض و امشي ، قالي تمام .. بعد اتصنت مسافه و حسيت انه مشى ، فتحت الباب ، شلتا الصينية سرعه ، و دخلتا ..
ختيتا ، و قاعده محتارة في شنو ما عارفه ، طيب هل هو طلب لي االفطور دا ؟
طيب ليه ما جا بي نفسه ؟
شلتا تلفوتذ عاينتا للساعه لقيتها عامله 10:30 ، رجعت نمته تاني ، صحيت براي 12 ، قمتا ، دخلت الحمام و رتبت اموري ، حتى جيت شفته الفطور ،و الشاي لقيتو مويه ، عاينت في الكمدينة لقيت رقم الخدمة حقتهم تحت التلفون الارضي ، . رفعتا ، ضغطت كزا ردو علي ، طلبت شاي ببسكويت ،
جابو لي شاي معاهو قطعه حلو م عرفتو ، المهم ، بقيت قاعده تحت الشباك مافي موضوع ،و بقيت قاعدة على امل اسعد يجي في اي وقت ، بس ما جاا ..
لحد وقت الغدا برضو جابو لي و شكلو هو البيطلب لي ولا شنو ما فاهمه ، و المغرب كذالك ، و اليوم انتهى على كداا !!
دمي فار بالجد ما كنت فاهمه حاصل شنو ، ياخ معقوله ما يجي حتى يشوفني كيف !
جا اليوم التاني ، و انتهى بنفس القصة ،و اليوم التاني اللي هو مفروض اخر يوم زي ما قال .. كنت متوقعاه يجي ..%100
بس كمان ما جااا ،، قلتا في نفسي الظروف ما معروفه ، والزول دا قاعد براهو في غرفة مقفوله عليهو ، يمكن لا قدر الله حصلت ليهو حاجة ، معقول !
مشيت طلعت لي عباية ، و لبستها ، و نقاب و طرحه و شبط ، بعد طلعتا رجعتا لان رجولي بالحنة شاذة و ملفته ..
دخلتا الغرفة تاني ، طلعت لي شراب لبستو ، و لبست شبطي و طلعتا ..
وقفت قدام الاسانضير و بتذكر في رقم الغرفه كان كم !
البعرفو في الدور التحتي ، هو انا في الدور الكم اصلاً !!
ضغطت الاسانصير ، لمن جااا ، عاينتا لقيت مكتوب الحداشر ، اذن هو في العاشر !
نزلت دور و بقيت بعاين في الغرف ، على الله استحضر الرقم !
بقيت بعاين في رقم كل غرفه، والغرف كتيرة شديدة ، لحد ما لقيت 815 ، استحضرتها طوالي ..
خبطتا ، كتير مافي زول فتح ، الكلام دا كانت الساعه 8 بليل ..
المهم ، بقيت محتارة في الاسويهو شنو !
قلتا اطلع بس ارجع غرفتي !
اتزكرت ان مفتاح الغرفه نسيتو جوااا الغرفه يا الله ... كدا كملت معاي ..
جبت الاسانصير ، و نزلت في الرسبشن ، مشيت عديل ، لقيت واحد وريتو مشكلتي ، و اديتو رقم الغرفة .. سكتا ، قلتا يارب اسألو عن اسعد !
سكتا ، و قلت ليه انت عارف زوجي ؟
قالي لا م مستحضر شكلو ،، قلت ليهو طيب غرفه رقم 815 ، فيها زول ؟
قالي ايوة ، قلت ليهو عندي فيها زول بعرفو ، مشيت مالقيت زول ،،، قالي لي لحظة . و ناداا على واحد ، عشان يطلع معاي يفتح لي الباب .. قالي لحظة ، قصدك الزول داااك ؟
اتلفت محل صباعووو !
كان قدام بوابة الخروج من الفندق ، و كان واقف مبتسم و يديهو جوا جيوبو ، و بتكلم مع وحدة بأنتباه شديد ، و كانت مادياني ضهرهاااا !
كان المنظر دا بيحتوى حاجات كتيرة ، ان الانسانه دي شخصية معروفه بالنسبه لاسعد ، يعني لو احسنت الظن و افترض انها بتسال عن حاجة ولا حاجة تحت مسمى الصدفة ، حأكون بغش نفسي ...
بقيت واقفه بعاين ، و صوت الزول بقولي يلا يا مدام ، يلا عندي شغل تاني !
لحد ما قررت ، تصرفي حيكون كيف ، قلت ليهو لحظة لو سمحته ‏( بحسم و شدة ‏) .. لدرجة انه اتخلع ، وسكت ...
و مشيت اتجاه اسعد !!

قلت ليهو لحظة لو سمحته ‏( بحسم و شدة ‏) .. لدرجة انه اتخلع ، وسكت ...
و مشيت اتجاه اسعد !!.....
مع حركتي انا ، لقيتهم اتحركو الاتنين بخطوة وحدة وكدا اسعد زاتو بقى ماديني ضهرو !
حاولتا امشي بسرعه ، بس وقفتا ، اااي وقفتا ، اها و بعد امشي ! حيحصل شنو ؟
حأقوليهو شنو ؟ صراحه ما عندي كلام ، كل الكنت الحابه اعملو اتطمن انه بخير من باب الواجب ، حتى لو هو ما عمل الخطوة دي ، فا دي تربيتي ابوي لي !
طوالي رجعت ل ورااا ، و قلت للزول انا اسفه ، شبهت على زول يعز علي و طلع ما هر ، بعتذر ، ممكن نطلع ؟
قالي اتفضلي ،، و مشينا على الاسانصير ، و طلعنا ، فتح لي الباب ، و قالي دقايف والعشاء يكون عندنا ! قلت ليهو اقيف لحظه !
قالي نعم ، قلت ليهو منو البطلب لي و زابط ليكم المواعيد دي ؟
قالي ما عندي فكرة ، قلت ليهو تمام ، قعدتا في طرف السرير ، بقيت بهز في رجولي !
و م عارفه في شنوو ، للحظة زعلت من نفسي قلت انا مالي شغاله بالموضوع كتير ، اكيد دي وحدة معرفه ولا حاجة ، انا مالي ومالو بس على الاقل يجي يطمن علي !
قاطعني الباب ، خبط ، قلتا بس العشاء جا ، فتحت الباب دايرة امد يدي ، لقيتو أسعد !! واقفه متنحة ، قلت ليهو السلام عليكم ، قالي و عليكم السلام ، ااا انا جيت عسان اقوليكي نص ساعه و نتحرك تكونب اتعشيتي !
م رديت عليهو بس واقفه و بعاين فيهو من تحت النقاب ، قالي ، تمام !
م رديت ، جااا العشاء ، قام اسعد زح ، قاليهو ما جبت ليها مويه لشنو ولا عصير ؟
قاليهو ، بجيبهم اسي ، عاينت لبهو لقيتو راجل كبير ، قلت ليهو اقيف ، ما تجيب حاجة المويه عندي ، بس على مهلك بعدين شيل الصينية ... ابتسم من قلبه و اتحرك ..
اسعد قالي ، اكلي اسي بس السواق يجي بديكي خبر ،، برضو ما رديت ..
دخلت وقفلت الباب مجرد م حرك رجلو ، وقعدت ، تلقائياً رجلي بقت تتهز ، قمتا ، شلتا فرشتي و مشطي وحاجاتي لملمت كل حاجة في الشنطة ،و ختيتا في الارض جمب الباب ، عاينت لصينية الاكل ، بعد دايرة امد يدي ، نفسي مرقت من الاكل ، بقيت حاسه انه في حاجة منتظراني ، لا ما دي الحياة الممكن انتقل ليها ، ما دا التغير ، قلتا اصبر بعد نمشي البيت اكيد التعامل حيكون مختلف ، بس كل القصه انحنا ما متعودين على بعض !
خبط الباب ،نزلت نقابي ، و مشيت فتحته ، قالي جاهزة ؟
قلت ليهو اييواا ، زحيت ليهو من جمب الباب ، عشان يشيل الشنطة ، عينو وقعت على الصينية ، قالي ،مالك ما اتعشيتي ؟
قلت ليهوو م جعانه اتغديت متاخر ، قالي طيب يلااا ، اديني المفتاح ،، مشيت شلتو اديتو ليهو ، قالي معليش ختي في جيب القميص ، لانو شايل شنطتي و شنطتو ،، قلت ليه حأمسكو ليك لحد م ننزل ،، قالي تمام
طلعنااا ، عادي جدا ، لحد ما نزلنا و جات العربيه ، ما حصل اي نقاش بينا ، هو ركب قدام و انا ورا و ولضح في معرفه سطحية بينو وبين السوااق ،، كان مشوار علقة ، لحد ما وصلنا ، كان بيت عادي ، يعني ماشقة ، بيت بسيط من برا و ظاهر عليهو ياداب متشطب ، ياداب سور من برا ، حتى الواطه قايمة و محتاجة موية ،،
المهم نزلتا و مشيت قدامو عند الباب ، لحد ما حاسب و جاب الشنط ، قالي ما الباب دا ، الباب تاني دا لسه مافيهو كيلون ، جيت ، لحد ما وصلتو كان فتح الباب و دخل ، و دخلت وراهو ، ولع نور الحوش ، الحوش حتى تراب مافي بلاط ولا سيراميك !
دخلنا لجواا ، عرفت ان دا باب الزقاق طوالي بتقابلك البرندة الجمب و فيها سريرين ، دي حته منفصله ، و بهناك الحمامات ، يلا الحته الدخلني فيها دي براها ليها مفتاح ،
كان فيها غرفتين و مطبخ ، نظام مفتوح مع الصالة ، و جلسه و تلفزيون و سجاد ، يعني رايق و بسبط و واضح دا الفرش الكانو شغالين فيهو اليومين الفاتو ...
المهم ، قالي ، رايك شنو في البيت ؟
قلت ليهو ، ماشاءالله ظريف ،، قالي انا عارف انه ما على قدر كدا يمكن يكون بالنسبة ليكي ،لكن بس بالنسبه لي احسن من مليون فلة لانو بنيتو بشقاي ..
قلت ليهو بالعكس حلووو ...
قالي تعالي شوفي الغرف ، بعد الفرش انا زاتي اول مرة اشوفهاا ،، قلت ليهو تمام ،،
اول غرفه فتحهاا ، ما كان فيها سراير ، فيها تربيزة سفرة ام اربعه كراسي ، و ستارة في الشباك و سجادة و مساند نجدعه نظام شٍلت في الواطه ، حسيتو اتخلع هو لمن شهق كدااا ..
قلت ليهو حبيتا حلوة !
طوالي قام مشى على الغرفه التانيه ، فتحها فيها غرفه نوم اقل ما يقال عنها خرافية ، سرير دبل كبير و دولاب و كومدينة ، يمكن دي احلا حته في البيت ، بالجد روووعه ..
هو فضل ساااكت ، ما اتكلم نهائي ..
قالي ، دي الغرفه رصي باقي حاجاتك ، و رتبي امورك ، انا ماشي اجيب عشاء ، عايزة حاجة من برا ؟
قلت ليهو دايرة رصيد ، قالي شريحتك شنو ؟ قلت ليهو زين ، قالي تمام ..
و مشى ،، دخلت المطبخ اشرب مويه ، لقيت التلاجة دي ماشاءالله كل حاجة فيها ، طيب عشاء شنو الماشي يجيبو دا !
قلتا بيكون ما شاف التلاجه ، حاولت اطلع احصلو ، بس اتاخرتا و هو طلع ..
بقيت رايحه جاااية ، عاينت لقيت في شاشة ، فتحتهاا ، م عارفه مسكني توتر ، اتخنقتا من النقاب فترة طويلةفي وشي ،عايزة اغير و مما حاسه بي راحه ،خصوصا ان الغرفة مشتركة ، اسوي شنووو !
دخلت الغرفة فتحت وشي ، وطلعت الحاجات من الشنطة ، دخلتها الدولاب ، ورصيت حاجاتي كلهاا ، طلعت تلفوني ، وصلتو في الشاحن ..
و طلعت برا الغرفه ، بقيت سامعه صوتو زي البتكلم مع زول بررااا ، واقفة مسافه سامعه صوتو بس الكلام ما واضح !
يمكن بعد نص ساعه حتى جا داخل ، غطيت وشي ، قالي مالك ما غيرتي ! سكته ما رديت ، قالي طيب ، دا العشاء ، اكلي انتي انا حاقعد في الحوش اخدي راحتك ، قلت ليهو حا اكل براي يعني ؟
قالي انا شبعان ، قلت ليهو تمام ، خليتو طلع ، شلتا لي جلابيه ، دخلت الحمام اخدت حمامي و غيرتاا ، و جيت المطبخ اكلت سندوتش ، و انا طالعه لقيت كرت شحن .20 ، شلتو ، و دخلت الغرفه وقفلتا الباب ، و رقدتا ، مسكت تلفوني ، نزلتا الرصيد ، فعلتا النت ، و بقيت بتصفح لمن التلفون وقع من يدي و نمته ، صحيت عشرة ،،
طلعت بالتوب ، ماكان في زول في البيت ، طول النهار براي ، و بلبل نفس البرنامج ، يطلع الحوش و انا اقعد في التلفزيون لحد م انوم ، وشي ما شافووو ولا فكر حتى بتونس معاي عشرة دقايق ! ..
لحد مافي يوم قلتا لحد متين ، انا مليت ، . اذا في حاجة انا اخير لي امش بيت اهلي ، بقيت ما عارفه اتصرف ،، وصلت لمرحلة اخدت قرار ، انا الاتكلم معاهو !
انتظرتو لحد ما جا من براااا ، و الكلام دا تحديداً عاشر يوم من يوم ما جينا البيت دا ، يعني لينا 13 يوم متزوجين ...
لمن حسيت بيهو جا ،لبست توبي و غطيت وشي ،وبقيت قاعدة في الصالة ، لمن دخل ، سلم ، شال جلابيتو ، دخل استحمى ، و جا المطبخ و انا شايفاهو ،قالي جعان ! بصراحه احترت لان دي اول مرة يقول جعان ،ويمكن اول مرة ف حياتي اشوفو حياكل !
المهم قلت ليهو تعال اقعد ،، و قمتا ،هو طلع وانا دخلتا المطبخ ، قالي اي حاجة خفيفه ، هزيت راسي و ما ريت ، كان في سجك ، طلعتو حمرتو و ختيت جمبو مش ، و طلعت ليهو الصينية ، و دايرة ادخل الغرفة ، قالي ماشه وين ؟
قلت ليهو في حاجة ؟ قالي ااااا اقعدي ،، قلت ليهو انا اكلتا ،قالي ، اقعدي ساي !
صراحه استغربته ، الا كان عندو حمه في راسو ..
قعدتا في طرف الكنبة الجمبو ، و مسكت الريموت ، و عامله فيها بتفرج ،،
كان بياكل و يعاين لي بطرف عينو ، زي العندو كلام داير يقولو و متردد ولا شنو ما عرفته !
استمر الوضع دا قرابة النص ساعه ،قالي :
_ مستغربة !
* ..... ّ
_ عارفك مستغربة ، من تصرفاتي الغريبه ، بس انتي ساكتة عليها ليه ؟
......*
_ طيب ، ما سالتي نفسك لحد متين ؟ رضيتي و اتحملتي من اول لحظة !
* شوف يا اسعد ، في احتمالات كتيرة لكل حاجة في الدنيا دي ! و انا الزواج داا ما عندي فيهو ركايز ، يعني اللهم حياة !
_ بمعنى شنو ؟
* بمعنى دي حياة و بيت ابوي حياة ، و انا عايشه في كلتى الحالتين والحمدلله نعمة .
_ انتي غريبة يا رحمة !
* يمكن ،، لانك ما بتعرفني دي كل القصة و انا نفس الشي ما بعرفك ..
_ رحمة !
* قول الكلام المن قبيل بتحاول تقولو و ما قادر ، و عشان اشجعك كمان ، اياً كان الحتقولو ما خطير بالنسبة لي ..
_ انتي ما شجعتيني انتي حيرتيني !
* اتوكل قول كلامك و لعله خير ..
_ انا لمن اتزوجتك ، اتزوجتك برغبة ابوي ما برغبتي انا ، ارغمت على الزواج دا و ما كنت بقدر ارفض لابوي طلب ، انا اسف اني بقول كلامي دا و ممكن يجرحك ، بس صدقيني ما بيدي ، و عارف دا ظلم ليكي ، بس ،،،، بس والله في وحدة في حياتي و انا بحبها ! ...
_ انا لمن اتزوجتك ، اتزوجتك برغبة ابوي ما برغبتي انا ، ارغمت على الزواج دا و ما كنت بقدر ارفض لابوي طلب ، انا اسف اني بقول كلامي دا و ممكن يجرحك ، بس صدقيني ما بيدي ، و عارف دا ظلم ليكي ، بس ،،،، بس والله في وحدة في حياتي و انا بحبها ! ...
و ....
* طيب انت كراجل مفروض تكون قراراتك محسومة ، بكل احترام تقول رايك ، انت ما بنت عشان تنجبر ، حتى البنات ما اظن ينجبرو على زواج ، و بصراحه انا بستغرب لمن اسمع عن وحدة انجبرت على زواج ، فما بالك راجل حر نفسه ينجبر ، كونك تحترم قرارات عمي حاجة و كونك تخضع ليها و هي ما بتلائمك دي حاجة تانية ، وما بعتقد عمي من النوع الحاد دااا .. الا اذا انت نفسك ما مقتنع بعلاقتك مع الانسانه ديك انها حتستمر معاك لمرحلة زواج و لالا ...
و .. وكمان انا زواجي منك ما كان تحت ضغط او اي تأثير ، لمجرد انك اختيار ابوي م اكتر ، مما عندي حاجة تخليني ارفض ، عادي زي ما في بيت ابوي حياة ، هنا كمان حياة و دي سنة الحياة ، اااي الزواج تقليدي رغم صلة الرحم البينا ، بس ما مسبب لي ضرر شخصي ، و ممكن تشوفني انسانه غريبه ، بس صدقني دي اناا ...
_ فعلاً مافي راجل بينجبر ، بس زي م انتي شفيتني رغبة ابوكي انا كمان شفتك رغبة ابوي ،،
* بس انا ما عندي علاقة حب ، ماا كسرت قلب زول ،نا اذيت زول بزواجي منك ، دا الفرق ، الليله لو انا عندي علاقة حب كنت حادلفع عنها لان الحب ما حرام ولا عيب !
_ .........
* حاجة اخيرة يا اسعد ،مفروض انا نا اقولها ، بس بتمنى زواجنا يفضل كدا لمدة و بعدها ننفصل ، و تحافظ على علاقتك ، و صدقني انا بقول الكلام دا و انا مقتنعه و ما متضررة نفسياً بالعكس ، على اللقل عرفت اسباب تصرفاتك معاي ، و ان السبب ما انا !
لمن اكون انا ما مذنبة بحس بي رااااحه ، و اسي انا بتمنى تعتبر نفسك ما اتزوجتاا ، و حافظ على حبك ، الحب ما بجي مرتبن يا ود عمي !
_ بس دا ظلم ، و حتتحسب عليكي زواج و اهلنا والناس ، الكلام كلو حيكون عنك ..
* اسعد يا ود عمي ، طالما ماشة بما يرضي الله و مستقيم ! ما بيهمني لو ظهر ضلي للناس اعوج ! .... يلا لو خلصتا خليني اشيل الصينية ...
_ اا اا ااااي خلصتا ..
* هنياً ...
شلت الصينية لملمتها ، و ولعت لي فحم ، بخرتا ، وهو قاعد من مكانه ما اتحرك ، لحد المغرب اذن ، مشى صل في الجامع و رجع قعد محلووو ، بتفرج في التلفزيون وبضحك ، حسيت زي الكلامو ما انتهى و في باقي ، و صدقوني انا فعلااا ما فارق معاي بيحب ولا لا ، بالعكس استصغرت تصرفو !
بعدها ماسكة تلفوني و بتفرج اسنابات ، وحاسة عينو معاي ،، عاينت ليهو طوالي قبل !
قلت ليهو في حاجة ؟
قالي ، ايواااا ... انا ...
ما عارف بس انا ما عندي نية اطلقك ، انتي كمان انسانه ، كويسه و ليكي حقوق مفروض تاخديها .. قلت ليهو بس دي رغبتي ..
انت قلبك مع وحدة تانية مستحيل البيت دا تكون فيهو حياة يا اسعد ، بالعكس عادي ، . رايك شنو لو قلت ليك عرفني بيها !
عشان هي زاتا ترتاح من فكرة انك بقيت انسان متزوج ، طالما بتحبو بعض البمنع شنو تكونو مع بعض !
سكت ! قالي بتوافقي اتزوجها عليكي ؟
سكتا من صدمة كلاموووو ، وقفتا قلت ليهوو ، اي انا ملتزمة و بعرف ربنا كويس ، وعارفه الشرع حلل اربعه ، بس ما انا اليتزوجو فيني ، وانا م قصرت معاك ، و قلت ليك علاقتك م بتفرق معاي و حاولت اعمل الانت م قدرت تعملو في انك تحافظ على علاقت ، يبقى بما انك اتزوجتني خارج عن رغبتك وارادتك ، يبقى تستمر معاي على الاساس دا ، و بعد تطلقني تقدر تتزوجها !
قالي تعالي ، لحظة ، قلت ليهو في شنو ؟
قالي ما تزعلي مني والله ما بقصد حاجة انا بس حاولت احافظ عليكي و ...
قلت ليهو منتهي يا اسعد ، اعمل الداير تعملوو بس تطلقني ...
قالي تمام ، طيب خلاص روقي انا اسف !
دخلت الغرفة و قفلت الباب ، طلعت التوب وكشفت وشي ، لسه دايرة اقعد خبط الباب ، قلت ليهو من ورا الباب ..
* ايوااا يا اسعد ..
_ داير حاجة من الدولاب ..
* حاجة اقدر اناولك ليها انا ؟
_ لالا
* طيب دقيقه ...
لبست التوب و غطيت وشي ، و فتخت ليهوو ، دخل كابس في الدولاب ، شال حاجات ، قالي عايزة حاجة ؟ قلت ليهو لالا سلامتك،، وقف زي الداير يقولي حاجة ، قلت ليهو في حاجة ؟
قالي والله في حاجة بس نسيت داير اقول شنو !
قلت ليهو : قول ، ' اللهم رد لي ضالتي ، تلاتة مرات ' .... سكت مسافه ، و مشى .. قلت ليهو اقفل الباب عايز حاجة تاني ؟
قالي لا طالع ...
طوالي قفلت الباب علي ، و جريتا نومه لحد العشاء ، صحيت بخبيط باب الغرفه ، قلت ليهو اسعد ؟ قالي ايوة يلا العشاء !
قلت ليهو اكل انت انا شوية و بجي اكل ، قالي طيب ..
قمته ، مشيت الحمام لقيتو قاعد والاكل قدامو ، بعد طلعته قالي تعالي اقعدي ، قلت ليهو لسه حأصلي المغرب و العشاء ، قالي بستنااكي ، قلت ليهو لا اكل طالما الاكل قدامك ، قالي صلي و ما عليكي ..
شلت مصلايتي و دخلت الغرفه ، صراحه مستغربة في التغير المفاجأ دا ، دي اول مرة حناكل مع بعض ، قلتا م مشكله ، انا واجبي اتعامل حسب اخلاقي وتربيتي ..
صليت و طلعتا ، لقيتو فاتح mbc2 , فيها فلم كرتون البجيبو مع mbc3 , انفعلتا من الفرح قلت ليهو م تغير خلي خلي هههه Rio2 يا سلااااام ياخ دا متين نزل الجزء التاني ، قعدت اتفرج ، قالي الاكل طيب ! قلت ليها يلااا ..
جايب اقاشي وو سلطات و شطة ، عيني في التلفزيون و يدي في الصينية ، بحب الكرتون شديد .. جات الدعايات حتى استعدلتا في قعدتي ، و ياداب عاينتا لقيتو بعاين فيني ، اتربكتا ، قلت ليهو مالك ؟
قالي ولاشي !
قلت ليهو تمام ، انا احتمال بكرة امشي اشوف نتيجتي سامعه بقولو طلعت ، قالي تمام طيب ، حا اديكي رقم عم احمد ، كلمي قبل مشوارك بنص ساعه بوديكي و بجيبك اي مكان .. سكتاا .... قالي في شنو ؟ قلت ليهو مافي حاجة بس بمشي بطريقتي عادي ، قالي تمام ، بس اتزكرت قبيل كنت عايز اقوليكي ، اهلي و اهلك حيجونا و سماح رجعت من السفر حتجي معاهم ، و حيجونا المساء، بعد بكرة ياهو الجمعه ، قلتا اكلمك عشان لو حابه تجهزي نفسك لحاجة ! و عاين ليديني محل الحنه الاتسحقت ، قلت ليهو حبابهم اصلا اشتقت ليهم ...
قالي ، حاجيب الحلويات من برا بس عليكي الشاي ، قلت ليهو تمام ..
قالي فلمك بدا افتحي الصوت ،، فتحت الصوت و بقيت بتفرج ، لحد الساعه 11:30
قمت شلت الصينية ، لاحظت ليهو بينوم على نفسه في الكنبه ، قلت ليهو اسعد صلح رقدتك !
قالي غطيني بس ، قلت ليهو طيب شيل المساند من تحت ضهرك ، لقيتو غمض ،، مسافة دخلتا جبتا ليهو غطا ، حاولتا اطلع المساند من تحتو ، و غطيتووو ، طفيت النور خليت نور واحد خفيف و دخلتا الغرفه ،
قفلت الباب ، مسكت التلفون ، من انستقرام ، فيس لاسناب ،
دخلت ماسينجر لفيت رساله من اسم غريب كدااا، مكتوب ماندو بالانجليزي ، فتحتها ، لقيت الرساله فيها : انا مايكل يا رحمة ، ارجوكي اديني فرصه اوضح ليكي الحصل انا اسف صدقيني ، اسف !
رجع بي لي لحظة انا بتجاوزا و ما بحبها ، طوالي حزفت الرساله ، و سويت حظر ، بس بقيت بفكر اسوي شنو عشان م يحسو ان ف مشكلة ولا حاجه بيني و بين اسعد !
خططتا و رتبتا وضعي تمام ، و جريت غطاي و نمته ...
صحيت ، قبل اقوم اتصلت على شيماء ..
* السلام عليكم شوشو
_ وعليكم السلام هلا بالعروووووس ، عاد العسل من لسانك ظاهر ..
* بطلي امور ، كيفك ؟
_ حمدلله بخير .. وانتي ؟
* حمدلله بخير ..
_ لازم تكوني بخير عاد اسعد السعادة والهنا والروووقه احي يشيلني السيل انا هههه ..
* ياخ اسمعي بطلي عوارة ..
_ قولي ...
* النتيجة قالو طلعت بالجد ؟
_ لالا اشاعه بتطلع التلات ..
* متاكدة ؟
_ دي نتيجه ما امتحان ،ما بيضر يعني ، المهم متأكدة ، بس تطلع برسلا ليكي في تلفونك ..
* م تنسيني ..
_ عيب انسى اختي حبيبتي برضو !
* دا العششم برضو ... يلا ارجعي لي ..
_ طيب
* مع السسلامة ..
، جريت غطاي و رقدتا ، نمتااا ..
صحيت بصوت اسعد بيخبط ، في الباب ،، قلت ليهو لحظة يا اسعد ، قالي لا انا بس داير اصحيكي لمشوار الجامعه الساعه 11:30 ، قالي انتظرتك عشان اوصلك معاي !
قلت ليهو انا ما حأمشي لسه النتيجة ، قالي خلاص كملي نومك مافي داعي تفتحي انا طالع ،ولو عايزة حاجة اديني تلفون !
وانا بين نايمة وصاحية ، قلتا دا مالو دا !
رجعت اتغطيت عشان انوم تاني ما قدرتا ، طوالي قمتا ، على البيت اصلاً نضيف ، زهجة مني ساي حولت شكل رصة المجلس والتلفزيون ، و الزينة المرصوصة ، بعداك طلعت على الحوش رشيتوووو ، و جريت الخرطوش بالشباك ، لفيت توبي و غطيت وشي ، و رشيت حولين السوور كلوو ، و قفلتا شباكي ،اظن مسافة قفلتو الواطه نشفت مع السموم دي ،
دخلتا ، اخدت حمام ظريف كداا ، و طلعتا ، عملت شاي وسندوتش و قعدت للتلفزيون ،،
تلفوني ضرب جوا الغرفة ،دخلتا اجيبوو ، من السرير ، لقيتو بيدي انذار شحن ، فتشت شاحني م لقيتو ، فتحت الادراج ، لقيت واحد ، وانا بطلعو من الدرج ، في ورقه خفيفه صفرا ، وقعت ، عايزة ادنقر اشيلها كدا ، تلفوني اتصل ، من امي ،،
مشيت وصلتا التلفون و والونسة جرت ، بعدها ياهو في التلفزيون ، عاينت للزمن لقيتو الساعه 3 ، فكرت اخت لي حنة ساده ! اترددتا اسعد يجي و اكون مربطة ما حقدر اتحرك ، اسوي شنو !
و امي توصي فيني كمان لو جات لقتني كدا ياهو واطاتي اصبحت ،، بس قمتا لبست عبايتي و نقابي ، وشلت محفظتي ، والمفتاح و طلعتاا ،،
لقيت شفع بلعبوو . بنات عمر 11 ، او اقل ، قلت ليها في حنانة هنا ؟
قالت لي ما بعرف ، والتانيه قالت للتالاه ، هي انتي مش امك بتسوي ، قالت ليها ما بعرف ، قلت ليها ما بترسم حنة ؟
قالت ورح بسوقك بيتنا .. المهم م بعيد حفظت شارع بيتي ، مشيت معاها ، لاقيت امها ، قالت لي كنت بعمل لكن بطلت بتعمل لي حساسية ، لمن حست بي محتارة ، قالت لي طيب بسوي ليكي بس حاجة بسيطة ، قلت ليها م مشكلة اي شكل بس عشلن عروسه ودي اول حنة لي بعد العرس و اهلنا جايني بكرة .. قالت لي الحعملو ليك م بناسب وضعك ولا برضيني اسوي ليك شكل هندسي ولا جداعه ، قلت ليها خلاص انا بشوف لي كوافير ، قالت لي لالا .... اصبري ..
مشت زبطت اكياسها وحاجاتا و جاتني ، قعدنا ياهو نتونس و شغاله لي بمزاج ،انتهينا و بقيت قاعدة للنشفان ، رسلت بنتها البوتيك جابت لي شرابات و جوينتات نسيت حقاتي ،، فعلا جابتن لي و غسلتها و حاسبتها و مشيت منهااا .. هم و انزاح .. وبصراحه عزتني بي رسمة للساق .. م قصرت ..
المهم ، مشيت البيت ، لقيت اسعد حاضن تلفونو دا عديل و حابي في التلفون لمن ما جايب خبر اني جيت !
لمن شافني قام ناطي ، قالي كنتي وين انتي ؟ّ انا قايلك جوا الاوضه !
قلت ليهو لا طلعت مشوار و رجعتا ..
قالي وين يعني ؟
قلت ليهو الخط فاتخ ... و دخلتا الغرفة ..
الجزء 14
قلت ليهو الخط فاتح و دخلتا و قفلتا الباب ..
حسيت مكان الرسم بياكلني كلوو ، طلعت العبايه و الشرابات والجوينتات لقيت مكان الرسم دا احمر احمر ،، جريت جبت فازلين من التسريحة ،، عاينت قلتا دا محتاج مضاد حيوي شان م يلتهب ، فتشت مرهم ، و بقيت بمسح ، و فتحت المكيف و بقيت واقفه قصادووو ، حتى الحكة وقفت ، و اللون هداا شويه .. شويه شوية بدا يروق ، خفتا قلبي دا يطبر مني ....
تلاته ساعات على اعصابي ، حقت العرس ما عملت لي كدااا ... رقتا و اخدت نفسي و اتاكدت ان كلو تمام ..
مشيت على الدولاب كدا عايزة اقعد ليهو اسعد خبط ،، قالي تعالي ثواني !
قلت ليهو في حاجة مهمة ؟ قالي للاكل بس ، قلت ليهو اكل انت انا باكل بعدين ، قالي تمام .. قعدت ، كان في حاجات انا مشترياها و ما لبستها بحكم النقاب ما حاجات تبع الشيلة ، زي قفطان مغربي ، عندي سكري في دهبي ، و واحد لون زينب مطرز ، بفكر اللبس ياتو فيهم ... اخر شي علقتهم الاتنين في الشماعه ،، و ذلعت شنطة مكياجي البحبها ، و ختيتا برا ، م خليت حاجة ،،، للشبشب طلعتوو ،
و مسحت مرهم تاني و رقدتاااا ..
لمن جعتا شديد ، اتخمخمتا للشراريب لبستها تاني ، طلعتاا ، لقيتو لسه بيتكلم و يوشوش في التلفون ، بس من يشوفني يجدع التلفون و يتربك ، كان قاعد بيقيف و كان واقف بيقعد ،و كان راقد بيقوم ،، رغم اني م شغاله بيهو ، بس اتغظت انه م استفقد وجودي قبيل ، وحتى رصة المجلس م علق عليهاا ..
طوالي ، دخلت المطبخ توووووش ، قالي في كفته مغطية ،عاينن ليهو و سكتاا ، قلت ليهو اذا م بتتفرج و م عندك حاجة ،ممكن تطلع الحوش ! عايزة اشتغل في المطبخ و كدا م ح اعرف ، عايزة اخد راحتي !
قالي انا راجلك على فكرة ! قلت في سري دا عندو انفصام ولا حاصل شنو ! . . قلت ليهوو لو سمحته حينفع تطلع ولا م حينفع . كمان تاخد راحتك اكتر ‏( بعد قلت ليهو الجملة دي قلت انا غبية كدا حيفتكر اني متغاظه ، احسن شي اكلمو عادي عشان م يفهمني غلط ‏) .. قلت ليهو مسافة تخلص تلفون اكون خلصتا اكل ممكن تجي تاكل ،، قالي ممم ن ممم معندي اي تلفون ، سسس ساي بس ‏( بتمتمة ‏) انتي عايزة تاكلي شنو ؟
قلت ليهو عايزة . اعمل بيتزا !
قالي م تتعبي نفسك ،انا ح امشي اجيبا ليكي جاهزة ! قلت ليهو شكراا انا بحب حقت البيت و ظريفه .. قالي تمام ، طالع ، وقفتو وقلت ليهو ، بس بالنسبة لبكرة كيف ؟
قلت ليهو انت قلت لي علي الشاي و تاني شنو ؟
سكت مساااافة و فهمت قصدو انه يقصدني اذا ح احكي ليهم ولا لا !...
قام من غير م يتكلم ، و طلع وقفل الباب وراهو ،، طوالي طلعتا توبي، حاجاتي ،و بمزاج زبطتا العجين و الحاجات ، ساعه ونص ، خلصت منها ،، ختيتا و عملت عصير ، اتصلت على اسعد عشان يجي ياكل ، اداني انتطار طبعاً ..
مرة واتنين ، لسه انتطار ، عدت نص ساعه انتطرتو ما رجع ..
ما كترتا ، ختيت اكلي قدامي و قعدت اكل واتفرج ، و شربت عصيري ، وغطيت ليهو في المسطبة حقو ، اتوضيت صليت ، و دخلتا غرفتي ،،، ما طلعت منها الا على صلاة العشاء ، و برضو كان مافي ، قلت احتمال في الحوش ، انا توبي في يدي على الضمان ..
مشيت اتوضيت ،و انا بصلي في الصالة برا سمعت صوت الباب ، شكلو كان شايل حاجة .
خلصت صلاتي ، و سلمتاا ، لقيتو بيفضي اكياس في التلاجة ، اصلي م اتكلمت نعاهو غطيت وشي و قمتا من السجادة ، بطبق فيها ، قالي جبت فواكه ، رايك شنو في سلطة فواكه عمي بيحبها صح !
بغض النظر عن كلامه ، طناشو لمكالماتي حرقني وعمل فيها اهبل ..
قلت ليهو ، دايرة قشطة و لبن بدرة ، قالي لبن في ، القشطه دايرة كم علبة الصباح لمن تقومي حتلقيها !
قلت ليهو تلاته او اربعه ،، قالي تمام ، بس عايزاهم ليه ؟
قلت ليهو لسلطة الفواكه ، قالي سلطة الفواكه قشطة ولبن ! قلت ليهووو ايوة ..
اختصرتو ودخلت الغرفه ، دايرة اقفل الباب ، قالي عايز حاجات من الغرفة ، م رديت ، بس طلعت من الغرفه وقعدت برااا ..
شايفاهو بفتش في حاجة ، في الادراج ، لمن قنع فتح ضلفتو شال جلابيهه و طقم خما كداا ، و طلع ، قالي خلصتت .. بس سوال : انتي ليه لابسه الجوينتات والشرابات في البيت ما للدرجة دي تضايقي نفسك انتي في البيت يعني ، و الغريبه م كنتي بتلبسيهم الايام الفاتت !
قلت ليهو اممممم ، عايز حاجة تاني من الاوضه ؟ قالي لا ...
دخلت وقفلت الباب ... و مكالمتو دورت ، شالتني نومة ، صحيت قبل صلاة الصبح بساعه الا ربع ، و ما جاني نوم ، قلت حرام انوم والصلاة قربت ، قمتا صحصحتا قعدت شويه في السرير ، قلت سلطة الفواكه كتير ، اقوم اقطع منها اسي لحد الاذان ، اشغل نفسي ..
طلعتا لقيت النور مولع وهو مافي ، فتحت باب الصالة البيفتح على الحوش . ، لقيتو نايم ، طوالي قفلت باب الصالة ، و جبت حاجاتي و قعدت اقطع ، ابيت افكها الا خلصتها كلها مع الاقامة ، دخلتها التلاجة وخليتا على التحلية بس بكرة عشان ما تبقى موية وكمان القشطة لسسه ما جابا لي ..
المهم ، صليت ،و بقيت بين دايرة اصحي للصلاة ،وبين لا خلي ينوم انا مالي ، تاني قلت حرام انا على ذمتو مفروض اخد الاجر منه ،،
اتلثمتا ، و طلعتا ، وقفتا من بعيد و بنادي فيهو ، اسعد اسعد ، نومو تقيل ، قربت شويه وعليت صوتي ، قلت ليهو اسعد ، قام مخلوع ،قالي حبيبتي !... لمن شافني انا اتخلع ، و دعك عيونو قالي ، في حاجة !
قلت ليهو الصلاة ، وكمل نومك بعداك ،، طوالي مشيت دخلتااا ...
صدقوني المواقف دي ما بتاثر فيني ولا بتحرك فيني ساكن كون راجلي عنده حبيبه بيحبها ، لان اصلاًم شايفه فيهو راجلي لا قبل الزواج ولا بعد ، لعل الله يحدث بعد ذلك امراً
ما بعرفو قام ولالا بس كان في صوت كركبة ، انا رجعت كملت نومي ...
صحيت الظهر ،، قمتا خلصتا من برامجي الشخصية كلها ، دخلت لقيت القشطة في التلاجة ،، جبت المكنسه الكهربائية جريت الصالة و خليت معطر الجو لحد قريب المساء ببخر ..
لمعتا ، فرشتااا ،، قعدت اكلتا ، كانت الساعه 2 جات،، قمتا طلعتا طقم الكبايات و الحاجات ، و طمعت السلطه و رفعتها الفريزة ..
حسيت بصوت الباب ،جريت الغرفه .. سامعه صوت اسعد بتكلم تلفون ،و بيقولي ليها والله مالاقيهو ، ما بعرف شكلو اتغسل في جيب البنطلون ، سكت مسافه و بعداك قال ، يعني ما بتدخلي من غيرو !
طيب مش بيظهر في السستم انك سددتي الرسوم ! طيب بكرة بجيكي نحلها !!
سكتاا ساي ،حسيت بعدم احترام لي انه بتكلم عادي زي القاعد براهو ما راعى لي ..
اصلو ما طلعتااا ،،
جا جمب الباب قالي رحمة محتاجة حاجة من برا ؟ سكتا ، قالي رحمة !
قلت ليهو نعم ! قالي قلت ليكي عايزة حاجة من برا اجيبها ؟ قلت ليهو لا خلاف الحلو القلت حتجيبو ، قالي دا جبتو اسي خلاص ، قلت ليهو تمام و سكته ، حسيت بيه وقف مسافة وبعدااك مشى وهو بيقولي انه طالع مشوار ..
طلعتا من الغرفه ، كملت باقي شغلي رصيت و رتبت كل حاجة ، و ضاريتا عشان مطبخي مفتوح ،،
كان في كبده لقيتا ، شلت منها ، زبطتها حمرتها وقعدت اتغديت ، قريب المغربيات رشيت الحوش البرا شارع والجوا ،، و ولعت بخور عادي ، ودخلت استحميت ، و دخلتا غرفتي ، حسيت ان دي مرحلتي انا بعد كدا ، راحتي النفسية بتبدأ في المكياج !
طلعت القفطان السكري بالدهبي والشبشب المسمار ...
طلعت استشواري والفير ، و قعدت قدام تسريحتي عملت شعري و لفيتو ، وفتحت المكيف ، و بديت مكياجي بي مزااااج ،على راحتي شغااله ، ابسط واجمل ما عندي عملتو لروحي ، لبست فستاني ‏( القفطان ‏) ، و مسكت شعري ، عملت تسريحه على مزاااجي ، و لبست دهبي الجابوهو لي ، انا اعجبت بنفسي ، والريحه دي احلا حاجة عندي ،، و الطرحه ختيتا في الكرسي ، لحد ما تلفوني رنّ، رديت لقيتا يمنة ، سلمت عليها تمام ، قالت لي قربنا منك ، قلت ليها في رجال ؟ قالت لي لا بجو بعد الصلاة . سامعه اصوات جمبها ، وحدة قالت ليها اسأليها اسعد في ؟
سمعته وطنشتا وقفلت الخط قلتا اكيد سماح ،، مشيت ولعت بخور تاني وبخرتاا ..
و بقيت لافة اشوف الما مرتب شنو والمافي في محلو شنو !
مشيت الغرفة التانية لقيت ملابس اسعد مردومة ، دي كانت حتبقى مشكلة لو زول كان شاف المنظر دا ،
بس جريت ضاريتا في الغسالة ، لحد م يمشو و بغداك تتغسل ، بعد دخلتهم الغسالة وقفلتا ،ررجعت فتحت الغطى حق الغسالة ، شلت قنيص و بنطلون ، و جلابية ، و قفلت على الباقي ، و جريت غرفة النوم ، علقتهم في الشماعة جمب حاجاتي ،،
بس سمعت صوت اكتر من عربية ، لبست طرحتي ، و مشيت على باب الشارع ، ختيت الطرحه كدا ف وشي عشان قصاد الباب ، مع خبطتهم فتحت الباب ، جد خلعوني ، ما خلو زغروتة ، اظن الجيران كان حيطلعو ، يشوفو الحاصل ،،
بقيت في مرحلة السلام ، امي و اتنين من خالاتي و بت خالتي ، و مرة عمي و اختها ، و سماح ، و اسماء اخت راجل سماح بت عمي ، بصراحه حسيتهم كمية جد ، اكتر وحدة حضنتني سماح ، بالجد حضن من قلبها ،، و يمنة م دايرة تفكني ،، دخلتهم ،، الصالة الصغيرة جمب غرفة النوم ،، و تاني بقينا نسلم ، ياهو كيف تمام والاخبار واسعد و كلام زي داا ، قعدنااا ، ياهو في التشغيلات ، تقريبا اخت مرة عمي اول مرة تشوفني و م ة عمي زاتهاا م حصل شافتني بمكياج كدا ، و اسماء تعاين فيني من فوق لي تحت ، و خالتي تقولي ماشاء الله شكلك مرة مرة ، حنة ودهب و قشرات وحركات ، بس انا اتبسم ،ما بقدر ارد على كلام زي داا ،،
سالت امي الجا معاهم منو ، قالت عمي و ابوي و قصي لانه جا مع خالتي ،و انور ود عمي و راجل سماح ، في الجامع ،،
قلت ليها تمام ، خلاص انا دقايق و برجع ، ناديت يُمنة ، مشيت المطبخ قلت ليها كل حاجة جاهزة بس ساعديني قبل الرجال يجو ما بقدر اعدي بعدين ، قالت لي اصلا بكونو طلعو الصلاة خلصت ، قلت ليها طيب سرعه سرعه ..
جاتنا اسماء ، وقفت في المدخل ، واقفة ساكته ، قلت ليها محتاجة حاجة ؟
قالت لي مشتاقة ليك بس والله ،و اصريت اجي معاهم ، انتي اخبارك شنو و نتيجتك كيف ، قلت ليها والله لسه ما طلعت ..
قامت مرة عمي جاتنا ، قالت لي اقعدي انتي عروس مفروض نحن نخدمك !
قلت ليها وين عروس خلاص يا عمتي انتو ضيوفي واهلي اخدمكم بنور عيوني انا ، قالت لي تسلمي لينا احلا واجمل عروس والله ربنا يغطي عليكي ،،
و جات طوالي بتشيل وتخت معانا ، قالت لي :
_ في شنو تاني حتعمليهو ؟
* ولاشي امشي اقعدي بس
_ لالا الرجال ديل جو نقدم ليهم وبعدين انحنا براحتنا ..
* ما سمعت صوت الباب متين جو ؟
_ لمن جيتكم المطبخ ، انتي في موية بهناك ؟
* اااي ختيتا قبل اجي عشان م بقدر اقدم كداا عارفة انتي ..
_ اي اي ، و اسي دا ننادي اسعد يجي يقدم ..
* اسعد لسه م جا ..
_ لالا جا مع الرجال الظاهر اتلاقو برا ..
* طيب تمام ..
بس هي قامت طلعت ، و طلعت وراها اسماء ، و قلت ل يمنة شيلي دا ، قدمي انتي .. قامت جات مرة عمي داخله ، قالت لي اسعد جاي .. انا هنا م عرفت اقبل وين م حقدر اغطي وشي ، والطرحه في كتفي مجدوعه ، اي حركة حأسويها حتظهر ان في حاجة غلط بيني انا واسعد ، اسوي شنو يا الله ! وحاة الله لمن بقيت برجف ، مشاعر متضاربة جواااي ، بس من حسيت ان في صوت رجول جاي على المطبخ ، كنت مدنقره في الصينية انا خاته تربيزة في نص المطبخ و فيها الصينية ، طوووالي رفعت ضهري و قبلتا اديت ضهري للباب ..
بس حسيت ان الزول دا جا ، و فعلاً طلع اسعد ، قاليها اها يا امي اشيل شنو !!
انا جسمي تلج ، و مادياهم ضهري ، بقيت بقول يارب يشيلها و يمشي سريع ، يارب ، يارب ،،
بس مرة عمي قالت ليهو دقيقة انتو كم ؟
قاليها اممممممم عمي وابوي و اناااااممممممم خمسة ، و جا معاي محمد صحبي امم كدا ستة بي !
قالت لي ، رحمة ديل خمسة كواري سلطة ، جيبي وحدة تانية و معلقة ..
احححححي يا مرة عمي ، يعني كان لازم تسألي ، اظن هو كان واقف مخلوع ، و كنت متوقعه %100 يتحجج و يطلع من المطبخ عشان ما يحرجني و ارتبك ،، انتظرت لحظات على امل اسمع صوت مشيهو ، بس مرة عمي ، قالت لي رحمة ، بتعايني في دولاب العدة ليكي ساعه مالك ،خلصي سرعه جيبي كوريه فاضية ومعلقة !
م رديت عايزة البغل يتحرك !
بس قلتا خلاص يا رحمة البقت بقت اتوكل ، بس رجلي ما دايرة تتحرك زاتو ! يا الله تساعدني يا الله ، كيف يشوفني ! مرة عمي قالت لي السلطة انتهت ولا شنو ؟ وريتي عشان اتصرف عايني لي بتكلم معاكي !
بس رفعت الطرحه بطريقه سريعه ختيتا في راسي و فتخت الدولاب شلت الكورية ، و مسكت الطرحه في وشي و اتلفتا و بقيت بتكلم كلام خارم بارم من غير ما اواجهو واعاين ليهو ، وهو واقف جمب امه !
وحاة الله بعد قلتا اتحليت ، يلا المصيبة ما هنا !!
المصيبة ان ....
# استكككانة ...🙊

خالتي عاينت لسماح ، عشان م تزعل ، و قالت ليها امممم ، اهاااا
بس و فجأة خالتي بصوت عالي !
بقت تنادي ،يُمنةةةة يا يمنة ، امي قالت ليها براحة وطي صوتك في رجال في البيت !
بس يمنة جات طالعه و اسماء وراها !
يمنة قالت لخالتي مالك بتكوركي بسم الله ، لو همستي ساي بسمعك ،، قالت ليها تعالي اقعدي اكلي السلطة ، لو عايزين شاي انتي واسماء امشي اعملي لنفسك واعملي ليها !
قالت ليها اسي الكوراك دا كلو عشان كدا !
حمرت ليهاااا ، طوالي جات قعدت واسماء جات وراها قعدت ،،
قلت لخالتي حنتك دي عاجباني ازبطا كيف زيك كدا ‏( تغير موضوع ‏) ، قالت لي باللصاق ، و بقت تاكل !
بس بعداك امي استلمت الونسة ، ضحك و هظار ما خلو شي ، مرة عمي قالت لي اها سفركم متين !
كلهم انتبهو وعاينووو لي مع بعض !
قلت ليها لسه والله ما حددنا ! اسماء قالت لي ماشين وين !
قلت ليها عمرة اذا ربنا سهل ، قالت لي امممم حلوو ،، و سكتت ، ما عارفه بت خالتي شايلاها مع اسماء كدا ليه ، عاينت ليها كدا عين ، نظام انحنا ماسالنا انتي بتسالي مالك وملقوفة ، بس اسماء اصلاً كدا عفوية !
بس جااا اسعد ، بقول لامو ابوي بقوليكم يلاا ! قلت ليهو لسه بدري قوليهوو ،، قالت ليهو تعال صحي نسالك ، قاليها في شنو يا امي ، قالت ليهو تعال ، جاا قريب ،و انا بس وشي دا دايرة اشيلو اديو جواا اي جيب كان لقيت طريقه ، و هو بتكلم مع امه وعينه فيني اناا ، عملها واضحه اووفر ،،
بس بقت تساله عن السفر والاجراءات ، وكلام زي دا ما اداها عقاد نافع !
لمن خلاص بقو طالعين ، ودعتهم ، ، اسعد طلع معاهم ، و انا بقيت بلملم في الحاجات ، طلعت الكعب ولبست شبط البيت ، و بقيت بشيل واردم في الحوض وادخل التلاجة ،، لمن خلصتا ، دخلت المطبخ اروق فيهووو ، بس جا اسعد ، واقف في باب المطبخ !
قالي دي كتيرة عليكي انا بساعدك ، قلت ليهو شكرا ، قالي زحي ، م رديت عليهووو ،،
ختيت الطرحه في وشي ‏( قولو لي بعد شنو خاتاها ‏) ، جيت طالعه ، مسكني من يدي ، قالي ليه مغطية وشك ، فكيت يدي ، قلت ليهو يدك ما توصلني تاني مرة !
مشيت خليتو واقف ، دخلتا غيرتا ، و نضفتا وشي ، وطلعت بي توبي ، لقيت المغسلة فاضية !
عاينت ما لقيتو !
طلعت عشان امش الحمام ، مع فتحت باب الصالة البطلع الحوش سمعت صوتو ف التلفون ، بتكلم بصوت عالي ، بيقول :
والله العظيم ما بكذب عليكي ، انتي براكي ما واثقة فيني ...
رجعتا دخلتا قلتا وقفتي دي حيفتكر ممكن اني بتصنت ، وطلوعي حيسبب ليهو احراج ، تاني قلتا يولع انا مالي !
طلعت توووووووش ،على الحمام !
و رجعت ، و كان لسه ماسك تلفونو ولا عاين لي اصلا لاني م عملت صوت في مشيهي ، وانا بقفل الباب ، سمعتو بقوليها انتي الاخترتي الدرب دا بتصرفاتك معاي،، قفلت الباب والصوت راح ،،
دخلت سخنت باقي الكبدة ، عملت سندوتش و شلتا سلطة ف كورية وفتحت التلفزيون وفاتحه الكرتون ..
قام جا ، عاين لي بنطرة كدا زي نظرة اللوم والعتاب ، شككني في نفسي !
م اشتغلت بيهو ، سفتو دخل الغرفة حقت النوم ، مسافة ، و . جا شايل البنطلون والقميص والجلابية القبيل علقتهم ، و ما اتكلم معاي ، دخل بيهم الغرفة التانية ،، و طلع لابس الجلابية ..
حسيت انه مممن يفهم تصرفي غلط ، قلت ليهو اسعد ! ‏( وقف ‏) ..
قلت ليهو انا شلت ملابسك دي علقتها في الشماعة عشان امك وامي لو دخلو الغرفة ما تكون في شكوك ،دا كل الفهم !
عاين لي ،و قالي ،اذا ما عايزاني بتدافعي عني لشنو ! اذا عندك امل في حاجة بينا قولي !
‏( جملتو زي الكبو فيني موية تلح ‏)
وقفت على حيلي وقلت ليهو ! ما غريبة عليك تفهم فهم وسخان زي دااااا ! كوني احترمت رغباتك و قمت بتصرفات حسب اخلاقي و تربيتي ، الظاهر اني كنت غلطانة عشان حاولت احافظ على صورتك الرجولية قدام اهلك وقدام عمي .. !
فا لحد هنا و تحترم كوني ساكته وقاعدة لحد اللحظة دي ، م تخليني اتصرف تصرفات تحولني ل رحمة تانية غير الانت بتعرفا !
‏( وقف مخلوع في ردة فعلي القوية والاسلوب الاول مرة يشوفو مني و فيني ‏) قالي ، اسسسف ، كان جينا للجد انا الشكلي عشمان ! حقك علي اسف ! وطلع الحوش ، و بعد دا لسه جملتو حارقاني بالجد ما قدرتا اتجاوزا الليلة ديك ..
المهم فاتت الليلة دي ،و م كنت عارفة ان في عاصفة جاية علي !
صحيت بصوت التلفون ، عاينت للشاشة لقيتا شيماء ..
* السلام عليكم شوشو صباح الخير ..
_ شوشو شنو بس وياتو صباح ، قومي النتايج طلعت و ما نزلوها ف قروب الدفعه و قالو زي الزفت الناجحين يتعدو على الاصابع ..
* استغفرالله دا خبر شنو يا ربي ،،
_ قومي ، اجهزي نتلاقي في مكانا ..
* طيب طيب ، اوففف يا ربي ..
_ م تنسي الكرنيه !
* ما معاي في االبيت ، بهدين دا لشنو ما كنا بندخل عادي !
_ ما بهرف اظن عشان السستم ولا شنو م عارفه انا نبهتني فاطمة ،، طيب المهم ، لازم حاجة فيها اسمك الثلاثي !..
* المشكله المحفظة الفيها البطايق في البيت حتى بطاقتي الشخصية ...
_ اتصرفي ياخ انجزي والله غالبني القعاد والمشي زاتو ، انجزي ياخ ..
طيب طيب ..
قمتاا بخلعتي ديك ، بقيت بفتش في شنطة يدي الوحيدة الجبتها ، لقيت وصل تسديد الرسوم ، فرحتا فرح ، شلتو ختيتو في الكومدينة ، عشان م حشيل شنطة حاختو في جراب التلفون من وراا ! ‏( اااي انا كمان بهمل الحركة دي ههه ‏) ..
المهم جريت الحمام اتشططفتا سرعه ، و دخلت ف اقرب عباية و نقاب وشرابات وجوينتات الحمدلله ،، و شلت التلفون من جمب المخدة وشلت قرووش ،، عاينت لقيت الوصل واقع ، رفعتو ، و جريت جري ، ختيت القروش والوصل في التلفون من ورا ..
و طلعتت وشلت المفتاح ، طلعا اسعد طلع شغلوو ..
مشيت الشارع اقرب امجاد اخدتها و اتحركتا ، و شيماء كرهتني اليوم الاتولدتا فيهو بكترة الزن والاتصال ، اول مرة اخاف من نتيجة كل مرة بمشب و انا ضامنة نجاحي الحمدلله ..
بس ،وصلتهاات ، و بعداك كملنا للجامعة سواا ما خلينا دعاء حايم ما خلينا سورة ما قريناها ، لمن وصلنا ، يدينا دي تلج بس !
دخلنا طوالي ، قلت ليهاا ،، دخلونا عادي اصلا مافي امن على البوابة مالك طيب شابكاني اثبات وما اثبات !
قالت لي م بعرف دا كلام فاطمة ،، قلت ليها حمدلله معاي الوصل غايتو يا رب يفيدني !
دخلنا بنفتش في البورد مافي ،، لفينا لف مافي ،بنسال بقولو لسه م اتعلقت نزلت ف الجهاز ،،
دخلنا المكتب لقينا صف من دفعتنا ، كلهم على جهاز واحد ، بتقول اسمك وبتوري اي اثبات انك ف الجامعه و من رقم جلوسك بطلع النتيجة ..
بلد في كل حته صفوف استغفر الله ،انحنا قعدنا عديل ، لحد م الصف اتحرك شوية بقينا واقفين ف الاخر و الورانا قعدو !
بي جاي جاي ،دورنا جاااا ،، قدامي شيماء تتراجف زي الجلي لمن وترتني ، لان اغلبية القدامنا شايلين مواد !
بي قدرة قادر لمن ادتو الكرنيه وطلع اسمها ، طلعت ناجحة بي الجلالة ،،فرحت و اتفائلتا شديد داخله بي ابتسامة ..
طلعت الوصل من الجراب ،و اديتو للراجل القاعد على الجهاز مطبق ، الوراي قالت لي ارفعي قروشك وقعت ‏( وانا بطلع الوصل ‏) وانا مدنقرة ، قالي اسمك : اسماء علي عثمان علي !
وقفت على حيلي ! قلت ليهو نعم !
قالي وصلك دا تبع جامعة السودان يا اخت ! خطفت منه الوصل ،، و بقيت بقراا في الاسم !! ، شيماء واقفة بتتكلم معاهو كيف الكلام دا ، دي اسمها رحمة محمد ، ارجوك عايزين نعرف النتيجة ، دخل اسمها بيظهر ، دي دفعتنا وكلهم بشهدو انهت بتقرا معانا ، وهي حافظة رقم جلوسها ارجووك ....
في اللحظة دي انا الدنيا لافة بي لدرجة حاسة اني ماشة في حفر ، الواطه دي كأنها طالعه ونازله بي !
ما عاينت وراي تاني ومشيت كيف ما عارفه ، ركبت اقرب مواصلات ، و تلفوني دا يرن شيماء تتصل ، و تتصل وتتصل ،، اخر ما فكرت ارد ، قلت ليها انا ماشة بيت ابوي وبرجع امشي البيت انتي ، بتقولي مبرووووك وفرحانة و انا كلمت الراجل وشافها و ارجعي وين انتي ،و انا هنا قفلت فيها الخط ، وقفلت تلفوني !
ما مستوعبة حاجة ! معقولة !
رجعت البيت كيف ما بعرف ، والله ما بعرف ، بس دخلتا ، قلعتا النقاب ،حسيت بخنقة ، لمن جريت بفتش ل موية اشربا ، شربتا و جيت قعدتا ومسكت راسي ..
قلت انا اكيد ملخبطة ، مستحيل ، مستحيل ، مسكت التلفون فتحتو ويدي بترجف ، اتصلت على سماح ...
* السلام عليكم ..
_ هلا بالحب وعليكم السلام ،كيفك ..
* حمدلله بخير ،،
_ صوتك مالو ؟
* مشروقه ساي ، اسمعيني كنت دايرة اسألك عن حاجة بخصوص اسماء !
_ خير !
* هي بتقر في ياتو جامعه ، عسان النتايج طلعت ؟
_ في جامعة السودان !
* ....................
_ الووووو رحمة !
* اا م معاكي ، اه ا ا اسمها منو بالكامل !
_ ليه في شنو ؟
* عايزة اش ف نتيجتا بس
_ لازم رقم لكن
* كدي نجرب بالاسم قولي !
_ اسماء علي عثمان علي ذكريا !
..........*
_ الوووووو
_ رحمة !
_ الوووووووو يا بت ، الووووو .....
* فصلتا المكالمة . قفلت التلفون *
معنى كدا دا الوصل الكان في الدرج يوم كنت بفتش في شاحن ! وقع وما رفعتو لانه امي اتصلت علي ! معنى كدا ان !!
البت البيحبها اسعد راجلي ، هي اسماء اختو لراجل سماح بت عمي !
معنى كدا ان يوم السونكاب حق عرس سماح ، الكانت معاهو اسماء في الغرفة في وضع مخل و خادش ، هووووو ..... هوووو ... هوووو ......
!!
أسعد !!

قعدت في الغرفة ، ونفس البرود المتملكتي من اول لحظة دخل فيها اسعد حياتي ، م كان عندي احساس تجاه اي تصرف او موقف انا اتختيت فيهوو ،،
ابداً ما زعلانه ولا مقهورة ، دا نصيبي انا كدا ، الله عايز كدا ، واكيد لخير والله اعلم ..
بس ما جهزت اي حاجة لانو الفي الدولاب دا كلو ما من حقي ، ولا حتى دهبي ، و دبلتي دي ما لبستها الا اول امبارح لمن اهلنا جوو ،،
بس عبايتي ونقابي وحاجاتي الانتو عارفنهاا ..
‏( في جانب تاني ‏)
* والله في نعمة يا عمي محمد اشكر اااه عليها ، والله ربنا مغرقني بخيرو علي .. حمدلله ..
_ يا متوكل يا ولدي ، والله حيرتني ، انت بتجي عليك ايام معليش يعني بتحرم نفسك من الاكل عشان ترسل لأهلك ، ورغم كل دا شايفو خير ..
* اكيد خير يا عمي محمد ، كوني في صحة وعافيه حمدلله دا خير من الله ، يا عمي محمد الانسان لازم يعاين للاقل منه ، العافيه دي زيها مافي و صدقني كان بقدر كان اديت امي دي عافيتي ، و ااالفقر و عدم القروش عمري ما اعتبرتو حاجة ما كويسه ، بالعكس لخييييير ربنا خاتيهو لي ، كله نعمة حمدلله ،،
_ يا الله ، والله يا متوكل انا كنت متمني يكون عندي ولد ، ياخ اتمنيت لو عندي ولد بي نص ضكرنتك دي ... راااجل والله ..
* يا عمي محمد ،ربنا اداك نعم ، البنان ديل حنينات و زيهم مافي ، لكن الرجال ديل للجري و للشارع . ديل شيالات حموول ، سبحان الله ..
_ اي والله ،، اها ما وريتني مأمون قاليك شنو في السلخانة !
* والله اتوعد لي بي كلام غريب كداا ، زي الشايلا معاك تقيلة ، ما عارف لبه ..
_ ربنا يهديهو ياخ ، الرزق دا بيد الله انحنا ما بنجر الناس نجيبهم عندنا ، ربنا يفتحا عليهم ويشغلهم عننا ، يا رب العالمين ..
* اللهم امين ، يارب .. اي شغل فيهو مشاكل
نحتسب امرنا ل رب العالمين بس ..
_ الحمدلله ..
* تلفونك دا بيضرب يا عم محمد ّ ..
_ اااي ، دقيقه .. الووووووو وعليكم السلام اسعد ، كيف حالك ........ الخ
اما انا ، عملت مكياج ، و شعري و فتحت سناب و بقيت بتصور ‏( اي بتصور ، المنقبات ما كاتمات على نفسهم ، عادي دي حاجة لي وفي تلفوني ‏) !
اتصورتا لمن قلتا بس ، وقعدت اتونس مع شيماء و شمارات البنات ، و القروب الدخلتني فيهو ، ما خلينا شي ...
لحد ما اسعد رجع البيت ،، كالعادة توبي و جيت عليهو ... قلت ليهو اللبس ؟
قالي اتصلت بعمي ، قال صعب لانو عندو ظروف في الشغل ما بيقدر يخلي المحل براهو
نفختا واستغفرتا و دخلت الغرفة وقفلت الباب ،، و فات اليوم دا كمان بنفس الروتين الممل ،، اليوم التاني نفس البرنامج ، منتظرة اسعد ، وجااا ، قالي ،، يلااااا
شلت شنطة يدي فيها شاحني وحاجاتي ، قالي وين شنطة ملابسك ‏( بي فرح، قايلني حا ارجع ‏) ، قلت ليهووو دي ما بتلزمني ولا حقتي ، شيلة جهزة ، عشان م تخسر مرتين ! قالي دي حقتك انتي ،و دا دهبك لو سمحتي شيلي حاجتك لو سمحتي دا من حقك ، يكفي الوصلتك ليهووو ، اقسم بالله حأتشقا من الندم ،،، قلت ليهو اسفة م ح اشيل حاجة ، قالي دهبك لو سمحتي ،، شيليهو ، بعد جدال عقيم من ناحيتي ، شلت دهبي ، فعلا من حقي ...
بس ، طلعنا ،،، جايب امجاد ، ركبناا ، توووووش لحد البيت !
انا دخلت بيتنا ، وهو دخل بيتهم ، سلمت على امي ، و يمنة و ابوي كان مافي ، سالت امي عن ابوي ، قالت لي في الشغل ، مضغوط اليومين ديل مضغوط وعنده خلافات ف الشغل وكلام زي دااا !
المهم ، ناديت امي قلت ليها عايزة اتكلم معاكي ، اتوترت اصلو قلب الام دا مافي زيو ، المهم ، قلت ليها شوفي يا امي ، انتي ربيتيني احسن تربية وكذالك ابوي ، و انا يا امي اخلاقي بتقولي ان زواجي من اسعد حدو هنا ، قالت لي رحمة دا كلام شنو يا بت تفي من خشمك يادبك عروس عرفتي شنو للزواج انتي الشر برا وبعيد يا بتي ، لو ما عارفه عقلك انا قلت اكيد جنيتي ، حدو هنا شنو ، شهر ما تميتي ! الناس يقولو علينا شنو ؟
قلت ليها يا امي ، الناس في كل الاحوال هما ما ساكتين و الحلة دي كلها تشهد بأخلاقي يا امي ، بس انا ليه اعيش حياة ما حقتي ومافيها راحتي في حين اني ممكن اعيش في نصكم معززة مكرمة يا امي ،، قالت لي روقي في نقاش حصل خلاك تقولي كدا انا متأكدة يا رحمة ، بس يا بتي الحياة الزوجية دي كلها عقباات ، لازم تمر بيكي حاجات زي دي ما كل مشكلة احصل طوالي تفكري في الانفصال ، يا بتي اسعد راجل وقبل دا هو ود عمك يعني مستحيل البتفكري فيهو دا ، اقعدي مع راجلك وحلو مشاكلكم وامسكي بيتك ..
قلت ليها فعلاً الدنيا دي غريبة يا امي ، طوالي انا الشلت مسئولية الخلاف ، وانا الاتحمل وانا الامشي ، من غير حتى ما تعرفي هو عمل معايّ شنو يا امي انتي انصفتيهو طوالي ، للاسف دي حقايق في مجتمعنا التافهه دا ، مبدأ كلكم ماشين بيهو ، المرة هي التتغاضى عن اغلاط زوجهت و هي التتحمل و هي التمشي و هي التبادر و هي التعتذر وهي التمسك بيتها كل شي المرة ، المرة ، بس لمجرد انه راجل مافي زول بيفكر هو عمل شنو غلط ، حتى انتي يا امي زي المجتمع وكلام الناس واحد عندك نفس نظرتهم
ونفس افكارهم الوهمية عن حياة الناس كل زول بحكم و بيتكلم بطريقتو ،،،
و انا يا امي طول ما رقبة ابوي شامة هوااء في الدنيا دي ، انا حأعيش تحت رحمة زول ولا مجبرة اتحمل وضع لمجرد انه انفرض علي ، و مع احترامي الشديد ليكي ، مبدأك الانتي مشيتي بيهو مع ابوي ، انا ما حأمشي بيهو ، مافي حاجة في الدنيا دذ بتقديني طالما انا اتولدت حُرة
قالت لي رحمة ، دا كلام شنو ، في شنو حصل مخليكي تقولي كلام زي دا ، قلت ليها اسي سألتيني عن الحصل بيني و بين اسعد ،عشان حسيتي بيهو ان شي ما ساهل في حين انه من البداية كان ممكن تعرفي ،من غير ما تقولي لي كلام عامة الشعب دا !
وانا ما حأتكلم ، ابوي لمن يجي هو الحيحكي ليكي كل حاجة دا لو اسعد بقى راجل و اتجرأ وحكى ليهووو ... انا ماشة غرفتي !!
فعلاً اتضايقت لان ما اتوقعت امي تسمعني نفس الكلام البتقال دا ، انا ما مجبرة اتحمل حاجة فوق طاقتي ، و انا الوحيدة ضحية الزواج داااا ..
المهم ، جا المغرب ،، ابوي جاا البيت ، صلّ في البيت واكل ، و مشى الصالون ، بعدها امي جات خبطت لي الباب قالت لي اسعد برا ، ‏( بي وش زعل ‏)
قلت ليها حيخلصو كلام وابوي حيناديني ، المهم اخدو قعدتهم ، وطلعو صلو العشاء و رجعو تاني يتكلمو ،، بس بعداك ابوي ناداني ، مشيت لقيت عمي قاعد كمان و كان زعلان لدرجة انه وشو احمر ، و ما رفع راسو فيني ، سلمت عليهو ، و امي جات ،،
ابوي قالي ، ما عاش اليزعلك ، حتى لو ود اخوي الجمبي دا كلام وانا بقولو وما بزعل ، دخلنا بالمعروف ، ننتهي بالمعروف و بتي في بيتا معززة مكرمة !
امي اتخلعت قالت ليهو دا كلام شنو يا محمد بدل تعقل البت .. قاليها اششششش !!
قلت لابوي دا عشمي فيك اصلو ما خاب يا ابوي ، و كنت عارفه ان وراي راجل ،، عمي قالي انا ما عارف اسعد عمل ليكي شنو لدرجة تصممي على الطلاق في اول ايام مفروض تكونو فيها في حالة افضل من كدا !
بس انا ما عايز الطلاق يا بتي فكري ، دا ابغض الحلال عن الله وانتي زولة علم ودين ، ولا شنو يا محمد انت بدل تنصحا بتشجعا !
قاليهو لاني عارف بتي كويس ،، قاليهوو لا يا محمد دا دلع ، البتعمل فيهو دا دلع وكلنا عارفين يعني شنو رحمة في بناتك ديل كلهم ، حتى من مرتك التانية ‏( اااي ابوي عنده مرة تانية، بس اسي ما وقتها ‏) مافي وحدة ماخدة مساحة رحمة جواااك ، دا اسمو دلع ، وانت ما عارف عواقب الطلاق دا بالنسبة ل رحمة !
قلت ليهو ، مع احترامي وحبي ليك عمي ، مفروض النقاش دا اصلاً ما يدور بينك انت وابوي ، و مفروض ان اسعد لمن دق صدرو وجا اتكلم معاكم في رغبتي ، كان كمان يسترجل و يحكي سبب ، طلبي للطلاق داا ، عشان ما تحصل مشكلة بينكم انتو كأخوان ، البعمل غلط بقول انا عملتا يا عمي ، ما يقعد كدا و يدنقر راسو ، و انا متأكدة ما عندو جراءة تخليهو يحكي ليكم سبب المشكلة المستحيل تتحلا ، وانا ما عندي صلاحية اتكلم فيها ، بس عندي صلاحية اتكلم في الجزء البيخصني ، اللي هو : انه يا عمي ، اسعد اتزوجني مرغم ، خضع لرغبتك و ما حب يكسر كلمتك ، و انت الاخترتني اسعد ما اختارني ولا كنت رغبتو في يوم من الايام !
واظن دا سبب كااافي لحد الان و ما خفي اعظم يا عمي و يا ابوي !
أبوي عاين لعمي و عمي عاين ل اسعد و انا عاينت لأمي !
ابوي داير يتكلم مع عمي الفاضل ، قلت ليهو ابوي ، الحصل حصل لان ربنا اراد كدا ، وعمي الفاضل من حبه فيني وفيك و اب اب بيتمنى لابنه الافضل من خلال وجهة نظرو ودا بالضبط العملو عمي الفاضل ، فااااا ارجوكم ، خلو كل حاجة تنتهي بهدوء من غير ما دا يسبب تغير في علاقتكم كأخوان ، ارجوك يا عمي و ارجوك يا ابوي .. انا بترجاكم عشان ما احس بالذنب طول حياتي اني كنت سبب لفجوة بينكم !

فاتت الايام على كداااا ، رجعن لي حياتي و روتيني الواحد ، ادرجة بقيت اعيد نفس الروايات القريتهاك كلهاا ، علاقتي ب امي عاديه بس هي عندها فهم ومبدأ اي ام يمكن ، بس ف النهاية الوضع رجع طبيعي ، بتمشي بيت عمي ، و مرة عمي بتجي ، يشربو جبنة يتونسو وكدا ، لكن موضوعي ابداً ما اتفتح ،بس كل مرة كنت بشوف فيها مرة عمي ، كنت بحس انه عندها مليون سؤال لي ، ولسه عشمانة ، بس زي المسكتنها ان الموضوع ما يتفتح !
في يوم ، قررتا اطلع ، مشيت لي يُمنة ، قلت ليها :
* يمونة ، عايزة منك طلب !
_ خييييييير !
* عندك شنو اسي ؟
_ عايزة نفتح لايف انا وانتي ، تمكيجيني اون لاين ، و منو زاتو تشقي طريقك زي ما كان نفسك ، رايك شنو ؟
* انتي هبلة ! نعرض نفسنا ، البنات ديل ما تضمنيهم اسكرين بجيب اجلنا ، اها دي وحدة من عقد مجتمعنا ، الزول ما بيقدر يتنفس ابداً ..
_ بطلي انتي تخلف حياكلونا يعني ! و ما يعملو اسكرين كان عملو مالنا انحنا حنطلع عرايا !
* ياخ ما عارفه ، انا كنت عايزة امشي مكتبة وجدان ، و دايراكي تمشي معاي ..
_ لالالا والله الليله دي مادايرة اطلع يا رحمة ما لي خلق خلي بكرة ..
* ياخ بطلي كسل والله انا كل يوم بأجل ، و زهجانه عايزة ابدل الروايات العندي دي !
_ م تحاولي معاي ، . وهي ما بعيدة امشي وتعالي براكي ، او كلمي ابوي لو فاضي امشي ليهو الجزارة ، يوديك و يجيبك ...
* م حيكون فاضي لكن فكرة حلوة ياخ عشان جرجرة المواصلات ....
_ حمدلله اتحليت ..
* كويس حتحتاجي لي !
طوالي كلمت امي ،و لبست و طلعت ، مشيت على الجزارة .. بدعي يكون فاضي و ما مضغوط .. وصلتا !بقيت بعاين من بعيد ، لقيت ابوي قاعد مع راجل ، و في زيبون معاهو جوا الولد البشتغل داك ‏( متوكل ‏) ..
رنيت على ابوي ،و وقفت بعيد ، لقيت متوكل طالع شايل تلفون ابوي ، مد ليهو و كان بيفك منو ومارد علي ولا رجع لي، اتصلت عليهو تاني و كان مركز ف الكلام مع الجمبو،،
رد علي ،، قالي
_ السلام عليكم
* وعليكم السلام ابوي معليش عارفاك مشغول بس عشان وصلتك في المحل وما قدرتا اجي لمن شفتك مشغول ..
اتلفت طوالي وقفل السكة ،، قام جاني ، قالي في شنو انتو بخير ‏( بخلعه ‏)
قلت ليهو ابوي ، بسم الله مافي حاجة ، جيتك بس عندي مشوار وما بقدر امشي براي لكن اسي بخلي لبكرة .. قالي لحد وين ؟
قلت ليهو مكتبة وجدان ..
قالي كويس جيتي ،،، و بس ناداا لي متوكل
لمن خلعني

قلت ليهو ابوي ، بسم الله مافي حاجة ، جيتك بس عندي مشوار وما بقدر امشي براي لكن اسي بخلي لبكرة .. قالي لحد وين ؟
قلت ليهو مكتبة وجدان ..
قالي كويس جيتي ،،، و بس ناداا لي متوكل
لمن خلعني .... ما بعرف لكن الزول دا بيشقلب حالي من اشوفو و ثابت في ذاكرتي ، يمكن عشان الموقف المخجل داك يوم سونكاب سماح ،،
جا قالي سلام عليكم بتوتر ،، قلت وعليكم السلام .. ابوي قاليهو ، هاك ‏( مفتاح العربية ‏) دي رحمة بتي ، شوفها ماشة وين وصلها و رجعها معاك على هنا ، ما على البيت ، . قاليهو والشغل ؟ ابوي قاليهو انا موجود و زي الوقت دا مافي زباين كتار ، وديها بس و ما تتاخر ..
قال لابوي اغسل بس واللبس واجي ، وجرى ،، بعد مشى ، قلت لأبوي انا مشواري ما مهم عادي بتاجل وقت تفضى توديني، اسي مافي لزوم تكلف على الولز في ساعات عملو انا كنت ماشه ابدل كتب الروايات واجيب جداد ، قالي خلاص امشي هو بيوصلج ويرجعك ، لازم تجي هنا عشان حشيلك لحمة للبيت ،، قلت ليهو حاضررر .. ّ
طلع 200 ج اداني ليهم ،و مشى قعد مع الراجل ، وتاني شدو في النقاش و كلام حساباات وكدا ..
جا متوكل ،، قالي اتفضلي ،، طوالي مشيت ركبتا ورا ،، سالني وين قلت ليهو مكتبة وجدان ،،، سكت ..
كنت شايله معاي 10 كتاب حقاتي ، قلت ابدلهم ، المهم عايزة اجيب كمية ،طلعتهم من الكيس ،و عاينت قدام في العربية ، في قلم قاعد ، قلت ليهو معليش ناولني القلم دا !
طوالي مد يدو واداني ليهو .. فتحت كل روايه ، كتبت فيها رسالة للحيقراها بعدي ،
‏( ما تخلي هم واحد ينسيك ألف نعمة ‏)
و كتبت التاريخ ،، وكتبت تحت ، ‏( خلي رسالة هنا للبعدك ‏) ...
لسه ما خلصتا ، لقيت متوكل بيقولي ، المكتبة دي صح ؟ رفعت راسي ، قلت ليهو ايوة ياخا بس دقيقه ، فضلو لي كتابين ، انا ماعارفه ليه مافكرت في البيت اكتبهم ..
قام نزل و وقف برا ، و قرب من الشباك كان بيعاين في الروايات ، لحد ما خلصتا ، رجعتهم في الكيس ، وفتحت الباب ، دايرة انزل ، بعد نزلتا ، لقيتو بيقولي معليش اذا بتدخل ، بس ديل روايات صح ؟
قلت ليهو ايوة ، قالي طيب زي الشفت واحد غلافو اصفر ، دي رواية الناجي الاخير ؟
قلت ليهو ايوة ياها ! قام ضحك ، كدا قالي ممكن اخدو اقراها و ارجعا ليكي و لو عايزة بديل ليهاا ممكن ، قلت ليهو اكيد ممكن ، طيب لحظة !
مشيت في العربيه من ورا ، ختيت كيس الروايات ، و بطلع ليهو واحد واحد ، و شلت القال دايرها ، قلت ليهو شوف من ديل في حاجة تاني حابي تقراها ، وعلى فكرة ديل ما كلهم ، غرفتي مليانه بس ماقدرت اشيلهم كلهم فا كل فترة بجي ابدل جزء ..
بالله الزول دااا سرررح بيعاين ، زي الزول الواقع في غرام حاجة ولقاها ،، شال رواية الناجي الاخير ،، و الباقي قالي تصدقي قريتهم كلهم بس بعاين فيهم زي اللقيت اصحاب لي وانا مطول منهم ..
طبعاً عجبني وصف احساسه بالطريقه دي ، حسسني قدر شنو ان في حاجات بسيطة بتبسطنا ..
قالي انا شلت دااا حالياً و متشوق اقراهو ، و حأديكي بديل ليهو من العندي في البيت ،، قلت ليهو يمكن اكون قريتو اسمه شنو ؟ قالي حاسس انك ما حتكوني قريتيها، بس لمن تجيكي شوفيهااا ، قلت ليهو تمام ، قلت ليهو تدخل معاي ؟
قالي طوالي يلا ، وشال مني الكيس ،، قلت ليهو خلي المعاك دي في العربيه ، فعلا ختاها ، ودخلنا ، اديتهم التسعه ، و بقيت بفتش في تسعه جداد علي ، انا في حته و هو في حته ، قدر شنو العالم دا جميل ، و بياخدك بالجد لعوالم تانية حلوة وحزينة وسعيدة ..
شلت 8 جاا وشايل واحد قالي دا التاسع اتمنى تعجبك ، قلت ليهو انت قريتا قبل كدا دي ؟ قالي ايوة ، قلت ليهو طيب الروايه القلت ليها حتديني اقراها ، يمكن تكون شلتها ضمن ديل ،، ضحك قالي لالا ...
من جواي اتمنيت احصل على الكتاب العنده دا ، المهم طلعناا ،،
و اتحركنا ، صمت و سكوووت ، كدا لمن وصلنا الجزارة ، نزلتا لقيت ابوي قاعد برا ،، مشيت عليهو سلمتا ، قالي اها جبتي الدايراه ، قلت ليهو ايووة ، قالي طيب ادي القروش دي ل يُمنة ،، ‏( ابوي ما بيفرق بينا كل شي بدينا زي بعض ، لو جنيه ، بيدي كل واحزة فينا جنيه ، اسي اداني 200 لانه قبيل اداني 200 ‏) ..
قالي الكيس دا م تقيل ، قلت ليهووو لالا م تقيل ، قالي لسه حأديكي كيس اللحمة ، بس جات زيبونة داخله ، متوكل جوا بتكلم معاها ، و اقطع لي من دي اديني من دي شابكاهو، انا قلت لابوي يلا انا حأمشي ، قالي طيب كلمي امك انا حتأخر في الرجعه ما تقلق ، قلت ليهو طيب . ، و انا ماشه ، متوكل كان بعايت لي وبيقطع ، قام شال يدو بالسكين ، و اسمع الجوطة والكوراك وراي ، انا كمان من غير ما احس ، جريت على الجزارة تاني ، و بقيت واقفه ورا لانه ابوي جا جاري و ماسك ليهو يدو ، و قعدو ،
طبيعي ان ابوي عندو صندق اسعافات للحاجات دي لانه الجروح دي طبيعبه ، بس الدم النزل من متوكل دا والله زي القطع عرق ولا حاجة ، جد اتخلعتاا لمن خفتاا ..
ابوي لف ليهو يدو ، و قعد يشاكلو ، رككز و خلي بالك وفي شنو انت وبالك وين وكلام زي دا .. قام ابو
ي قطع للزبونة ،،
ابوي قالي امشي البيت يلا ،، قلت ليهو بعد مشيت رجعت المرة خلعتني لمن صرخت ،،
قالي مافي حاجة بسيطة اتوكلي ..
رجعت البيت ، و انا داخلة ، كان اسعد مارق من بيتهم ، ما قصدي م اسلم بس م ركزت كتير ، مبسوووطة بي رواياتي الجديدة ،
قالي السلام !! رجعت لورا بعد كنت حأدخل البيت ، قالت ليهاا يلا اسعد و عليكم السلام ،،كيفك ؟ قالي حمدلله ، قلت ليهو يستاهل الحمد ، و عن ازنك ... و دخلتا وقفلت الباب وراي ...
دخلتا كالعادة امي و يُمنة مدورين ليهم نقاش ، دايرة قروووش ،، قلت ليها واليديكي قروش يا يمنة ، قالت لي انت اسسس . ما بتديني . ، قلت ليها طيب كنت حأديكي و اكتر من القروش العايزاها ،، قالت لي ههه لالا حعمل فيها مصدقاكي .. قلت ليها تمام ! معنى كدا ال 200 حقتك المعاي ، حأرجعا لابوي ،، جاتني قالت لي عليك الله ابوي اداكي قروش لي ،قلت ليها زي الما اداني حاجة عشان قلتي انا كذااابة ، قالت لي رحمة بطلي ياخ انا ماقلت ليكي كذااابه عيب ، . قلت ليها هاااك قروشك بس بطلي ززززن ،،،
ضحكت و بقت تنطط ،، فجأة امي قالت لي خلصتي !
قلت ليها خلصتا شنو ؟ قالت لي كلام مع يمنة ،، قلت ليها ايوة ، قالت لي كنتي وين انتي ؟
قلت ليها مشيت المكتبه ، و مشيت لابوي يوديني ، لقيتو مشغول ، خلى الولد الشغال معاهو وداني ورجعني ، قالت لي يعني ابوك عارف انك طلعتي وسكت ليكي ؟
قلت ليها :
* انا عملت حاجة غلط ؟
_ غلط اكبر و اكتر من كدا داذرة تسوي شنو يا رحمة !
* امي كل القصه انا زهجته و كل الروايات العندي قريتهم، مشيت بدلتا بس ..
_ دي الحالة انك ست الدين و العلم ، نسيتي يا هانم انك مطلقة !
* اهااااا ، انوقعت اي شي في الدنيا يا امي الا اسطوانة المطلقه والسمعه و ما تطلع وم تجي وكلام الناس الما بناخد منووو غير وجع القلب صح !
_ لا يا رحمة ما صح ، الصح انك متطلقة ، والمطلقة ليها عدة ، ما بتطلع برا البيت الا بعد تتمها ، دااا اذا ما عارفه اعرفي و اذا ناسبه هدا زكرتك ، وابوكي صلاي الجوامع مالو لمن شافك ما اتكلم معاكي ورجعك البيت ، ولا الدلع المدلعك ليهو دا مخلي يتجاوز اغلاطك كلهاااا ، بس ما توصل لكلام ربنا !
... سكتا بقيت ما عارفه اقول شنو ، فعلاً راحت من بالي ، بس انا اتعاملت بفكرة في راسي و طبقتها من غير ما احس .. اسي انا اقول لأمي شنو !
اقوليها لاء ما اتحبس لانه اصلاً ما دخل بي ولا حصلت بيناتنا اي علاقة !
الدين بيقول ان المرة المتزوجة و اتطلقت وراجلها ما دخل بيها يبقى ما ليها عدة ولا مدة حبس !
اسي انا اسوي شنوووو ،، * قاطعت تفكيري امي ، قالت لي ،،،
_ ردي على انا بتكلم معاااااكي ..
* نسيت يا
أمي الموضوع داا ، تاني ما حأطلع لحد ما اخلص مدتي ... شلت كتبي و دخلت جوااا ، وقفلت الباب علي ..
ما عارفه بس اول مرة من حصلت القصه دي كلها انا العبرة تخنقني كدا واحس اني حأبكي ، حسيت بالظلم في اللحظة دي و كرهت اسعد دا من جوااا قلبي ...

دموعي دي نزلت كدا بس ، قهر ، رغم اني بيتوتية و الطلوع ما بيفرق معاي ، بس فكرة الموضوع نفسها ضايقتني ، و حمدت ربنا اني جبت الرويات ديل اكسر بيهم وقتي !
المهم ، الايام بقت ماشه علي ، وحدة وحدة بقيت اشتغل رسمي ، طبعاً بجوني في البيت ، كل م اعمل لوحدة مكياج ولا تسريحه ، تجر لي بت خالتا ولا صحبتا .. الخ ..
بقيت مبرمجة و مصاريفي في يدي ،، كان اتزكر فضل لي شهر و انتهي من العدة ، طول الفترة دي مرة عمي كانت بتجينا و بتحاول تنفرد بي و تتكلم معاي ، بس كنت بتغابى دايماً و بقفل ابواب الكلام معاها ،،
في يوم بالمساء ، قاعدة جمب امي و يُمنة ، ابوي جا داخل ، شايل ليهو كيس ، جا مداهو لي ، و بعداك قعد سلم على امي و يمنة وكدا و ونسه .. انا ما سألتو دا شنو ، طوالي فتحت الكيس الملفوف كان واضح انه كتاب ، كنت متشلهته رغم اني ما فضوليه ، بس فكرة انه كتاب م كنت قادرة اصبر . ..
المهم طلعتو لقيتها رواية ، كانت غريبه ، اسمها : خوارق الاشعور ، ما عارفه كان طابع غريب ، شكل الكتاب كان زي كتاب الاحياء ولا الرياضيات تصميمو والوانو كئيبة ، ما عارفه ، المهم حسيت انه ما ميولي ، بس قلت لازم اقراهااا ، ما بينفع احكم ساي ،،، شلت الكتاب و دايرة ادخل بيهو ، ابوي قالي تعالي عايزكم في موضوع ، اقعدي و بعدين مالك ما سألتي الكتاب دا جاكي من وين ؟
قلت ليهو بعفوية ، دا متوكل رسلو صح ، لانه يوم مشى معاي المكتبه شال مني كتاب وقال حيرسل لي وحدة ، فا اتوقعتو هو ! قالي فعلاً ، امي قالت لي متوكل دا منو كمان !
ابوي قاليها الولد الحكيت ليك عنو دااك ، الامو تعبانه وسافر ليهو وامورو جايطه كدا لكن والله هو ضكران و ود رجال ماشاءالله ،، المهم . ّ. قالت ليهو ،واااي يا حليلو والله ،اها كنت داير تقول شنو ؟
انا جيت قعدتا و ماسكة الروايه في يدي ،،
قال لأمي انا ما عايز مشاكل و بتكلم بهدوء ، قالت ليهو بسم الله في شنو اسي !
قاليها لا بوريكي عشان عارفك انا .. قالت ليهو خير ... قاليها مناهل اخت البنات ديل ، عرسها في الايام الجاية دي ، انا ما داير مشاكل ، لو حابين يقيفو معاها في النهاية دي اختهم و مادايرك تلوي بوزك ولا تعارضي وحدة منهم لو دايرة تمشي !
سكتت ما ردت ،، قلت لابوي ماشاءالله والله ربنا يتم ليها على خير ، بس هي لسه ما خلصت جامعه يا ابوي ،كيف وافقتا تعرس ليها ! قالي الود ود خالتها و هي دايراهو انا ما بقيف ليها عائق ، قلت ليهو العلم اهم والله لكن القسمة و بتمنى تكمل بعد العرس لانه مجالها حلو شديد ! امي قالت لي وبعدين معاكي حافضلي تتكلمي عنها كتير !
ابوي قاليهاااا ، انا قلت ليكي شنو ؟ والله العظيم براي عندي مشاكل قدر الدنيا في شغلي ما تزيديها علي الله يرضى عليكي ياخ ،، يُمنة قالت ليهو انا بمش العرس .. امي حمرت ليهااا ،، وانا قلت لابوي ، مكياجها علي عارفني ما عندي في الجو دا وغير كدا لسه فضل لي 28 يوم للعدة ما بقدر اطلع !
قالي عارفك ما بتقصري يا رحمة ، بس لحد العرس بتكون عدتك خلصت .. امي قالت لي هي كان جات يوم عرسك ؟ وانتي يا يُمنة ماشه العرس كان جات حضرت عرس يمنة اختك لمن دايرة تمشي تحضري عرسها ؟
قلت لامي الحياة ما بتمشي بالمثل ، انحتا لو اجتهدنا نكون الاحسن بدل الاكعب كان الدنيا بقت بخير ،،، وانا واجبي ما بقصر منو لكن عرس وحفلات اعفيني يا ابوي ..
قلت ليهو عن ازنك ... امي بس تحدر فيني و طوالي في حالة زعلانة مني ..
دخلت الغرفة بعد قفلت الباب ، نادوني للعشاء ،رجعت ساعدتا امي و اتعشينا و روقتا معاها ، ودخلت غرفتي !
جيت امسك الروايه م عارفه ما جاتني نفس ليهااا ... فتحتها ، لقيت مكتوب في الغلاف من جوااا ... اي شكلها كئيب لكن حتحبيها ، اوعدك ، رسالة ليكي ‏( أبتسمي ‏) ..
تلقائياً ابتسمتا ، و قعدت ليهااا ..
‏( في جانب متوكل ‏)
_ والله سبحان الله
* مالك ؟
_ ركبت معاك عديل ! متأكد ؟
* سألتني سؤالك دا كم مرة اسي ؟
_ ياخ الا كان وحدة من اخواتها !
* يا زول هي الوحيدة الابسة نقاب ، مافي وحدة منقبه تاني ..
_ وانت عرفت كيف يا متوكل ! ؟
* من خلال كلام عم محمد ،وبيحب بنتو دي حب ما طبيعي ياخ دي لو طلبت لبن العصفور داا ممكن يجيبو ليهاا ..
_ يا متوكل هووووي ، جد انا تعبت ولحد هنا كفاية ، بصراحه كدا انا لي فترة داسي منك الموضوع دا ،،، عشان ما اجرحك و ازيد عليك ضيقك وكبتك !
* في شنو يا محمد ! خير ؟
_ خير يا اخوي ، لكن البت دي يا زول عرسوها ، عرست في الوقت الانت سافرت فيهو للوالدة من حوالي تلاته شهور يمكن ، يبقى كيف ركبت معاك ، الكلام دا متين ؟
* والله يا محمد الا كان تكون ملخبط ، ركبت معاي من شهرين و من ديك تاني ما شفتهاا ، وكل مرة اقول احكي ليك ، تاني بقول اخير اصبر لمن نتلاقى ، بس مستحيل تكون معرسه ياخ ، البت قاعده في بيت ابوها ...
_ يا زول ضبيحة العرس دي كانت في سلخانتكم دي ايام كنت ماسك بدلك ، و عرست ود عمها ولا عمتها ، مش ساكنين جيران بالحيطة !
* ايواا عم الفاضل اخو عم محمد ، بس كيف معرسه طول
الفترة دي وانا ما عارف لا مستحيل يا محمد ،، عاين انا صدعتا ، وانت شكلك ملخبط صدقني ، لو متزوجة ما كان جات مشي لحد الجزارة و طلبت من ابوها يوديها المكتبه ، كان وداها راجلها ولا شنو ؟
_ طيب بعدااك وديتا وين ؟
* رجعتها الجزارة متاكد ، لانه عم محمد اتزكر اداها لحمة للبيت ..
_ بتكون جات عندهم يومين ..
* محمد على حسب كلامك و حسبتك لو البت دي عرست في الوقت السافرتا فيهو انا داك ، يبقى في الفترة الانا وصلتها المكتبة ديك ، كانت ياداب عروس ، البخليها تكوس المكاتب والقصص شنو ، ياخ عليك الله ما تعذبني ،والله لو طلع كلامك دا صح ممكن اموت فيها ..
_ بعد الشر ، طيب هو عندو كم بنت ساكنه في ال ‏( .. ‏) ..
* بنتين و رحمة دي الكبيرة !
_ طيب العروس كان اسمها رحمة انا متاكد واعفي لي والله كنت اتمنى اكون غلطان بس انا متزكر ، و العريس اسمو سعيد او حاجة بالشكل دااا ...
* محمد انا صدعته عايز امشي البيت خلينا نتحررك ...
_ متوكل اسمعني انا ما .......* * قاطعو ..
* نقفل الموضوع ارجوك ، خلينا نمشي ...
_ طيب .. طيب !
اما انا ، رواية كانت من نوعية الروايات الما بتقدري تفكيها تاني بسهولة ، بالجد روعه يدر شنو تحفيزية ، ياداب قدرت استوعب معنى اسمهاااا ، جريتا لحد صلاة الصبح ،، صليت ، و ماقدرتا اقاوم النعس ،لمن نمته . .
صحيت بصداع داير يشق راسي نصين ، طواالي بقيت في الحالة دي يوم واتنين و تلاته و الموضوع زاد عن حدو معاي ،،
بس ابوي قالي لازم دكتوور ، المهم دكتور ما دكتور ، مشينا باطنة ، حولني لدكتور عيون ، مشينا دكتور العيون ، طلع نظر ، و كتب لي على نضارة ،، تاني الا الصباح نمشي نعملها ..
رجعنا البيت امي مسكتني محاضرة ، كلو من الكتب والقراية وابسهر ،وكان جينا للصح كلامها صح شديد ...
و ابوي نفس البرنامج والقصة .. المهم ، تاني يوم طلعنا عملت مقاسات النضارة و بعد يومين يجي بستلمهاا ، قلت لامي اشمعنى اسي بطلع وانا ما خلصتا ؟
قالت لي مجبرة اسي انتي ! .. المهم ، فانو اليومين و لبستا النضارة ، ما قدرتا اتصاحب على النضارة ، تعبتني بالصداع و عدم التعويدة ، لكن حبيتها و اتصاحبنا و بقينا نقراا سواااا ...
خلصت الروايه ،و كتبت ليهو ابتسمي :
شكراً بالجد انا حبيت القصه شديذ و ذوقك لا يعلى عليه ،، و الكتاب المرفق دا هدية ..
و كتبت ليهو نفس الجمله البكتبها في كل كتاب قريتوو ، انه ‏( م تخلي هم واحد ينسيك نعم كتيرة :￼ ‏) ‏) ...
و ختيتهم في كيس ،و اديتهم لابوي قلت ليهو رجعو لمتوكل ، قالي م حلو طلع ولا شنو ؟
قلت ليهو خلصتوو ،،، اتخلع قالي ماشاءالله عليكي ، خلصتي ، يابتي مش قلنا تخففي شويه من القراية دي عايزة تعمي انتي ؟
قلت ليهو بحبها و حاحاول اقلل اوعدك ، قالي تمام يلاا ..
يلا في نفس اليوم دا ،و اغرب حاجة ، طوالي رسل لي كتاب تاني .. شكلو استأذن من ابوي مشى البيت جابو وجا .. كان اسم الرواية حب اعمى

اسم الرواية غريب ، صادفتني كتير بس ما حصل فكرت اجيبها اقراها , والاغرب انه مرسلها في نفس اليوم ..
دخلت جوا سرعه ،وفتحتها لقيت مكتوب ، ‏( ضايع (!
بس ! مافي حرف زيادة ! بقصد شنو يا ربي ؟
حتى ما علق على الرواية الفاتت !
سهرت اليوم دا على الرواية دي ، حلوة ممتعمة بس المشكلة بقيت اربط القصه دي بيهو و ان هو بيقصد شنو ! السوال دا طوالي ملازمني بس ما بلقى ليهو اجابة ،، او ليه انا بربط بيهو القصص ...
ما عارفه ما كنت فاهمه افكاري وقتها كنت ملخبطة ...
المهم، فاتو يومين ، كداا ، رسلت نفس الككتاب حقو ، وكتبت ليهو ،، في شنوو ضايع ! ! ‏( لحظتها كنت متعاطة معاهو بحكم الكلام ال ابوي حكاهو لينا عنو ‏) جا متوكل زي كل مرة ، لابوي واداهو كتاب ، وابوي اداهو الكتاب الكان عندي .. قام ابوي قاليهو بهزار ما اعرسها ليك واخلص واقعدو اقرو مع بعض و ضحك ... ااي ابوي قالها بهزار لان ابوي اصلا فيهو حس فكاهي ،، بس ما عارف الجمله دي دخلت شنو جوااا متوكل .. قام ابوي قاليهو ، يا ولدي البت دي لمن لبسوها نضارة بسبب القصص دي خايف تعمى ، عشان كدا حاول تاني ما ترسليها قصص انا الجوا غرفتها ديل داير اخلص منهم ..
ابوي كان بتكلم و متوكل كان فرحان شديد ، قال لابوي لحظة ، شال الكتاب حقو الكان معاي ، فتح قرااا الكتبتو ،
الكتاب دخل بيهو المحل، و كتب لي رد في الكتاب الحيرسلو لي، و جا ادا ليهو ،قاليهو دا اخر كتاب ح ارسلو ليها ،الباقين العندي في البيت حقاتها هي انا استلفتهم منها ، بس ح ارجعهم معاك بكرة ان شاءالله !
ابوي فات بي هنا ، متوكل شال تلفونو بي هناا ،، و اتصل :
* محمممددددد ، محمددددد ياخ مشكلمتك انا حمدلله والشكر لله ... اااخ ياداب ارتحت يا مححمد ...
_ بسم الله الرحمن الرحيم ،متوكل في شنو يا زول ، لمن قمتا ناطي انا !
* ياخ نط ساي انا زاتي داير انطيييييط من الفرحه اقسم بالله ..
_ حاصل شنو طيب طالما حاجة تفرح دي عليك الله اقيف اشرب لي كوز موية ، عشان انت نشفت ريقي بخلعتك دي ..
* ياخ تشرب شنو ، ياخ رحمة ، دي ما متزوجة انا اتأكدتاااا ..
_ اتأكدتا كيف يا شقي الحال ؟
* ياخ عم محمد اسي كان معاي ، رسلت ليها كتاب زي ما عارف التبادل ، لمن زهج قالي انا اعرس ليك البت دي واخلص و تقعدو تقرو مع بعض ، اها بالمنطق كدا لو معرسة حيقول لي كلامو دا ؟
_ بصراحه لا ، بس والله ما عارف اقوليك شنو ، خلاااص يمكن انا ملخبط ..
* اكيييد ملخبط ، ما يمكن ههههه
طيب حمدلله ‏( بعدم اقتناع ‏) ..
* يلا انا ماشي اقفل وامشي البيت ..
_ تمام طيب ، ،
استمر الوضع دا فترة بالجد كان في احساس حلو زي جوابات زمان ،،، احساس المراسلة ، بقيت بنتظر الكتاب عشان الهو كاتبه ، ما عشان محتوى الكتاب !
في كل مرة ما كان بديني جملة واضحه ، لحد اخر مرة حس ب ابوي زهج من الموضوع ،، قام كتب لي دا اخر كتاب ،، بعد كدا حارسل ليكي pdf ،، دا رقم الواتساب رسلي لي و ما ترسلي كتاب تاني ، المعاكي خلي ،،
مسكت الرقم خمسة يوم حتى رسلتاا ليهو في الواتساب ،، كتبت ليهو ‏( السلام عليكم ‏)
رد تاني يوم .. قالي ‏( وعليكم السلام رحمة ‏)
قلته ليهو :
* عرفتني كيف انا رحمة ؟
_ من خطك نفس الفي الكتاب ‏( ضحكة ‏)
* عليك الله ههههه طيب اقنعتني بس ما شديد .. بصراحه اثار فضولي قلت لي رواية pdf ، ما حصل سمعت بيها ..
_ يعني بتقريها من التلفون من الابتوب ، كدا بتكون مضغوطة في حته وحدة ّ .
* اهااااا ، بس والله الكتاب ليه متعته و قيمته كدا احساس القراية حلوو ،، دي ما حتنفع معاي عشان اضاءة التلفون والنظر بس بجرب اقرااا ..
_ فعلا والله الكتاب قيم ، انا م حأرسل ليكي لو حاجة حتضرك خلاص ، برجع ارسل ليكي العندي فضلو زي تلاته ، والبلقين في بيتنا هناك ،، بس حسيت بعم محمد زهج ههه ..
* بصراحه لو في مكانه حأزهج ههه ..
_ يعني ما ارسل ؟
* اصبر عندي واحد لسه ما بديت فيهو ..
_ بقيتي تتأخري في القراية !
* عشان بصدع والحمدلله .. على فكرة انا والله خجلانة منك من بدري ..
_ كيف !
* يعني يوم زواج بت عمي والموقف الحصل داك ، اني م منتبهه ان وشي مكشوف وكدا ..
_ كان على ملامحك انا م متزكرة ‏( قال في سره،، دي محفورة جواي ‏) بعدين حمدلله مافي رجال كانو ، المهم عادي يعني اتجاوزي ..
* حمدلله ..
_ رحمة !
* نعم ...
_ ااااااا .... خلاص ..
* خلاص شنو ،كنت عايز تقول حاجة ؟
_ والله ياخ عندي سوال بس ما عارف اصيغو ليكي كيف !
* اتفضل ..
_ انتي متزوجة ؟
* ‏( اي اتفاجاتا بس غبت كم دقيقه و كتبت ليهو ‏) ليه ؟
_ اذا ما بيزعجك بس للمعرفه ..
* ايواا للمعرفه لشنو ؟
_ خلاص اسف انفعلتي كدا مالك ؟
* انا ما منفعله ، عادي
_ طيب اعتبريني ما سألتاا ..
* انا ما متزوجة !
.............._
* تصبح على خير ..
_ حتنومي ؟
* لا ، بكرة يوم مميز بالنسبه لي ، عندي مظوار للجامعه ..
_ ما اجرجرك كتير ، وانتي من اهل الخير ..
انا فعلاً كنت ناوية ، امشي الجامعه ، اشوف شهادتي طلعت ولالا ، لان كان اول يوم بعد عدتي انتهت ، و اسك لي مكتب يدربني و اواصل حياتي المعلقة الكئيب
ة دي ،،
المهم مرت الايام ، و تواصلي مع متوكل ماشي في تطور انا نفسي ما كنت حاسه بيهو ... لحد ما جاا في يوم .. ابوي جاني في غرفتي و دي اول مرة يعني يناقشني في موضوع ولا اياً كان في غرفتي ..
المهم لمن جا كنت قاعدة مع امي و يٕمنة في الصالة براا ! سلم و قالي تعالي يا رحمة عايزك ، ودخل قدامي ..
كلنا عاينا لبعض ومشيت وراتو ، ررد الباب ،
و كنت متوقعه انه زعلان مني بسبب عرس مناهل اختي ، لان اصلاً نسيت وتاني الموضوع م اتفتح فما كنت عارفه ليهو تاريخ محدد ..
قام قالي :
_ علاقتك شنو انتي بمتوكل ؟
* عع علاقة شنو يا ابوي ؟
_ هو كلمني يا رحمة !

هو كلمني يا رحمة ..
* كك كلمك بشنو يا ابوي !
_ انتي متوترة كدا مالك ؟
* عشان الكلام غريب علي و بحاول استفسر منك كويس بس عشان افهم واقدر ارد ليك بي وضوح ..
_ كلمني انه دايرك !
* دايرني في شنو ؟
_ رحمة حيكون دايرك يشرب بيك الشاي يعني ، دي شنو الاسئلة دي ، داير يتقدم ليكي عديل !
* ي ‏( بتمتم لمن سكتا ‏) يت يتقدم لي انا ! متوكل !
_ شوفي يا بتي ، بغض النظر عن رايك ولا اذا ما عارفه ولا ما مستوعبه انا يا بتي ما حأجبر وحدة منكم في حاجة تتعلق بالزواج، واجبي اوعي وانصح وارشد ، متوكل راااجل دي مطيها لمن نفسك ينقطع ،، وضكران و قلتها و حأقولهااا ،، بس يا رحمة الزول دا عيشتو صعبه ، انا ما قصدي اتكلم في حاجة ربنا قسمها ليهو ، بس كمان ما برمي بتي ، و في نفس الوقت واثق ان ما حيجي يوم ، و ينومك جعانه ولا بردانة ، بس انا بوريكي وضعو كيف ، و رغم ذالك واثق ان حيجي يوم متوكل دا يوصل مرحلة كويسه في المجتمع و وضعو يتعدل ،، بس فكري و ردي لي ...
* يا ابوي انت كلامك زاتو بين البين يعني انت عارف وضع زي دا ما بيفرق لان انحنا زاتنا لا قدر الله يمكن ربنا يشيل ممننا العندنا دا، ومعليش يا ابوي لكن انا من زواجي الاول بالجد قررتا اني ما استعجل و اصلا ما افكر في الموضوع ،نفسي اشتغل و اعمل ليكم حاجة يا ابوي في النهاية انت ربنا ما كرمك بي ولد لكن كرمك بي بنات يسدو عين الشمس وانت ماشي في كبر يا غالي ، لازم نريحك ، حنقعد للزواج و بعداك عيال و اهااا تاني ما حنقدر نحقق حاجة ، تجربتي في الزواج كانت لخير لي ربنا قسمو ، حمدلله ما اتعلقت وارتبط بي بيت ولا شافع ، عشان بالجد كان قرار ما حسبت ليهو ابعاد ، يا ابوي انا نفسي اسوي ليكم اااي انت ما محوجنا لحاجة لكن احساس اني اعمل ليكم حاجة دي مريحه شديد ،، فهمتني !
_ فهمتك يا رحمة ، بس كمان البت م ليها غير راجلها ف النهايه لا انا لا امك حندوم ليكي ..
* ان شاءالله تدومو لي و نعيش ايام حلوة مع بعض ..
_ يعني ارفض متوكل ، ولا تفكري في كل الاحوال هو داير يخطبك لمن ياسس وضعو ، في الفترة دي انتي حققي رغباتك .. دا ثا بيمنع يا بتي ..
* ياخ انا محظوظة كونك ابوي مرات بحسك اخوي والله يا ابوي انسان متفهم و متفتح بالجد انا محظوظة ، مرات بقوم ابوس امي انها اتزوجتك و بقيت لينا اب ، حمدلله عليك ،، وانا ما عندي مشكله طالما حيقيدني بزواج من اسسي !
دقييييييييييقة ! ابوووووووي ! يا الله ، انت .. انت قلت لمتوكل اني كنت متزوجة قبل كدااا ؟
_ ايوة طبعاً لازم يعرف ..
* يا الله !
_ يا بت هو زاتو حيكون عارف الحلة دي قدر كدا و غير كدا انتي بتتكلمي في شنو ، لازم يعرف انتي كنتي متزوجة فاهمه يعني شنو ؟
صح كلااااامك .. ربنا يكتب الفيهو الخير يا ابوي ، اتوكل والشايفو صح ابقى عليهو ..
_ ما داير قصة اسعد تتكرر واحس بالذنب ..
* لالا اسعد حاجة ومتوكل حاجة والحمدلله على ما اراد الله ..
_ طيب طيب ... يلااا خلونا نتعشى ...
طلعنا جهزت العشاء ثع امي واللي هو يمنة وامي عايزين يعرفو في شنو حاصل كنا بنتكلم فيهوو !
يعاينو لي وانا بالجد بالي ما معاهم ، بفكر في متوكل حيقول عني كذااابة ، لمن سألني انتي متزوجة قلت ليهو لا ، في حين ان ابوي كلمو اني كنت متزوجة !
بس والله ما قصدتا اكذب عليهو ، قصدت بس ما افتح الموضوع و ما عارفاهو حيجي يتقدم لي ، يا الله ......
المهم ما صدقتا خلصنا العشاء ، و دخلت غرفتي ،، دخلت الواتساب ما لقيت منو اي حاجة !
‏( في جانب اسعد ‏)
_ انت متغير مني ليك فترة يا اسعد ، وكل مرة بسألك بتسكتني ب حجج غريبة ! بس صدقني تاني ما حأسالك ..
* ااااي متغير يا اسماء ّ!
_ ما محتاج تقول لانه واضح بالنسبه لي ،و تحب اقوليك من متين ؟ من وقت طلاقك من رحمة انت متغير معاي ، انا ما غلطت لا عليك لا عليها ، و مافي زول بيقدر يغلطني لان انحنا مرتبطين من يوم جيت مع اخوي وخطب سماح اختك ، يعني هي الدخلت في نصنا و بوظت علاقتنا ، ورغم كدا استحملت فكرة زواجك منهاا و وثقت في كل كلمة كنت بتقولها لي انك حتتزوجني ، طيب اسي مطلقا ليك اربعه شهور ، ليه ما جيت اخدت خطوة جادة في موضوعنا ؟
* اسماء ، انا مصدع و قرفان عليكي الله ما تنكدي علي !
_ اسي انا بقيت مصدر النكد بالنسبة ليك صح يا اسعد ! وين حبيبتي و بحبك وكلامك داك ؟
* استغفرالله العظيم ... اسماء !
_ نحم !
* مع السلااامة .... * قفل فيها الخط !
‏( في جانب متوكل ‏)
* كلامك كان صح ، فعلا كانت متزوجة و اتطلقت عشان كدا ما كان ظاهر لي !
_ هي حكت ليك ؟
* هه لا ابداً عرفت من عم محمد !
_ براهو كدا حكى ليك ؟
* لا ... خلي الموضوع دا اسي ، انا محتاج امشي اشحن تلفوني ، بتكون منتظراني !
_ طيب ، هونها و م تشيل هم !
* اساساً ، نحن ناس على الله !
_ ونعم بالله ...
بعدها بي ساعه ، رسل لي في الواتساب عادي ،، سلم علي عادي زي كل مرة ، ما دخل معتي في اي تفاصيل ولا اي حاجة !
انا اتحسستا ، حاسة منظري بقى سخيف ..
قلت ليهو :
* ما عايز تقول حاجة ؟
_ لا ابداً ...
* امم طيب
_ قولي ..
*
بصراحه ابوي فاتحني في موضوعك ..
_ طيب !
* متزكرة من فترة سألتني ، اذا كنت متزوجة ولالا ، وقلت ليك لا ! .......
_ كملي !..
* بصراحه كنت متزوجة ولد عمي و اتطلقت منو بعد الزواج بأيام ، و ما كنت حابة احكي الموضوع دا ،،
_ كنتي بتحبيهو ؟
* هه ابدا ابدا ابداااا ،كان زواج اقل من تقليدي وشي ما كان بعرفو كيف ، و طبعاً زي ما عارف صعوبة الموضوع دا في مجتمعنا وحدة تطلق بعد ايام من زواجها ، الناس ما بترحم ، بس يقولو البت معيوبة وكل المشاكل تقع في البت وسمعتهت و سمعة اهلها ، بس انا م اهتميت وقراري كان حاسم و كنت ح اتحمل الاضرار ان وجدت وقتها ،، و فترة واجتزتها لدرجة قضيت عدة هي ما مفروضه علي !
_ ما اكذب عليكي راسي جاط و حاسس اني عايز اعرف تفاصيل .. دا اذا حابة !
* من اول يوم في الزواج التغير كان ظاهر ، قاعدة براي في فندق ونفس الشي في البيت وبعدها عرفت انه متزوجني مجبر علي و انه بيحب وحدة تانيه ، وكان بيكلمها في وجودي فاهم انت عدم الاحترام كان واصل لياتو درجة ، بعدها بقدرة ربنا اكتشفت وعرفت حبيبتو دي تبقى منو ، و اتطلقت تاني يوم ورجعت بيت ابوي معززة مكرمة والحمدلله م ندمانة ابداً !
_ قضيتي عدة ما عدتك كيف !
...........*
_ اهااااا فهمت فهمت .... حمدلله ، حمدلله ،، انا اريد وانت تريد والله يفعل ما يريد ،، لعله خير ، مش يمكن عشان مكتوبه في نصيبي انا ؟؟
في الاحداث الجاية
* مع احترامي ليك ، انا # حأسافر !
_ رحمة ، فكري بهدوء فكري في وجهة نظري لو سمحتي ، انتي بنت !
* انتي بنت ! ياخ كل حاجة لا وغلط وحرام وعيب عشان انا بنت ، ليه ياخ البنت دي ما بني آدم برضو ! شوووف ، شوف يا متوكل ، انا بحوجة للسفر داا ، و انا اااسفة لان حأخلي حبي ورا ضهري !
_ عندك الحل يا رحمة بس انتي اخترتي الطريق الاصعب ! فا انا اسف اني حأخيرك رغم اني مفروض ما اخيرك بعد جملتك الاخيرة القلتيها دي !
يا انا ،، يا السفر ؟
* السسسفر يا متوكل ..✋
...
احب اقوليكم ان الرواية ياداب بدأت #شرق_8

اهااااا فهمت فهمت .... حمدلله ، حمدلله ،، انا اريد وانت تريد والله يفعل ما يريد ،، لعله خير ، مش يمكن عشان مكتوبه في نصيبي انا ؟؟
* ........
_ ما رديتي علي !
* لسه ما معروف النصيب وين يا متوكل !
_ مترددة ؟
* دا شئ طبيعي اني اتردد .. بس ما انكر كلام ابوي عنك خلاني اتوسم فيك الخير ..
_ لا انا ما داير عشان كلام زول عني ! انا دايرك انتي التشوفيني بنظرتك ، شوفيني بنفسك و انا ما مستعجل يا رحمة ،و عشان اكون واضح اكتر ، انا كل البقدر اعملو حالياًهو الخطوبة ولو بتوافقي بالعقد ابشري ، بس لازم تعرفي ان عيشتي عادية جدااا ، يمكن ما بنفس الاتعودتي عليها ، لكن بشيلك في عيوني ..
* ابداً الحاجات دي ما بتمنعني يا متوكل في حاجات اهم وربك يجيب الفيهو الخير !
انا بكرة ما حأكون موجودة !
_ خير ؟
* زواج اختي !
_ غريبة ، ابوكي ما كلمني !
* ااي لانه ما في نفس حينا ..
_ رحمة وضحي لي !
* تتزكر اول يوم اتلاقينا فيهو ، كنت جاية اشيل كبدة من الجزارة ، و انت قلت لي في وحدة برضو جات شالت وقالت انها بنت حاج محمد ؟
_ اي والله لحد اسي محتار !
* دي مناهل اختي ، او ممكن تكون مريم ، ديل اخواتي من ابوي ..
_ ايوااااه ماشاءالله ، يعني انتو اربعه بنات كدا ؟
* ااي سبحان الله ،، ابوي اتزوج عشان كان نفسو في الولد و برضو ربنا ما كرمو ..
_ البنات حنينات ، داير شنو بالاولاد ..
* دا كلامك ..
_ ااااي ...
* هههه يلا ،، استأذنك بعد دا النوم وجب ..
_ طيب اعفي لي طولت عليكي ..
* لالا ياخ معقولة !
_ اا رحمة !
* نعم !
_ طيب اقدر اتصل اتطمن عليكي ؟
* اسسسي !
_ لالا بكرة قصدي ّ.
* اا ، ان شاءالله ... مع االسلامة
_ الله يسلمك ..
قفلت منو ، و بقيت بفكر ، قدر شنو الدنيا دي غريبه سبحان الله ، تجمع و تفرق ! و تلمنا بي ناس اصلو ما حصل فكرنا في يوم انه ممكن تلمنا ، سبحان الله بالجد ..
من جواي كنت مقتنعه تماماً بمتوكل ، يمكن عشان دار بينا حديث ، او يمكن عشان فكرة انه مقتنع بي دي مريحاني ما حتجرحني زي اسعد !
المهم ، نمت و صابحة و في نيتي امشي على بيت ابوي ،، ‏( تتزكرو لمن كنت بعرفكم بي نفسي ، كنت قلت ليكم ان في حاجة ما بحب اتكلم عنها ، مرينا بمشاكل كتيرة في فترة و اسي ياداب الوضع راق ، ياهو بسبب زوجة ابوي واخواتي ، و عيشة الضررة المعرروفه ، بس هي كويسه معانا انا و يمنة ، هي واخواتي ، بس المشاكل بينها وبين امي ‏) ..
المهم قمتا نضفت البيت ، و قلت ل يمنة لازم نمشي لاختك ،، بس امي سمعتنا ،، قالت لي انتي ليه بتحبي تضايقيني ؟
قلت ليها يا امي ، انا ابوي دا ما بيرفض لي طلب ، بالتالي ما بقدر ارفض طلبو ، وبعدين يا امي دي اختنا غصبا عننا اختنا ، و انا ما شفت منهم حاجة كعبه ، حأمشي كم ساعه وارجع عشان خاطر ابوي ، ارجوكي ما تزعلي يا امي !
بقت تعاين فيني ومشت من غير ما تتكلم معاي ،، المهم ، سقت يمنة و اتصلت على ابوي كلمتو ، قالي تعالو لي في المحل انا بوصلكم ،، انا على قلبي زي العسل،،
مشينا ليهو واني اشوف متوكل ولا اللمحوو مافيش !
بس بقيت واقفه مغيووظة !
بنتكلم مع ابوي ، وانا ما عارفه بالي وين زاتو ! قالي مالك بتتلفتي كدا ؟
يمنة قالت ليهو يلاااا خلينا نمشي يا ابوي ، طوالي استعدلتا عرفت ابوي ممكن يلاحظ لي، قالينا اركبوو اركبو ،و هو رجع جوا المحل ، كان في واحد جوا بيتكلم معاهو ..
و جا ركب ، يمنة قالت ليهو يا ابوي ، اسي انت مش مفروض تكون في البيت عشان العقد ؟ ... ابوي سكت
قلت ليهو هو العقد الليله ! والله ما شاءالله ربنا يتم على خير، يمنة قالت ليهو هي حتتزوج من اهل امها صح ! ابوي اخد نفسو و قاليها ايوا ، ولد خالها !
كانت نبرتو غريبه كداا ... و تلفونو ضرب ،، رد .. * ايواااا يا متوكل !
..........
* اي اي ،حصلني و جيبهم معاك
.......
* ااي انت بس خلي ينزلك طرف الشارع انا بطلع ليك ، و كان تقيل عليك انا بس اوصل البنات و ارجع ليك !
......
* خلاص كان معاك محمد ، يلاااا يلااا ...
انا من سمعت اسم متوكل قلبي دا حسيتو عمل حركة سريعه كدا ، طلع برا صدري و رجع دخل جوا تاني بسرعه كدا ...
اتوقعتو يرسل لي ... دخلت لقيت جاري الكتابة ...... طوالي طلعتا قلتا عشان لمن يرسل ما يظهر ليهو الصح الازرق طوالي يقول ملقوفة هههه ....
كتب لي : في الحب ليس هناك ميناء سلام ، كلنا غارقين في دوامة القدر !
رديت ليهو بعد دقيقتين : نعم !
قالي : خلي بالك من نفسك
قلت ليهو : ان شاء الله .... و طلعتا ، والابتسامة ماكلة وشي ، اول مرة احس نفسي بلهاء كدا ، ما كنت فاهمة دا شنو دا ، بسال نفسي ، معقول اتكونت الحاجات دي لمجرد انه بس قال دايرني !
مشكلتي بقارنوو بي اسعد ، ااي ياخ اسعد جرحني رغم انه ما بيعني لي شي بس احساس ان الزول دا مجبر عليك كان ، والله حارة ، حارة تحس نفسك عبارة عن حاجز ثقيل بين اتنين ، الحمدلله على كل حال ..
المهم ..
وصلنا ، البيت ، دخلنا سلمناااا ، كلهم بسال ديل منو ، مرة ابوي بتقوليهم بناتي ، وحدة قالت ليها ما تقولي
بنات ضرتك الجيتي فوقااا ،، حسيتا اتحرجت .. عاينت للمرة و رفعت النقاب ، قلت ليها ام اخواتي ياها امي ، و مشيت عليها قلت ليها وين العروس ؟
قالت لي مع البنات ، سلمي عليها و تعالي جيتي و الله جابك .. قلت ليها طيب دقايق و برجع ..
مشيت الغرفه ، لقيتا بنات ما بعرفهم صحبات مناهل و مريم ، سلمتا علي الكل ، و مشيت على مناهل ، قلت ليها اهاااا الاخبار :
قالت لي :
_ حتمكيجيني يا رحمة صح ! ز بي عشم كدا ‏)
* معقولة بتسأليني ، اها عشان اثبت ليكي شوفي ، جاية بي عدتي معاي ههههه ...
_ جيبي بوسة ياخ هههه
وحدة من بنات اهلها ، قالت ليها : انتي متخلفه ولا شنو ! اكيد ما جادة يا منهل عايزة دي تبشتنك قصدك مش تمكيجك ، !

وحدة من بنات اهلها ، قالت ليها : انتي متخلفه ولا شنو ! اكيد ما جادة يا منهل عايزة دي تبشتنك قصدك مش تمكيجك ، !
مناهل : الهزار الزي دا ما حبابو يا اريج !
اريج : هزار شنو انتي ما شايفه وشها عامل كيف ، دي حنتك عايزاها تبهدلك !
مناهل : اريج اسكتي عشان ما اخسرك ..
قلت ليها : هههههههههه ، علاقة وشي شنو ؟
اريج : والله المخليكي تتنقبي دا سبب كافي للاجابة !
قلت ليها : عارفه نوعيتك دي ،ما بستخسر فيها زمن للنقاش لانك ما حتستوعبي و النقاش معاك حيكون عبارة عن جدل بيزنطي !
مناهل : رحمة ما تزعلي منها ! يعني عاجبني وشك انتي يا ريج ما كلو مكياج !
اريج : بتشاكليني عشانها ؟
مناهل : اذا انتي ما احترمتي انها اختي بتجرحيها قدامي ، و اسلوبك دا ما اسلوب وحدة عايزة لي الخير !
اريج : اختك ! من متين ما بت ابوكي دي كمان بعترفو بيها ! زي بت الحرام واحد !
الكلام الفات دا كلو كووووم و القالتو اسي دا كوم تاني ، انا بنت حرام !
عملت العمري ما عملتو وجبتها من شعرها ، جريتهاا، . والبنلت يمسكو فيني انا ،و المزعلني البنت زي العندها معاي تار و اسلوبها اسلوب زول بعرفني و متعمدة تجرحني ..
بس اديتها كف و حصلتها التاني بالجهه التانية ، قلت ليها ابوي الجزار محمد علم على راسه نار ، و امي دي كان رفعتي الحجر ساي حتلقي من عيلتها نفر ، الحمدلله بت اصل و فصل ، و ما تجيبي سيرة الاهل على لسانك ،، بس بقت تدافر فيني ..
و الخالات اتلمو والاصوات علت ..
يمنة و مريم جو م فاهمين حاجة و امهم ككلهم م مستوعبين الحاصل ،و ماف زول سأل عن حاجة خصوصا مرة ابوي م اتكلمت ، ساقو البت و طلعوووو ...
مناهل جاتني براحة ،قالت لي ما كان تعملي كدا عشان خاطري ابوي !
قلت ليها علاقة ابوي شنو ! سكتت ما ردت ،قلت ليها لعلمك يا مناهل انا لسه ما اتفشيت ، قالت لي دي بت خالي ،ياها اخت خطيبي ،، و ..... ‏( سكتت ‏)
قلت ليها اسفه خربت يومك م كان قصدي ، و بتمنى ما تكبر بسببي ، قالت لي مافي مشكلة ،و يمنة قاعده بتحاول تفهم الحاصل و انا لو اتكلمتا ممكت يمنة تحصلها بعصاية ولا حاجة ، مريم قالت احسن تستاهل المفترية دي بردتي قلبي يا رحمة عفيت منك ...
بس و بعداك الجو رااق ،و قعدنا للونسه والشغل ، قريب المغرب كدا ، اتغدينا و قعدنا للمكياج في غرفة برانااا ..
فجاة باب الغرفة خبط ... دخلت مرة ابوي ..
وقفلت الباب ، قالت لي رحمة تعالي .. قلت ليها طيب ، مناهل قالت ليها امي خليها تخلص لي اول الوقت ضاق ..
قالت لي تعالي يا رحمة اقعدي .. ‏( كنت مستغربة ‏) ...
جيت قعدتا .. قالت لي عايزة منك طلب من غير ليه ! قلت ليها عيوني ليكي !
قالت لي : _ اعتزري لاريج !
* ما جادة صح ؟
مناهل : يا امي كيف تقول ل رحمة بنت حرام، حتى انا لو قالت لي كدا ما بسكت ليها ..
_ مناهل ، ما تدخلي ، انا عارفه اريج و عارفه لسانها كويس ..
قلت ليها : مع احترامي ليكي ابوي ما بيعتذر لزول هو ما غلط عليهو ، و انا بنت ابوي ! منتهي
_ رحمة ، عشان خاطر ابوكي لازم تعتزري
* ابوي دخلو شنو ؟ ابوي زاتو ما بيقبل الاهانة ..
_ رحمة ، حلي الامور ، اريج برا تعالي اعتزري ليها ارجووووكي ... و طلعت !
بقيت محتارة ليه اعتزر ليها انا ! معقوله ممكن العرس يفشكل بسببي ! والله ما اعتزر ، قفلت معاي ، خلصت ل مناهل المكياج و طلعتا ،سقتا يمنة و براحه طلعنا .. اتصلت على ابوي ما بيرد علي ...
اتصلت يمنة برضو نفس الشي ، ما بيرد ،بقينا واقفين برااا بعيد عن الصيوان ..
مافي حل غير اتصل بمتوكل .. المهم اتصلت عليهو ما رد ، قام رجع لي ..
* وعليكم السلام متوكل ..
_ مالو صوتك ؟
* بتصل على ابوي ما رد علي
_ قبيل طلعو انا جبت ليهم طلبات و منتظركم ارجعكم معاي ، كتبت ليكي في الواتساب ما رديتي علي !
* ما دخلتا ، طيب هو وين ؟
_ ماعارف يا رحمة والله ،،
* طيب انحنا برا تعال بسرعه خلينا نمشي من هنا ..
_ امشو على العربيه
...* قفلتا ...
يمنة قالت لي ، انتي اسي مالك متضايقه خلاص حقك و اخدتيهو يا رحمة في شنو تاني ، بس والله لو كنت حاضرة كنت كسرتها حتت ..
قلت ليها ، ما عارفه بس قلبي قابضني ،ما كنت عارفه انها اخت العريس و بت خالهم .. قالت لي لو خايقه العرس يفشكل دي مستحيله ، لانو مناهل م ليها ذنب ، دا متوكل صح ؟ قلت ليها ايوااااا !
سلم علينا ،و ركبنا ...
طبعا عشان يمنة معانا م اتكلمنا كنا عادي ، بس هو بعاين لعيوني من المراية و ملاحظ شرودي ، رغم اني كنت محتاجة اشوفو لكن ما عاينت ليهو . .
المهم وصلنا لحد البيت ،و فضل واقف لمن دخلناا ، و بعداك سمعت صوت العربيه دورت ، جينا داخلين طبعا امي اصلا ما كانت راضيه بمشيتنا ، و كان عرفت بالمشكله الحصلت ما حتسكت و حتسمعني كلام ،
سلمنا عليها و دخلت ، وقفتني قالت لي اها الشاكلك منو يا بت محمد !
قلت ليها مافي زول ! قالت لي ربيتك انا يا بتي مافي زول دي قوليها لغيري ، ومستحيل م تحصل مشاكل ..
قلت ليها مافي حاجة يا امي ،عن ازنك .. دخلت غيرت و صليت صلواتي الفاتتني ،وبق
يت قاعده في نص السرير ،، لحد الساعه 12:30 ابوي ما جا !
اتصلت على متوكل ، فصل ورجع لي هو ..
* السلام عليكم
_ وعليكم السلام .. انتي ما كويسه ، ما عايزة تريحيني و تحكي لي مالك ؟
* مخنوقه ...
_ حصل شنو ؟
* اول مرة في حياتي امد يدي على زول !
_ دا كلام شنو يا رحمة ؟
* غلطت فيني من غير اسباب و قالت عني بت حرام و انا ما اتحملتا و اديتها كف ... لا كفين !
_ طيب دي ابسط حاجة ممكن تسويها تستاهل كان تجيبيها الواطه كمان ، دي عايزة تتربى ..
* المشكلة ما هنا يا متوكل !
_ طيب شنو ؟
* المشكلة ان البت دي طلعت اخت العريس الحيتزوج مناهل اختي !
_ ويعني شنو ! هي لمن غلطت ليه ما راعت انك اخت العروس !
* ما عارفه بس خايفه تحصل مشكله بسببي !
_ لا مشكلة لا حاجة العرس قائم يا بت و انتي اخدتي حقك ، يعني ردة فعل طبيعيه !
* و المزعلني اكتر ان مرة ابوي عايزني اعتزر في حين انهم بقولو انها معروفه بطولة اللسان وانها غلطانة بس لازم اعنزر بتقول عشان ابوي ، وانا عارفه ابوي ما حيزعل مني لانو عارفني ما بغلط بالساهل !
............._
الووووو
_ ايوة معاكي ........ بعد مسافه قالي ، انتي قلتي لي البت دي منو ؟
* اخت العريس و بنت خال اخواتي !
_ ّ. .......... سكت !
* الووووووو
_ ساكت .......
* متوكل !
_ ايوه دد دقيقه ، اقفلي .... وقفل هو قبل ارد او اتكلم !!
استغربت من متوكل ، بس تاني راجعت نفسي قلت اكيد حيرجع لي و يفهمني كل حاجة !
قمت طلعت براا لقيت امي قاعده بتتفرج في التلفزيون ، قلت ليها ابوي ما جا ؟
قالت لي لا ، دخلت شلت تلفوني ، اتصلت عليهو نفس الشي ما رد علي ، اتصلت ب مريم اختي ..
* سلام عليكم ....
* الووو مريم ابعدي من الدوشة الجمبك دي
* ما سامعاكي ، ابعددي ** قفلت الخط !
بعد شوية قامت رجعت لي هي ..
* سلام عليككم
_ وعليكم السلام ، معليش جمبي اغاني
* ما مشكلة ، بس عايزة اسالك الاخبار شنو في مشكله ولا حاجه حصلت بعد انا مشيت ؟
_ لالا مافي حاجة كلو تمام
* حمدلله طيب ، ابوي لسه ما اتحرك من عندكم ؟
_ والله ما شفتو من وقت الغدا ، بنسال عنو من قبيل ، انحنا قايلنو معاكم ،، لكن دقيقه ارسل شافع عند الرجال ..
* طيب اقفل و لا انتظرك ؟
_ خليكي !
* طيب .... * بعدها بلحظات ..
_ قال لي مافي والله ، عادي بيكون بيجهز في امور العرس ، الموضوع ما خطير
* طيب ، لو جا عندكم ما تنسي تتصلي علي .
_ طيب ، طيب ....
قلت غريبه ، لو ابوي دا عنددو مشاوير ما بيستغنى عن عربيتو . ! يا ربي متوكل ركن العربيه وين ! انا قبيل سمعت صوتها وهو بيدورها !
دخلت الواتساب ، كتبت ليهو ..
* متوكل عربية ابوي وين ؟
‏( بعد مدة رد ‏)
_ رجعتها بيت المناسبه
* والمفتاح ؟
_ معاي انا قاعد منتظرو
* قفلت ليه انت؟
_ مافي حاجة بس كان وصلت و ما ظريفه اقعد ماسك التلفون و اتكلم قدام الرجال
* تمام ، طمني انا حأنتظر
_ رحمة ، نومي نومك تنتظري شنو كمان
* ابوي
_ دي مناسبه عرس ، وعرس بتو اكيد ما حيجيمافي زول يقيف غيرو ، قومي قفلي البيبان كويس و ارقدي نومي ، لو جا اكيد معاه مفتاح ..
* لا ما ح انوم ، حاقرا لي رواية لمن انوم
_ عنيدة
* عارفه
.. 😒 _
طلعت من دردشتو ، ولقيت في اشعارات كمية لقروب انا عامله ليهو ميوت ، دخلتا اتزكرت ان دا الضافتني فيهو شيماء و مجموعه بنات دفعتنا .. ‏( دا المهم ‏) ..

دخلت اتونست معاهم .. شيماء قالت لي دي سيدة الكلمتك عنها ! قلت ليها جد والله ! و كيفك يا سيدة واخبارك ، و انا اصلا م متزكة كلمتني عنها في شنو !
اتونست معاهم ، و طلعت برساله من متوكل ، بيقولي فيها ، عم محمد جا هنا . ، و انا ماشي البيت ّ ..
فرحتا شديد قلت الحمدلله ، بعد دا انوم بمزاج ،، بس في سواا وقفني ،، ليه ما بيرد على اتصالاتي ، حتى لو ما رد بيرجع لي لمن يفضي ..
سبحان الله دخلت على جهة الاتصال ، قام اتصل هو ،رديت طوالي ...
* ابوي انت كويس ؟ اتصلت بيك كتير مالك ما بترد في شنو ؟
_ وعليكم السلام اول
* اسفه ، السلام عليكم
_ مالك في شنو ؟
* ما بعرف بس عشان ما حصل اتصلت عليك و ما رديت علي ، خفتا بس ..
_ البخوف شنو بس مشغول بي هنا ..
* طيب حمدلله انك بخير ، حترجع ؟
_ بعد الصلاة ان شاءالله ..
* طيب ، اكلم امي ؟
_ لا حأتصل عليها اسي ، يلا
* تمام في امان الله
_ في رعاية الله ...
‏( في جانب سماح ‏)
_ خير !
* خير !
_ واقفه كدا مالك ، تعالي اقعدي ..
* واقفه بعاين فيك يا اسعد ، بعاين في حالك الغريب دا ، هسي انت مرتاح كدا ؟ دي الحياة البتتمناها ؟
_ سماح انا الاكبر و انتي الاصغر اتزكري الحاجة دي !
* علاقة الكبر و الصغر شنو اسي
_ يعني ما تحاسبيني !
* لا انا ما بحاسبك ، والعمر ابداا ما بياثر ، العمر بالعقل ، وبعدين انا دايرة اعرف دي منو ؟
_ سماح ، انا ما عندي معاكي كلام في الموضوع دا !
* لا ليك كلام ، و على فكرة انا رحمة البتهمني ، و انا جيت عشان ا اكد ليك انك خسرتا خسارة كبيرة ! و اختيارك لو كان صح ما كان وصلت للحالة دي ،ولا دقنك كان قرب يدق صدرك ! انا اختك دايرة مصلحتك ما عدوتك ..
_ ........ سكت ... !
* تصبح على خير يا اخووي ..
بعد رقدتا ، بصلح نومتي ، سمعت اصوات رسايل ورا بعض ، دخلتت لقيتو من القروب ،، شيماء قالت لي بكرة فاضية !
قلت ليها ايوة ، قالت لي خلاص بنجيكي ، قلت ليهم تنوررو ،و ضحكت معاهم شوية و رقدتا نمتا ..
في جانب متوكل ‏)
_ يا زول ارقد نوم
* انوووم كيف يا محمد يا اخوي بس وريني ..
_ يا زول في النهاية كلامك دا كلو مجرد افتراض مافي حاجة واضحه ..
* دي المشكله اني بستخدم عقلي اكتر من الازم ، صدقني انا نفسي افتراضي دا يخيب بتمنى ..
_ يا متوكل حيرتني والله ..
* يا زول خليها على الله ، الفي يد الله دي ما بنهابا ...
_ و نعم بالله !
زبطت المنبه ، و نمت ....
صحيت مع النباه الاول ، مشيت جمب الباب عشان اشوف شبط ابوي ، لو في بعرفو جا ، بس ما كان في الشبط ، فتحت الشباك عاينت للعربية برضو مافي ...
مشيت اتوضيت ، و دخلت صليت في الصالة
عشان لو جا ،، بقيت قاعده مدة طويله ، لممن نمته في مكاني !
فجأة صحيت علي صوت ابوي ، بيصحي فيني ، قالي مالك انتي المنومك هنا شنو ؟
قمتا مخلوعه ، و مسكت رجلو و ختيت راسي و هو قاعد في الكرسي الجمبي و انا تحت في مصلايتي ،،
خت يدو على راسي ، قالي مالك انتي ؟
قلت ليهو ما عارفه ، بس عشان ما متعودة عليك تغيب او ما ترد علي .. قالي دي شنو الحركات دي انا كويس قدامك ، وبعدين عرس اختك اذا ما وقفت انا حيقيف منو ؟
قومي كملي نومك جوا ،و انا حدخل استحمى و اريخ لي ساعه و ارجع تاني ..
قلت ليهو ما عايز تاكل حاجة ؟ قالي لالا ..
قمتا و ياداب بالجد ارتحتا ، دخلت غرفتي كملت نومتي ..
‏( في جانب تاني مجهول ‏)
_ كل الفترة دي انا ساكت عشانك انتي
* طيب هو عمل ليك شنو ؟
_ بتدافعي عنو لسه ؟وريني هو عمل ليكي شنو ، في النهاية القروش دي اساسها حقتي ..
* انت عارف ان دا ما وقتو اصلو الكلام دا ، و انت حياتك و تعاملك كلو تكبر و تهديد ، طول الفترة الفاتت دي بتهددني ، و انا ساكتة و ما عايزة اظهر ليهو ، لكن انت كل مرة بتتمادى اكتر من القبلها ، اسي دي الداير تعملو اعملو ، انا ما بخاف ! و عارفه راجلي كويس ..
_ دا اخر ما عندك يعني ؟
* بالضبط كدااا ، لانك جبت اسوء ما عندك
_ كويس ، ما تفكري تجي تترجيني بعدين !
* كفاية لحد هنا ، كونك ما قدرت حاجتي ليك اسي و خصوصا دا ما وقت نقاش ..
_ العندي عندك يرجع بكرة دي فاهمه !
* و انت ناسي ورث ابوي الدخلتو ف مشاريعك و قلت لي بالنص ! نسيت نصيبي انا و هدى اختي الله يرحما الاتنازلت لي بيهو !
_ اثبتي ان عندك معاي حاجة ! سلا م
* شنو ؟
_ السمعتيهو .... و اتزكري انك الوصلتيني للمرحله دي ما تلوميني !
!......*
صحيت بخلعه . اتزكرت شيماء والبنات قالو جايني ! قمتا سرعه غيرت نلايات غرفتي و زبطت وروقتا ، و دخلتا المطبخ زبطت لي كيكة زعفران ع السريع ..
و مشيت غيرتا و انتظرتهم ، لحد ما جو قريب المغرب يمكن ...
شيماء و معاها رؤى و مروة و سيدة و ريان ،، ديل بنات دفعتنا .. في نص الونسة ياداب اتزكوت ان شيماء كان قالت لي سيدة دي سافرت حته .. قلت ليها ..
* سيدة انتي مش كنتي مسافرة ؟
مروة : رجعت الغبية
سيدة : يا بت بجهز في اوراقي راجعه تاني
شيماء : يا ريتني زيك اسافر كدا ، اهلك موقفهم شنو يا سيدة ؟ر
سيدة : السودان مافيهو شغل ،
شايلين احلامنا و قاعدين منتظرنها تتحقق في بلد مافيها امل و لا اي امكانية ، عايزين نعيش يا شيماء .. قلت ليها :
* اكيد بحترم كلامك بس يا سيدة الدايرة تحققي برا بتقدري تحققي هنا كمان ،،
سيدة : هههههه عايني يا رحمة حنتكلم بالمنطق ولا ساي ؟ العاطفه ما بتحل يا رحمة ، انتي جربتي تكوني مسئولة ؟
اكيد لا يا رحمة لانو الحمدلله والدك م مقصر لكن انا خلافكم ، انا عندي اخواني الاتنين داخلين جامعه و علاجات امي البسبطة ما قادرة اوفرها ليها ، حتى لو اشتغلت هنا ما حسدد نص الحاجات دي ، علي الاقل العملة تفرق !
ريان : صحي والله ربنا يساعدك يا سوسو ..
شيماء : والله انا كان لقيت طريقه بسافر شوفي لي طريقه ياخ ..
مروة : وانا كمان يا سوسو
سيدة : و انتي يا رحمة ما دايرة كمان تبقى كملت ههههههه حسستوني انها بلد ابوي ههه ..
قلت ليها انا ما بفارق والله ،،، يلااا عندي كيكة لازم تاكلوها مع الشاي ... يلااا
كنت مبسوطة بالونسة والقعده ، كنت بشوف احلامهم قدامهم كيف متلهفين يحققوها ، الا انا ، مالقيت حاجة احققا ، للحظة كل الكنت بتمناهو من ربنا انه يحفظ لي امي وابوي و اختي ...
...✨

بعد طلعو مني ، قمت لملمت الكبايات و غسلتها ،، مشيت عشان اقعد مع امي ، لقيتها مافيشه ، سالت يمنة ، قالت لي مرة عمك دي عيانة ليهت كم يوم و ما عندنا خبر ، الا بالصدفة ، اسي امي عندهم ..
قلت ليها لا حول ولا قوة الا بالله ، بالجد ما عندنا خبر والله ربنا يواليها بالعافيه ، وانتي ماشة وين ؟
قالت لي ماشة ليهم طبعا م صح .. قلت ليها انتظريني اللبس اجي معاكي ، قالت لي حصليني ، قلت ليها لا طبعا اصبري بجي معاكي ...
لبست سرعه سرعه ، و طلعنا ..
الباب مردود طبيعي ،بس خبطنا و دخلنا ، برا مافي زول في الحوش ، دخلنا الصاله جوااا ، لقينا سماح و حماتها و اسماء ، و امي ، و مرة قاعدة و معاها بتها برضو سايقه ليها شافع .. المهم دخلنا سلمنا ، سماح حضنتني كداااا و سلام حنين شديد ..
سلمت عليهم كلهم في يدهم حتى اسماء عادي جدا ، لكن هي سحبت يدها قبل تسلم لي كويس ، قلت خير ، و مشيت على مرة عمي ‏( راقدة في السرير ‏)
سلمت عليهاااا ، بعد دايرة امشي اقعد ،قالت لي تعالي يا رحمة ، زحت رجولها و قعدتني ..
قلت ليها حأضايقك كدا !
قالت لي لالا بالعكس كان نفسي اشوفك ، انتي كويسه ؟
قلت ليها انا بخير بس انتي ابقي لينا كويسه تاني مافي عوجة ، قالت لي العافيه زيها مافي يا بتي والله ، بس ما نقول الا حمدلله ..
سماح قالت لي والله ما اتونست الا اسي يا رحمة من شافتك ،، قلت ليها حمدلله كان كدا ،، سماح قالت لي اقعدي معانا ياخ ..
اسماء حمرت ليهااا .. و اسعد جا شتيل لبن و زبادي و عيش ، بيقول ل سماح تعالي شيلي ، يمنة مشت اتناولت منو ،،
من شافني وقف ، و سماح كملت كلانتا ، قالت لي عليكي الله بيتي معانا والله امي فرحت بشوفتك يا رحوم !
قلت ليها انا جمبكم ما بعيدة ، لو ناديتي بالحيطة ساي بجي .. عاين ل مرة عمي قلت ليها عاملة كيكة اجيب ليكي تاكليها مع الحليب ؟ هزت لي راسها ،،
سماح قالت لي سكر كتير لا يا رحمة ، قلت ليها لالا سكر بسيط ، حأجيب ليها واجي .. قمتا و شلت من يمنة المفتاح .. و اسماء دي عايزة تاكلني ‏( اسعد مافي في اللحطة دي ‏) .. طلعتا على البيت ، جبت ليها صحن و جيت داخلة ..
ياهو قعدنا لمن الوقت اتاخر ، طلعنا وناس اسماء لسة قاعدين !
رجعنا البيت ، اتعشينا و كل زول مشى شاف شغلتو .. انا مشيت لتلفوني ،لقيت خمسة مكالمات فائتة من متوكل ، رجعت ليهو قفل و اتصل هو . .
* السلام عليكم ..
_ وعليكم السلام .. وينك ؟
* ما كنت جمب التلفون لقيتك متصل كتير ..
كل دا وين ما سمعتي مكالماتي ؟
* مشيت بيت عمي
_ نعم ! عمك ياتو يا رحمة ؟
* عمي الفاضل الجمبنا
_ ابو زوجك ؟
* الكان زوجي يا متوكل
_ عندك شنو هناك ؟
* زوجة عمي عيانة مشينا ليها زيارة ..
_ سلامتهاا !
* مالك انت ؟
_ مافي حاجة يا رحمة
* كيف مافي حاجة ما شايف نفسك قلبت كيف ؟
_ هو كان موجود ؟
* ايوااااه يا متوكل
_ .......
* متوكل ، بالعقل هو لمن كنت على ذمتو و في بيت واحد ما عمل معاي حاجة ، كلام ساي م كان بتكلمو معاي ، يجي اسي يسوي الحاجات دي ؟ عليك الله انا ما شغاله بيهو انت حاول ما تركز ..
_ انا ما بقدر اتحكم في غيرتي يا رحمةو ..
* ما مشكلة ، بس الموضوع عادي عشان م تزعج نفسك ساي ..
_ طيب ،، طيب ...... المهم يا رحمة ، انا لحد اسي ما عارف وضعنا شنو ، عايز احكي لاهلي عنك بس انتي ما اديتيني كلمة ّ!
* الكلام مع ابوي يا متوكل .. وهو اكيد حيفاتحك بعد العرس ..
_ انتي موافقه ؟
* متوكل !
_ ما متوكل يا رحمة انا داير اسمعا منك ..
* الشورة ، شورة ابوي ..
_ طيب يا رحمة ، المهم انا ساعي لي في بيت الايام دي ادعي لي تتيسر ..
* بيت لشنو
_ ما تتخلعي ساي ، دا لاهلي عايز اجيب امي واخواني الخرطوم هنا يكونو قدام عيني ، تعبت من السفر كل قترة ..
* هما وين ؟
_ في البلد ..
* طيب اخوانك ديل وضعهم الدراسي شنو جيتهم الخرطوم ما حتأثر عليهم ؟
_ لالا ، برتبا ان شاء الله بس القا البيت اول ..
* ان شاءالله تلقاهو .. اها مشيت لابوي الليله ؟
_ والله قالي م اجي ، و من الصباح في المحل و لحمة مافي ..
* كيف يعني مافي ؟
_ ما عارف ، بس مفروض يجيبو لحمة السلخانه البنتعامل معاها و ما جابو ،،،
* غريبة !
_ ماعلينا ، يلاااا بعد دا عندي رواية داير اقراها ..
* اسمهاا شنو ؟
_ عشق اسود
* ما جذاابة
_ ما عندي غيري
عايزة امشي المكتبه والله
_ مافي مشي يا رحمة ، جيبي الكتب انا ببدلهم
* ليه يعني ، انا عايزة اختار
_ طيب حيوديكي منو ؟
* براي
_ عايزة تمشي الله و رقبتك ؟
* انا ما بحب امشي براي و يمنة ما بتمشي ..
_ طيب اختاري الزايراهم من النت و انا بجيبهم ليكي ، اسمعي الكلام ..
* حاضر ، اتفقنا
_ ياخ ب .....
* شنوووو !
_ وو وو ولاشي ، يلا مع السلامة
* الله يسلمك ..
تاني يوم ..
في جانب اسعد و اسماء ‏)
* اكيد ما جايباني عشان تعايني فيني !
_ لارانا عايزاك تتكلم انت !
* انا ما قلت عايز اقابلك عشان اتكلم انا
_ سبحان الله ، وشي زاتو ما طايق تشوفو يا اسعد ..
* انا ما قلت كدا براكي الفهمتي كدا !
_ براي ! عاين يا اسعد ،
الوضع بينا بقى متأزم و انا ما عارفه المشكله وين ، اسعد انت اتغيرت معاي ، تلفون ما بتتصل علي ، اذا انا اتصلت انت ما بترد ، حاسه اني فارضه نفسي عليك ، لكن اقوليك حاجة !
انت شخصيتك ضعيفه ، ما بتقدر تواجهه من يوم يومك ..
* اسماء احترمي نفسك ...
_ لا ما بحترم نفسي ، لمن اقول الحقيقه دي تبقى عدم احترام ! و انا ما غبيه ، امبارح من شفت رحمة بقيت واقف متنح فيها و كل الناس لاحظت ليك ، انت خليك واضح قول انك بتحبها ،،، و ابقى راجل رجع لي شرفي الشلتو مني !!
* انتي عايزة الكلام الكعب صح ؟ يلا اسمعي ‏( قام وقف على حيلو و قاليها ‏)
مافي وحدة متربية و بتحترم شيب امها و ابوها ، بتدي شرفعا بالهين كدااا ، و الحب عمرو ما كان مبررر ! عن ازنك .. و مشى ..
_ يا كلب يا اسعد ..... اسعد ، يا اسسسسسعد ، والله ما اخليك .....
قمتا ، خلصت نضافة البيت ، قاعدين انا و يمنة في التلفزيون و بنتونس .. امي جات قالت لينا .. تاكلو شنو ؟
قلت ليها ، اي حاجة ، امي قالت نفسي في كبدة والله بس ابوكي مافي .. يمنة قالت ليها و انا كمان والله بس عليكي الله يا امي ما تسوي فيها طماطم ..
امي قالت ليها هي وينا الكبدة لمن اسوي فيها طماطم ولالا ..
الاتنين عاينو لي ، قلت ليهن في شنو تعاينو لي ؟ ‏( كنت فاهماهم بس بستهبل ‏) قلت لامي بس ما تقولي لي امشي ليكم الجزارة !
يمنة قالت لي عليكي الله ، بعدين بمشي معاكي المكتبه يلا يا رحوووومة ...
امي قالت لي يلاااا ... اترردتا كدا ، و قلت ليهم تمام .. مشيت الغرفة ، اتصلت على متوكل ما بيرد ، يمكن 6 مرات ما بيرد علي ، لبست عبايتي و نقابي ، و طلعتا ..
و انا طالعه جمبي الباب ، لاقيت اسعد ، زي الكان داير يخبط بابنا و متردد ، عاينت ليهو ومشيت ، قالي رحمة ، رحمة دقيقه ... مشيت و طنشتا ، و ما اتلفت اصلاً
ما عندي معاهو حاجة كعبه بس حسيت اني ما عايزة اسمعوو ...
المهم ، وصلت الجزارة ، المنظر كان غريب ..
كل ما اقرب حيلي بيبرد من المنظر الشايفاه و بقرب اكتر عشان اتأكد دي حقيقه ولا انا بتخيل !

المهم ، وصلت الجزارة ، المنظر كان غريب ..
كل ما اقرب حيلي بيبرد من المنظر الشايفاه و بقرب اكتر عشان اتأكد دي حقيقه ولا انا بتخيل !
بقيت واقفه قصاد المحل ، و شايفة طشاش صورتي معكوسة علي المشمع !
بقيت بهبش و بزح المشمع لكن مافي فايدة لان المخل مقفل و متشمع و عاملين عليهو اكروس بالاحمر !
و مافي غير شوية شفع بتفرجو و الماشي والجاي بيعاين و يهز في راسو !
دموعي دي لمن بلت النقاب ، ما فاهمة حاجة ، وبقيت بسال نفسي الحاصل شنو ،
فكرت اتصل بمتوكل و ابوي ولا وحدة من اخواتي عشان اعرف ابوي وين ! بس تلفوني في البيت ..
جريت جري على البيت ، لقيت الباب فاتح ، و عمي و اسعد قاعدين في الصالون و امي لابسه توبها و واقفه ..
جردكيت دخلت جواا ، حتى سلام ما سلمتا على عمي ، دخلت الغرفة و شلت تلفوني من السرير .. و عايزة اتصل
جاتني يمنة ، قالت لي تعالي ، قلت ليها دقيقه يا يمنة عليكي الله !
قالت لي رحمة الموضوع متعلق بي ابوي !
قلت ليها قلتي شنو ! ابوي
بس زحيتا و جريت على الصالون ، وقف في النص قلت ليهم ابوي وينو انا دايراهو ، يمنة قالت لي في حاجة بخصوص ابوي ..
امي قالت لعمي ، انحنا ما عندنا قعاد لحظة وحدة لازم نمشي ليهو ..
اسعد قاليها مع احترامي ليكي يا خاله بس ما عندنا حريم يدخلو القسم ، و انحنا رجال قدامك لو ما سدينا تعالي لومينا ..
انا سمعت سيرة القسم دا حالي اتقلب ، لا و انا عايزة امشي اشوفو اسعد ! اسعد البيقول الكلام دا !
قلت لامي قسم !
عاين لعمي قلت ليهو فهمني يا عمي قسم شنو ؟ اسعد قالي رحمة اقعدي ، انا قبيل ناديتك عشان اكلمكم بس انتي مشيتي و ما رديتي علي ..
قلت لعمي اشرح لي يا عمي ، ابوي مالو وقسم شنو ، انا مشيت المحل لقيتو متشمع ممكن تشرح لي ؟
قالي يا رحمة دا موضوع انا متأكد انه سوء تفاهم وغلطة ، قلت ليهو سوء تفاهم وغلطة ! اكيد غلطة ، دا الحاج محمد ليهو سنين ماسك الجزارة دي ، انا ما بقدر اقعد اتفرج يلا يا امي ...
اسعد قالي ، رحمة انحنا ما مالين عينك ، اقيفي لو سمحتي .. وقفت عاينت ليهو ، قلت ليهو انت بتتكلم عن يانو رجال ! عمي ! عمي ما زول صغير عشان يتجارى في الاقسام ، و تاني ما شايفه لي راجل هنا غيرو ،، ااي ابوي الله ما كرمو بأولاد ، لكن بنانو بسدو عين الشمس ... يلا يا امي !
عمي قالي داكلام شنو يا رحمة ! قلت ليهو دا كلام الحق يا عمي مع احترامي ليك ، انتو قاعدين هنا بتتناقشو والله اعلم حاصل شنو مع ابوي ! فا انا بستأذنك اني لازم امشي اشوف ابوي و لو امي و يمنة ما دايرين يخشو القسم ، انا بشرفني ادخل القسم عشان ابوي ، ..
اسعد قالي رحمة ، لو سمحتي م تدخلي مشاكلني في وضع زي دا !
قلت ليهو نعم ! مشاكلنا ، نون الجمع دي جبتها من وين و ياتو مشاكل دي البيني وبينك ، كل البيني و بينك هو عمي الفاضل و سلطة الرحم زي م كنت دايماً ، و ما متزكرة ان في حاجة تانية !
امي قالت لي يا رحمة كفايه ، كدااا ، الواحد ما ناقص و انتي بتزيدي باسلوبك وكلامك دا ، عيب عليكي احترمي عمك القاعد قدامك دا ! من متين انا ربيتك على الصوت العالي دا ، و بعدين انتي كان مشيتي حتعملي شنو يعني !
قلت ليها يا امي انا قارية حقوق و من حقي افهم سبب وجود ابوي في القسم شنو ، عشان لو في حاجة في يدنا نسويها ،نسويها يا امي ..
قالت لي عمك و ود عمك كانو هناك و حيرجعو تاني !
عاينت لعمي قلت ليهو ، ابوي في القسم ليه ؟
قالي ما ورونا حاجة ، حتى ابوكي ما شفناهو ، مفروض نطلع بعد ربع ساعه ..
اسعد طلع براا ، و يمنة طلعت وراهو !...
بقيت قاعده و مربطة ، بتصل على متوكل اكيد هو كمان في القسم ، بس ما بيرد علي ، مر الوقت ، و عمو و اسعد مشووو ..
توتري و قلقي زاد ... !
بعدها بتلاتة ساعات ،، بابنا خبط ، نزلت نقابي و جريت فتحت لقيت عمي و اسعد !
فضلتهم والباب فاتح ، و امي جات و يمنة ، لسه ما قعدو كويس ، شفت يد بتخبط في ا
الباب ، و انا اصلاً واقفه .. قلتا اتفضل .. لقيتو متوكل داخل ..
حيلي برد !
قلت ليهو متوكل ! امي قالت ليهو اتفضل يا ولدي ، و متوكل من شاف اسعد وشو قلب اكتر ، سلم على عمي و اسعد ، امي قالت ليهو اقعد يا ولدي كيف حالك ، قالها بخير ، قالت ليهو فهمنا الحاصل شنو !
اسعد دخل في النص ، قاليها لحوم فاسدة !
امي اتخلعت لمن شهقت ! عاينت لمتوكل قلت ليهو حصل شنو يا متوكل ، وانت طلعت كيف ؟ قالي ، انا ما كنت فاهم حاجة او بمعنى ادق انا ما المقصود يا رحمة ، اصلا لحمة كانت مافي زي ما كلمتك ، و كالعادة لمن جابوها لينا علقتا و قطعتا و بديت شغلي عادي ، فجاة نجدة و بوليس ! ّ
و خبط و رزع في المحل ، و شمعوه و رفعوني ، و انا ما فاهم حاجة ، لمن وصلنا القسم حجزوني ، و تاني لمن جابوني مكتب التحقيق لقيت عم محمد قاعد ، و انحنا مافاهمين حاجة ،،
فجاة ضابط التحقيق وجه الكلام لعم محمد و قاليهو انت طول الفترة دي بتاكل الناس لحوم فاسدة ما بتخاف الله !
انا اتكلمتا قلت ليهو يا سعادة انحنا بنسلخ و نق
طع اللحوم دي تحت يدنا ، الا لمن يكون في ضغط بنجيبا جاهزة من السلخانه التانية و ...... قالي اسكت انت !
قلت ليهو اسكت ليه يا سعادة دا سوء تفاهم او بلاغ غلط انا الكنت واقف ... و لمن بديت اتكلم و ادافع عن عم محمد ، شالوني رجعوني الحجز ،و عم محمد كان ساكت و ما اتكلم و ما دافع عن نفسو ، دا الحيرني !
اسعد اتدخل ، قاليهو تقصد شنو ب عمي ما دافع عن نفسو ولا اتكلم !
بتلمح لشنو انت ؟ قصدك ان عمي عامل العملة دي ؟
متوكل قاليهو انت القلت كدا في قرارة نفسك انا عارف انا بقول في شنو كوييس !
اسعد قاليهو انت ما حاسي بكلامك بتلمح لشنو ؟
متوكل قاليهو ، الوضع ما ناقصك لو سمحته احفظ لسانك عني !
اسعد قاليهو ، دي ما امور رجال تقول الكلام و تنكرووو ..
متوكل قاليهو ، استغفرالله العظيم يا رب .. اسكت مني يا زول ، امور الرجالة ما بتوريني ليها انت !
اسعد : يا زول انت شكلك عايز اليربيك ... و الدنيا جاطت ،كلمة من متوكل و كلمة من اسعد ..
‏( في جانب اسماء ‏)
* ههههههههههههههههه ، يستاهلو ، سيرتهم في الحلة كلها ..
وحدة من بنات الحلة : انتي بتضحكي كدا مالك ، دي اكتر اسرة محترمة و عم محمد دا كلنا بنشتري منو ،و اكيد في غلط في الموضوع ...
* هههههه غلط انتي مسكينة ساي ، يا بت لحمتو دي زفرة انا زمان بقول لامي ما كانت بتصدقني ، اهووو الحق ظهر ، شكلو كنا بناكل في لحم حمير كل الفترة دي هههههه ..
_ ما تشمتي يا اسماء ، انتي ما تضمني مصيبتك بكرة تكون كيف ..
* انتي بتتمني لي الشر مالك انا عملت شنو اسي ، و بعدين تستاهل رحمة ..
_ اسي دخل رحمة شنو ؟
* بتو هههههههههههههههههههههههههه
الجزء 27
ما تشمتي يا اسماء ، انتي ما تضمني مصيبتك بكرة تكون كيف ..
* انتي بتتمني لي الشر مالك انا عملت شنو اسي ، و بعدين تستاهل رحمة ..
_ اسي دخل رحمة شنو ؟
* بتو هههههههههههههههههههههههههه
_ لا حول ولاقوة الا بالله ، ااي انا صحبتك يا اسماء لكن ما حصل اتخيلتك بكمية الحقد دي ، ما عارفه ليه بتفرحي بمصايب غيرك ، كدا ما صح حتى لو في بينكم مشكلة شخصية ، يمكن وقفتك جمبهم دي تكون سبب في حل الخلاف الشخصي دا ، سبحان مسبب الاسباب يا اسماء ..
* ب بب ‏( تمتة ‏) ببس انا ما قلت ان في بينا خلاف ما تألفي ساي !
_ اسماء ، الكراهية والحقد و الحسد دي حاجات ما تندسى ، و الحاجات دي ما بتنتج الا من خلاف كبير يكون اثر جوا الانسان ..
* انا ماشة ، غلطانة اني بقعد معاكي اصلا ما تصدقي تلقي فرصه تقومي تألفي !
_ انا لو بألف يا ستي انا اسفه ، بس انا بقول كلامي بالواضح و الواضح مافاضح يا اختي ، و انا ما مقتنعه ان مافي حاجة بس عشان انتي ما تزعلي و في النهلية انا قصدي افتح عينك على الغلط و على الصح ..
* تمام ، تسلمي ...... باي
_ اقعدي شوية ..
* لا شكرااا .... * طلعت ...
بتتكلم وهي ماشة في الشارع على سماح ،، لسسه يا رحمة دا زنبي حيطلع فيكي و لسه ياما حتشوفي ، ربنا حينتقم منك في اعز الناس ليكي و البداية ابوكي ، دا تمن حرقة قلبي ،، فجأة سمعت صوت دوشة و جوطة
قربت من الشارع ، كانت طالعه من بيتنا .. وصلت لقت انور برا و معاهو سماح جمب بابنا ،وقفت معاهم ..
امي : يا اسعد مافي داعي ، ابوك دا قاعد يتكلم معاك احترم كلمتو و احترمنا الزرل دا في بيتي عيب ...
عمي الفاضل : يا متوكل ، اعفي لي ياخ ، اقعد اقعد عليك الله تقعد ما تأخذنا ، اقعد ..
اسعد : يعني انا اسي البقيت غلطان يا ابوي انت ما شايف كلامو كلو بيوجهو لي رحمة انحنا ما مالين عينو !
امي : انت اسي زعلان عشان شكك في عمك ولا عشان وجه كلامو لي رحمة انت نفسك ما عارف في شنر يا اسعد الموضوع بسيط مافي داعي للصوت العالي دا سمعتو الجيران كلهم ..
متوكل : انا بستأذن يا ناس و يا خالة حقك علي ياخ ..
سماح : لالا دقيقه اسي الجوطة دي كلها في شنو يا ابوي ، و يا اسعد مالك هايج كدا ؟
اسعد : ما تتكلمي معاي !
انا واقفه خشمي ما فتحتو من اول النقاش لآخرو .. بعد سكتو ، قلت ليهم خلصتو ؟
عاينت لامي و عمي قلت ليهم انا ماشة لابوي عن ازنكم .... و طلعت
جمب الباب ، جا مسكني اسعد من يدي ،حركة لا ارادية منو عشان يوقفني .. و متوكل واقف كان داير يحصلني بس لسعد سبقو !
انا من حسيت يدو دي مسكتني ما عرفت امي ولا عمي ، دفرتو دفرة لمن اترتع لورا ، قلت ليهو اووووع يدك دي تصلني مرة تانية ولا بالغلط !
هو زاتو اتخلع ،وحسيت نفسي قسيت شديد خصوصا انه ما قاصد ، بس يمكن وجود متوكل واني اخافظ على مشاعرو هو القواني بالشكل دا ،،، و اغرب شي لقيت اسماء واقفه برااا ، بحظة دفرت اسعد دي لمن شهقت وجرن عليهوووو !
بقيت ما عارفه اعتزر ولا اعمل شنو ، بس لاحظت لان تصرفاتي كلها تجاه اسعد كأنها بتتدل على اني شايله منو ، بسبب الحصل قبل كدا ، و زي البنتقم منو ولا بكرهوو ،، الغضب الكان في عيونو ما حصل شفتووو ، اسعد دا نوعية الناس البتسكت و طيبة و تتحمل و تقع في الغلط بسبب الطيبه و السكوت ، لكن قومتو صعبه ، و النظرة الكانت في عيونو دي بالجد خوفتني و ما بتبشر بالخير ... حسيت اني قللت من احترامي لعمي كتير ، كنت زي المجنونة ..
ما حسيت بنفسي الا و انا بقول لاسعد اسفه ما قصدي ادفرك بالطريقه دي .. و حسيت بخنقة و غصة ما قدرت امسك نفسي ، جريت لامي حضنتها و قعدت ابكي ، و اتلمت علينا يُمنة ، و قعدنا نبكي بالجد ،
الحصل مع ابوي ، زي العريان الساتراهو ملاية ، و جا هوا و شال الملاية دي ،وكشف العرى ، بالجد دا احساسنا من غير ابوي ..
عمي جا قالينا مالكم اسي في شنو ، كل حاجة بتحصل لي خير و ما معروف الجاي شنو . اسندو بعض و ابقو قوين ، ابوكم ساندكم طول السنين دي كلها ،، اسي جا دوركم تسندوهو ..
قلت ليهو يا عمي انا ما قادرة اتخيل حاجة كعبه تمس ابوي والله بموت ، و ما بتحمل لمن اتخيل انه محبوس ، قلبي بوجعني ، اسي يمكن جعان ولا بردان ، هو طلع لابس جلابية يا عمي ، معقولة لكن حتى عقد بتو ما يحضرو الحيكون وكيلها منو .. و قعدت ابكي ،، متوكل دا زي الما فيهو روح ..
قعد بتقلو علي الكنبه و اسعد و سماح واقفين جمب الباب ، و اسماء واقفه ورا سماح ..
سماح جاتنا قالت لينا الحمدلله عمي اقوى من انتو بتتخيلو ودي عترة و حيقوم منها على خير ، عمي محمد الما بعرفو منو ، ناس الحلة ديل كلهم كان شهدو ليهو ساي بيطلع منها يا جماعه ، الصباح رباح وكلو بيتسهل ...
يلا يا مرة عمي انا ماشه لامي زي ما عارفه وضعها الصباح بجي عليكم ، و ياريت لو تجو تبيتو معانا بدل تبيتو براكم ...
قلت ليها لالا يا سماح ، انحنا في بيتنا ما بتجينا عوجة ان شاءالله ، امشي لخالتو ، امي قالت ليها ما بتقصري يا سماح ...
و طلعت ، و وراها سماح حتى ما
كلفت خاطرها تقولينا حاجة ، جات اتشمشرت و مشت ...
بعد سماح و اسماء دخلو البيت ‏)
_ يا حليلهم والله حننوني يا سماح
* ما تتكلمي كدا جمب امي
_ ااا ما قصدي
* ازمة و حتعدي بأذن الله
_ امممممممم ‏( ابتسمت ‏)
* بتتبسمي مالك يا اسماء ؟ !
_ اااا ، مم متين ! ما اتبسمت ولا حاجة ،،
* والله لكن !
_ مالك ياخ الحيخليني اتبسم شنو براي ! المهم راجعه بيتك متين ؟
* براكي شايفه امي ، لسه شوية
_ ربنا يشفيها
* امين ،ما وريتيني جابك شنو انتي ، اتخلعت لمن لقيتك وراي ؟
_ اااااا ! ساي م م . ..... اااها اي اي جيت اشوف خالتو و اتطمن عليهاا ..
* لالا تمام ..
عمي بيتكلم معانا ، قالينا انا الليله حأبيت هنا في الصالون دا ، ما بخليكم براكم ..
امي : بسم الله يا حاج انحنا حيجينا شنو كمان ، ما تشيل هم البيت مقفل تمام ..
قلت ليهو ، يا عمو رجلينك دي ورمة من القعدة الله اعلم قاعد كدا من متين انت زرل سكر كمان ما تهمل روحك ، امشي افرد ضهرك و اخد علاجاتك و ارتاح ، ما تشيل همنا ، اساسا مرهقين حننوم طوالي ان شاءالله ،،و كمان يا عمي انا حأمشي القسم بعد ازنك ، م تنسي انا قاريه حقوق ولازم اقيف جمب ابوي انا بتو و ولدو ...
عمي : الصباح يا رحمة يمكن يكون طلع قبل نوصل القسم يا بتي ، ادعو ليهو بس ، و انا مصمم ابيت معاكم ، انتو اسي في امانتي ..
امي : ماليهو داعي عاين البيبان كلها ترابيس و مقفلة ، اتطمن ..
اسعد : اذا ممكن انا بقدر ابيت هنا و ما حتحسو بوجودي اسمي راجل في البيت !
انا سكتا المرة دي ، متوكل رفع راسو عاين ليهو عين و قبل خلاهو ..
امي قالت ليهو ولا انت يا اسعد زاتك ، البيت لصق البيت لو احتجنا حاجة بنكلمكم !
عمي قالينا تمام طيب ..
متوكل طلع و انحنا بنتكلم ،كلنا استغربنا معقول يمشي من غير ما يقول حاجة ! انا بالي بقى مشغول صراحه !
‏( اسماء و سماح ‏)
* قومي يا اسماء ارجعي خالد حيشاكلك ..
_ عادي وريهو اني معاكي كنت ..
* وليه تجيبي الكلام لنفسك ، قومي امشي ..
_ ياخ مادايرة !
* اسماء ! عايزة تفهميني انك جلية عشان امي و اسي قاعده عشانها !
اكيد طبعا ..
* هه والله دي حاجة كويسه كان كداااا ، قومي طيب ما تجيبي لنفسك الكلام الوقت اتاخر ..
_ اتاخر امشي كيف براي ؟
* زي ما جيتي براكي امشي ..
_ لالا بنتظر اسعد يوصلني
* يوصلك شارعين ! الحلة دي كلها اناي حافظاها صم و بتمشي و تجي براكي فيهل 24 ساعه ...
_ كل دا عشان قلت اسعد يوصلني . خلاص خليتو يا سماح ، لا يوصلني لا حاجة .. انا ماشة ..
* يا زولة زعلتي نعلا !
_ وازعل لشنو عادي ...
* اممممممممم ‏( قايلاني غبية و ما منتبهه لتصرفاتها ‏) ..
مع طلوع عمي ، واسعد ،جا متوكل داخل شايل اكياس في يدو ، ناولهم لي و ل يمنة ، امي قالت ليهو دا شنو ؟
قاليها عشان ما تطلعو لو احتجتو حاجة !
وحاة الله اسعد دا داير ينفجر ، حتى عمي كانت ملامحو غريبه ، تصرف متوكل دا دخلهم في 360 حتة ،كانو محرجين من تصرف هما كانو اولى بيهو من الغريب ،، بس اسعد لمن اتغاظ ، قاليهو انحنا طالعين ، انت حتفضل جواااا ولا كيف ؟
عمي قالينا في امان الله و مشى ، و متوكل ما عبر اسعد زي الماقال حاجة !
عاين لامي قاليها ، انا ما حأمشي مكان ، انا بيت خشم بابكم داا ، بحرسكم لحد الشمس دي تطلع و كلامي دا ما حيتغير مهما تقولي ، العملو معاي عم محمد ، دا بينرد و لا بيتسداا يا خالة ...
امي قالت ليهو تبيت خشم الباب كيف يا ولدي ، اسي عمهم انا منعتو ، و ولد عمهم انا منعتو تجي تبيت انت .. قاليها اااي ابيت انا ، و انا ما بستآزنك لا انا بوريكي عشان لو احتجتي حاجة ...
قلت ليهو متوكل ،كيف يعني تبيت في الشارع ، انت زاتك محتاج ترتاح يكفي جرجرة القسم ، لو سمحت ، امشي ارتاح ،، يمنة قالت ليهو ، عنقريب ما عندنا نطلعو ليك ، ما رد علينا زد على يمنة ، قاليها جيبي لي البرش و مخدتين ..
طوالي مشت دخلت جواااا .. ‏( بصراحة متوكل شهصية بتفرض احترامها ‏) و ما يفوتكم اسعد دا داير يموت ،امي قالت ليهو يا ولدي الله يرضى عليك ،امش البيت ارتاح ، قاليها انا اخترت محل راحتي ارجوكي لو دايرة راحتي خليني اسوي الدايروو ..
جات يمنة شايلة البرش ، ناولتو ليهو ، و المخدتين ختتهم في الكنبة ، ودخلت جابت ابريق مليان ..
و ناولتو و هي بتضحك و مبسوطة بيهو شديد ، امي قالت ليها انتي كمان مشيتي جبتي !
قالي ،رحمة تعالي اقفلي الباب يلاااا .. اسعد طلع ، انا كنت خايفه يدقو بعض في الشارع والله خاته يدي على قلبي ..
متوكل بالجد كبر عقلووو و احترم الوضع و طنش تصرفات اسعد .. فعلا قفلنا بيبانا ، و دخلنا ...
جعانين غدا ما اتغدينا ، حليل الكبدة المشيت ليها سبحان الله !
ختينا العشاء الجابو متوكل ، امي قالت لي نحشي ليهو سندواشات ، طوالي حشيت ليهو ، يمنة طلعت ادتوووو و ودت ليهو الموية ،،
خلصنا و دخلنا غرفنا ..
من جواي كنت خايفه عليهو من حشرة ولا مصيبة زمان لا قدر الله بس في نفس الوقت متطمنة شديد كنته ..
دخلت ليهو الواتساب ، رسلت ليهووو ،،
ابتسامة .. قالي :
_ مصحيكي شنو ؟
* انت مرتاح بأمانة ؟
_ اكتر من ما تتصوري ، برشكم زاتو غير .. ههه
* ما تعبان ؟
_ ابداً
* انت عملت كدا ليه ؟
_ الشنو قصدك ؟
* نومك في الشارع دا ؟
_ انا ما بتربطني بيكم صلة يا رحمة ، تخليني ادخل بيت مافيهو راجل ، بس راجل البيت دا في مقام ابوي و ما كان ينفع اخليكم براكم ، و اتاكدي كل يوم حتلقيني في المكان دا لو لا قدر الله عم محمد قضيتو طولت ..
.....*
_ سكتي مالك ؟
* ولا شي ..
_ يلا خليني انوم و انتي كمان نومي بعد كدا ..
* تصبح على خير
_ وانتي من اهل الخير يا رب . ..
* في الحلقات الجاية *
_ ابوووووي انا بحبك شديد
* البلاوي دي كلها بسببك
_ ليه يا ابوي
* انتي عارفه ليه كويس
_ هي الغلطت علي
* قولي الكلام دا لزول ما بيعرفك
_ طيب انت عملت كدا عشاني ؟
* لا ،حقك براهو
_ كيف يعني ؟
* يعني انتي البرضيكي شنو ؟
_ تتعذب ، تتمرمط ،تبوس رجلي . ، عايزة ارد ليها الكف كفين ..
* للدرجة دي ؟

_يلا خليني انوم و انتي كمان نومي بعد كدا ..
*تصبح على خير
_وانتي من اهل الخير يا رب . ..
قفلت من متوكل و انا لحد اللحظة دي ما عارفه الزول دا بيعني لي شنو ، بشوف اهتمامو و همتو تجاهنا و حبو لي ، بحتار في اني ما حاسة بالحاجات دي تجاهو ، اي بفقدو وبحب اشوفو لكن ما اكتر من كدا ، حتى ما عندي شغف اعرف تفاصيل عن حياتو ، تصدقو رغم ونستنا و كلامنا ، لحد اسي ما سألتو عندك كم اخ ولا كم اخت ، و لا ترتيبك الكم ولا حتى بلدتكم اسمها شنو الفيها اهلك ! انا جايطة شديد ، بس بالجد متطمنة .. و نمته على كدا ...
صحيت بصوت يُمنة ...
_رحوووم .... رحمة ! رحمة !
_قووومي يا بت ! ياااااابت ، دا شنو نوم البقر دا يا رحمة قومي !
*يا الله يا يمنة ياخ واقفه فوق راسي زززن زززن ززن ، بتزني مالك ، براحه !
_حنمشي لأبوي قومي ..
*نعم ! ( قعدت في نص السرير و دعكت عيوني و عاينت ليها كويس ) تمشي وين انتي ؟
_القسم !
*ما تعتبيهو فاهمه و اقنعي من المشيه من اسي وريتك ، لا انتي لا امي ، عايزة تجي تقيفي برااا ..
_واشمعنى انتي يعني ؟
*انا قارية حقوق ، و بقدر افهم المشكله عشان اساعد ابوي ، و كمان ابوي ما حيقبل بي وجودنا في القسم, عشان ضيقو ما يزيد انا كفاية ... منتهي يا يمنة اتفقنا ؟
_انا كنته دايرة اشوفو لكن !
*بتشوفيعو وفي احسن حالاتو .. اصبري
اسمعي متوكل لسه في ؟
_لالا اتكلم مع امي و طلع
*طلع وين ؟
_ما سمعتو قال شنو لأمي  عشان كداا ..
*طيب ...طيب ...
قمته ،مشيت الحمام ، خلصتا اموري ،،، و غيرتا و لبيتا ، لقيت فطوري مغطى ، فطرتا على الواقف ،،  مسافه خلصتا سالتا يمنة عن امي ، قالت لي اسي متوكل جاها بالعربيه و فاتو !
قلت ليها طيب و انا ، ليه عملو كدا يا الله ، ياخ انا لازم امشي ، يا الله يا امي ، افففففففف ، شلت تلفوني اتصلت على متوكل ....
_ايوا يا رحمة
*امي معاك ؟
_ايواا
*طيب ليه كدا الحركة البايخه دي !
_اقغلي بفهمك بعدين
*لا بعدين لا غيرو ، اديني العنوان انا بجي بطريقتي يا متوكل !
_رحمة ، بطلي جن ما بتدخلي القسم فاهمه و اقعدي مع اختك دي لمن نجي ..
*وانترمنو عشان تديني اوامر !
_ما حأرد عليكي لانو دا ما اسلوبك ، اقفلي ..
*لا اسلوبي ، انت صدقت نفسك ولا شنو ؟
_رحمة اقفلي لو سمحتي ،جمبي ناس ..
*تمام انا بعرف اجي كيف !
_الباب دا نا تعابيهو فاهمه ! واناي عارفه لو جيتي القسم عم محمد حيزعل و هو ما ناقص ، اعقلي ، امك معاي كفايه ...
*بس انا ما شافعه توعدوني وتخلوني متعلقه و تمشوو !
_ماعاش اليعمل معاكي كدااا يا رحمة ، اسمعي كلامي اقفلي و بس نخلص بوريكي كل حاجة ...
*تمام ..
( في جانب اسماء )
جمب باب الشارع ،، و انا سبحان الله كنت واقفه بعاين بالشباك ، دا قبل انتبه لوجودهم . جات يمنة جمبي و هي انتبهت ليهم و نبهتني ، عاينت ليهم و دخلت خليت يمنة واقفه ..
_ انا عايزة افهم القلبك علي كدا شنو ؟
*اسماء ظروفي ما بتسمح نتناقش ، براكي شايفه الوضع ...
_قبل الظروف دي تحصل انت كنت متحجج بانشغالك ، اسعد انا بحبك و بقيت على عهدنا و عمري ما اتغيرت حتى بعد اهانتك لي !
*وانا بالجد ما عارف مالي بس ما عندي رغبه اني اكمل معاكي و طلعتي من نفسي ..
_ايواااااه قول كدا .. طلعت من نفسك هههه بعد شنو ؟ طيب رجع لي الشلتو منك ..
*انا ما شلت منك حاجة ..
_اسعد ما دايرة معاك مشاكل و عشان نخلص من الموضوع دا ، اتزوجني و طلقني ..
( في اللحظة دي انا هرشت يمنة ، قلت ليها ادخلي من الشباك م ظريفه تقيفي تتسمعي كدا يا يمنة عيب ! قالت لي دقيقه دا موضوع مسخن ، قلت ليها لا يا يمنة عيب تعالي ، قالت لي هما الجووو جمب شباكنا ما انا المشيت ليهم )
*ما بقدر اتزوجك عشان اطلقك ..
_للدرجة دي ؟
*عن ازنك .....
_لا يا بابا لحد هنا و كفاية ، بعد دا الكلام حيكون فيهو الاهل ، ما تعمل عملتك معاي و تجي تنكرني ، ولا خلاص بقيت تميل لست الحسن و الجمال ، رحمة هانم ،
*ما تجيبي سيرة البت هي ما كلمتك ..
_ولا تقدر تكلميني القبيحه المقطعه خطافة الرجال والله اندما ندم السنين .. و انا بعد دا اصلا مالي كلام معاك ،، كلامي كلوو مع ابوووك يا اسعد ......*مشت ....
يمنة جاتني جارية و ماسكة راسها !
*مالك يا بت !
يالطيف
يييف !
*في شنو مالك ؟
_اسماء دي وحدة قليلة ادب شديد يا رحمة !
*ما تتكلمي في زول ما صح ، لو شفتب غلط قولي ربنا يهديها و يهدينا ...
_لالاالموضوع دا كبير ، و بعدين خاتاكي في راسها ، عديل قالت رحمة ! هي ما عارفه انكم اتطلقتو ! لا مستحيل تكون ما عارفه ..
*ما تشتغلي بيها ياخ ، انا قلقت ناس امي اتأخرووو !
_انتي باردة يا رحمة ياخ ...
*امور الناس ما بتهمني و خصوصاً الخاصة ..
_ياخ انا مخلوعه والله العظيم ! اوفففف اسماء ! ماقادرة اصدق ..الظاهر الدنيا حتطربق في بيت ناس عمي ...
*قولي ان شاءالله خير !
_انتي ما عايزة تعرفي ليه ؟
*لا .....
_  اصلو ما اتخيلت اسعد يطلع بالبجاحة دي افففففف ..
*قفلي الموضوع دا يا يمنة ..
_حأقفلو لكن بيت عمي حيتطربق ..
*ربنا يبعد عنهم كل شر ..
_لاحول ولاقوة الا بالله ، المشكله سماح المسكينه ، المشكله دي لو كبرت هي الوحيدة الحتضرر ..
*ياخ الشر برا و بعيد مالك انتي في شنو يا يمنة ، انحنا مالنا ..
_يا رحمة هي مشيلاكي ذنب ..
*ذنب ! ذنب شنو ؟
_بتقول لاسعد ان كل حاجة حصلت بسببك انتي و شكلو اسعد خلاها و متغير منها ..
*لمن تقول الكلام دا قدامي انا حأعرف كيف ارد ليها ، و نا تدي اضانك للكلام دا و تاني مرة ما تتسمعي على كلام الناس ، عيب فاهمة !
_طيب خليكي من ديل اسي مناهل وضعها شنو اتخيلي بس يوم العقد ابوي يتحبس و يقع في مشكله زي دي ، اسي الحيتم ليها منو !
*عمك قاعد يا يمنة ، بس اكيد ما حتقبل الا لمن ابوي يطلع ، اسي ناس امي ديل اتأخرو .. !
( في جانب تاني )
_ابوووووي انا بحبك شديد
*البلاوي دي كلها بسببك
_ليه يا ابوي
*انتي عارفه ليه كويس
_هي الغلطت علي
*قولي الكلام دا لزول ما بيعرفك
_طيب انت عملت كدا عشاني ؟
*لا ،حقك براهو
_كيف يعني ؟
*يعني انتي البرضيكي شنو ؟
_تتعذب ، تتمرمط ،تبوس رجلي. ، عايزة ارد ليها الكف كفين ..
*للدرجة دي ؟

*ما تتكلمي كدا قدام البت ، و ياتو يوم انا بتعامل بالطريقه دي  ..
امهم : انا بس بنبه عليكم ، اها اسي ابتسام اختك قالت شنو ؟
*ما بتقدر تقول حاجة ..
_يا عبدالله ، سوي الدايرو الا انك تاكل ورث اخواتك ، دا حق اليتيم ، و انت الحمدلله ربنا فاتحها عليك و انتو ماليكم غير بعض ..
_يا امي ما يديهم ولا حاجة انتي ما شفتي بناتها ، عاملوني كيف ، تقول كلبة عندهم ..
امهم : اريج ، بتي و انا بعرفك كووويس ، و الغلط دا اصلو ما بزح منك ، و بسببك انحنا خسرنا ناس ، بس العيب ما منك ، العيب من ابوكي المقوي ليكي راسك و مخليكي بقيتي بالطريقه دي ، يعني شنو وحيدة ، كتار اولاد و بنات وحيدين عند امهم و ابوهم و بيحترمة الغير ،،
_شايف يا ابوي كلام امي !
*شوفي ما تدخلي انتي ، خليكي في شغلك و مع اهلك !
( في القسم )
متوكل : كيف يعني كفالة ما بتطلعو !
...
يتبع ......

( في القسم )
متوكل : كيف يعني كفالة ما بتطلعو ! ليه اصلو كاتل رقبة هو !
يا عمي محمد اتكلم ، وريهم انحنا بنجيب اللحمة دي من وين ! كلم عم عبدالله يجي يحل الإشكال دا ، انت ليه ساكت ؟
الضابط : اذا هو نفس ساكت من جا ما عايز يتكلم انت حارق دمك ليه ؟
متوكل : يا سعادة الراجل دا ابوي و انا بشتغل معاهو ، طيب ليه طلعتوني انا ؟ انا كمان بشتغل معاهو و لمن شلتو اللحمة انا الكنت موجود وقتها و رفعتوني !
الضابط : مافي اي ادلة ضدك
متوكل : ولافي ادلة ضدو
الضابط : لا في ، عقودات الايجار كل السنوات الفاتت دي ، و الشهود ، و نتيجة التحليل حقت اللحمة ، دي كلها ما ادلة ؟
متوكل : طيب يا سعادة وافق على الكفالة ارجوك لحد ما نشوف حل ..
الضابط : دي ما قضية يقبلو فيها كفالة !
متوكل : دي ما جريمة قتل !
الضابط : كلامي واحد !
( في جانب ام مناهل ومريم )
حسبي الله و نعم الوكيل فيك .... حسبي الله ونعم الوكيل ، ما عافيه ليك حقي ولا حق اولادي ، و حيجي يوم و تشوفو في عيالك اذا ما في نفسك .....
_ قبل ما تحسبني علي مالك ما وعيتي راجلك عشان ما يوصل للمرحلة دي ؟
* راجلي ما بياكل قرش حراااام يا عبدالله ، حرام عليك ياخ يوم عرس بتي حرام عليك الله ، حسبي الله و نعم الوكيل فيك ، الله ينعل الخوة الزي دي .......*قفلت..
في القسم امي كانت برا ، و متوكل براهو جواا ، لمن متوكل جا طالع ،، امي قالت ليهو ؟
_بشر يا متوكل !
*ما عارف ليه معقدنها يا خالتي ، الموضوع دا فيهو حاجة ما مفهومة !
_في شنو فهمني ؟
*تعالي اركبي من الشمس بفهمك جواا العربيه تعالي ...
_في شنو وريني ؟
*الضابط ما داير يتفاهم معاي ولا عايز يديني فرصة ، بيقفل معاي النقاش ، لدرجة حسيتو شوية و ممكن يضربني ، حتى الكفالة رفض يناقشني فيها ،و المشكلة ما هنا ، المشكلة ان عم محمد ساكت ، بس مسهم و ساكت حرف ماقالو ، قدر ما حاولت معاهو مافي فايدة ، زي المصدوم ولا مالو ماقادر افهم ولا استوعب حاجة !
_انا لو شفتو حقدر اعرف بقدر اقننعو. انا لازم اشوفو يا متوكل مافي حاجة اسمها ما بدخل القسم ، لا بدخل ليه ما ادخل ..
*لالا في حل يا خالتي ، في عبدالله ...
_عبدالله دا منو ؟
*عبدالله صاحب الجزارة الاصلي ..
_طيب دا ليهو دور مهم مفروض يمسكو هو ..
*هو مختفي يا خالتي ، بس هو الوحيد البيقدر يحلها ..
_ما عرفتو لكن يلا نمشي ليهو !
*لا انا بمشي بس ارجعك البيت اول ، لاني ما عارف ليهو عنوان ، الا امشي الجزارة التاني اشيل العنوان من هناك ..
_طيب برضو بجي معاك ..
*طيب ..
( متوكل حاول كتير يوصل لعم عبدالله دا ، بس اتوصل للعنوان كان الوقت اتاخر و صعب كان يمشي في وقت زي دا ، عشان كدا رجع امي ، و رجعو ، كان عمي و سماح معانا في الصالون ،، حكو لينا كل حاجة حصلت بالتفصيل ، قلت لمتوكل :
*عايز تعالج حركتكم العملتو الليله دي ، يبقى تسوقوني معاكم بكرة ..
_واختك ؟
*عندها جامعه ..
عمي : عبدالله ! عبدالله ! دقيقه  عبدالله دا اخو ابتسام زوجة محمد التانية ؟
امي : شنوووووووووو؟
عمي : انا بعرف ان عندو صحبو مفروض ايمه عبدالله و اخو مرتو و كان كلمني من بدري في بينهم شغل .... اكيد هو ما غيرو ..
امي : استغفرالله العظيم يا رب !
و انتهى اليوم زي عدمو مافي جديد ، كل زرل مشى مكانه ، و متوكل نام في نفس البرش !
اليوم التاني ، الصباح بعد فطرنا ،طلعنا كلنا ، وصلنا يمنة الجامعه في سكتنا ..
و مشينا انا وامي و متوكل ، بنفتش في بيت عبدالله دا ، لحد ما وصلنا !
متوكل نزل ، خبط الباب وانحنا في العربية .. شايفه فتحت ليهو وحدة ، المهم وقفتو مسافة حتى طلع ليهو راجل بي جلابية ، انا من شفتو عرفتو لاني شفتو قاعد مع ابوي يوم مشيت المكتبه مع متوكل ، ايوااا هو زاتو متزكراهو بي وضوح !
طوالي نزلتا انا كمان ، امي لمن شافتني نزلتا جات وراي ... و انا بكل لهفه و عفوية مشيت عليهم ، و قلت ليهو ..
*ازيك يا عمو كيف حالك ؟
قالي : حمدلله ( بطرف لسانه)
*انا رحمو يا عمو بت محمد
قالي : اممممم
متوكل : لازم تجي معاي ضروري ، الناس ديل متمسكين بموقفهم بطريقه غريبة حتى ما خلو لينا مجال للنقاش !
قاليهو : انا مشغول حاليا ، عن ازنك و عايز يدخل و يقفل الباب !
متوكل : لو سمحت في شنو انا خليتك حل مضمون و ما اتوقعت منك ردة فعل زي دي ، الراجل دا صحبك من سنين و اسي هو محتاج ليك رغم اني متامد حيكون عندك خبر من يوم تشميع الجزارة !
جات وحدة ، قالت ليهو بابا في شنو ؟
مع صوتها رفعت راسي ، و ياها اريج الما بتغباني ! انا لمن كشيت و رجعت لي ورا !
قلت لمتومل يلا خلينا نمشي ؟
قالت لي : اهلا اهلا رحمة بحالها هنا ههههههه جات بسرعه يا بابا مش ..
قاليها ادخلي .. قالت ليهو ادخل وين انا ما صدقتااا ههههه اها جاين يبوسو رجولنا و لا جاين يشحدووو من اسيادهم !
متوكل : بتتكلمي كدا ليه انتي ؟ و بعدين بتعرفي رحمة من وين ؟
قالت ليهو : عز المعرفه ولا شنو يا رحوومة !
ابوها قال لمتوكل ،
انا ما عندي حاجة اقدر اسويها خلي يحل رقبتو براهوو ،، ااتفضلو
،، امي واقفه مصدومة بتعاين تحاول تفهم الحاصل ...
قلت ليهم يلااا خلونا نمشي ...
قالت لي طلوع ابوكي حلو في رجلي !
بعد دايرة ارجع اللطشا استحملت و مشيت . ركبت العربيه .. بس من ركبنا امي و متوكل استلموني اسئله ورا بعض..
امي قالت لي فهميني يا رحمة ..قلت ليها يا امي ، البت دي انا ضاربلها كف يوم جيت مناسبه مناهل وهي الغلطت حتى اخواتي دافعو عني ،والعرفت انها بت خالهم و .... *قاطعتني ....
يعني القرف دا كلو حاصلينا بسبب المقرفه المتزوجها ابوكي و دااا اخوهااا ، اصلا ما غريب عليهم اخ و اختو ،واقوليكي حاجة ! ابوكي يستاهل خلي ... اتحرك يا متوكل رجعني البيت ، دايرين تمشو انتو بطريقتكم امشو انا برا !
متوكل قاليها ، روقي ما كدااااا ، انا راسي داير ينفجر ما اكذب عليكم ما اتخيلت عبدالله يطلع بالطريقه دي ، و غير كدا الفترة الاخيرة دي ، قعاد عبدالله مع عمي محمد كان زايد غير العادة ، في حاجة غلط !
و كان ما اخاف الظلم ، الموضوع دا مُدبر !
قلت ليهو اكيد ما مدبر عشان انا رفضت اعتذر ليها لمن طلبو منو ، و متزكرة خالتو ابتسام ( مرة ابوي)
طلبت مني اعتذر ليها و انا رفضتا و قالت لي عشان خاطر ابوكي و برضو رفضتا اعتذر لمن مشيت ، مستحيل يكون دا سبب !
و زي الكانو منتظرين جيتنا دي يا متوكل ما لاحظته من كلامها !
اها مبسوطة بأخواتك و امهم !
شوفي ابوكي وصل وين بسببهم ،. كلو من تحت راسهم ، شابكاني اخواتي اخواتي اسي شوفيهم ،قاعدين في امان الله ! و ما جايبين خبرو ، دي لو ما كانت لعبه بينهم عشان البيت دااا ، لكن يعيشو و يتمنوووو ، هين يا ابتسام انتي و اخوكي !
بقيت مصدومة من الحاصل ، ما هو ما منطق عشان انا ما اعتذرتا يحصل كدا في ابوي بسبب خلاف زي دا ، طيب خالتو ابتسام موقفها شنو ؟ انا متأكدة هي ما عارفة ، و استبعد انهم متفقين على ابوي مستحيل تعمل كدا في عرس بتها ، و عم عبدالله ما عمل كدا الا في عرس ولدو من مناهل اختي ! بس بيتهم كان عادي زي الما فيهو عرس ، الموضوع دا غريب و اكبر من كدا ، بس اريج حاولت تستغل موقفناا بسلطة ابوها !
في حاجة غلط و ما مفهومة !
الجزء 30
الموضوع دا غريب و اكبر من كدا ، بس اريج حاولت تستغل موقفناا بسلطة ابوها !
في حاجة غلط و ما مفهومة !
قلت لمتوكل امشو انتو البيت انا عندي مشوار .. قالي مشوار وين يعني !
امي قالت ليهو خليها تمشي ، بتكون ماشه لنبع الحنان و بناتها ..
قلت ليهو نزلني ، قالي رحمة انا بتكلم معاكي ، انا بوصلك محل ماشه ، قلت ليهو لا بمشي براي ، رجع امي البيت لو سمحته ..
فتحت الباب و نزلتا ، نزل وراي و ينادي فيني ، قلت ليها متوكل لو سمحته انا حأخلص مشواري و ارجع البيت ما تعقدا اكتر من كداا !
قالي لا ما حتمشي مكان براككي ..
عاينت ليهو و اديتو ضهري و مشيت ! ..
لمن قنع مني و شافني راكبة راس ، ركب العربيه و مشى ، حصلني قالي اركبي .. قلت ليهو متوكل كلامي دا ما عربي ؟
امي قالت لي ماشة وين يا رحمة ؟( عشان تشوفو قلب الام دا كيف ، مهما تزعل و تنفعل بيكون من ورا قلبها و بتتصنع القسوة ، والله الام عمرها ما تقسى و مهما تعملي غيرها زول بيسندك مافي ، حتى لو كبرتي و بقيتي بي بيتك و اولادك ، حتلقيها لسه شايله همك و قلبها عليكي ، و الوحيدة الما بتزلك و لا بتمسك ليكي اغلاطك ..ربنا يحفظ كل ام ) ..
قلت ليها ماشة بيت ابوي يا امي محتاجة اعرف حاجات من مرة ابوي ، و هي الوحيدة الفي يدها الحل بعد رب العالمين !
متوكل قالي اركبي بنمشي كلنا ..قلت ليهو لا ، امي و مرة ابوي ما حيتلمو والمشكلة حتكبر ، انا محتاجة اتكلم معاها و افهم كل حاجة يا متوكل ، و هي كويسه معاي متاكدة ما حتدس عني حاجة ..
قالي بوصلك بس لا انا لا امك مافي زول فينا حينزل ! عاينت لامي قلت ليهو شكلك ما بتعرف امي يا متوكل ، وخصوصا اسي القلوب شالت اكتر ، انا ما عايزة مشاكل زيادة ، .. عاينت لي وسكتت عارفه هي انو كلامي صح ،، قالت لي اركبي ما حأنزل !
بس ما تستغل عقلك فاهمة، مع انو ابوكي يستاهل ، ديل البداهم علي .. قلت ليها يا امي ابوي دا ما اتزوجها من الليله و لا امبارح ، اتجاوزي الموضوع دا ارجوكي حاليا ما تهري في نفسك زيادة ! ..
المهم ، ركبتااا و راسي دا داير يطرشق من الصداع و النتح ..
( في بيت عبدالله ابو اريج )
_ انا ما قادر افهم يا ابوي الحاصل
*ولا حتفهم و انت تفكيرك كلو في مناهل
_من حقي افهم ، قبل عرسي بي يوم العرس يفشكل يوم العقد يا ابوي ليه ،. لا و كلامك دا زب الانا متزوجها من غير رضاك ولا غريبه ، ياها بت اختك ، قبل انا احبها كانت اختيارك ، اسي وقت اتعلقت بيها بقيت واقف ضدي ! يا امي اتكلمي قولي حاجة !
اريج : غبي خلاص ، اسي عاجبك فيها شنو المعصعصه دي ، صحباتي بي رقبتا ، اشر على اي وحدة و نخطب ليك ست ستها !
_اريج لمي لسانك و كلميني بي ادب و اتكلمي عن مناهل بي ادب ، ولمن اتكلم مع ابوي انتي ما تدخلي فاهمه !
اريج : كان عرستها تعال قابلني يا العاشق الولهان !
*اريج !
اريج : سكتا يا ابوي !
*في خلاف بيني و بين عمتك ابتسام ، و هي عاندت معاي و انا كمان عاندتا و حصل الحصل !
_طيب انحنا ذنبنا شنو يا ابوي ! اسي الناس يقولو عليها شنو لمن عرسها يفشكل يوم العقد يا ابوي ، الكلام دا غلط و ما صح و انا باقي على مناهل و ما داير غيرها، واي خلاف بينك انت و عمتي حلو بعيد عننا لو سمحتتا ..
*عرس مافي يا حسام ، موضوع منتهي !
_اديني سبب مقنع يا ابوي
*من غير اسباب ، دا قراري ، زي ما قررتا انك تعرسا ، اسي قررت انك ما تعرسهاا ..
_ و انا ما الرجال اليرجع في كلمتو ولا الراجل الاخليها تبكي وراي و لا الراجل الاصغر راسها قدام الناس ... مع احترامي ليك يا ابوي ، خلافك دا ما بيشملنا ، و انا حأكمل عرسي دا على اكمل وجه ، ما بخزل ولا حأخزل مناهل ..
*انا في وانت في يا حسام ..
_ولا انا الراجل البقيف في وش ابوه ، لكن انت ربيتني على المنطق ، اديني عيب ولا سبب يمنعني اتزوج مناهل ، و انا تحت امرك يا ابوي ، غير كدا انحنا ما شفع ولا عرس لعب لعب ، انا حاجز و عازم و دافع قروش والاكبر من دا مناهل ، روحي فيها و بيها لو اموت مل بقدر اخليها ..
امه : حسام ما تجيب لنفسك الكلام يا ولدي
_انا ما بت يا امي عشان انجبر ، انا راجل و الراجل كلمتو بتحكمو .. هو نفسو ما عنده سبب مقنع ... عن ازنكم ....
اريج : هئ والله لكن ، نعيش و نشوف ، حسام كمان بقى يتكلم و يقرر ، بالله يا ابوي يقيف قدامك بكل بجاحه و يقول حأعرسها ، دا كلام ...
امها : اريج ياخ انتي شنو ؟ جايبه الحقد دا كلو من وين ، ليه بتهيجي و تقومي النيران بالطريقة دي ؟
اريج ؛ انا بقول الحق
*حق في راسك ياخ ، بدل فصاحتك و قلة ادبك دي امشي شوفي ليك قراية تنفعك ، بدل حارفه روحي و كل سنه بتاخديها في سنتين ...
اريج : اللهم يطولك يا روووووح !
( في جانبي )
وصلتا بيت ابوي ،ما عايزة اقوليكم ان البيت زي الما فيهو ررح ، لدرجة الصيوان لسه مربوط و مفكوك كدااا ، و شريط الزينة جزو متركب و جزو واقع !
قلت لامي ، قبل انزل يا امي ، الوضع ظاهر من برا ، ان الزواج دا فشكل ، ارجوكي وضعهم اكيد ما
يسمح ، فا ارجيني لمن اجي ولو اتاخرتا مسكلي لي بس ارجوكي ما تعمليها يا امي ... !
قالت لي انزلي انزلي ..... نزلتا ،، مشيت على الباب لصلا فاتح ، ( باب حديد ضلفتين كبار لونو لبني ) ..
خبطتا خبطاين و دخلتا ... مافي حس و مافي زول .. بقيت بنادي في مريم ،، جاتني طالعه عيونها دي حمرااا ، وقفت لي في باب البرندة و قالت بصوت مبحوح ' دي رحمة' !
دخلتا لقيت ابتسام حاضنة مناهل ، و قاعدين في السرير ..
خالتو ابتسام قالت لي تعالي اقعدي يا رحمة ، مشيت على مناهل و قعدت جمبها و شالت راسها من صدر امها و حضنتني و بقت تبكي ، انا حسيت بالذنب ..
قلت ليها : حقك علي انا السبب .!
رفعت راسها قالت لي السبب في شنو ؟
قلت ليها لو كنت سمعت كلام خالتو ابتسام و اعتزرتا ل اريج يمكن م كان حصل كل داا .. رجعت راسها قالت لي بو كنتي اعتزرتي ليها كنت ضبحتك ،. خالتو ابتسام قالت لي انت ما سبب ولا حاجة يا رحمة ، هو اخوي حسبي الله ونعم الوكيل فيهو !
قلت ليها يعني انتي عارفه ؟
قالت لي ايوة ، كان بيهددني قبلها بفترة اللي هو اي خلاف يحصل يقولي انتو ماكلين و شاربين من خيري ، و راجلك دا انا مشغلو عندي و ممكن اطردو في اي لحظة ، في اي خلاف حتى لو تافه كان لازم يسمعني الكلام دا ..
قلت ليها طيب انا عايزة افهم ، هو استفاد شنو اسي ، طيب مناهل وضعها شنو ؟
قالت لي وضعها زي ما انتي شايفه كل خاجة اتلغت بسبب خلاف بيني و بينو ، و اختار يوم العقد عشان عارف مناهل م عندها وكيل غير ابوها ، يا رحمة اليوم دا كان اسوء يوم في حياتنا زي الكابوس كل ما اتزكرو دمي بيغلي يا رحمة .....  ( قعدت تبكي و بناتها معاها ) ...
قلت ليها انا ما قصدي اتضايكم ، بس ابوي وضعو حرج و لحد اسي ما قادرين نفهم حاجة ، و كل السنين دي انحنا ما عارفين انه الجزارة دي حقت اخوكي عبدالله ، كل الزمن دا قايلنها حقت واحد صحبو زي ما بيقول ،، و لا حتي ما كنا بنعرف عبدالله دا اخوكي الا بالصدفة و احنا بنفتش لسيد الجزارة عشان يشهد و يتكلم عن ابوي و نقدر نطلعو ، بس للاسف طلع اخوكي وانا متأكدة دا فعل مقصود يا خالتو لانو رفض اي مساعدة.  و اتعامل معانا بطريقه بشعه !
اتخلعت قالت لي انتو وداكم ليهو شنو ؟
قلت ليها الحوجة يا خالتو. حنعمل شنو كل الطرق مقفله في وشنا و ابوي هناك رافض يتكلم ولا يدافع عن نفسو حتى !
بس الباب خبطت في اللحطة دي ، انا اترعبتا قلتا 100% دي حتكون امي ....
مصيبة و حتحصل !

بس الباب خبط في اللحطة دي ، انا اترعبتا قلتا 100% دي حتكون امي ....
مصيبة و حتحصل !
مريم عاينت ، و اتخلعت و وقفت محلها ..
انا اتاكدت في سري ان دي امي ، قمت جزيت على باب البرندة لقيتو شاب كدا ماشاءالله !
عاينت لخالتو و مناهل قلت ليهو دا واحد ! عشان يلبسو ...
خالتو قالت ل مريم دا منو ؟ مريم سكتت واتخلعت ..
لبسو و قالت لي فضليهو .. قلت ليهو تعال ادخل .. و زحيت من المدخل و قفت جمب مناهل .. بس مع دخلتو مناهل دي رجفت و قعدت و عيونها دي اتملت دموع .. قالت ليهو ححسام!
ابتسام قالت ليهو حسام ؟ خير ؟
قاليها خير يا عمتي ، جاي في كلمتين و ماشي !
قالت بيهو خير !
ياخ بيعاين لي مناهل و بدا كلامو قال :
مشكلتكم انتي وابوي الما مفهومة دي ما بتعني لي و لي ذنبنا انحنا عشان تكسرو لينا فرحتنا بالطريقه دي ، رغم اني واثق ان ابوي الغلطان يا عمتي ، و انا ما جاي عشان اتكلم في منو الغلطان فيكم !
انا يوم جيت و خطبت مناهل كنت جاي وعارف انا داير شنو وكلمتي وحدة ، وخلاصة الكلام العرس دا قائم ، حتى لو زمنو فات يا عمتي ، انا بسمع كلام ابوي في الصح و في البقنع عقلي ، انا بشتري مناهل بنور عيوني ،و ما حأخليها مهما يحصل و عرسنا حيتم على اكمل وجه الداير يحضر يحضر و الما داير ما يحضر ، دا اخر كلامي  ..
خالتو ابتسام سكتت ، قالت ليهو ابوها مافي ! في السجن !! قاليها سمعت انه في السجن بس اكيد حيطلع ، عم محمد معروف .. قالت ليهو و السجنو ابوك !
قام وقف على حيلو وانا شهقتا ، قلتا ليها بصوت واحد كيف يعني ؟
قالت محمد مانعني احكي ، بس يا حسام انا ما ناقصه مشاكل مع ابوك ، بتي بجيها نصيبها يا ولدي ، اتوكل انت ..
قاليها والله الا ابقى ما راجل كان اخليها و اقوليك شي ! عمها يعقد لينا و انا بمشي لعم عبدالله بكلمو  ، و متاكد حيرحو الموضوع دا ..
خليتهم بتناقشو وطلعتا براحه ...
مشيت لناس امي ، بسالوني عن الحصل و انا ساكته ، اخر شي قلت لمتوكل اتحرك من هناا ، امي بتقولي في شنو ؟
قلت ليهاا مافي حاجة ، كل العرفتو ان في سر ولا حاجة بين ابوي و عبدالله او خلاف والله اعلم ، او عايز يلوي يد ابتسام ما بعرف ، هي قالت ابوي منبه عليها ما تتكلم ، و يا امي حالتهم لا بتسر عدو ولا حبيب والله العظيم يا امي الوضع سيئ و خصوصا مناهل ، بس سبحان الله ولد عبدالله نهائي تقولي ما ولدو ، شهم و مصمم العرس يتم !
متوكل ، ساكت وتلفونو بيضرب كتير و هو بيكنسل ، يضرب ويعملو صامت ..
اخر شي قالينا انا عندي مشواار لحد القسم و برجع .. فعلا وصلنا و دور فات
بحاول اتصل ما بيرد علي ابداااااً ... لحد المغرب متوكل دا لا بيرد ولا رجع ، دمنا نشف.. وانحنا منتظرين !
بس جانا قريب العشاء ، قالينا اللبسو !
بقينا في وين و ما وين ابا يتكلم ، و لونو مخطوف و شاحب كداا ..
انا كنت عارفه في حاجة حاصله لمن يدي بترجف و اعصابي باظت !
لبسنا ، و ركبنا معاهو ، ان متوكل دا بفتح خشمو بحرف يتكلم ، مافي ، ساكت و حواجبو معقودة ...قلت لبهو ليه ما رديت على تلفوناتي ! ما رد علي ، لمن كررت ليهو سؤالي ، قالي مشغول ..
سكتا طوالي ،و المشوار طال علينا في السكة ،، بس لمن وقف بينا قدام بوابة مستشفى الامل التخصصي ( اسم عشوائ)!
كلنا لبدنا في العربيه لا قادرين نتكلم ولا قادرين نسأل !
( في جانب اسعد )
كذااااابة ، كل الكلام دا كذب يا ابوي !
عم الفاضل : انت اسكت ! كملي يا اسماء ..
اسماء ( بي بكا و شهق ) : كذب علي رغم اني كنت رافضه , بقى يزن علي لمن اقنعني بي بي حبو ، لحد مافي يوم عمل عملتو غصب عني و قال انه ما قاصد ، لمن شافني ببكي و منهارة قال انه حيتزوجني و صدقتو لانو ما كان عندي حل غير اصدقو ، و بعد فترة اتفاجات انه اتزوج رحمة و خلاني انا معلقه في النص و بعد طلقاها برضو رفض يصلح غلطتو يا عمي ، انا ذنبي شنو يحصل فيني كداا ، و انا جيت كلمتك عشان اخوي لو عرف ولا ابوي ..... اااا ... ااااا يي يمكن المشكلة دي تتسبب في طلاق لا قدر الله يعني انت عارف خالد اخوي حمقي و ممكن ، يطلق سماح بسببي و انا ما بقدر اتحمل ذنب زي داا يا عمي. ....
( اسعد كان مخلوع في التأليف الحاصل من اسماء و انها بتهدد بطريقة غير مباشرة ، يا الله فعلا الواحد بكون معمي في حبه لشخص و ما يعرف انه مقرف ومنحط الا لمن تحصل حاجة زي دي )
عم الفاضل كان خجلان و بيعاين لاسعد بأنكسار ، ان وصلت بيك التفاهه تعمل كدااا !
اسعد ما قدر يسكت ، قال لابوه : طالما الموضوع اتفتح دا المصحف ، اقسم بالله ما اجبرتها و لا اغتصبتها ، بالعكس هي الجرت وراي لمن حبينا بعض و ارتبطنا و فعلا وعدتها بالزواج من قبل ما تحصل حاجة بينا يا ابوي ، و بعدها اتزوجت رحمة حسب رغبتك و لحد ما طلقت رحمة انا كنت متواصل معاها ، بس بعدااااك .... بعداااك ...........
عمي : يعني فعلا دا سبب طلاقكم انت و رحمة يا اسعد ! صغرت راسي قدام اخوي و مرتو و بتو ؟
اسعد : يا ابوي بعد طلاقي انا انقطعت من اسماء تماماا والله العظيم
..
عمي : انقطعت منها بعد شنو ؟ بعد خراب ملطه ؟ شوف يا اسعد ، دي بت و سترتهت في رقبتك ، و المرة دي بالجد انا حأجبرك عليها و بالقوة ، و الموضوع منتهي !
اسعد : لا يا ابوي ، ااااسف ، جبرتني مرة  و وافقتا ، لكن المرة دي لااااا ، و لو حأتزوج ما حأتزوج غير #رحمة ! عن ازنكم ........

اسعد : لا يا ابوي ، ااااسف ، جبرتني مرة  و وافقتا ، لكن المرة دي لااااا ، و لو حأتزوج ما حأتزوج غير #رحمة ! عن ازنكم ...
اسماء: اصلا كنت عارفه انك بتحبهاا اقسم بالله يا اسعد الا اطربقا فوق راسك انت ورحمة الزفتة دي ....*طلعت ..
طبعا سماح كانت موجودة ، و كانت ساكتة من اول النقاش .. بس لمن شافت اسماء طالعه ، قالت ليها : اسماااااء !دقيقه
اسماء : لا دقيقه ولا حاجة و لا تحاولي تحنسيني !
اسعد : خليها تمشي يا سماح ..
سماح : دقيقه يا جماعه ! هو الداير يحنسك منو يا اسماء ! عندي كلام دايراكي تسمعيهو كويس فاهمة ، واعرفي قدام ابوي و اخوي انا ما غبية ، و طول الفترة الفاتت دي ما تفتكري اني عبيطة و ما جايبة خبر ! لا حبيبتي انا بستغبى بمزاجي ، وامسكي الاهم من دا ، زووواجي من اخوكي عمرووو ما حيكون مصدر قلق بالنسبة لي فاهمه ، يعني الطلاق و التلميحات التافهه دي تبليها و تشربي مويتا لا انتي ولا عليتك كلها تقدر تلوي يدي و يد ابوي و اخوي ، فاهمه ولا ما فاهمه ! و غصباً عنك رحمة احسن منك كان رفضتي ولا كان وافقتي ، و مصيرهم يرجعو لبعض ، و اسمعي كلامي دا كويس ، طالما ما اختشيتي على دمك ولا خجلتي من نفسك قدام ابوي و انتي بتقولي في كلامك التافهه دا ، مافي بت ناس بتعمل عملتك دي ، و لا الناس ولا امجتمعنا حيقيفو معاكي ، لاني متأكدة يوم عملتي كدا عملتي باأرادتك ، و خالد اخوكي زاتو خلي يجي قدامي و شوفي انا حأقوليهو شنو يا اسماء ... و اتفضلي كملي مشيكي ... و مشت خلتها !
تتزكرو لمن قلت ليكم قبل كدا ان :
السقوط درجات !
أدناها السقوط من العين و أوسطها السقوط في خطأ ، و أقصاها السقوط من القلب ،و أوجعها السقوط في حُفرة ...
اما انا ، و ااااخ مني و من الحال العلي ، فجأة الدنيا قست علي و كأن شالو مني حياتي العايشاها و ادوني حياة تانيه ..
منظرنا و انحنا في العربية كان مرعب ، بقينا نعاين في بعض ، و مليانين عشم في متوكل ، اللسان تقيل خايفين نسألو انحنا هنا ليه !
قام نزل ، و قالينا انزلووو ...
فتحنا البيبان و وقفناا متسمرين في مكانا ،، قلت ليهو ممتوكل !
امي دي مشت على البوابة و بقت واقفه زي الضايعه ، و جات راجعه لينا ، قالت ليهو في شنو يا متوكل ؟
سكت مسافة و قالينا .. عم محمد جاتو جلطة اليوم الصباح ، و نقلوه على المستشفى دي ، و ما قدرت .............. ( لسة ما تم كلامو ، لقانا مافيشين جمبو ، جرينا دخلنا المستشفى ) !
وجا لاحقنا ، و انحنا بنسأل و متشلهتين ، جا وقفنا قالينا تعالو وراي ، بقينا ماشين وراهو ، دور و را دور .. لمن وصلنا كان في شرطيين في باب الانعاش ..
و طبعا ممنوع الدخول ، بقينا زي الميت لينا زول ، نبكي و نلطم ، و متوكل دا ما عارف يقسم نفسو لكم حته !
لحد ما جات مرضتين ، اتككلمو معانا عن الازعاج و اصواتنا عاليه .. سكتنا و بقينا بنفتس لدكتور يتطمنا ، بالجد الصدمة الدخلت فينا اليوم دا ما بتتنسي ابدااا ! المهم بي جاي وجاي ، اتوصلنا لدكتور متابع
قال جاتو جلطة اثر صدمة ، والوضع متأزم و صعب ، المهم ما طمنا و قال حيطول في غيبوبتو دي ... ما بشرنا بخير ابداااً ...
قعدنا لحد الوقت اتاخر ، طلعونا ، و مالينا خاطر نمشي بس مجبرين ..
متوكل رجعنا البيت كتر خيرو ، و شايلين الليل دا كلو ادعية وصلاة ...
انا بس لو اعرف سبب سكوت ابوي عن انه يدافع عن نفسو شنو ،دايرة اجن ليه هو ساكت ، وليه اصلا دا كلو حصل عشان شنو ؟
راسي حينفجر ، ما لاقيه اي طرف خيط يوصلني لمعلومة ،،، يمكن تكون صدمتو في عبدالله انه بيعتبره صحبو وعمل معاه كدا ؟ طيب شنو الدافع البخلي عبدالله دا يتصرف كدا ؟
المهم ، شويات كدا بابنا خبط !
متوقعين انه متوكل عايز حاجة ، امي فتحت الباب لقتو عمي و انور و اسعد ،، عمي دخل قعد ، سلم علينا و قعد ، طبعا انا شايلة منهم ما اكذب عليكم ،
المهم اسعد قال لامي في جديد ؟
قلت ليهو وينا رجولتك البتسد ! عملت شنو انت ؟ اكيد طبعا ما عندك علم ان عمك جاتو جلطة مرقد في الانعاش بين الحياة والموت صح ؟
بس عمي قام على حيلووو ، و بقي يستغفر و يزكر الله و ماسك راسو ويقول لاحول ولاقوة الا بالله ، لا حول ولاقوة الا بالله يا ربي ...
اسعد بقى زي الاطرش ..
انور ، قال لامي كيف الكلام دا يامرة عمي والله انا ما عندي اي خبر زي ما عارفه يومي كلو في الشغل دا اذا ما كنت مسافر !
امي قالت ليهو ، الحاصل زي ما رحمة قالت ، نسال الله ان يواليه بالعافيه ، انا ما عارفه دي شنو المصيبة الحلت علينا دي يا الله ..
عمي ، طلع ما بعرف مشى وين ، زي اكتر زول انصدم كتمها و طلع ...
اسعد مشى جمب امي ، قاليها بصوت هادي .. انا كنت مضغوط عندي مشاكل عشان كدا ما قدرت امشي اعفي لي والله ، غصب عني ..
قالت ليهو مافي حاجة يا ولدي ، بس ندعي ليهو بالشفاء !
جا متوكل ف اللحظة دي ، بما انو الباب فاتح ، خبط خبطتين و دخل جمب الباب ، نادى على يمنة اداها كيس العشاء وطلع وقف جمب باب الشارع !
اسعد قاليه انت

اسعد قاليهو انت لسسه هنا !
امي قالت ليهو ، اسعد لو سمحته الفينا مكفينا و انت اكتر زول عارف انا بعزك و بحترمك قدر شنو ، فا لو سمحته خلي متوكل في حاله لانو هو الشايلنا الايام دي كلهاا والله اعلم بحالووو ...
قاليها تمام و بعاين لي !
فاتو تلاته يوم ، و الحال في حالو ، ابوي علي حالو و مصاريفنا ماشه تتقص ، كل مرة عمي يجي يسالنا اذا محتاجين حاجة ولالا و نقول لا و يمشي و هكذا ، اسعد كل يوم بجي يسال عننا ، بس الوحيد الما كان بنحس بيهو انه بيسال و يمش زي ما بيعملو هما ، هو متوكل هو البكلمنا اذا في جديد ولالا .. قاسم يومو بينا و بين المستشفى !
في اليوم الرابع كنا ماشين زيارة المستشفى ،لسوء الحظ ..صادفت زيارتنا مع زيارة  اخواتي و امهم !
( في جانب اسماء ، بتخبط في باب بيت عمي )
انور فتح ليها ،، سلمت عليهوو ، قالت ليهو في منو جوا ؟
قاليها كلهم ادخلي ! و دخلت على كدااا
وقفت في البرنده و نادت اسعد (عينها قوية و م عندها كرامة غايظاني ) ..
سماح وقفت ليها ، اسعد قاليها اقعدي و خليكي مكانك ! فعلا دا الحصل ، اسعد طلع ليها ، قالت ليهو :
_ممكن نتكلم ؟
*حنتكلم في شنو ؟
_لمن نتكلم حتعرف ! ممكن لو سمحته ( لابسه وش الكديسة =متمسكنة ) قعدو في الحوش .. قالت ليهو ..
_انا اول حاجة بعتذر عن الحصل من كم يوم ، و تانيا انت عارف انا عملت كدا ليه ، لمن تكون بتحب زول و متعشم فيهو و واثق فيهو و فجاة يتغير و يبقى بيحب زول غيرك ، طبيعي تصرفاتك تبقى كلها غلط في غلط و م تعمل ليها حساب .. و دا الحصل معاي ، انا حبيتك و عشت معاك الحب و عمري ما اتخيلت يجي يوم و ننفصل ، يمكن الجرب زي احساسي دا حيحس بوجعي .. انا بحبك و انت وعدتني و اتخليت عني ، و مع اول اختبار لعلاقتنا انت اتخليت عني ،، وانا ما مجردة من الاحاسيس انا عندي كرامة وعزة نفس المني ما يجي البيت دا تاني بس انا المجبرة ... و انا ما دايرة حاجة غير انك تصلح الغلط الحصل و بعداك كل واحد يمشي لحالو فضلاً ،، عشان المشكلة دي ما تأثر علي الحولينا !
*انا غلطان و حاسس بالذنب تجاهك بس ما قادر اعمل حاجة  و حاسس اني تافهه شديد بس انا كمان ما عارف انا وصلت للمرحله دي كيف ، بقيت عميان و ماشايف غير رحمة ودا غصب عني ، يمكن فعلا الراجل بيحب النا بتحبو ، رحمة دي طول عمرها قدامي ما كنت شايفها اساسا .. المهم خلاصة الكلام دا يا اسماء ، انا غلطت وانتي غلطتي ..
_و انا نفسي مرقت منك يا اسعد ، كنت بشوف فيك مثال للشهامة والحب و م ااتخيلت يجي يوم اشوفك بالضعف دا ، اتوقت الاذية من الناس كلها الا منك .. اسي انا ما دايرة غير تتزوجني و تطلقني ، و نحاول نتحمل بعض فترة عشان لسان الناس ، و صدقني انا مجبرة ، لان انا اتهنت و اتزليت قدامك و م شفت منك غير الوجع ..
*موافق يا اسماء ...
_شكرااا ليك ،،، شوف الحيحصل شنو وكلم عمي و ابوي و اخوي موجودين ... عن ازنك ..
*اتفضلي !!
انا هنا بقيت ماسكة امي من توبها ! و بقوليها يا امي ارجوكي ما دايرين مشاكل عشان خاطر ابوي ، يا امي ارجوكي !
خالتو ابتسام كمان شافت امي ، وقفت و سكتت محلهااا ، و بناتها مريم قاعده و مناهل واقفه ..
و انا و يمنة نعاين لبعض ...
قمت سبقت امي و مشيت سلمت لاخواتي و لخالتو ابتسام ، قلت ليهااا يا خالتو !
قالت لي ما تخافي انا اوعى من كدا يا رحمة فاهماكي ...
جات امي ، اتخيلو سلمت علي ابتسام و وقفت قدامها بقوة كدا ، قالت ليها اخوكي ليه عمل كدا في محمد ؟
خالتو ابتسام قالت ليها ما عارفه ! امي قالت ليها ما تستفزيني ! لانك عارفه ، والعمل كدا دا اخوكي واكيد اتناقشتو ، جاوبيني و ما تطلعيني من طوري !
خالتو ابتسام قالت ليها ما تسأليني انا و عبدالله من وقت الحصل ، حد الله تربطني بيهو خوة ، لا اخوي لا بعرفوو .. امي قالت ليها اخوكي ولا ما اخوكي دي حاجة ترجع ليكي انا البهمني محمد !
خالتو ابتسام قالت ليهااا تعالي ...
و مشت قدام امي و امي مشت وراها ، الفهمتو انها م دايرة تتكلم قدامنا !....
خالتو ابتسام ..
_ من زمان في مشاكل بيني و بين عبدالله و محمد عارف المشاكل دي بسبب ميراثي انا واختي الله يرحمها الاتنازلت لي بيهو ، و عبدالله دا بداية شغلو كان بيجمع في قروش عشان يبدا بيها مشاريعو دي ، و شال نصيبي انا و اختي و دخلو و اتفق معاي انو بالنص معاهوو ! و بقيت بطالبو بيقول ما عندي رغم انه كل فترة مشتري عربيه و مشتري بيت و بيوسع شغلو !
*كملي .....
_ياهو بعد اتزوجنا انا ومحمد كان اتوسطت ليهو يشتغل في الجزارة دي ، و دي كان اعتبرتها نصيبي حسب كلام عبدالله ، و محمد اشتغل فعلااا بحيث انه حقتي وما عندي غيرو يديرا لي .. و اتفقنا انا ومحمد ..
و بقت في صداقه بين محمد و عبدالله ، لدرجة انه في اسرار محمد بقي ما بيحكيها لي عن الشغل و قلت ليهو كتير ما تثق في عبدالله و قعد يقولي امور رجال ما تدخلي فيها و استمر الوضع فتر ة ..
لحد ما ربنا كرم محمد بقروش كويسه ،وكان داير يشتري الجزار
ة دي رسمي من عبدالله ، و عبدالله يطلع لي حقي و حق اختي عشان اعمل بيهو حاجة لبناتي !
و بعد كدا بقي الوضع كلو مشاكل ، من طالبت بحقي وصممت عليهو ، عبدالله بقى بيهددني انه يسجن محمد في كل خلاف ، و بسال محمد بيقولي م تخافي بس يمكن عشان م عندو قروش اصبري عليهو !
و المشاكل بقت ماشه في زيادة ، طبعاا ما زادت الا قرب عرس مناهل بتي من حسام ولد عبدالله ... و الباقي اكيد عارفاهو ، تاني ما عندي اي فكرة ...
*و انتي ساكته على حقك ليه ، و ساكته ليهو ليه ،  اووووووف. ياخ دا ما بني ادم حسبي الله ونعم الوكيل ، حسبي الله .....
_الله اكبر من كل حاجة ...
و اتفرقوووووو واغرب حاجة انهم اتلمو اصلاا !!
رجعنا بيتنا .. و يوم والتاني،، سمعت بي اسعد عقد ! كانت مفاجئة لي انو اتزوج وانحنا مارين بالوضع داا ، بس في النهايه هما احرار اهم حاجة بسالو مننا ما مقصرين في حاجة وانحنا كمان بنسأال عن امهم !
مر شهر بالضبط على وضع ابوي زي ما هو بس فكرة انه عايش دي مريحه شديد حمدلله ،متوكل انجبر يقلل جيتو عندنا لانو اشتغل بناي ، و عتالة و كل يوم في شغل غير و مسكين بجي يجيب لينا طلبات ، لحد نافي يوم حصل نقاش بينو و بين امي .. قالت ليهو :
_دي اخر مرو تجيب لينا حاجة يا متوكل كفابه الفترة الفاتت دي كلها ، انت كمان عندك اهلك مسؤل عنهم ...
*انتو امانة في رقبتي
_لا انحنا بندبر امورنا يا متوكل ارجوك كفاية لحد هنا لو سمحت !
*ربنا يهون يا خالتي ، بتفرج ان شاء الله ..
و بعدها اتعشى معانا و طلع ...
تاني يوم ، قعدت مع امي قلت ليها انا اخدت قرار يا امي !

تاني يوم ، قعدت مع امي قلت ليها انا اخدت قرار يا امي !
قالت لي :
_خير يا رحمة !
*انحنا وضعنا اتغير يا امي و ماشي للاسواء ،كنا معتمدين على ابوي ودا الطبيعي و ما حصل اتعاملنا مع المجتمع ولا فكرنا نخت حاجة للزمن ، فا عشان كدا انا قررت انزل اشتغل لمن ربنا يفرجها ...
_انا نعاكي انه ما ختينا ليكم حاجة للزمن كان كل همنا نقريكم و ناكلكم و الاحتياجات العادية و كل ما اتكلم مع ابوكي كان بيقول انه عامل حساب لليوم الاسود ، بس ولا مرة حكى لي ولا و راني حاجة ، و يمكن ما صح اقوليكي الكلام دا ، بس كنت قايلة نفسي اللقرب لابوكي بما اني المرة الاولى ، بس للاسف يا رحمة ابوكي طلع بير عميق شديد ، و للحظة حسيت بضيق ولا غيرة و انا بتكلم مع ابتسام و هي بتحكي لي حاجات انا ما عندي بيها علم ! ما عارفه احزن ولا افرح يا رحمة بس انا مستاءة و مخنوقة و شايفه وضعنا ماشي للاسواء ،، والحمدلله البيت دا ملكنا والا كان نكون اسي نايمين في الشوارع ..
*عمرو ما حيجي اليوم دا يا امي باذن الله ، دا اختبار ربنا ختانا فيهو يا امي ، عشان كدا خليني اشتغل و نساعد بعض ..
_لا يا رحمة شغل لا و بعدين حتشتغلي شنو ؟
*اي حاجة يا امي بس ما تقيفي لي عليكي الله ، خليني اداقش في الدنيا دي شويه ، ابوي محتاج لينا يا امي ، محتاج مصاريف مستشفى محتاج يتعالج علاج كويس ، و احتمال عملية كمان ...
_فعلا يا رحمة ، الوضع سيئ بس الحمدلله على كل حال !..
تاني يوم من الكلام دا ، فطرنا و لبست و طلعت الساعه عشرة الصباح ،، جاني اتصال وانا بطلع التلفون من الشنطة ، لاقيت اسعد برااا ،،، قالي :
_صباح الخير رحمة
*ذا هلا اسعد صباح النور ( طلعت التلفون و دايرة ارد بس هو عينو في شاشة التلفون و واقف )
_اخباركم شنو ؟
*حمدلله بخير
_رحمة ، انا عندي كلام عايزك تسمعيهو !
*خير يا اسعد ؟
_ما هنا لكن عايز عشرة دقايق من وقتك ..
*انا والله طالعه مستعجله ، بس لو ممكن اعرف بخصوص شنو ؟
_مم،، يا رحمة بخصوص زواجي !
*طيب و دا يهمني في شنو ؟ او شنو الممكن نتكلم فيهو يعني م فاهمه !
_رحمة ، انا اتزوجت زواج مؤقت و لسبب ظروف و .....
*معليش للمقاطعه بس انا دخلي شنو بالكلام دا ؟ ( متوكل بيتصل )
_ردي ....ردي عليهو  ..... و مشى
بسم الله دا مالو دا ؟
*السلام عليكم متووووكل
_وعليككم السلام ، وينك م بتردي
*في الشارع ماشة اركب
_وين ماشه ؟
*افتش شغل في المكاتب حقت المحاماة
_ليه ما كلمتيني انا بشوف ليكي حتلفي وين براكي ، في واحد محدد ماشة ليهو ؟
*لالا ماشه على الله ..
_دا كلام يا رحمة ، انتظريني انتي وصلتي وين اسي ؟
*لسه في حلتنا ، عاين ما تجي ، عليج الله يا متوكل خليني بي راحتي و بعدين انت عندك شغل كتير ..
_رحمة ، الليله انا ما شغال ، و حأتفرغ لناس امي ركبو من الصباح ، حيجو الليله باذن الله ..
*صح معليش يا متوكل ما سالتك عملت شنو في البيت القلتو لي داك ؟
_اجرتو خلاص و زبذت الفرش حمدلله ربنا يسرها عشان خاطرهم ..
*الحمدلله ، خليك نعاهم و انا لو في جديذ بكلمك اول بأول تمام ؟
_طيب يا رحمة كنت عايز اتكلم معاكي في موضوع ..
*مستعجل ليهو ؟
_المهم نتلاقى و نتكلم دا هدفي
*بقصد ليك يعني ما شرط اسي دا نتكلم فيهو ؟
_لالا ما شرط .. خلاص يلا كملي مشوارك و لمن اتصل ردي ما تقلقيني ..
*طيب ... يلا
انا اخدت قرار و ما عارفه انا بعمل في شنو بس كنت حاسة اني بقدر اسوي حاجة ، و اتوكلت على الله ، شغلتا ال maps، و بمشي على اللوكيشنات البلقاها في النت ، طبعا ما كنت بتوفق ، يا بيقولو لي خلي ورقك بنتصل عليكي ...
لفيت لف جد ... و انتهى اليوم علي امل اني اتلقى اتصال في اي لحظة ،عايشه على عشم ! و اليوم التاني فات و انا بفتش و نفس البرنامج ...
اتصلت على شيماء صحبتي ..
*و عليكم السلام ...
_في بالي والله يا رحمة ، عمو كيف ان شاءالله احسن ؟
*حمدلله ، بس الغيبوبة طالت لدرجة العساكر الحارسين الغرفه قنعو و فاتوو بأوامر ..
_مشية بلا ردة ان شاءالله ، ربنا يواليه بالعافيه ياخ !
*اللهم امين يا رب ...شيماء محتاجاكي في خدمة عليكي الله ..
_عيوني !
*عايزاكي تجيبي لي شغل ، زباين تنشري لي رقمي في الفيس في القروبات حقت البنات دي انتي ناسك كتار ماشاء الله ..
_ضاقت يا صحبتي ؟
*ضاقت والله لكن ما بتضيق الا لتفرج !
_ونعم بالله ،، ععايني خلاص ، رسلي لي كم صورة لشغلك من تساريح و مكياج وكداا ..
*حاضر اسي طوالي برسل ليكي ، اكتبي رقمي الزين تمام ؟
_طيب منتظراكي ، و اسمعيني انا بكرة جاياكم بالغدا انا وامي ..
*تشرفو يا شوشو ...
_الله يخليكي ، يلا اسرعي و بتاقيكي في المنشورر طيب ؟
*ما اعدمك يا رب ....
بعد قفلت منها ، دخلت رسلت ليها الصور ،، جاتني امي قالت لي ، يلا معاي بيت عمك ، قلت ليها ليه ؟
قالت لي نقعد جمب مرة عمك شوية ! قلت ليها طيب لحظة اللبس !
فعلا لبست و شلت تلفوني و طلعنا ..مشينا عليهم ، ونسة و ضحك ، طبعا مرة عمي دي زي ما عارفين زولة ضحكة و
ياهو فجاة عيت الفترة الفاتت دي كلها و اتحسنت حمدلله !
( في جانب اسعد )
_ اسعد ! ...... اسعد !
يا اسعد بتكلم معاك انا !
*نعم يا اسماء ؟
_مالك ما بترد ؟
*مشغول ما فاضي
_التلاجة فاضية ، يلا ننزل نجيب طلبات للبيت ..
*اكتبي الدايرة في ورقه بجيبو ليكي مافي داعي تمشي مكان ..
_انا مخنوقه و عايزة اطلع معاك !
*مخنوقة امشي بيت اهلك
_قصدك شنو انت ؟
*قصدي تغيري جوو
_نفسي اعرف ليه اتقلبتا علي كدا و اتغيرتا معاي كدا ،، لينا كم يا اسعد اسي من اتزوجنا ، في وشي ما عاينت لي ولا بالغلط ، ليه انا ماقادرة اكرهك زي ما انت بتكرهني ؟
*اعاين ليكي ليه ؟ تسيتي ان زواجنا على ورق و ليهو شروطو ولا ازكرك ، اسمعي ما تكتري كلام معاي ، انا مصدع و ما ناقص ..
_مصدع ! طيب يا اسعد ...
انحنا اخدنا قعدتنا و رجعنا البيت .. و شوشو ما قصرت دعمتني شديد ، و الحمدلله جاتني مواعيد من بنات ، بس شرطهم انا امشي ليهم ، قلت مالو انا المحتاجة في النهاية !
المهم مشيت ليهم ، هما تلااته شباين ، مكيجتهم و شلت قروشي ، و جيت ، مع دخلتي البيت لقيت الباب فاتح ..
دخلتا لفيتو متوكل قاعد و معاهو مرة و بنتين شكلهم بيقول اصغر مني !
دخلتا سلمتا عرفتهم اهلو ، و قعدت اتونس معاهم رغم اني مرهقه .. لحد ما طلعو مننا طوالي رقدت نمته ...
تاني يوم الصباح ، كان عندي وحدة هي جاتني ، خلصتها الضهر و بعدها طلعنا مشينا لابوي زرناهو و طبعا الحال ياهوووو .. خليت ناس امي رجعو البيت و انا مشيت لأخواتي
سبحان الله ،، قبل ادخل الاصوات دي كل واحد اعلا من التاني و الباب مفتوح ...
دخلتا لقيت الشكله قايمة و عبدالله واقف و يتكلم مع خ ابتسام و البنات ديل بس برجفو .. و النقاش كان عن البيت و ما البيت !
جيت داخله ، طبعا عرفني عاين لي من فوق لتحت ما عبرتو مشيت قعدت جمب اخواتي و سمعت خالتو ابتسام بتقوليهو ..
*دا بيت بنااتي يا عبدالله وماليهو دخل بمشاكلنا ما بتقدر تطلعني منو ..
_شكلك ما بتعرفي تقري ، البيت دا كنت ضامن بيهو محمد و دي امضتو في حال انه خالف شروط العقد دا البيت دا بيرجع لي ..
*محمد مستحيل يعمل كدا و دا بيتي ما طالعه منووو
_ما عايز اوصلك للشرطة يا ابتسام ، مش كفاية شلتي ولدي مني
*ولدك ! هئ اشك ان ولد محترم زي دي يبقى ولدك يا عبدالله وانا ما طالعهزمن البيت دا هطوة وحدة !
كلمة منو و كلمة منها ، و قام طلع من البيت ورزع الباب وراهوووو .. ابيت اتدخل او اسأل عن تفاصيل .. سلمت عليهم و طلعت !
رجعت البيت ،حكيت لامي الشفتو ، كانت مصدومة من الحاصل ليه اخوها مضاضيها بالشكل دا ، بدل يستر اختو ، يقوم يشردااا ؟
!
المهم... اتصل علي متوكل ، اتونسنا شويه و نمت ليهو في السماعه ،تاني ما عارفه حصل شنو ، لقيت الواطه اصبحت !
سبحان الله...🙂 لا هو انا متين قلت اني كاتب اي وحده من الروايات الفي القناه دي🙂 متين متذكر او اي واحد فيكم متذكر..؟؟  للمره الدشليون بقرا روايات وعامل مكتبه في الواتباد من بدري وعملت القناه دي عشان اشاركم الروايات القريتها وبس😃 وكتير وضحت لانو في كميه فاكراني...
باقي الحلقات حانزلها كلها الصباح

المهم... اتصل علي متوكل ، اتونسنا شويه و نمت ليهو في السماعه ،تاني ما عارفه حصل شنو ، لقيت الواطه اصبحت !
قمتا نضفتا و رتبت البيت ، و بخرتا  ، و عملت ويكة ياها الموجودة ، اتصلت علي وحدة حجزت ليوم بكرة ! اديتها مواعيد و بقيت قاعدة كل شوية ارفع يدي و ادعي لي ربناا .. لحد ناس شيماء جوووو ...
قعدنا ونسة و غدا و جبنة و ضحك
بعداك دخلنا غرفتي انا وشوشو ، و امها مع امي برااا ..
مع قعدتي كدا ، متوكل اتصل ، طبعا شوشو شافت الاسم و جمبو قلب .. قالت لي دا منو ؟ قلت ليها خطيبي حسب العادات والتقاليد ههه ، قالت لي كذابة والله ... و بديت احكي ليها عن متوكل  ، بعد رجعت ليهو برسالة اني مشغولة ..
*عارفه من نشرتي رقمي الشغل جا لكن ما شديد ، بس حمدلله اتصرفت في البيت بي قروشو ، والله يا شوشو نفسي اعالج ابوي ماعندو زول يعمل عشانو حاجة في الدنيا دي !
_حتعملي شنو يا رحمة ، دي الوحيدة الفي يدك تسويهاااا ..
*ياريت لو القى شغل احسن و دايم ..
_شغل في البلد دي مافي والله ، حتى الحتشتغلي ما بجيب حق تعبك ، حمدلله بس
، الواحد كان لقى طريقه بيطفش منها والله ..
*والله ياريت يا شوشو بس ما باليد حيلة ..
_انتي ما زرلة سفرك طموحاتك حدها البلد دي ..
*ياريت القاه محتاجة ليهو والله يعلم والله ..
_اسمعي ، بالمناسبه دي سيدة سافرت ههه ..
*جد ؟ يا بختها والله ..
_بختها ساي ، الله اداها
*هي سافرت كيف ؟
_والله حسب كلانها بي برنامج وظائف
* ما فهمتا
_يعني برنامج في النت فيهو وظائف بتقدمي فيها ..
*انتي جادة ! ما ظنيت في حاجة زي دي
_لالا في حسب كلامها
*طيب دا ساهل كان كدا ، بس وريني الطريقه !
_انا ما بعرف والله دا حسب كلامها هي ..
*ممكن تتصلي بيها نسألها ؟
_الا ايمو ،، دقيقه
*طيب ...
اتصلت بيها شوشو ، ردت بعد تعب ..
_الوووو سوسو كيفك
*حمدلله بخير ، انتي كيفك ؟
_الحمدلله ، كيف ابوها ل رحمة ؟
*كويس حمدلله.. اسمعيني دايرة اسالك
_قولي ..
*البرنامج السافرتي بيهو اسمو شنو +
_هما اتنين واحد مرجان و التاني الوسيط ( برامج حقيفية ) !
*و ديل نظامهم شنو ؟
_بتختاري البلد و تقدمي في الوظائف الفيها .بس ليه بتسالي اكيد م حتسافري انتي ..
*فعلا بس بستفسر كنتا !
_طيب حبي يلا عشان مشغوله اسي !
*طيب شكرا ليكي..
بعد قفلت منها ، قلت ليها دا مستحيل ياخ كلام فاضي ساي !
_قالت لي جربي حتخسري شنو انتي ، لو فاضي ما كان سافرت بيهو ..
*طيب .. اها عملتي شنو مع خطيبك ما حددتو العرس ؟
_ياخ دا ابله ساي والله بس الحب المصبرني عليهو ، اكيد عارفه يعني شنو حب و اخيرا الله وقعك في متوكل !
*متوكل ! منو القاليك انا بحب متوكل ؟
_حسيت كدا ، و بعدين بتقولي هو حابيكي
*ااي لكن انا ما قادرة احدد مشاعري تجاهو
_براكي بتقولي هو انسان كويس و يكفي السندة السندكم ليها دي
*ما بحب اتعامل بالجمايل يا شوشو ، يعني نظام سلف ودين و المردودات دا نا بحبو الحياة ما بتنفع فيها المجامله ..
_اسمعي الونسة حلوة والله لكن اتاخرنا بس اصل البيت اتصل عليكي حاقوم اشوف دي لقت الونسه الظاهر م انتبهت للوقت !
*ياخ كان تبيتو عديل الليله معانا
_هههههه بتهظري صح ، مرة تانيه يا رحمة
*كل مرة بتقولي كدا لكن ما مشكله يا زوله ..
و الونسة انتهت و مشوووو ، و البال انشغل تاني ، عندي عدة غسلتهاا ، و صليت العشاء ، و دخلت غرفتي ، شلت تلفوني ، و بحثت عن البرنامج القالتو لي دااا ،، نزلتو ،، و دخلت فيهوو .... لقيت كل الوظائف محتاجة C.V ,
طلعت منوو...
و اتكلمت مع متوكل و نمته ...
صحيت الصباح ،، فطرتا  ونزلتا ، مشيت اقرب مكتبه ، عملت الC.V حقي ، اصلا م عندي اي خبرة بس قلتا م حخسر حاج ، و مشيت السوق اشتريت خضار و حاجات باخر قروش فضلت معاي ، و رجعت البيت ..
دخلت البيت ، لقيت مرة عمي كمان جايانا بالغدا ، قلت في سري حاصل شنووو ، و معاها سماح ، ياهو قعدت معاهم ، لمن خلصنا و مشووو ..
دخلت صليت ، و قعدت في غرفتي و بقيت ارسل لكل وظيفه اشوفها مناسبه
طبعا كلهم طنشوني بشوفو رسالتي و ما بيردوو ،، استمر الوضع دا فترة ..
قلت ارسل لسيدة يمكن دا ما هو البرنامج ،، فعلا دخلت الواتساب من االقروب طلعت رقمها ..
*السلام عليكم سيدة ...
مسافة حتى ردت علي
_رحوم حبيبي ازيك
*الحمدلله بخير
_عمو كيف بقى احسن ؟
*اي الحمدلله ، اسمعيني ، انا لي كم يوم برسل من البرنامج دا مافي زول بيعبرني.. ( رسلت ليها سكرين )
_لالا مرجان احسن دا شكلو ( رسلت لي صورة) و غير كدا انتي شوفي في الكوافيرات احسن و من هناك جازفي وظيفه بشهادتك ..
*ليه يعني ؟
_لانو ما بيلزموكي بخبرة و اوراق ، و اصلا عندك خبرة انتي ..
*طيب بجرب
_طولي بالك اصلا بطنشو لانو كمية بيرسلو وبختارو الاحسن ..
*ان شاءالله ...
طوالي بعد قفلت منها نزلتو ، و بقيت برسل من طرف ، لمن زهجت ،،، و مشيت قعدت مع امي .. قلت ليها امي :
_خير !
*كان جاتني سفرة برا بتقبلي اسافر ؟
_هههه اي بقبل
بتضحكي مالك طيب
_حتجيكي من وين يعني يا رحمة بقيتي تخرفي انتي !
*العند الله ما بعيدة يا امي
_طيب لمن تجيكي نتفاهم
*لا عشان ما ترفضي لي ، عليك الله يا امي جد كدا بتخليني ؟
_اكيد لا يا رحمة
*جادة؟ لا ليه عايني وضعنا بعد شوية حنشحت يا امي ، دا غير ابوي محتاج. للعمليه و ما عندنا ، لا والله يا امي اعفي لي لكن كان الله راد ما بضيع فرصه زي دي ..
_انتي بت براكي تسافري الناس يقولو علينا شنو ؟
*الناس الناس يا امي اخدنا شنو من الناس احنا ؟ م اخدنا حاجة في كل الاحوال الناس بتتكلم ، و انا بت و زي الاف البنات بسافرو براهم ،ما بتجيهم حاجة !
_كدي لمن يجي سفرك دا م نتناقش ف حاجة ف علم الغيب ..
*ربنا يجيبو يا امي ، و ان شاءالله ترضي ..
خلصت كلام معاها ، و رجعت ارسل تاني ، واتسابي اتملا ارقام ...
كل يوم علي امل زول يرد علي ، لكن مافي ،، رجعت عملت صفحه في الفيس بشغلي عشان قطعنا مصاريف ،، بجوني وحدة  او اتنين في الاسبوع ، بنمشي بيهم حالنا ..
و جات علينا مصاريف يمنة حقت الجامعه ، امي مشت لخالاتي كل وحدة اتعزرت و اتحججت ليها ، كمان هما محمولين برضوو بي باولادهم ....
نسيت فكرة البرنامج دا نهائي و حذفتو من عندي ، من شدة الزعل .. ورجعت لحياتي اني افتش ان شاءالله اقيف ابيع في دكان دي زاتا مافي ...
في يوم ،، متوكل اتصل علي ، قالي حأجيكم في االبيت عايزك في موضوع وانتي مؤجلاني ليهو فترة ، رايك شنو وكدا ؟
قلت ليهو تعال قاعدين .. قالي حنجي انا و اختي ،، قلت ليهو تشرفوووو ...
قفلت منو ومشيت كلمت امي و رجعت مسكت تلفوني ، لقيت رسالة من رقم غريب .. دخلت لقيت رقم انا مرسلة ليهووو ، كاتبه لي .. الفيزا والتزاكر علينا و الايجار علينا ، و المرتب الاساسي 2000 ، بعد خصم الايجار يصبح 1500 ريال اماراتي ! و اذا شغلج عجبنا و اتفقنا بنعمل ليكي اقامة و مرتبك يزيد .....
انا هنا بقيت ما واعية ، من الفرح قعدت ابكي دي فرصه حقيقيه بالجد كل شويه ارجع اقرا الرسايل بقيت زي المجنونة و انا ماسكة التلفون قالت لي رسلي فيديو لشغلك ، قلت ليها م عندي فيديو حاليا بس بكرة بصور وارسل ليكي و انا موافقه ...
قالت لي خلاص بعد الفيديو رسلي صورة الجواز حقك !
قلت ليها بكرة برسل ليكي الفيديو بس الجواز دا لسه حأطلعو ما عندي ، قالت لي تمام ..
بقيت راحه جاية زي المهترشة ، قروش للجواز ما عندي ! اسوي شنوووو !!
بس بعد شوية يمنة قالت لي متوكل في الصالون ، قلت ليها تمام تمام ، جا في وقتو زاتووو ..
لبست حاجاتي و طلعت و كنت حاسه نفسي هبله من شدة الفرح .. قعدتا بقينا نتونس شوية ،و قال لاختو و يمنة ممكن تخلونا براناا ،، مشو بعد تشغيلات ..
قالي :
_ياخ عذبتيني كل دا عشان اتكلم معاكي !
*ههههههه انا كمان عايزاك في موضوع ما حتصدق مبسوطة انا ..
_قالي واضح لمن يدينك برجفووو ، بس موضوعي الاول
*لا انا الاول
_لا يا رحمة انا اول هههه زي الشفع
*طيب قول انت اول
_ياخ موضوعي بس انو انا والله الحال دا ما عاجبني ، شوفي يا رحمة رايك شنو نعقد عشان اقدر اجيكم ياخ ، وزاتو احساس انك علي ذمتي دا بديني قوة ..
*نعقد !
_ايواا
*ابوي البعقد لي يا متوكل
_عارف وانا داير كدا بس الظروف جبارة يا رحمة ..
*متوكل انا كمان عندي موصوع و سبب يخليني ارفض العقد دا
_خير ؟
*اهلي محتاجين لي يا متوكل ، م حقدر اسي ارتبط بعرس ، عشان كدا انا حأسافر اشتغل
_ اهلك انا بشيلهم زي اهلي ، لو ما قدرتت بعدين قولي كلامك داا ، والحمدلله شغلي اتحسن يا رحمة ..وبعدين تسافري كيف يعني !
*لا ما حنبقى عالة عليك طول العمر و ابوي مجدوع هناك ليهو كم شهر محتاج لعملية و مكتفين بسبب القروش ،،
_طيب نساعد بعض مالو نلمها سوا ..
*موافقه بس انا حاسافر الامارات و ربنا كرمني بشغل من نفس خبرتي لمن ربنا يفرجا ..
_ما جادة صح يا رحمة ، بتهظري انتي ؟
*لا ما بهظر انا جادة
_لا والشغل هنا مالو في بلدك نص اهلك ؟
*القروش بتختلف يا متوكل
_رحمة فكري تاني ارجوكي قرارك دا متهور
*لا ما محتاجة افكر ، فرصه من الله ما بضيعهااا من يدي ...
_بس انا ما موافق يا رحمة ..السفر غلط و ما خيار ، ممكن نقعد هنا ونعمل لينا مشروع بدخلب
* مع احترامي ليك ، بس انا #حأسافر !
_رحمة ، فكري بهدوء فكري في وجهة نظري لو سمحتي ، انتي بنت !
*انتي بنت ! ياخ كل حاجة لا وغلط وحرام وعيب عشان انا بنت ، ليه ياخ البنت دي ما بني آدم برضو ! شوووف ، شوف يا متوكل ، انا بحوجة للسفر داا ، و انا اااسفة لان حأخلي حبي ورا ضهري !
_عندك الحل يا رحمة بس انتي اخترتي الطريق الاصعب ! فا انا اسف اني حأخيرك رغم اني مفروض ما اخيرك بعد جملتك الاخيرة القلتيها دي !
يا انا ،، يا السفر ؟
*السسسفر يا متوكل ✋..
الجزء 36
_عندك الحل يا رحمة بس انتي اخترتي الطريق الاصعب ! فا انا اسف اني حأخيرك رغم اني مفروض ما اخيرك بعد جملتك الاخيرة القلتيها دي !
يا انا ،، يا السفر ؟
*السسسفر يا متوكل ✋..
_و انا ارجل من اني اتمسك بي وحدة اتخلت عني بأرادتها ، و ادتني اي قيمة !
عن ازنك .... *طلع برا انتظر اخته لمن جات ، ساقها و فات و انا من محلي ما قدرتا اتحرك ، فجأة حسيت بقلبي دا بيضرب ، و اعصابي بايظة و مستاءة ما قادرة ابكي ولا قادرة افرح ، قمت من الكرسي زي القاعده فيهو لي مية سنة ، يا الله حتى فردتا ضهرذ و وقفتا و قدرت اتحرك ، يمكن دي كانت اشارة لي من ربنا ...
مشيت غرفتي ، و قعدت ابكي ابكي ،، لمن حسيت بي راسي دا داير يقع مني .. و رقدت نمت بدري غير العادة !
( كان في جانب متوكل )
*انا ما وقفت ليها عقبة يا محمد عشان ما اندم طول عمري ، انا حاولت امنعها و احميها و كنت مستعد اهلك نفسي عشان نحقق الدايراهو ..
_يا متوكل بالسياسه كان ممكن تقنعها ، هي مارة بضغط نفسي مافي اغلا من ابوها واكيد الفي مكانها حيعمل اي حاجة عشان يوفر حق العلاج دا ..
*انا كلمتها برغبتي يا محمد عليك الله ما تحسسني بالغلط ، و هي اصلا ما اتمسكت بي طول الوقت انا بحاول اعبر عن مشاعري وحبي ليها و هي ما حاسه بالحاجة دي ..
_طيب اسمعني ! انتظر كدا كم يوم الوضع يروق واتكلم معاها تاني براحه ..
*ما ظنيت ،،، الموضوع دا انتهى للابد !
اليوم التاني ، صحيت بدري شديد ، دخلت الفيس شيرت رقمي تاني ، في كل مكان ، قمتا جهزت الفطور فطرنا انا و امي و يمنة ، و بعدها طلعنا على المستشفى ، اتطمنا على ابوي و رجعنا البيت ، كل ما افكر ولا اشوف ابوي بالحالة دي بتشجع وبصمم اكتر على السفر !
قريب العصر كدا ، كانت عندي وحدة جاتني ، استاذنت منها اصور الفيديو و فهمتها و وافقت ، فتحت الفيديو و بدينا الشغل ، خلصتها و شلت قروشي دي كدا براها تمن الجواز و حق المشاوير والصور ..
جيت زبطت الفيديو سرعتو ،و رسلتو ليهاا ..
و ما ردت علي !
( في جانب اخواتي )
_يا امي داك بيت ابوي
*عارفه انه بيت ابوكم بس الفينا مكفينا
_حنعمل شنو يعني ، معقول نرجع عطبرة ؟
*ما عندنا حل يا مريم
_طيب وافقي حسام يعقد علي ، و حنقعد كلنا في بيتي ..
مريم : لا نمشي نقعد مع اخواتي داك كمان بيتنا ..
*القعاد لا والف لا  ... و انا ما حأسكت على خالكم في قانون يجيب لي حقي منو !
_يحلك يا امي ، يحلك .....
*ربنا يلطف بينا يا بناتي ...
اما انا قاعده و منتظرة ترد علي ، على الفيديو  ،، ودت علي الساعه 7 بليل ، انه عجبها شديد و حنتفاهم في المرتب لمن امشي ، بس طوالي ، طلعت لامي الصالة ، قعدت جمبها و قلت ليهاا ، سبحان الله كنا بنتكلم عن السفر و استبعدناهو واسي الله كرمني بشغل، و كلو متوقف علي !
قالت لي ، سفر ! تسافري وين ؟
*الامارات !
_.........ّ..ّ
*مالك سكتي ؟
_انتي عارفة راي بس في نفس الوقت محتاجين ليهو وانا مكتفة يا رحمة ، وصعب تسافري براكي و تبعدي عننا ..
*مؤقت يا امي ! بس الم حق عملية بابا و مصاريف و برجع ككلها كم شهر ،ما ترفضي ارجوكي م عندنا حل تاني ، حتى يمنة محتاجة لمصاريف الجامعة !
_طيب وريني شروط الشغل دا شنو ، و وين ومرتب وسكن و نحنا نضمن كيف انهم كويسين وجادي وكدا ...
*يا امي ديل .........الخ ،، و استمر الكلام بينا لحد ما طمنتها بحاجات انا ما مطمنة ليها ، بعد تعب اقتتنعت ...
من تاني يوم ااصباح ، مشيت عملت اجراء الجواز حقي ، و دفعت القروش ،، قالو لي بعد خمسة يوم استلمه ، قلت عديلة ، اشتغل ف الكم يوم ديل ...
فعلا ، بقيت بحاول اشتغل ب اي سعر و بنشر في كل مكان ،.
و من الوقت داك متوكل ما اتصل علي ولا اتكلم معاي ابداً ، لحد مافي يوم طالعه من غرفتي سمعت يمنة بتتكلم في التلفون و تضحك ..
قالت لي ، تعالي سلمي
قلت ليها على منو ؟
قالت لي متوكل !
قلت ليها نتوكل ! قالت لي ايوة بيسال منك .. مسافة قالت كدا و شكلو قفل السكة و بقت تقول الوووووو...الوووو...
و رجعت قالت لي ، مالك قافله تلفونك ؟
انا بتكلم مع روعه اخت متوكل ، شال منها التلفون و سلم علي !
قلت ليها تكون شبكة ، عايني انا محتاجة شنطة استف فيها ملابسي ، و القروش العندي عايزة اخليها ليكم  و اشيل معاي حبة ، دي نحلها كيف !
جاتني حضنتني قالت لي يعني انتي بالجد حتمشي تخلينا ؟
قلت ليها مدة مؤقته ، و ما اوصيكي على امي و كمان نزلي ليها الايمو عشان اقدر اتكلم معاها و معاكي و تطمنوني على ابوي !
قالت لي طيب.. و بخصوص الشنطة انا صحباتي ديل جنهم سفر بشيل ليك وحدة منهم !
قلت ليها تمام ، عايزة صابون تجيبي لي ؟
قالت لي طبعا اجيب ليكي تاني حألقاك وين انا ! و شالت القروش و طلعت ..
انا كل ما الوقت يقرب خوفي بيكبر ، انا عمري ما طلعت برا الخرطوم براااي ، ما بعرف اي حاجة في حاجة ، بس الحمدلله على قدر القريناه و اتعلمناه ..
تاني يوم كان استلام جوازي ،، مشيت استلتموو و طوالي صورتو و رسلت ليهم
يهم الصورة ، قالت لي خليكي جاهزة الفيزا ما بتاخد زمن ،، قلت ليها تمام ...
كانت يمنة جابت لي الشنطة ،، شلتها لملمت حاجاتي الكلها عبارة عن لون اسود ، و بناطليني البلبسهم تحت العباية ، رتبتهم ، و كل شوية امي تجي تقيف لي جمب باب الغرفة  ، انا عارفه انها رافضه بس انا دايسه على قلبي ، و القرار كان صعب بالنسبه لي اكتر منهم ، لاني انا الحأخوض التجربة !
بس الكنت مافاهماهو و معكنن علي هو متوكل كنت فاقداهو شديد ، حتى امي بتقولي اكلمو يوصلك بعدين و انا بتهرب منه ، و كل شوية تفتح لي موضوع ، تقولي عمك لو عرف ما خيوافق و ديل اهل العيب زاتهم و الصح و الماصح ، ولا اسعد حيقبل ،، قلت ليها يا امي ما لازم يعرفووو و انا في قراري دا مافي زول بيمنعني غير ابوي ، لانه هو هدفي و انا ما ماشه اتفسح عشان يرفضو و لا يتكلمو عني ، وانا متاكدة ما حيقدرو يتكلمو لانووو جنيه ما ساعدونا بيهو ، زيارة ساي ما بيمشو يزورو ابوي الا كل وين و وين ! على الاقل الغرباء جونا بالغدا عشان ما يحسسونا ب انهم يدونا قروش ، قالت لي هما كمان جونا بالغدا ، قلت ليها سماح و مرة عمي بس يا امي ، و انحنا ما محتاجين لزووول يا امي ، يعرفو بسفري ما يعرفو ما بيفرقو معاي ..
قالت لي :
_رحمة بقيتي كدا مالك ؟
*مالي يا امي ، انا كذبت فيهم ؟
_ما قلت كذبتي فيهم بس اول مرة تتكلمي عنهم كدا وخصوقا عمك ..
*عمي على راسي يا امي ، و بحترمو بس المسئول عني ابوي
_لازم يعرفو انك مسافرة
*لازم لشنو يا امي يعني ؟
_دا شرطي ، هو مكان ابوكي و ليهو احترامو برضووو ،، قومي اللبسي يلاا
*اسسسي ؟
_اااي اسي ..
*طيب !
انا ما عارفه ليه بنربط الناس بي قراراتنا الشخصية غصباً عننا ، كأنها عادات و تقاليد مجتمعنا ،،
مشينا ليهم ، لقينا عمي مافي ، في اسعد و اسماء ومرة عمي .. دخلنا عادي سلمت و قعدت في طرف الكرسي ..
امي قالت لمرة عمي ختج الفاضل مافي ولا شنو ؟ قالت ليها والله طلع .. و كملت كلانها قالت ليها في حاجة ولاشنو ؟
امي قالت ليها ، و الله رحمة دي مسافرة و جات عشان تكلمو زي ما عارفه هو في مقام ابوها حالياً !
اسعد دا مش رفع راسو بس ، دا قام وقف عديل و عاين لي ، و طبعا اسماء ما تفوتكم
ادتو ليك عين لكن هو ولا شغال بيها ،، قالي مسافرة وين يا رحمة هو وامو بصوت واحد !

قالي مسافرة وين يا رحمة هو و امو بصوت واحد !
عاينت لمرة عمي ، و قلت ليها الامارات باذن الله ! رد لي هو ، قالي الامارات ! انتي جنيتي ولا شنو ؟
مرة عمي سكتت .. و اسماء ، بتقول لاسعد انت مالك ومالها ، اقعد واقف ليه ، عارفين النقة البراحه ديك والصوت المزعج دااك ( الباعوضة ) بس ياها اسماء !
طبععاً ما رديت عليهو ، امي قالت ليهو والله كلنا رافضين بس ربنا كرمها بي شغل و انحنا محتاجين ليهو و ابوها محتاج ليهو ، حتى انا حأدبر لي اي شغل منزلي اساعد ، لو ما الظروف ضغطت والله ما بوافق و على عيني ! قلت ليها امي ، هو سفر !
ما حاجة كعبه وانا ماشه بي قراري و رضاي و انا السعيت وراهو لمن ربنا كرمني !
المهم يا خالتي بقيتي احسن حمدلله ؟ قالت لي احسن حمدلله ...
اسعد لسه واقف ، قالي رحمة عايز اتكلم معاكي دقيقتين لو سمحتي ، قلت ليهو اتفضل سامعاك ، قالي ما هنا ، قلت ليهو م عندي حاجة ادسها ، اتفضل اتكلم !
اسماء بتقوليهو اسعد داير بيها شنو انت ؟ مرة عمي قالت ليها كيف يعني داير بيها شنو ، دي كانت قبلك رغم ان مافي مقارنة اصلااا ، قالت لاسعد شايف ، شايف امك بتكلمني كيف !
قلت لامي يلااا انا عندي حاجات ما خلصتا ، و يا مرة عمي لمن عمي يجي اديني خبر بالحيطة ان شاءالله ... قالت لي امشي انتي انا حاقعد شوية و اجي !
قلت ليها تمام ، شلت مفتاحي و طلعت ...
اسعد جا لاحقني ،، قالي رحمو دقيقه اسمعيني ! قلت ليهو خير ؟ قالي ما تسافري و براكي يا رحمة ما صح و غلط ارجووكي ، قلت ليهو طيب تمام ، و مشيت ، قالي ما تمشيني ارجوكي ، ما تسافريز، رحمة انا بحبك والله العظيم بحبك و بقيتي كل املي من يوم طلقتك ، رحمة انا ماري بأسواء الحالات والله العظيم ، و مستحمل نتيجة اغلاطي ، ارجوكي كوني لي مرة تانية !
قلت ليهو ، نعم ! و مرتك ! ولا خلاص اتزوجتها زهجت و بتفتش في غيرها و بكرة تزهج و تشوف التالته ...
قالي رحمة انا ما كدا والله ، اديني فرصه و الغي موضوع السفر دا خالص !
قلت ليهو اسفه ... و فتحت الباب طلعتااا .. مع طلعتي سمعته جوطتهم هو و اسماء جمب الباب ....
طلعت و انا من جواي كنت بتمنى لو متوكل فيهو حبة ذرة تمسك بي ، زي ما اسعد متمسك بي ... ما عارفه ليه بقارن بس ما بنكر كلمة بحبك دي ما اتوقعتها و هزتني شديد ، حتى متوكل العارفه انه بيحبني ما قالها لي !
رجعت البيت ،، اتكلمت مع شيماء شوية و قعدت اصلي و ادعي لابري انه ينتظرني لحد ما الم قروش وارسلها ، و اني ما اتخذل و ما يصيبو اذى ولا مكرووه ، دا كان كان املي ،،
جا اليوم التاني مشيت لابوي زيارة طويلة ، و حنستهم يدخلوني لان الظروف ما معروفه ، و فعلا لبسوني بالتعقيم و دخلتاااا ...
سبحان الله ، قدامي عبارة عن جسد بس ، و دا الزاد قوتي و اصراري وكل مرة بكون واثقه من قراري داا اكتر..
لحد ما رسلت لي الفيزة ، ومشيت طبعتها و استلمت التزاكر ،.و كانو قاطعين لي علي يوم التلات اصلي ما بنسى اليوم داا ، و طيارتي كانت 1:30، بعد الظهر ..
في اليوم القبل السفر كنت محتاجة احول القروش المعاي كم دولار .. و عارفه ما بتسوى شي ، بس م عندي غيرها والبلقي خليتو لامي ..
م عرفت احول من وين و ضاقت بي شديد لمن رجعت البيت ، و اديت امي القروش قلت ليها كلمي متوكل يحولهم ... فعلاا كلمتو و جا جابهم ليها من الباب و طلع ، زعلو كان واضح و انا قسيت لدرجة حتى ما اهتميت بي زعلو ، كنت بقول هو المفروض يدعمني في وضع زي داااا ....
( في جانب اسعد )
_انت سويت كدا ليه
*اسكتي مني يا اسماء
_لا ما بسكت يا متوكل
*طيب ابقي قدر البجيك
_بتهددني اانت ؟
*لا انا ما بهدد ، انا بسوي طوالي ، و عشان اثبت ليك ، انا زاتي مليت و قرفت منك و من اسلوبك ، و انتي طالق !
المهم ، جا يوم السفر ، صحية من الصباح رغم اني جاهزة ، بس اعاين لامي و لاختي ، و اتزكر ابوي كنت مصممة امشي اودعو ، امي قالت لي الوقت ما حيكفي و كلام زي دا ،و انا اصريت ..  قالت لي طيب اللبسي بالمرة وانحنا طالعين المطار ، نمشي المستشفى اول .. قلت ليها حاطلع الشارع اشوف امجاد اتفق معاهو ، قالت لي ليه امجاد وعربية ابوكي قاعدة ؟ قلت ليها عربيه ابوي حيسوقها منو ؟
قالت لي انا كلمت متوكل !
قلت ليها ليه يا امي تكلميهو يا الله .... قالت لي حاصل شنو بينكم ؟ قلت ليها هو رافض السفر و انا مصممة بس ..
قالت لي ما تسافري و زول زعلان منك ،، قلت ليها انا الزعلانة من عمي معقول ما كلموهو بسفري ، المهم الوضع جااط معاي شديد ، و متوكل جا فعلا ،، شال شنطتي ختاها في العربيه و امي و يمنة ديل ببكو عديل ،، مشيت بيت عمي من الباب ودعتهم و برضو عمي مافي ... حتى سماح في بيت راجلها ما شفتهاا ..
المهم ،، ركبنا العربية ، كلنا انا ورا جمب يمنة و امي جمب متوكل ،، عينو ما رفعا فيني و صاري وشو وزعلان لمن عيونو حمر ،،
وصلنا المستشفى ، نزلنا كلنااا .. ما كان وقت زيارة لكن متوكل حاول معاهم .. دخلونا لحظات ،،، ولمن شفت ابوي جاتني
قوة اكترر و اكبررررر ...ودعتو و طلعنا و في بالي اخواتي الما وعدتهم بس وصيت يمنة. ..
وصلنا المطار و يمنة دي ماسكة فيني و امي توصي فيني خلي بالك من نفسك لو لقيتي الوضع كعب ارجعي م تججبري نفسك ، ما تعملي ما تسوي ،،
متوكل نزل لي شنطتي ، و دخلو معاي قريب الميزان و بعد كدا مفروض يرجعوو ،، متوكل طوالي رجع ما عاين لي زاتو الحته دي حرقتني جواا قلبي ،، امي و يمنة حضنوني و يبكو معاي ، المطار ككلو يعاين فينااا ...
و انا داخلة على اخر باب وجارة شنطتي جاا متوكل جاررري علي .....
*في الحلقة الجاية *
*اااي اول مرة
_ان شاء تنبسطي
*يا رب ، بس كنت عايزة شريحة اطمن اهلي
_اوكي بس نوصل
*لسة بعيد ؟
_لا، خلاص وصلنا هذي كلعا اسمها بني ياس و كلها متقسمة
*ايوة ، كيف متقسمة ؟
_يعني بني ياس شرق و بني ياس غرب و ثمترقمة بعد ، يعني الحين المحل في بني ياس #شرق8 و السكن كمان ..
*شرق8  !!
*ملحوظة : اسي عرفتو معنى شرق8 ؟

امي و يمنة حضنوني و يبكو معاي ، المطار ككلو يعاين فينااا ...
و انا داخلة على اخر باب وجارة شنطتي جاا متوكل جاررري علي ... بعد اديتهم ضهري ، قالي رحمة !
*مم متوكل ( فرحت شديد)
_عايني ، انا ما زعلان منك ، العفو والعافيه انتي كمان اعفي لي يا رحمة ..
*عافيه ليك انت التعفي لي ، و كنت عايزة اراضيك بس خفتك ما تقبل ..
_رحمة يا غالية يعلم الله ، والله العظيم انا بحبك ، بحبك من اول مرة لاقيتك فيك يا رحمة ، يارحمة انا شاريكي بي موية عيوني والله العظيم ، ارجوكي انا قلبي ما مطمن و ما مرتاح ، ارجعي عن قرارك يا رحمة و نرجع زي ما كنا ، انا لميت قروش بسيطة لكن ممكن نستغلها كرأس مال لمشروع صغير و نكبرو سوا و نعالج عم محمد ونصلح وضعنا ، خليكي واثقه فيني ،،
*متوكل ، انحنا اتكلمنا قبل كدا في الموضوع دا ( انا بتنفض و بترعش من كلامو هزاني شديد )، بس لحد ما نعمل البتقولو دا ، يمكن م نحصل ابوي ، لكن انا من اول شهر لي بقدر ارسل و ان شاءالله اتسلف و اقعد اشتغل اسدد ، جد كان نفسي احقف ليك رغبتك بس انا قررتا يا متوكل ، اعفي لي !
*الله ينعل الظروف  البتزل البني ادم ، الله يحرق القروش البتفرق ، الله يحرق الغربة البتبعد ......... مازلت علي امل انك ترجعي والله ما مرتاح زي الصخرة في قلبي ما قادر اودعك ما قادر اخليكي بعيدة يا رحمة.  ابوس يدك اتراجعي ......
( نداء الرحلة حقتي )
*انا اسفه يا متوكل ... عاينت لناس امي .. و مشيت دخلت بالبوابة، ختمت و وزنتا ، و دخلت صالة المغادرة ، كان اسكت من البكا ما قادرة ... امي اتصلت علي ..
_رحمة ، خلي بالك من نفسك ، تلفونك ما يفارقك فاهمة ابقي عشرة على نفسك، اكلي كويس ، ما تجي على نفسك ، ما تدي زول فرصه يهينك فاهمة ، و كوني رااااجل ..
*بس ببكي ...... اتطمني يا امي ، انا بت ابوي و ما تقذعو من ابوي و يا امي اتطمني على اخواتي و كلميهم بسفري عشان ما ودعتهم ما تقسي عليهم ديل مغلوب على امرهم و في النهاية اخواتنا ، عليكي الله امشي ليهم انتي و يمنة ...
_طيب يا رحمة ، بس لمن توصلي تطميني ، و رسلي لي رقم الزولة الاتفقت معاكي انا بضرب في تلفونها ..
*اديتو لي يمنة قبيل ، هي بتديكي ليهو و انا بطمنك ما تخافي ..ّ يلا يا امي انا ماشة على الطيارة العفو والعافيه ..
_اقري و اتحصني في الطيارة دي اول مرة تركبيها ووووب علي يا بتي ، اتطمن كيف انا ، اقري و ما تقعدي براكي ..
*يا امي م تشيلي هم دي حاجة بسيطة و قريت عنها م تخافي ، يلااا ...
_طيب لا اله الا الله ...
*سيدنا محمد رسول الله ...... *قفلت
اديت تزكرتي للمضيفه ، قعدتني جمب الشباك ، و جمبي مافي زول ...
كنت خايفه اقعد براااي ، و الناس دي تشيل و تركب ، تشيل و تركب ..  اخر حاجة
جا ولد شاب كدا ، قعد جمبي ، و في كرسي بينا في النص فاضي ..
بس بقيت مراغباهو اشوفو عمل كيف ، اسوي زيوو.... بس ما عمل حاجة غير رفع شنطة ضهرو في الرف و قعد تاني ...
جات المضيفه بتشيك على الناس ،، قالت لي لو سمحتي انتي قاعدة على الحزام ، قومي اربطيه ، طبعا بتتكلم بسرعه ،،
بعد مدة استوعبت كلامها ، قمتا فكيتو ، و قعدت و لفيتو فيني ، حلف كان يقفل ،، الرلد لاحظ لي ، قالي اي مساعده ؟
قلت ليهو اقفلو كبف ؟ قام قرب علي ،م بعرف اعصابي باظت لشنو ،، المهم قفلو لي و رجع قعد و قفل حقوووو ....
و بعد كدا الطيارة بقت ماشه في المدرج وكل شوية السرعه دي تزيد ، و قلبي دا داير يطير ،، لمن طارت انا تقريبا صرختا ولا شنو ما عارفه ،،، لمن استغرت حتى انا قدرت ازح يدي من اصنيني و راسي !
و الجمبي يتبسم ساي ... قام قالي على فكرة لسه الصعب ما جا ! طيرت عيوني ، قلت ليهو شنو ؟ قالي الصعب لسه ما جا ، قلت ليهو قصدك شنو ؟ قالي شكلك اول مرة تركبي طيارة ، بس يلا ما يفوتك الهبووووط ، اوووووف ، براكي حتجربي بعد تلاته ساعات ،، طبعا خوفني انا بس بستشهد و بستغفر ، ابيت اعاين ليهو زاتو ..
رجع قالي ، ما تخافي ، انا بشغلا ليكي ساي هههه ، قوي قلبك الحياة دي عبارة عن تجارب ، فا اي لحظة حلوة تجيكي استغليها و ما تفكري في بعدين ، زي الشاشه الصغيرة القدامك دي مثلا ، افتحيها و اسي حيدوك سماعات ، شغليها و استمتعي بي فلم ولا اتنين ،،، ( مد يدو فتح الشاشه ، زي التابلت)
قالي بالجوينت ما حيشتغل التاتش ،، اختاري الدايراهو انا بعملو ليكي ، قلت ليهو لالا عادي انا بجيبو ، شكرااا ليك ..
( في جانب اسعد )
جا بيتنا ، و واقف و يخبط في الباب ...
لمن استاء ، جا بيتهم ،،
امه قالت ليهو مالك ؟ قاليها مشيت بيت عمي مافي زول فتح لي ..
قالت ليهو بكونو في المطار !
قام ناطي قاليها مطار شنو ؟ قالت ليهو انت ناسي ان رحمة مسافرة ؟
قاليها لا طبعا ما نسيت بس ما حددت لينا يوم ، يعني شنو اسي رحمة سافرت خلاص ؟ قالت ليهو ايوا انت نالك متنرفز و نفسك قايم كدا ؟ و بعدين وين اسماء ؟
قاليها طلقتا !
اتخلعت ، قالت ليهو سجمي ! كيف يعني طلقتها يا اسعد ؟ قاليها يعن
ي طلقتها عديل يا امي و ما تسأليني عن حاجة !
و طلع برا الشارع ، بصوت عربية ناس امي ، طلع حصلهم ، و قف ، عاين ليهم لمن نزلو و مشى على امي ، قاليها :
*رحمة مشت ؟
_ايوا ادعي توصل بالسلامة
*( عيونو حمرت ) امين .... مشى
متوكل : انا ماشي يا خالتي عايززة حاجة ؟
_اتغدا معانا
متوكل : لا راجع السغل ، بعد اطلع بجي عليكي عايزك في موضوع
_ان شاءالله خير ؟
متوكل : لالا خير ما تشيلي هم !
_طيب
متوكل : اذا اتصلت ، اتصلي علي طمنيني ( ب انكسار)
_ان شاءالله ...
اسعد كان واصل مرحلة كدا غريبه ، من الحسرة و الندم و بيلوم و بيعاتب في نفسو ،محمل نفسو نتيجة كل احساس كعب هو حاسي بيهوو ، ما خلى مجال ليمكن ، و يرجع و يقول كانت معاي و بين ايدي و انا ضيعتها و جرحتها و كسرتها ، و هي بتدعي القوة في كل مرة و انها ما متأثرة !
عندي الوضع كان ممتع حولي ، بس م كنت قادرة استشعر الاحساس دا ، الفلم شغال و اصلا ما بتفرج فيهووو ،،، جابو لينا الوجبات ، ختو لي قدامي الاكل ، مراة اكل مرة ما استطعم ، لمن جو شالو من قدامي ، و بعدها جابو لينا بطاطين و مخدات طبيه صغيرة ، اتغطيت و تكيت ضهري فيها ..
و بعاين من الشباك ،، قاطع تفكيري صوت ال....

قاطع تفكيري صوت الجمبي ..
قالي ، انا مش قلت ليكي عيشي اللحظة ، ليه مصرة تحزني ؟
عاينت ليهو بأستغراب و قبلتا وشي منو ،. قالي انا ما ملقوف على فكرة ، انا اي حاجة تخطر في بالك متوفرة عندي ، رغم ذلك ما لاقي السعادة ،
قلت ليهو امك بخير ؟ قالي ايوا ،،
قلت لبهو :
*ابوك بخير ؟
_ايوا حمدلله
*يبقى حرام عليك تعيش حزين و مكتئب ، دي سعادة مال الدنيا كلو ما بيوفرها ليك ..
_انتي يتيمة ؟
*(عيوني رقرقت) لا
_طيب شنو ؟
*ولا حاجة !
_ما حضغطك تحكي ، بس مافي حاجة بتحصل فوق طاقتك مهما كان شعورك كعب فا اتاكدي انه صيرو يمر ...
*ان شاءالله ...  و بعدها الطيارة ابتدت تهبط ، بالجد كان متعب ، ضغط و صداع و لفة راس و صنة اضنين ، تعبت شديد ، و انا خاته يديني في اضنيني ، قام مد لي حاجة ، عاينت ليهو ، هز لي يدو ، قلت ليهو دا شنو ؟ قالي براحه مالك بتكوركي ، قلت ليهو انا كوركتا متين ؟ قعد يضحك قالي اضنينك صانة صح ؟ قلت ليهو ايوااا ، قالي دي لبانة اكليهااا بسرعه ،، شلتها منو ، اكلتها من تحت النقاب ....
كان مركز معاي شديد ،،، و لا عشان اول مرة اركب طيارة كنت فرجة ما عارفه !
المهم ، هبطنا و الناس ابتدت تقوم ، و البنزل في شنطو والشفع البيبكو ، المهم انا كنت قاعده بس لحد م القى طريقه و انزل ...
قالي راجعة السودان تاني ولا شنو ههه ؟ قلت ليهو اااي ، قالي قومي عشان تحصلي السير يلااااا ... طوالي قمتااا ، طلع هو قدامي و انا اتزنقتا ، و تاني ما لميت فيهو ولافكرتا فيهو اصلااا ...
بقيت ماشة ورا الناس بس, صالة ورا صالة ، لحد ما خلصت اجراءتي كلها ، و مشيت واقفه منتظرة شنطتي ... لمن جات ، شلتها جريتها ، قلت اسي بتكون واقفه منتظراني .. جريت حري بقراا و بفتش في صالة الانتظار ، لحد ما لقيتا !
بعاين كلهم هنود و آسيوين، شلت تلفوني ، لقط من شبكة المطار ، كنت منبهرة شديد بمطار ابو ظبي بالجد حاجة روعه ...
واقفة و ماسكة تلفوني بكتب رساله للزولة الكانت متفقة معاي ، الرساله بتجيني قح واحد !
بتصل واتساب نفس الشي ...
فجأة سمعت صوت بيقولي ، منتظراني صح ؟ اتخلعت قلت ليهو انت ؟ قالي ايوة انا ، مالك واقفة هنا ؟ قلت ليها منتظرة ، قالي طيب لو عارفه العنوان ممكن اوصلك معانا عربية ..قلت ليهو شكر بس ممكن طلب ؟ قالي اامريني ، قلت ليهو اكيد معاك شريحه اماراتية صح ؟ قالي ايوة ، طلع تلفونو قالي قولي الرقم ،قلت ليهو عرفت كدااا براك ؟
قالي دا الطبيعي قولب الرقم ، قلت ليهو اكتب 00249....مليتو رقم امي ... ردت علي .. * السلام عليكم امي
_رحمة بتي كيف وصلتي انتي طمنيني ؟
*الحمدلله اتطمني ، انا بخير نومو تمام احتمال لحد بكرة حتى اقدر اعمل شريحه ..
_اها جوكي الناس ؟
*قربو علي في السكة ( عشان ما تقلق)
_ودعتك الله
*وداعةالحي الدايم يا غاليه .....*قفلتا ..
بيعاين لي و مبتسم ،قلت ليهو شكرااا ، قالي اها و المنتظراهم ديل ما حتكلميهم ، قلت ليهو ممكن لو ما فيها تقلة عليك ، قالي قولي الرقم ، قلت ليهو 05.... ،طبعا قعدت اتصل لمن التلفون سخن مافي زول رد علي ، لمن خفتااا ...
قلت ليهو شكراا معليش عطلتك !
استغرب كدا و وشي جاب على ملامح قلق ،، قالي حتقعدي كدا ؟ قلت ليهو عادي بكونو في السكة ، قالي هم منو ؟
سكته ! قالي هما منو ؟ قالي بسالك ديل منو ؟ قلت ليهو امشي ناسك بكونو برا منتظرنك !قالي انا ما بعرفك ايوااا ، لكن ما بقدر اخليكي كداا ، قلت ليهو النت شابك و متواصله معاهم م تشيل هم ...
مشى على الماركت حق المطار ،، جاب لي قزازة موية و كيكة ..قالي مجبور امشي والا م كان خليتك ، دا رقمي كتبتو ليك هنا ، انقلي في التلفون ، و سجلي ..( كنت مخلوعه من تصرفاتو ، فعلا ربنا بيوقف الناس لبعض)
كانت بايخه م اسجل الرقم ، شلت منو الحاجات ، و وقف لي لمن نقلت الرقم و قلت ليهو ، اسجلو بمنو ؟ قالي مؤيد  ... قلت ليهو تمام ...
بعداك قالي ، يلا سلام عليكم ...قلت ليهو و عليكم السلام ! وفات
( في جانب متوكل )
يا الله ، تعدي علي اليوم دا على خير
يا الله ، ما تزرع جواي ذرة احساس كعب تجاه رحمة ، هي كمان معذورة ،، يا رب تحميها و تقويها ، يارب تحميها يا رب الله ، اللهم اني استودعتك اياها ، انها في و دائعك يا رب العالمين .....
قلبي واجعني شديد ، انا كيف بحبهاا رغم كل حاجة ، كيف بحبها و هي سبب كل احساس كعب جواي ، سبب كل الم ،، خلتني وراهاا و ما عملت اعتبار لوجودي و لحبي ، اول مرة اكون بالصعف دا !
ما قادر و ما عارف اعذرهاا ولا اكرها ما قادر ،، يا رب تلطف ..
اما ، انا ، قاعدة في مكاني ، الطيارة البعدي جات والبعدها جات ، دخلنا الفجر وانا قاعدة ، عامل النضافه مسكين ، يمشي و يجي جمبي ،. حتى الموية المعاي بقيت جغمة جغمة بشرب فيها عشان ما تنتهي مني ! قمت مشيت الحمامات ، غسلت وشي وهويتو شويه من النقاب ، حاولت اتوضأ ما عرفتا و حتى لو اتوضيت ما حعرف اصلي واخلي شنطتي ... اساسا في مطار فخم زي دي الحيسرق شنطتي منو !
اا الحمدلله بس ..
هويت شوية ،و لبست نقابي و طلعت ، لقيت في طيارة كمان واصله ، و المحزق والملزق و القصير و الطويل وشعري و شعرك ، قاعده للفرجة ، كل شوية اعاين للواتساب ، مافي اي رد ولا حتى الرساله ما وصلت !
خلاص وصلت مرحلة من الضيق و الخنقة و عيوني دي لمن رقرقت ،و ابتديت افكر ان دا مقلب ولاخدعه ولا دا رقم وهمي.,  تاني استبعدتا حاجة زي دي ، كيف وهمين و هما مرسلين لي وخسرو فيني قروش ، مستحيل بس في مشكلة يمكن عندهم ...
الافكار دا رافقتني لحد تاني يوم الصباح انتو متخيلين انا لي كم في المطار دا ؟ وقاعدة القعده دي !
دخلت الواتساب كانت الساعه 9:23 الصباح .. عاينت لقيتهم استلمو الرسايل حقتي ومافي رد ، اتمغستا عديل ،، قمت عملت مكالمة واتساب ، كنسلت فيني ، اتضايقتا والله دايرة اطرشق .. بعد شوية كتبت لي ، اطلعي برا انا واقفة جمب سيارتي ، قدام صالة 1 ، ما صدقتاا ،كريت شنطتي ، و طلعت برا قعدت اتلفت .. اتلفت
لمن شفت وحدة لابسه عباية وناقشه و كعب عالي والشعر تحت الطرحة بوف. , قلت ليها انتي مدام عبير ؟ قالت لي ايواا ، سلمت عليها وانا شاماها ، فتحت لي ختيت شنطتي و ركبتا ورا .. قالت لي تعالي قُدام حبيبتي ، قفلت الباب الورا وركبت جمبهااا ...
م قدرت اسكت قلت ليها اتأخرتي علي !
قالت لي ايوة شالتني نومة ( بكل برود ) ،، قلت ليها اهااا ...و سكتا منها ..
مشينا مسافة و في حالة صمت ، بعدين قالت لي :
_ذي اول مرة تزورين فيها ابو ظبي ؟
*الامارات كلها ، ااي اول مرة
_ان شاء تنبسطي
*يا رب ، بس كنت عايزة شريحة اطمن اهلي
_اوكي بس نوصل
*لسة بعيد ؟
_لا، خلاص وصلنا هذي كلها اسمها بني ياس و كلها متقسمة عشان تكوني عارفه
*ايوة ، كيف متقسمة ؟
_يعني بني ياس شرق و بني ياس غرب و مترقمة بعد ، يعني الحين المحل في بني ياس #شرق8 و السكن كمان ..
*شرق8  !!
_ايوة لازم تحفظي المكان ، بني ياس شرق 8 عن سوق البلدية ، ذا اقرب وصف ..
*اهاااا ، المنطقة هادئة
_ايوا. ، و كلها كوافيرات ، الحين بوديكي المحل تشوفيه ، و من بكرة دوام باذن الله ..
*( في سري قلت ليها توديني شنو انا هلكانة عايزة انوم اول ) تمام ...
المهم ، اتصلت على وحدة ، جات فتحت لينا المحل ، كوافير ما كبير لكن راقي و مفروش خلووو ، ما ممل ... فرجتني فيهوو ، و بعداك طلعناا ، ركبنا و قفت عند البقال ،، جابت جبنة و عيش و عصير و كدااا ..
و بعداك قالت لي بنمشي على السكن ..قلت تمام ، قالت لي ركزي في الطريق ..مشوار ربع ساعه بالعربية ، قلت ليها دي وين اسي ، قالت لي هي شرق8،  قلت ليها كبيرة ماشاءالله !
المهم وصلنا نص فلل ، بصراحه انبسطتا ، فلل و عربات تقول يا ليل ..
نزلنا كريت شنطتي ، دخلنا بي ممر في ممر ، في زقاف ( زقاق عديل )
وفجاة تقيف جمب باب صغير وتخبط ، و تاندي في وحدة اسمها رشما(هندية) ،، انا انصدمتاا من البيت في نص الفلل دي !
بعد شوية جات وحدة فتحت ، قالت لي ادخلي معاها يا رحمة هي حتدلك ، و اديني جوازك ،، انا بكل طيب خاطر طلعت جوازي من الشنطة و اديتو ليها !
و هي مشت !
و دي ماسكة الباب و واقفه لي ، دخلتا ،و تاني دخلتا لجوااااا و يالطيييف من الشفتوو!!

و هي مشت !
و دي ماسكة الباب و واقفه لي ، دخلتا ،و تاني دخلتا لجوااااا و يالطيييف من الشفتوو!!
منظر بشع ، بيت ، لالا بيت شنو ، دا ما بيت ، دي خرااابة ، معقول !
بيوت زي دي في السودان مافي ، ما بعرف ديل قاعدين كيف !
قفلت الباب وراي ، تعاين لي و بعاين ليها و هي هنديه و انا سودانية ، اها الا كان نتكلم بي لغة العيون !
بس فكيت الصرخة ، شفت لي فار ، اقسم بالله فار ، مش فار لالا الجقر الاسود الكبير داك ، يا جماعه انا جيت ابو ظبي معقوله !
بس مع صرختي ، دي مدام عبير جات خبذت الباب .. فتحت ليها انا ، قالت خير !
قلت ليها دقيقه ما تمشي انا حأقعد هنا ؟
قالت لي ايوة ، سكن مؤقت !
قلت ليها طيب ، انا اتكلم معاها ، كيف! قالت لي هي عارفه ، حتفتح ليكي. الغرفة دي ، كانت قاعده فيها وحدة سودانية و نزلت اجازة ، اقعدي فيها مؤقت لمن اشوف ليكي سكن ، و انا المساء حاجيب ليكي اغراضك ، اسي نومي في غرفة ناس ريشما لحد المساء ،، و قالت ل ريشما ( رحمة في نوم داخل غرفة مال انتي ، لين المساء ، زين ؟ قالت ليها زين ) ناولتني كيس الاكل .. قلت ليها والشريحة ؟ قالت لي المساء ، قلت ليها تمام .. و مشت ، و انا ماشة ورا الهندية ، دخلت غرفتهم لقيتا مردومة كراتين و سريرين و مرتبة في الواطة ، اشرت على السرير الفاضي ، ختيت شنطتي و قاعده اعاين ، لقيتهم بيلبسو في عباياتهم ، و بتكلمو مع بعض بالعيون ، نظام عندهم اغراض و خاجات ف الغرفه و انا جديده ، خايفني اهبش ولا اسرق ، دا الفهمتو ..
م اشتغلت بيهم بس شلت هم انهم حيمشو وانا حاقعد براي ...
بس طلعو ، التانيه قالت لي دوام الهين ، قلت ليها تمام ، قالت لي انت في نوم صح ؟ قلت ليها ايوااا ... قالت خلاص سكر باب زين ..
( انا م بحب اغير في المصطلحات  دا بيبخس لي القصه بس كمان م منطق اكتب بالسوداني ، بس بحاول اديكم المفيد ) ..
طلعو ..
قمتا طوالي فتحت وشي ، و طلعت العباية اتختقت من نفسي و من ملابسي نفسي استحمى و اصلي !
بس مرعوبه من الفيران دي ،، المهم استكشفتا البيت الاثري دا ، في حمانين واحد مقفول و التاني جوا المطبخ دا البستخدمو ، المطبخ فاضي زي الكل زول بجيب حقو براه .. المهم ، رجعت فتحت شنطتي ، طلعت لي بجامة و توب ،، و صابونتي معاي و مصلايتي ،، مشيت استحميت و مرعوبة والله بنطط برااي ، مكان غريل وبراي و فيران ، ابو ظبي شكله حدها معاي كان في المطار  .. الحمدلله غايتو ...
خلصتا ، دخلت الغرفه ، طبعا ما يفوتكم الجو كتمة تجيب ازمة رطوبة ، هواء زاتو بالجلاله ،، المهم دخلت وقفلت الباب ، فرشت مصلايتي و قعدت اصلي و اقضي الفاتني كلوو ، و رفعت يدي دعيت ، ربنا يسترني و يسهلها علي و يقدرني و اتحمل ، و اقدر الحق ابوي و اعالجو واتوفق و ما يحملني فوق طاقتي ..
جريت الكيس في قعدتي كدا ، طلعت العيش و حشيت الجبنة و العصير ، و اكلت ، ومشيت على السرير ،، شكلو مركون ، وحدة بتنوم في الارض و التانيه ف السرير ، والسرير دا قاعد فاضي ،، رفعت منو الملايه نفضت بيها و فرشت توبي ، و طلعت واحد تاني اتغطيت بيهو و لفيت طرحتي في المخدة ..
و رقدتا و تلفوني جمبي مافيهو لا نت لا شريحه ، ظهرت معاي شبكة بس مقفوله ، المهم بفكر و ادعي لابوي ، و اتزكر متوكل اعصابي بتبوظ !
لمن ما حسيت بنفسي شالتني نومة ...
*السودان
( جانب امي و متوكل )
_وصلت بخير حمدلله ، بس ما رجعت لي و انا مقلقة..
*الحمدلله ، اكيد بتتصل ما تشيلي هم
_رلنا يغطيها و يحميها ..
*اللهم امين
_امبارح قلت لي عايزني في موضوع ، خير ! انتظرتك تجيني بعد الشغل و ما جيت ..
*اي رجعت متاخر عشان كداا ..
_خير ؟
*بصراحه يا خالتي ، انا ما قادر اخليكم كدا انتو الاتنين براكم في البيت ما معاكم راجل ..
_نسوي شنو يا ولدي النصيب الله راد كدا و الحمدلله على ما اراد الله .ما عندنا حل ..
*لا في حل !
_خير يا ولدي
*انتو يا خالتي ما عندكم مصدر دخل اسي و انا عارف ممكن تقطعو في اي وقت ، عشان اضرب عصفورين بحجر واحد ، اصلا انا مؤجر لاهلي ، فا انتو اولى نأجر منكم نص البيت منو دخل ثابت انا بدفعو ليكي ، ومنو ما تكونو براكم ، امي و اخواتي معاكن و انا بقدر ادخل البيت و اكون راجل معاكم قلتي شنو ؟
*والله فكرة حلوة ، بس انا ما بقدر اشيل منك قروش انا عارفه وضعك و بعدين عيب انحنا المديونين ليك يا متوكل ، نديك مش نشيل منك ..
_يا خالتي خليكي من الدين ، انا ما مشحود عليكم والله ، و بعدين في كل الاحوال انا بدفع القروش حقت الايجار ، اولى انتو بالقروش دي في حوجة ليها و بعدين البيت واسع ، انا بفصلو ..
*قلتا كدا ؟
_ايوااا
*طيب اشاور عم اولادي و اكلمك عشان م يفهمو غلط و يقولو دخلت راجل غريب البيت ، انت عارف الناس بتتكلم !
_عايز اسألك على طاري عم الفاضل ، معقول ما عارض سفر رحمة !
*تصدق مرتين مشينا ليهو عديل ما لقيناهو ، و لينا فترة م شايفنو كل م اسال بقولو طبع مشوار ، رغم انه بيتوتي ، غايتو ربنا يكضب الشينة ..
اللهم امين ّ... يلا انا ماشي ، اجيب ليكم حاجة معاي ؟
*لالا سلامتك ، بس كنت عايزاك توديني البيت التاني ..
_بيت شنو ؟
*بيت محمد التاني !
_طيب بكرة العصر كيف معاك ؟
*حلووو ...
_عندي معاينة لشغل في مؤسسة ، بعد انتهي بتصل عليكي ..
*ربنا يوفقك يا رب
_امين يا رب ..
انا فجأة ، فتحت عيوني ، لمن قمت ناطه لقيت الهنديات الاتنين قاعدين في الارض و خاتين حلة مكرونة و قاعدين ياكلو !
عاينو لي و رجعو كملو اكل ، و بقو يرطنوو مع بعض ، جو متين ما بعرف ، م حسيت بيهم ،،
سمعت الاذان اذن ، مع اختلاف التوقيت الوضع جاط معاي ، مشيت دخلت اتوضيت و جيت صليت جمبهم ، و انا بصلي الباب خبط ، رطنو كدا و وحدة مشت فتحت ..
مسافة خلصتا صلاتي ، لقيت وحدة قاعدة في طرف السرير ، سلمت عليها  قالت لي انا سارة اخت مدام عبير ،، قلت ليها هلاا
قلت لي اتفضلي دي الشريحة ، و انا جبت ليكي مرتبة و ملاية و لحاف و مخدة برا حطيتهم ، و ان شاءالله الدوام من بكرة الساعه 9 صباحا ،، قلت ليها ان شاءالله .. و طلعت حتى سلام ما قالتهااا .. وهي طالعه قالت للهندية ، الحين انت يفتح هذا غرفة مال سودانية .. قالت ليها زين ..
انا طلعت وراها لقيت الحاجات مجدعه في الارض ، جيت للهنديه اشرت ليها على الغرفة ،، جات ادتني المفتاح !
مشيت فتحت الغرفة ، لقيتا عبارة عن زباله وفيها ريحة كعبة .. ولعت النور
فيها تلاجة صغيرة ، و سرير مثبت بي اربعه طوبات تحت كل رجل ، ( سرير حديد المقوس بالجمبتين داك ) ..
و في سجادة مردمة كدا و كنبة ،، بس طلعت شبت تلفوني ركبت الشريحة ،، اتصلت على امي ، طمنتها علي وكدا عرفت رقمي ..
مشيت شلت مكنستهم و مساحتهم عبارة عن يشكير قديم ، و وقعت نفيض و كنيس و مسح و اخر حاجة الريحه المعفنه طلعت اكل ف التلاجه و هي مفصوله ،، و لقيت علبة فحم صغيرة و ولاعه !
نضفت التلاجة و وصلتها ، و كنت عطشانه موية مافي ...
شلت المرتبة فرشتها و فرشت ملايتي و حاجاتي ، و جبت شنطتي و تيابي و مصلايتي من هناك وجيت ختيتهم هنا ، و جازفت لي فحم بالولاعه ، من البخور المعاي ، ولع شوية ...
مشيت سالتها من الموية ، ما بيشربو من الماسورة ، جات جمب الباب وصفت لي كولدير بيملو منو موية ، بقيت خايفه اطلع براي الانوار ضعيفه بين الفلل ..
لفيت توبي فيني ، و شلت قزاز المويه الفاضي العندي ، غسلتو و عبيتو وجيت جري ، دخلت غرفتي وختيتو ف التلاجة !
عملت لي سندواش تاني لصلا م عندي غيرهاا ..
مشيت ليهم تاني زبطو لي ساعتي حقت التلفون ، و رجعتاا ..
و بقيت بعاين لي حالتي الغريبه دي ، و لسة بسأل نفسي هل انا مسكت الطريق الصح ؟

و لسة بسأل نفسي هل انا اخترت الطريق الصح ؟
( في بيت عمي )
_ابوك قال بيرجع متين يا اسعد ؟
*قال بكرة او بعده
_طيب كلمتو بسفر رحمة ؟
*هو ما عارف يعني ؟
_انا ما كلمتو والله براك شايف حالو و لخمتو
*لا لمن يجي نكلمو ، مع انه سافرت وانتهى الموضوع ..
_ربنا يفتحها عليها يا رب ..
*اللهم امين
_انت لابس كدا ماشي وين ؟
*ماشي لاصحابي ، شلة الجامعه
_زمن ما سمعنا بالشلة دي
*يا امي خلاص كبرنا و كل واحد بقى مشغول و ملخوم و جاري في حياتو ..
_فعلااا ... و الحلبي داك لسه في ؟
*منو فيهو ، انس؟
_ما متزكرة اسموو ..
*كلهم قاعدين بس مشغوليات ، يلا انا طالع ..
_دقيقه يا اسعد ّ.
*لو حتتكلمي في موضوع اسماء يا امي ، احسن ما نتكلم فيهو !
_طيب امشي مشيك ..
*تمام ...
انا قمتا ، طلعت غيار بكرة ، و طلعت سريري رقدت و النور فاتح ، لازم انوم بكرة شغاله بدري ,
( في بيت سماح )
*لحظة لحظة ! معنى كلامك دا شنو يا خالد عيدو لي تاني !
_كلامي واضح انا يا سماح
*يا زول هي و انا اغلا من امي و ابوي و اخواني ما عندي ، اي واجلي و اي حاجة لكن تصل لذلة ، لا حبيبي لحد هنا و حدك ، زي ما جيت اتزوجتني من بيت ابوي معززة مكرمة ، اسي برجع بيت ابوي و انا معززة مكرمة و خاته رجل على رجل ، ما انا الببكيني راجل تمشيهو كلمة مرة ..
_تمشيهو مرة ! قصدك شنو انتي ؟ّ
*قصدي واضح ، والله ، زول ما عندو كلمة زاتو ما بينفع معاي ، ياخ ةعقول تمشيك اختك الصغيرة !
_انا مافي زول بيمشيني غير عقلي !
*وينو عقلك دا ! ممكن تفهمني انا ذنبي شنو ان اخوي طلق اختك ؟ ولا اقوليك حاجة ما دايرة افهم زاتو ، زززح كدا عليك الله فاض بي اقسم بالله ، لشنو انا اتحمل المرار و طفح الدم ..
_سماح انا بتناقش معاكي بعقل و ..
*عقل ! ليه انا الطلقتا اختك ولا اخوي ، ما تمشي اقعد معاهو راجل لراجل و اتكلمو ، ذنبي شنو انا !و اقوليك شي انا زاتي عايزة اتطلق لحد هنا و بس ... يلااااا !
في اليوم التاني ،، صحيت من 8 لاني نايمة كتير ، دخلت استحميت ، و حشيت الجبنة ، زهجت منها لكن شكلي حآكل زي دا كتير !
لبست ، و شلت شنطتي و طلعت ،، الجمبي بابهم قافل ، م ركزت كتير ، شلت مفتاحي و مع فتحت الباب سمووووم ، و كتمة زي دي الله خلقني ما شفت زيها ، اااي سودانا حار لكن دي كتمة هواء مافي ..
وقفتا استحضرت الشوارع ، ما عرفتا ، مشيت بطريقة عشوائية ، وصلت شارع ، من بعيد شايفه السوق القالتو لي دا ، بس مسكت دغري شارع في شارع ، و الشارع دا مافي كلب ساي ، الناس دي كلها بي عرباتها لمن حسيت نفسي غريبه ، اتضايقت شديد لاني كل يوم ح اخد المشوار دا رايح جاي !
المهم وصلتا ، شفتا هايبر ماركت كبير ( لولو)
و مطاعم و الحته كلها كوافيرات ، المهم نسيت اسم الكوافير بس متزكرة المبنى ناصية ،. المهم نقرتا بس و طلعتا ،، الدور التاني بالاسانصير  ،،
وصلته لقيت الباب فاتح ، شفت البنت الجات فتحت لينا امبارح ،، صبحت عليهاا ..
قالت لي جوا في كبت ، دخلي اغراضك فيه ، تاني قالت لي اوو صح انتظري المدام تجي تعطيكي مفتاح ، بس روح طلعي عباتك عشان البلدية ( من كلامها استنتجت انها مغربية تقريبا كان ما جزائرية ) ..
دخلت لقيت وحدة هندية بتعبي في حنة في قراطيس ، سلمت علي سلام كداا بصدر زحب ، قالت لي السلاااام عليككم ، انت شنو اسمك ، قلت ليها رحمة ، و انتي ؟ قالت لي نسرين ، قلت ليها انتو كمان بتسمو نسيرن ؟ ضحكت عرفتها ما فهمتنا والشغله محتاجة وقت ،، طلعت عبايتي و نقابي .. بقيت قاعدة بي بنطلون جينز و بلوزة للركبة ،
طلعت في المجلس حق الشعر ، بتفرج في الادوات حاجات كان حلمي تكون عندي ، براي بهبش و بتعرف على اماكن الحاجات كنت منبهرة شديد .. و هما يعابنو لي و يتبسموووو !
بعد شوية ، طلبو حاجة ما متزكرة اسمها ، جابوها طوالي و معاها شاي كرك ( شاي لبن بس الحليب مبخر و مغلي ب هبهان و جنزبيل ) .. ادوني معاهم ، زي فطيرة كدا و شاي و حاسبت المغربية دي ، و بعداك اتعرفت بيهاا ، و جات وحدة تانية بتشتغل في الشمع ، دي سوريه و تقريبا المسؤلة ياها المغربية دي و اسمها مريم برضو !
بعد الضهر اذن صلينا ، و بعدو العصر ، مع العصر جات مدام يارة الجاتني بليل ، ( عشان م تتلخبطو ، مدام عبير الجابتني و هي شريكة بالنص مع اختها و هي مدام موزة ، و سارة دي اختهم بس قاعده في المكتب و بتجي نص يوم ، ومدام موزة و عبير م بجو الا للضرورة )
اليوم دا جات مدام موزة دي و سارة ، فجا لقيت البنات ديل وقفو على حيلهم ، و اتحولو لخدم بس شوية و حيبوسو رجولهم ، و انا قاعدة بس بعاين ، حتى سلام نسيت اسلم ، و مدام موزة دي النوع الما بتبلع ، تعلين للزول كدا بقرف كأنو ما زول و مشمئزة كدا ، نادتني سارة ، قالت لي اتفضلي ، دا ينفورم فوق بس ، تحت لازم بنطلون اسود و اللبس الابساهو دا تاني م تجي بحاجة مع الركبه على بنطلون ،ممنوع ،، شلتو قلت ليها تمام ، اللبسو اسي ؟ قالت لي لا من بكرة !
و جو عملو لي اختبار ،
مكياج و شعر ،، بدو يشكرو فيني مدام سارة و موزة دي ، فجاة مريم وشها قلب ،، !!
ما عرفتها مالها ، اكتر وحدة بتقعد معاي الهندية ، و بعداك اكتشفت انها منقبه زي ، سبحان الله ما اتوقعتها ابدا ، و صلاتا دي ما بتخليهاا ولا بتأخرهاا ..
ياهو قاعدين بس نتفرج التلفزيون ، و مريم شغاله تلفونات مع كل واحد شوية و نفس الشي السوريه ...
ما كان في زباين ابدددا ابداااااااً ، بس قاعدين ( طبعا الكلام دا بعد سارة و موزة مشو )
جات الساعه 9 بليل ، قالو لي امشي عشان مشوارك بعيد ، قلت ليهم تمام ، طيب كيف اقدر اتكلم السودان عايزة رصيد .. قامت نسرين قالت لي بنزل معاكي ،، لبست و نزلنا ، انا فاهمه كلامها المقلب لكن هي ما فاهماني ،. ورتني محلات الاكل .. و دخلتني لولو ، ياخ انبهرتا بطريقه ماعادية ، لولو دا براهو قدر حلتنا و الحلة الوراها ..
و عشان تتعامل مع الناس دي لازم انجليزي فل عربي ما بينفع لان البلد عبارة عن ميكس بتاع اجانب ، الانجليزي البيربطهم ، المهم ودتني الصرافه حقت لولو ، صرفت 20دولار من الحولهم لي متوكل !
قالت لي شوفي عايزة شنو وكداا ، دخلت شلت بسكويتين ، ولقيت محل اكل ، شلته منو رز و تسبيكة كدا ما عرفتها ، و احنا بنحاسب ، نضمت معاهو بالهندي ، اداها كرت كبير كدا مكتوب عليهو Hello card, و اديتو الحساب ،، و طلعنا و قفنا ورتني استخدم الكرت كيف ، و رجعت هي المحل ،،و انا بقيت في دربي المظلم دا ، طبعا بليل كمية ناس عشان الجو ابرد ما زي بليل ،بس طريقي لي جوااا عبارة عن شوارع بين الفلل ..
( في جانب اسعد )
اسعد : شباب زي الورد ، ياخ وحاة الله مشتاقين ، ياخ معقوله ما نتلاقى الا في السنة مرتين ، دا كلام ! و شنو يا مايكل وين امس ما جيت مع الشباب مالك ؟
مايكل : مشتاقين مشتاقيت مشتااااااقين عديل كدا يا فردة ، الخبر و الامور
اسعد : مية مية والله ... شنو يا انس ، جعات وووواقع ..
مايكل : عندي ليك مطعم من الاخرررر صدقني حيعجبك
اسعد : قدااااام يا زول ارح ، امجد وين ؟
انس : ارح ارح انا بكلمو بيحصلنا ...
اسعد : زاابط ... !!ّ
بقيت شايله حاجاتي و ماشه مهروله عديل ، خايفه رغم اني شايفه الكاميرات ، عند كل بيت في كاميرة !
و في كولدير بتاع موية ، جمبو في شجرة ، في طريقي ، لقيت التمر دا واقع ما شاءالله ، بعد اترددتا اشيل ، عاينت لقيت الشارع فاضي ، لقطتاااا ، و ختيتو جوا الكيس ، و كملتا ، فجاة لقيت نور بيطفي و يولع ،
لمن زاد عن حدو ، اتلفت لقيتا عربية بيضا روعه عديل ... قالي تعالي اوصلك !
شكلو اسمر ما عرفت جنسو شنو ، المهم كملت مشيهي و هو مبطئ وماشي وراي ، و انا لمن بقيت اجري ، و الله العظيم و يضرب في البوري و مصمم انه يمشي وراي ، بس لقيت زقاق هو م بقدر يدخل بيه بالعربية ، و دخلت فيهو ...
طلعت بالاتجاه التاني ،، لقيت العربية منتظراني ، لقيت نفسي ببكي من الخوف ، بس بقيت ماشة وهو وراي ..
المصيبة ما هنا ، المصيبة بعد وصلت البيت انا ما معاي مفتاح براا .. بقيت بخبط  مافي زول بيفتح لي و بشلت الباب مافي زول فتح عرفت انهم م رجعو من شغلهم ، و انحنا بابنا في زقاق ..
بس دا وقف عربيتو ، و جااا علي !

بقيت بخبط  مافي زول بيفتح لي و بشلت الباب مافي زول فتح عرفت انهم م رجعو من شغلهم ، و انحنا بابنا في زقاق ..
بس دا وقف عربيتو ، و جااا علي !
، بس عيني جات على الكاميرا ، حسيت بشويت امان انه لو لا قدر الله حصلت لي حاجة بيقدرو يوصلو ليهو !
و انا قاعدة اقوليهو انت عايز شنو ، ابعد ، ابعد ، بس سبحان الله جا رجل مارق من الباب الجمبنا ، نفس بيتنا بس جزو تاني منو ،، لمن شاف الوضع ، قام جا جاري ، قاليهو خير يا استاذ !
طوالي ، جرى ،، وقف متحير ، قالي انتي شكلك جديدة هنا ، انتي ما عارفه انه ممنوع الحركات دي ، اذا حتعملي زي القبلك بلحقك الشارع ! دي حالتك منقبة و ملتزمة !  بس قعدت ابكي بي صوتي ، هو اتخلع ، قالي في شنو !
بس ببكي ، قالي مالك اسي !
قلت ليهو انا خايفه شديد لو ما انت الله اعلم كان حصل فيني شنو ، انا ما بعرفو بس لاحقني من الشارع ، والحته مضلمة ، و بخبط مافي زول بيفتح !
قالي ايوا ديل بيجو مرات 12 ، طيب رشما ما نسخت ليكي مفتاح برا ليه ، قلت ليهو انا ماعارفه حاجة وهي ما بتفهم كلامي !
قالي خلاص انا بكلمها ، قلت ليهو انت سوداني ؟ قالي لا انا ارتري و انا ساكن في النص التاني بي مرتي واولادي و مسؤل من ايجار البيت دا !
قلت ليهو اها تمام ،، قالي شكلك جديدة هنا ، بس خلي بالك من نفسك ومواقف زي دي حتتعرضي ليها كتير ، و ما تظهري خوفك ، هنا ما بيعرفو بت الحلال من بنت الحرام و السيئة تعم !
قلت ليهو فعلا ! طيب انت ما عندك مفتاح تفتح لي ؟ قالي لا ما بقدر اشيل نسخه والبيت فيهو حريم !
قالي لو عايزة تعالي اقعدي مع الاولاد لمن يجو ، قلت ليهو لالا بنتظر هنا !
قالي تمام ... قلت ليهو النت هنا كيف ! قالي البيت فيهو شبكة انا المسئول عنها ، بتدفعي 50درهم للشهر ! قلت ليهو تمام ، شكرا كان بقيت عليها بصل المدام و بكلمها !
قالي تمام .. و مشى !
قعدت في المسطبه الجمب الكولدير ، لاحظت في محلات كدا بس م شغاله كدا ، زي صيانه وكهربه ، و في شارع عمومي ، المهم بطني قرصتني من الجوعه ! و انا في قعدتي دي ، طلعت العلبه حقت الرز ، و قعدت اكل من تحت النقاب ،،،
( في جانب اسعد )
انس : يا صحبي انت من امبارح ما اسعد البعرفو مالك ؟
اسعد : مالي يا زول مافي حاجة حمدلله
انس : والله في ، حاجة سارح مالك ؟
مايكل : بيفكر في مرتو ههههه ، استغليت فترة سفري و عرستا يا كلب ..
اسعد : هههه عرسي ، اااااخ ، يازيت الدمن يرجع يا مايكل
انس : ليه ؟
اسعد : والله الاتزوجتها ضيعتها ، مني و نفسي ارجعها و ما عارف ولا قادر !
مايكل : كل حاجة ليها حل صدقني
اسعد : هه الا دي .. شلت يدي براي و طبزت عيني ..
انس : حابيها شديد واضح ..
اسعد : شديد دي زاتا قليله عليها
مايكل : المانع شنو ترجعو ؟
اسعد : قصه طويله !
انس : عايز تبقى زي مايكل ههههه اخير. انت يا اسعد ، لكن حقت مايل دي حظرتو عديل ، شهور عديل فاتت ومانساها ..
اسعد .ااابببب ابببب ، مايكل دي غير خطيبتك ؟
مايكل : خطيبتي خليتا طول ، دي موضوعها حساس و فيهو دين و حاجة اكبر مننا ..
اسعد : ايواااه ، لالا يا زول ربنا يجيب ليك السمح ..
مايكل : تسلم
خلصتا اكلي ، و مشيت الكولدير ، شربت موية بيدي ، و رجعت مكاني ،، شفتهم من بعيد جاين ، شفتهم قربو ، وقفتا على حيلي انتظرتهم .... جو لا كلام لا سلام ..فتحت االباب و دخلو الاتنين ، دخلت وراهم وقفلت الباب ،،
قلت ليها لو سمحتى اعملي لي نسخه من المفتاح ! مدت لي يدها ،، قلت ليها شنو ؟ قالت لي (خلوس )=فلوس ، قلت ليها كم ؟ قالت لي خمسة درهم !
فتحت شنطتي اديتهااا .. شالتها خطف و مشت ،، فتحت بابي ، و دخلتا ،، غيرتا و رقدتا شوية ، و جبت الكرت ، اتصلت على امي ما ردت و يمنة نفس الشي ما ردو علي ..
(في جانب ناس امي )
متوكل : دا كلام شنو ، كيف يعني تشيلو من الاجهزة و هو عايش !
الممرضة : حالتو طولت ومافي تحسن ، و الاجهزة اولى بيها مريض تاني ..
امي : دا كلام شنو انتي مجنونة ، كيف يعني اولى بيها مريض تاتي ، ماخو كمان مريض ..
يمنة : ابقي مرة اعملي كدا والله اقفل ليكم المستشفى دي ..
متوكل ؛ دقيقه يا يمنة و خالتي ، خليها تشرح لي ، فهمكم شنو انتو ! هو زول عايش تعالجو و لا تزيدو حالتو سوء !
الممرضة : نعالجو بس هو محتاج عملية و قروش و انتو ما بتدفعووو ..
امي : كلها مسألة وقت ،، اصبرو شويه ارجوكي ..
يمنة : ما تترجيها غصبا عنهم يخلو في مكانو ..
متوكل : الواضح انكم محتاجين زول يطربق ليكم المستشفي دي علي ريسانكم ، رزززحي كدا ، وينو مكتب رئيس القسم ا ، انا الليله اوريكم ، اساسا داير اتفشي انا ، من خلاة مستشفيتكم ولا من نضافتا !
امي : متوكل عليك الله لا ، م تعمل مشاكل انحنا المحتاجين ليهم ارجوك ، سايسهم بس لمن رحمة ترسل !
متوكل : هما لو قالو مشكلة قروش بنحلها لكن ما تستهيفنا بالطريقه المهينة دي !
امي : اساسا مشكلة قروش ، محمد محتاج للعمليه ، بس ادعي رحمة تتوفق !
متوكل : امين
يمنة : غاظوني الله
يحرق دمها
زي ما حرقت دمي ياخ ..
متوكل : رووقي ، انا بمشي لرئيس القسم بتفاهم معاه ، امشو على العربيه انتو ..
امي : تمام ...
اما انا ، نمت و انا ماسكة التلفون ...
م صحيت الا تاني يوم بقدرة قادر قمته ، حتى المنبه ما كان مزبوط ،، المهم يا ناس ، قمتا على روتيني الاتعودتو عليهوو ، و لبست و طلعت على شغلي ..
وصلتاا ، لقيت كل واحد بتنضف ليها حته ،، مسكت معاهم ، و مريم دي قالبه خلقتها فوقي ،كتر خير نسرين الهندية ، طوالي بترشدني و معاي ، حتى جايبة لي معاها فطيرة و عملت شاي و ادتني معاها ، قعدنا شويه ، جات مجموعه بنات ، استشوار و شعر وحنة وكلام زي دااا ...
فا العرفتو ان مريم بتشتغل نفس شغلي ، البنات الجو اربعه ، استشوار و ويفي ،، قبل نبدا ،جات مدام سارة ،،
قعدت بتتكلم في التلفون من جات ،، قامت مريم قالت لي يلا تعالي ، اعملي لي دي ، قلت ليها تمام ،، مسكت البت استشورتها ، و عملت ليها الويفي و قفلت ليها الشعر في ثواني ، مدام سارة جات قالت لي ماشاء الله ، امسكي التانية ، قلت ليها تمام ، مسكت التانية كمان نفس الشي ، انا عندي السرعه لاني بحب الشغل دا فا بستمتع ..
و كل دت مريم في وحدة ،، لمن جا دور اخر وحدة انا قلت دي مريم تسوي ليهااا ،،
انا مشيت ارجع الحاجات في ادراجها ، الزيبونة قالت لي لا انا عايزاكي انتي ، قدامهم كلهم ، مدام سارة قالت لي اعملي ليها ،، و جيت مسكتها ، و مريم دي لمن بقت تخبط و ترزع من الزعل ، ( دي النوع البكون حاقد عليك بضحك في وشك بس من جواه بيكرهك ) ..
خلصتا و مشيت قعدتا و باقي الشغل كان حق الهندية والسوريه ..
قريب العصر كدا مدام سارة قالت لي سوي لي تسريحه و ركبي لي الوصلات دي ، قلت ليها تمام ،، انا م كنت بسال عن حاجة بشتغل بي راسي و استنتاجي رغم اني في حاجات اول مرة استخدمها .
المهم ركبت ليها و عملت ليها شعرهر تمام ، استشورت نص و خليت نص ،جات مريم بتضحك قالت لي والباقي ليش ما استشورتيه ؟ قلت ليها حتعرفي اسي ، قامت ضحكت ضحكة استهتار ..
جبت البنس و الحاجات و زبطت ليها التسريحه ، قلت ليها عرفتي ليه ؟ عشان الشعر يفضل ماسك ، في اماكن البنس ، و بعد كدا بنعمل الويفي بس و بالاطراف عشان م نقصر طول الشعر ، لانو هي رقبته طويله ماشاء الله ...
مدام سارة دي كانت معجبه بي شديد ، و مريم انتو اتخيلوها عامله كيف !
انا ما قصدت استفزها انا قصدي اوريها خبرتي وهي توريني ، بس الموضوع مشى في منحدر تاني !
( في جانب ناس امي )
*انا متاكد يا خالتي دا البيت !
_اجي ! يا ولدي انت غلطان شكلك
يمنة : لا يا امي ياهو زاتو البيت ، نفس النيمة حقت جيرانهم !
*لاحول ولاقوة الا بالله العلي العظيم ، كدي انا بنزل اسأل الجيران لو بيعرفو حاجة عنهم
يمنة : كيف الكلام دا يا امي معقول ؟
_شوفة عينك يا بتي ، ربنا يلطف !
قريب مواعيد السغل تنتهي ، قلت ل نسرين نفسي اطبخ ، قالت لي ليش م تطبخي ، قلت ليها ديل كل واحد بي حلتو وانا م عندي شي ، قالت لي بتدفعي اشتراك معاهم ،، قلت ليها كم ؟ قالت لي 10 درهم للفرد !
قلت ليها حلوو ، طيب .....
شويات و طلعنا ،، مشيت لولو خلاص عرفته براي !
شلت حاجات بسيطة شديد لا تزكر من كل حاجة محتاجاها حبتين، و حاسبت و شلت اكياسي و مشيت للمجهول !
يتبع ...
الجزء 43
مشيت في دربي و كلي خوف والله و م بعرف زول يجي و يمشي معاي ..
باختصار شديد وصلت البيت بخير وسلام ، وصلت زي 11 كدا !
خبطت الباب تلاته خبطات ، جات فتحت لي التانية ،، طوالي دخلت حاجاتي الغرفه ، و طلعت خبطت عليهم ، اديتهم 10 اشتراك الغاز ، و ادتني مفتاح الباب البراا ..
دخلت غيرتا و اكلت لي حاجة على السريع ، و اتصلت بناس امي ، كان ما ردو علي المرة دي حاطرشق بالقلق .... ااتصلتاا ..
( في جانب امي و يمنة )
امي : اختك بتتصل يا يمنة اسي انا اقوليها شنوو !
يمنة : حتعملي شنو يا امي دي حاجة مافي يدنا ، حسبي الله و نعم الوكيل في الكان السبب .. ردي ردي عشان ما تقلق يا اديني ليها ...
امي : هاكي كلميها ....
يمنة : الوووو ... وعليكم السلام
*وينكم انتو ؟
يمنة : مضيوفين يختي جبنات وحركات فاتتك ..
*ايامكم والله ، مع ناس منو ؟
يمنة : خالاتي وكداا عارفه انتي لمة كل جمعه ، بس المرة دي هما بجونا طلات كدا ..
*طيب كويس يونسوكم زاتو ، المهم من دا كلو ، ابوي كيف و وضعو شنو ؟
يمنة : زي ما هو نفس الحال ، بس ....
*بس شنو !
يمنة : بصراحه محتاجين لقروش العمليه
*عارفه ،ما تشيلي هم ابوي قوي اتحمل الكتير فضل القليل ..
يمنة : يارب
*دا كل حاجة ؟
يمنة : ايوااا
* احم ، و .... مم متوكل خبرو شنو ؟
_ما مقصر معانا والله ، والحمدلله قبلوهو في مؤسسة ، حيشتغل معاهم من الاسبوع الجاي ..
*علي نيتو ربنا فرجا عليهو والله .. اها واخواتي كيف ؟
يمنة : ااااا ، اسمعي هاك امي معاكي !
*جيبيها ...
_الوووووو رحمة ، كيف حالك
*الحمدلله انا بخير ، انتو كيفكم ؟
_حمدلله
*معليش يا امي مسألة وقت بس ، وكل حاجة حتتصلح ما تشيلي هم
_يارب يا بتي يا ربي ..
*مشيتو لاخواتي ؟
_ .......
*امي ، مشيتي ليهم ؟
_ايوة
*هما كيف ؟
_صراحه ما بعرف عنهم حاجة ، مشينا قبيل اتفاجانا بالليت مهجور و مهدود واقع الواذه ، عبارة عن قطعه ارض والله يا رحمة ..
*دا كلام شنو يا امي ، ما سألتو الجيران ؟
_سالناهم ، قالو ليهم كم يوم من خلو البيت ، و سالت عن محل مشو مافي زول عرف ..
*ياربي دا حال شنو ، حصل علينا شنو احنا ياربي ! بكون الزفت دا عمل حاجة ،،
_علمي علمك يا بتي ، لكن متوكل قال بيسال و بيعرف هما وين و يكلمني ..
*في الخرطوم ماليهم اهل يا امي  !
المهم قفلنااا .. و بالي مشغول حاسة بضغط نفسي رهيب ..
كالعادة ، شالتني نومة ....
( في جانب اسعد )
اسعد : شباب انا لازم امشي ، المينا البري ، اجيب ابوي ، عايز اصل البيت اغير
انس : مالو جاي متاخر ؟
اسعد : ما عارف والله
مايكل : يلا انا بوصلك ما عندي حاجة
اسعد : ياخ انت الزيت ، يلا طيب
مايكل : نمشي على وين اول ؟
اسعد : البيت
مايكل : يلا وصف لي ..
اسعد : كنت حاشاكلك بس اتزكرت انك جيتني في بيتي ، ماف بيتنا دا ..
مايكل : هههههه ... اها نمشي بياتو شارع !
اسعد : لف بي شارع الحرية غرب النادي !
مايك : دا شارع الكنيسة الكاسلوكية !
اسعد : ما بعرف نوعا ، لكن ياهو تقريبا. ..
( في جانب عبدالله )
زوجته : عبدالله
عبدالله : خير !
*عايزة اتكلم معاك فاضي ؟
_خير ، اتكلمي !
*انا عشت معاك عمر ، ما يوم ولا شهر ولا سنة ، و طول الفترة دي ما كان في بينا غير الاحترام و التقدير ، فجأة من بعد امك اتوفت وانت اتقلبت ، حتى في تعاملك معاي ،، ااي انا عارفه انك عانيت من ابوك و من التفرقة الكانت بينكم ، و انه سبب وفاة امك هو ابوك وزوجته التانية و عارفه الكلام دا كلو ، و عارفه انك مدلع اولادك عشان بتحاول توفر ليهم حاجات انت اتحرمت منها لمن كنت في عمرهم و عارفه .....
_انتي اسي بتسمعيني الكلام الفارغ دا ليه ، مرة نكد عايزة تنكدي علي وخلاص !
*لا ما كلام فارغ ، الكلام دا لو فارغزما كان اثر فيك بطريقة دي ، فجاة اتحولت لمجرم ما لانسان ، سلبياتك اتحكمت فيك و بقيت تنتقم من ناس ما ليهم زنب ، انت قايلني عشان ساكته معناتو غبية !  شوف يا عبدالله خلاصة الكلام ، اختك دي غصباً عنها اختك و العملتو فيها دا ما بيرضي ربنا ، و القانون زاتر بيحاسبك عليهو ! ما عشان بيت تسجن راجلها و تجدع البنات في الشوارع !
_ انتي فاهمة غلط ما تقعدي تألفي ساي ، البيت دا اتنازلا لي منو بأرادتها ..
*مافي ام عندها اولاد ، و خصوصاً البنات تتنازل من بيت بحالو ، عبدالله ما تتعامل معاي على اساس اني غبية ، انا بتكلم في الحق ، و حتى لو انت ما اعترفت ، ربنا ما بيضيع حق يتيم ، ربنا ما بيرضى بالظلم و الظلم عمرو ما حيتدسى و مصيرو يظهر و انت الحتخسر ففي الا خر ، و ما اي خسارة يا عبدالله ، و اتزكرر كلامي دا كووووويس .... *مشت خلتو !
بقى يكورك .. دا بدل تقيفي معاي ، تقولي كلامك دااا
*كفاية بتك بقت واقفه معاك ، دا بدل تديها كفين يعدلوها ، مخربها اكتررر ، و شابكنا بتي مافي زول يعمل ليها و مافي زول يسوي ليها ، البسمعك يقول ما بتي انا كمان ! محسسني ان مافي زول غيرك ولد في الدنيا دي .. بكرة تفهم معنى كلامي دا كويس ،
وكل ما غلطك بيكبر ، كل ما ربنا بيديك فرصه انك تتوب و تتراجع ، لكن انت فاهم نعمة ربنا عليك غلط ... !
_ياخ طيري من قدامي عشان ما اللحقك الشارع انتي كمان !
*بلحقو براي يا حاج ، الحمدلله عندي اهل يسدو عين الشمس ، و اتاكد اليوم الاطلع من البيت دا ما عندي ليهو رجعه ! و انا ما عندب غير حسااام ، هو ولدي و هو البار بي ....
.. حقيقه هي ما الدنيا ، الدنيا ذنبها شنو كل حاجة بتحصل نقول الدنيا عملت و سوت ، و انحنا البنحرك افعالنا ..
( جانب اسعد )
اسعد : لف من هنا ... لالا دقيقه خش بشارع المزيرة احسن !
مايكل : عارف الحلة دي
اسعد : يا زول ، في زول من دفعتنا هنا ؟
مايكل : لالالا ( اتوتر)
اسعد : اهل خطيبتك ولا شنو ؟
مايكل : هه لالا يا زول .. شخصية كدا بعرفا و اتصرفت غلط و كل حاجة راحت ، الحكاية كلها غلط من البدايه و كل شي كان غريب ..
اسعد : بدون قطع كلامك لف هنا !
مايكل : هنا !!
اسعد : ايوة اقيف اقيف ... اتفضل ادخل م بتاخر ، اغير واجي ...
مايكل : ايعد دقيقه انت ساكن في ياتو بيت ؟
اسعد : دا يا زول !
مايكل : و الجمبك دا بتعرفو ناسو ؟
اسعد : في شنو ؟
مايكل : جاوبني ... بتعرفهم ؟
اسعد : وريني انت مالك ؟
مايكل : طيب دا بيت البنت الكنت بحكي ليك عنهاا !
اسعد : نعم ! اسمها منو ؟ اسمها منو. يا مايكل ، رحمة ولا يمنة ؟ اسمها منو رد بي (بصوت عالي ) ...
في اليوم التاني ...
نفس برنامجي ، مشيت شغلي ، اشتريت فطاير للهندية المعاي ، عملنا الشاي و اكلنا و شربنا انا و هي ،، و جو زباين .. انشغلنا معاهم ،، و انا بعمل للزيبونة ، وحدة منهم بدوية قالت دايرة بروتين ، و البروتين مخلص ، قامت مريم قالت ليها شعرك كامل ، قالت ليها لا القصه بس .. قالت ليها اوكي 150 ، النرة بقت تنقص مع مريم وصلت معاها ل100 و اصلا ممنوع الفصال ..
انا استغربت حتعمل ليها شنو والبروتين مخلص ، قامت قعدتا و جابت ليها اسمها ( براونز، بتفرد فرد موقت مجرد ما الشعر توصلو موية بيروح ) انا هنا فهمت انها استغلت عدم معرفه المرة ، و اضافو لذالك شالت ال100 جوه جيبها الخاص !
*في الحلقة الجاية *
*انتي من ؟
_زي زيك !
*معليش نتكلم في الحوش و كملي سيجارتك عشان الريحة ما تملا الغرفه و المكيف كمان !
_نعم ! انا هنا زي زيك اشربها في اي مكان ..
*لو سمحتي انا بتحسس من الريحة دي !
_ما تعملي لي فيهاا انك ما بتشربي كلها كم يوم و تجيبي انتي هههههههه ....
*لا حول ولاقوة الا بالله !
و اخدت قرار بعد الموقف دا ، ما كنت عارفه اني ماشة للاصعب ! ...

استغربت من تصرف مريم البشع ، و مشت عليها السورية خبطو كفينهم في بعض و قعدو يضحكوو ! باستهتار ..
عاينت ليهم و كملت شغلي ..بعد مشو مننا ، جات مدام سارة ، قالت في شغل برا، مكياج و شعر ( مدام سارة برضو بتمكيج بس )
مريم قالت ليها طيب حلو ، متي ؟ قالت ليها بعد نص ساعه ! مريم قالت ليها اووو ممكن اكل شي قبل نمشي ؟ يادوب الحق الم الاغراض و نحرك !
مدام سارة قالت ليها ، عفواً مريم ، بس رحمة بتجي معاي ، عشان سريعه بتساعدني و هي متطلعه بافكار جديدة ! طوالي مريم مشت قعدت ..
مدام سارة قالت ليها ، جهزي لينا الاغراض مسافة رحمة تجهز ! طبعا انتو اتخيلو وش مريم براكم ! مشت ، و لحقتها السوريه و الله اعلم مشو عملو شنو ولا قالو شنو !
جات جابت الشنطة ، و انا لبسته ،، و طلعناا .. مشينا بعربيتها طبعا ،، انا ساكتة و هي ساكتة ، بعد شوية قالت لي ، ليش لابسة النقاب توك صغيرة ! قلت ليها ما عارفه ، انا ما ملتزمة بس بحب فكرة اني مستورة ، و دا بيخلي المجتمع يحترمني ،، قالت لي ايوااا ، يلا وصلنا ، نزلي الاغراض ...
قلت ليها انا عايزاكي في موضوع صراحه ، بس واحنا راجعين ، قالت لي اووكي !
( في جانب اسعد )
*رد علي يا مايكل انا ابتديت افقد اعصابي ، انا عارفك واحد لعبي و بتاع امور ،
_انت ليه متعصب كدا انا ما غلطت ، كانت مجرد معرفه عادية ، و ما طولت وحظرتني !
*ايوا يعني دي الكنت بتحكي عنها قبيل قدام انس صح ! يبقى بتحبها ؟
_اسعد ، الموضوع بسيط ،كان مجرد تعارف عابر و هي حظرتني لمن عرفت اني مسيحي و انت عارف الموضوع حساس ، و حبي ليها و عدمو واحد ،كل شي مختلف ، حتى. هي ملتزمة !ّ
*ملتزمة ! رحمة صح ! رحمة يا مايكل ، ما لقيت غير رحمة !
_ايوا هي رحمة يا اسعد والموضوع ليهو شهور و ما بعرف عنها ولا بتعرف عني حاجة ، مجرد صدفة ، و الموضوع انتهى يمكن من لحظة زواجك !
*رحمة دي زوجتي ! عرفته رحمة زوووووجتي !
_مممم ....ّ مم ،، ما ... ما عارف اقوليك شنو بس صدقني الموضوع غير متعمد و انسانه محترمة جدا ، و ما عارف صدقني .. كل الحصل صدفة ، يوم كانت متاخرة على امتحان ولقيتها بتوقف مواصلات و مافي ، و انا وقفت ليها ، و ساعدتها ،،،و بعدها اتعرفنا بس ، دا كل الموضوع !
*مايكل ، امشي ، عشان انا غضبان و ما داير اعمل غلط اندم عليهو ،،، امشي !
_انا ...... طيب ، هي متزوجة ليه م احترمت العلاقه دي ؟
*ما تستفزني ، و انت بتقول فترة امتحاناتها ، وانحنا اتزوجنا بعد امتحنت و خلصت ! امشي يا مايكل ، انا بخلي انور يجيب ابوي من المينا البري !
_تمام ...... حرك و فات !
انحنا خلصنا زي الساعه 11:30 ،غشت محل (جيجي بيرقر ) جابت عشاء و ادتني كيس صغير .. و  رجعتني طوالي على البيت بالعربية ،، قالت لي كنتي عايزة شنو ؟ قلت ليها بصراحة انا محتاجة لقروش ، اذا ممكن اخد مرتبي من اسي و انا موجودة معاكم !
قالت لي اكلم المدام و بكرة اعطييكي خبر ، قلت ليها تمام .. انا و نازله ، ادتني 100 درهم قالت لي دي ادتك ليها زيبونة عجبها شغلك ، اكرامية ما ليها علاقه بالمرتب .. فرحت شديد ، قلت ليها شكرااً ...
نزلت ، دخلت البيت ،، حمدلله الوصلتني ..
دخلتا طوالي ما بعرفهم ديل في و لا مافي ، دخلت غرفتي طوالي ،، اتعشيت تمام، و جيت رقدتا ، اتصلت لامي اتطمنت عليها ، و نمت !
( في جانب متوكل مع امه )
_يا ولدي انت ما تمام ، بعرفك انا ، يعني الحمدلله ربنا كرمك بشغل ، تاني في شنو ؟
*انا كويس يا غاليه ، ساي مقلقة !
_داير الحق يا ولدي ! بصراحة من رحمة سافرت و انت حالتك حالة !
*ليه يعني يا امي ، عادي ، ربنا يوفقها وين ما تروح !
_انت كلمتني انك داير ليك بنية وكلمت ابوها ، و لمن اجي نخطبها ليك ، كنت قاصد رحمة صح ؟
*ايواا يا امي هي زاتا ، رحمة !
_طيب ترجع بالسلامة و ابوها ربنا يتم شفاهو على خير ، طوالي نتم الموضوع وانت لم الفترة دي عشان تقدر تعمل ليها حاجة ..
*امي ، بصراحه ! انا و رحمة انفصلنا ، من يوم سافرت ، و هي ما بتحبني يا امي لو بتحبني كان سمعت كلامي و قعدت ..
_تسمع كلامك ! متوكل يا ولدي انت بدل تدعمها تقول كلامك دا ؟ البت ابوها محتاج ليها حتعمل شنو ، لمن ربنا فتح ليها باب رزق ، حتقفلو ليها انت ؟
*امي ، اي مكان بعيد عن بيتها ما امان وخطر عليها انا خايف عليها ..
_دا ما خوف دي انانية ، انت تدعمها و تشجعا في النهاية ما مشت تتفسح هي ،مشت عشان ابوها و لو اشتغلت في البلد دي مية سنة ما بتلم حق العمليه !
*حسستيني اني كعب يا امي ..
_فعلا كعب يا ولدي ، دي بت رجال و دمها حار ، دي البتعيش و تعيش ، دي التعرسها و انت مطمن عشان لو يوم لاقدر الله ظروفك خانتك و لاربك شال امانتو حتكون متطمن ان عيالك حيتربو ، الزمن اتغير ، يعني شنو لو سافرت و اتعلمت و اشتغلت و طورت نفسها مجتمعنا بيمشي ب الشائع مافي زول بشغل تفكيرو و بينفرد بي فكرتو ، لا بيمشي بتفكير المجتمع و دا المرجعنا لورا ، يعني شنو لو سافرت وين الغلط بالعكس ، دي حياة
والناس بتجرب و تعلم ونستحنل عشان خاطر البنحبهم يكونو بخير ، و دا العملتو رحمة و فعلا هي رحمة يا متوكل ...
*يا الله ........ اخر زول اتوقعت يقولي كدا ، او ما عارف ما عارف يا امي بس جددتي لي تفكيري ، و كلامك كلو صح ، بس والله بحبها لدرجة الخوف بخاف عليها ودا غصب عني ..
_اسي مافات شي ، اجتهد انت كمان و سوي ليها حاجة وحسن وضعك فضل ليك القليل ..
*بحبك يا ست الكل الله م يحرمني من نصايحك و منك يا رب ..
وجا اليوم التاني ،، نفس الروتين حقي
و جات مدام سارة نادتني على جمب ادتني القروش ،، شكرتها و ختيتا في شنطتي و سالتها عن اقرب مكان تحويل ،وصفت لي و استأذنت اطلع بدري و وافقت لي !
فعلا يومي كان عادي ، و جو بنتين طلبوني بالاسم عملت ليهم ، و بمعني ادق انا بقيت شايلة المحل ، اكتر وحدة و اتعلمت كل حاجة ما بعرف ليها ...
و مرت الايام ، و اتعودت على حياتي الجديدة دي ، بس ما حصل طلعت من شرق8 دي ، طبعا الاحداث دي حصلت بعد رسلت القروش لامي ، و كنت عارفه انها ما حتكفي محتاجة مرتب شهرين على الاقل ، في حاجة انا ما نبهتكم عليها ، ان ( زيارتي تلاته شهور ، و بعدها بنزل السودان اجازة و بعملو لي الاقامة لو ربنا اراد ) ..
في يوم ، جمعه ، الجمعه بنشتغل نص يوم ، من 4:9 ،، المهم شلت لي سندوتشات و عصير ، و مشيت على البيت ، طبعا فكرة ان عربية تقيف لي دي عادي و اتعودت عليها ، بس بقيت بتجاهل و احساس الرعب قل ، اي بخاف لكن م زي اول ،، المهم ...
فتحت باب برا ،، بقيت بشمشم في ريحة غريبه ، جيت دخلت المفتاح في الباب حق غرفتي لقيتو فاتح !
دفرتووو ، لقيت في وحدة راقدة في سرير و تتكلم ايمو بالكاميرا ! و السجارة في يدها ، طبعا اتخلعتا ، قلت ليها :
*انتي منو؟
_زي زيك !
*معليش نتكلم في الحوش و كملي سيجارتك برا عشان الريحة ما تملا الغرفه و المكيف كمان !
_نعم ! انا هنا زي زيك اشربها في اي مكان ..
*لو سمحتي انا بتحسس من الريحة دي !
_ما تعملي لي فيهاا انك ما بتشربي كلها كم يوم و تجيبي انتي هههههههه ....
*لا حول ولاقوة الا بالله !
م كان عندي حل في النهاية دا ما بيتي ، قلت ليها طيب دا سريري و دي حاجاتي ، حولي في الكنبه ولا المرتبه لمن يجيبو ليكي سرير ! عاينت لي بقرف كدا و قامت ! مشت رقدت في الكنبه ..
لا والضايقني كمان موصلة شاحني و وصلتي وكل حاجة !
قلت ليها تلفونك ! طوالي فصلتوو ، بقيت حاسه بهاجس و عدم راحه و توتر و قفلت معاي و الريحة مقرفه ، الغرفه براها قدر كوز الصلصة !

( في جانب ناس امي )
_انت دفعت ليهم صح ؟
*ايواا ، و ختيت فوقها مليون ( 1000جنيه)، دي كدا براها راحت تحاليل و اشعه ، و اخدو منها حق قاعدو الايام الفاتت .
_افففف ، يعني العمليه زاتها م حيقبلو ..
يمنة : شيلي 2000 انا بجمد السنة دي يا امي ..
*انتي مجنونة ولاشنو ،كان بقت على المليونين بسيطه يا يمنة ، و انا شايف لو سفرناهو مصر يتعالج افضل ..
_من وين نجيب التكاليف دي ، وانا متاكدة رحمة اتسلفت ، مرتب شهر !
*انا ممكن اخد سلفة
_متوكل يا ولدي مصر دي انساهااا ، صعبه انحنا الهنا ما قادرين عليهوو .. طيب اسي العمليه كم ؟
*داخله في 12 بقعادو في المستشفي ..
يمنة : امي انحنا لازم نشتغل نساعد يمنة
_دي فكرتي كمان. ،،
*حاشتغلو شنو يا خالتي ؟
_بعمل خبايز و معجنات ، كويس بالطلبية ولاعياد الميلاد و المناسبات ع الاقل نطلع مصاريفنا احنا ، و شغل رحمة نقضي مصاريف العلاج ، نتشايلها ..
يمنة : وانا لازم اشتغل حاجة
*انتي اقري قرايتك
_ايوا اقري قرابتك بس ممكن تساعديني بالنت دا ولا تكلمي صحباتك ، انا من بكرة بنزل السوق بجيب المواد حقتي ..
*خلاص ، بوديكي بكرة الساعه تلاته وقت البريك حقي ..
_ما اعدمك يا ولدي ..
في اللحظات دي الباب خبطت ! اصلا كان مردو ما مقفول كامل .. امي قالت اتفضل ! جاا اسعد داخل ، من شاف متوكل وشو قلب ، سلم عليهم من الباب ،، و قال لامي عايز رقم رحمة !
متوكل دا مسك نفسو بالقوة عشان ما تحصل مشاكل ... امي زاتا زعلانه من اسعد و من غير نفس ، قالت ليهو ما بقدر اديك ليهو قبل استشير رحمة ، قاليها جيبيهو هي ما حتقول حاجة انا عارفها ! ( بيحاول يستفز متوكل).. امي قالت ليهو ، معليش والله ، ما بقدر !
طلع طوالي ..... حتى ما كلف نفسو يسالهم عاملين شنو محتاجين م محتاجين ، و الاغرب من دا عمي ، ما عارفه وين ، زي ما شفتو اسعد من كم يوم قال ماشي يجيبو من المينا البري ، و تاني ما ظهر !
تاني يوم ، رغم اني ما نمت اصلا و مقلقة ونايمة بعين وحدة ... صحيت من ستة و تاني النوم اباني لحد وقت دوامي ،، جهزتا ، وشلت حاجاتي المهمة كلها معاي وطلعتا !
وصلت الشغل ما فاهمه حاجة من الارهاق ما عارفه كيف حأشتغل !
المهم ، على حظي مافي شغل كتيرر ، كلو واكس و حاجات تانيه شغل السوريه والهندية ..لمن العصر جا ... جات مدام سارة ..
لاحظت لي م تمام ، قالت لي مالك ؟ قلت ليها ما نايمة و حكيت ليها الحصل ،،
و قررتا #قرار .. اني لازم ارحل ،و ضغطتها تشوف لي سكن تاني ، قالت لي في سرير فاضي عند ناس مريم ، تسكني معاهم ؟ قلت ليها اسكن م عندي مشكله ...
و كان صباح الاحد ياهو يوم الاجازة حقتنا .. طوالي ، من تاني يوم لميت حاجاتي كلها ب اكلي الفي التلاجة ،، و ركبت لي تاكسي ، و مشيت ... دا حلو معاي لانو جمب المحل السكن ما حانجبر امشي المشوار دا ولا اتعرض لحاجات في طريقي !
طبعا مريم و الترحيب ، يخلع ، و معاها وحدة تانية مغربية ، و سودانية ،، و الغرفه الجمبها فيها بنات برضو ما بعرف اجنايهم ، بس السكن رحمة ونضيف ...
بس مافي دولاب ولاشي ارص ملابسي ! خليتهم في الشنطة و ختيت اكلي في التلاجة .. و رقدتا من الارهاق و قعدت العب في تلفوني ... الساعه 9 بلبل جات انا طششتا ، لقيت ديل قامو ، اتمكيجووو و اتسرحو و لبسو لبس كدا عجيب و لبسو من فوق العبايات ، لحد اخر لحظة انا قلت 100% حيتصورو سناب ولا حاجة ...
قالو لي ، يلاااا تصبحي علي خير ، و طلعو !
ما اتكلمت ف النهاية ما دخلي انا ..
رقدت ! اتصل على متوكل !
*السلام عليكم ..
_وعليكم السلااام ...
_ رحمة ! كيف حالك ؟
*في نعمة الحمدلله ، وانت كيف و الوالدة واخوانك ؟
_الحمدلله بخير ، بس  ..
*خير ، بس شنو ؟
_فاقدنك
*ما تفقد غالي يارب ... مبروك كمان
_الله يبارك فيك ، لكن على شنو ؟
*الشغل الجديد
_اي والله اخيراً اشتغلت بشهادتي لله الحمد
*تستاهل كل خير ، ابوي في جديد منه ؟
_اي خلصنا التحاليل ،والصور ، فضل اخر تحليل دا نستلمو بعد اسبوع ، اللي هو بعد بكرة ان شاء الله و بعدو بيحددو العملية باذن الله ..
*ربنا يسهل ،، دعواتي وقلبي معاكم والله حمدلله على كل حال ..
_حمدلله ... بتاكلي كويس ؟ مرتاحه ؟
*اكيد حمدلله والناس البشتغل معاهم كويسين ، ما علي عوجة ..
_حمدلله
*اخواتي في منهم جديد ؟
_والله يا رحمة فتشتا و سالتا ، مافي زول عرف حاجة ، الاجابة عند عبدالله ، واكيد ما بقدر امشي اسألو ...
*اااخ ، بس لو اعرف ليه عمل كدا ! والله يا متوكل عهد علي ، العملو مع ابوي اردو ليهو اضعاف مضاعفه بس ابوي يقوم بالسلام و لو لاقدر الله ابوي حصلت ليهو حاجة ، انا الحأدخل السجن بسببووو. ، و انحنا اهل القانون !
_اسي اهم حاجة ، صحة عم محمد يا رحمة ، والقضية دي اصلا حتتفتح ، حتتفتح بس ربنا يلطف ..
*ان شاءالله .. ناس عمي كيف ؟
_ما بعرف ،، يلا ما اطول عليكي ، تصبحي علي خير ..
*وانت من اهل الخير !
ما بنكر ، مكالمة متوكل دخلت جواي بهجة كدا ما طبيعبه ، لقيت نفسي مبتسمة
، و في نفس الوقت عيوني بتدمع ، انا ما مرتاحة بس خلاص دا قراري و نفذتو لازم اكمل فيهو !
المهم ، بصباح اليوم التاني حأكون ، تميت شهر في الامارات !
و طبعا انقطعت مصاريف كل المعاي 50د ، بس حمدلله كان عندي بسكويتات و بيض و جبنة، و لبن ...
شالتني نومة ، صحيت كدا قريب الصباح ، قمتا لقيت نفسي لسه براي في الغرفة و ديل لسة ما جو ..
قمت صليت ، و رجعت رقدتا تاني كملت نومي .. لحد وقت الشغل ، لقيت كل وحدة نايمة في سريرها !
قمت ، صحيت مريم ابت تقوم لي ، لبست و شلت لي بيض مسلوق مع جبنة ، و صحيتها تاني ، خليتا بتلبس و شلت المفاتح و مشيت ، فتحتا ، نسرين جات صبحت علي ..
قالت لي :
_وين مريم ؟
*داخل بيت !
_انت رحمة ليش يروح هذا بيت ؟
*ياتو بيت تقصدي ؟
_هذا مال مريم والبنات
*البيت الاول بعيد و ما نضيف و غير كدا جات وحدة تدخن غرفتي ، واسلوبها ما حلو ..
_هذا سمسم مريم ! =(نفس الشي)
*لا هنا افضل
_زين انا بشوف سرير داخل غرفة مال انا ، و بعدين انت يخبر مدام ، يجي ، زين ؟(هزة راسها)
*زين نسيرين ..
_رحمة ، انا في زيادة حب مال انتي ..
*و انا كمان والله زيادة حب ، ما انحرم منك
.. بالجد نسرين كانت احلا حاجة حصلت لي ظريفه محبوبة حتى من الزباين ، رغم انها لتعرف البنات ديل قبلي ، بس كانت بتقعد معاي انا اكتر ، بنتفرج افلام سوا ، بتعلمني كلامهم ، بتاكل معاي ، وخصوصا لمن تطبخ بتجيب لي علبة ، لو محتاجة طلبات بتنزل معاي ... ( اكبر مني بي سنة وعندها ولد في الهند ، و زوجها في الامارات بس في ابو ظبي نفسهاا ما معاها، وهي ساكنة في سكن تاني كلو هنود و باكستان بس حسب كلامها انه احسن سكن ) ... !
( في جانب اخواتي )
مناهل : انحنا بقينا حمل تقيل على حسام ، بعد كدا مفروض نتحرم نشتغل يا امي ..
ابتسام : و نسكن وين ؟
مريم : مع اخواتي ... داك كمان بيتنا ..
ابتسام : من البداية ابوكم فصلنا عشان المشلكل ، معقول اسي نمشي للمشاكل برجلينا ؟ وانتو عارفين مرة ابوكم ، انا وهي شحمة و نار. .
مناهل : اخر مرة اتلاقيتو ما حصلت بينكم حاجة يا امي ، واذا حصل اتفادي عشان خاطر ظروفنا دي ..
ابتسام : و نتصرف من وين ؟
مريم : ننزل نشتغل اي حاجة يا امي ..
ابتسام : ما عارفه يا بناتي والله ضاقت بي شديد ، و ابوكم محتاج لينا و ما انحنا عاجزين ..
مريم : يا امي حنعمل شنو طيب ، حسبي الله و نعم الوكيل في خالي عبدالله ، تتقفل عليهو وين ما يروح يشوف القهر في حبايبو ، اصلو ما يسعد ولايفرح ، حسبي الله ..
مناهل : حسبي الله عليهوو ، حقنا عند ربنا ..
ابتسام : ماصح ماتدعو في النهاية هو مشكلتو معاي انا ما معاكم انتو !
مريم :بكرهوووووووو
مناهل: ما اكتر مني يا مريم ،، بس ربنا ما بخلي لينا حقنا ، خلي يصبر ...

مناهل: ما اكتر مني يا مريم ،، بس ربنا ما بخلي لينا حقنا ، خلي يصبر ...
ابتسام : حسام ما حيزعل لو طلعنا من البيت دا ، هو زنبو شنو المسكين دا يتحمل اغلاط ابوه ..
مريم : دا عشان بيحب مناهل با امي
ابتسام : هو اصلا مختلف ، بس ليهو كم يوم مختفي ، اتصلي عليهو يا مناهل ..
مناهل : طيب يا امي ....
( في جانب ناس امي )
يمنة : يا امي انتي لسه ؟
*ما تجوطي ، قربتااا
_طيب ، اساعدك في شنو ؟
*جيبي لي اكياس الحرارة بس و غلفي ، غلفي كويس م تخلي حته مكشوفة عشان ما ينشف !
_طيب طيب .... اوف البوري دا بيوترني ما يصبرو ديل كمان ياخ ..
*انتي انجزي انا فضل لي طبقين اعبيهم ..
_طيب ......... الله يا امي دا شكلو مبالغه امممم دايرة اضوق ..
*حق الناس ما تمدي يدك ، بكرة حعمل طلبيه ، ضوقي ..
_احي اليصبرني شنو لبكرة ، عايني دقيقه اصورو عشان انزلو في القروب ، لو لفيت بالكيس حيعكس لي الاضاءة ..
*سرعه بس ....
_زحي يدك يا امي !  ... يا سلام لو تشوفي الصورة ، ررروعه ... يلا جيبي ، امشي اللبسي توبك يا امي عشان تشيلي حسابك ..
*طيب لفي كووويس يا يمنة ...
_طيب ...طيب ...
اما انا ، كنت شايله الشغل براي انا و تسرين ، ختي مدام سارة انتبهت ان مريم ، مسهية و شبه نايمة ، بتسألني مالها ؟ قلت ليها ما عارفة ... كل حاجة بس بقول ، ما عارفة !
خلصنا دوامنا ،، و طلعنا ..
مشيت المول ، حولت رصيد ، و لفيت اتفرج في عروض اول الشهر و رجعتاا ،،
دخلتاااا ، لقيت الشيشة قدامي ، و الضحك دا و اللبس و النحنة في التلفون ، اتخلعاا ، سكتا ما اتكلمتا ،، لا ما براهم ، في بنات تانين  !دخلت الحمام غيرتا ، و اتغطيت و رقدتا و بعاين من تحت لتحت و الريحة دي عايزة تقتلني .. بس فجاة قمت على حيلي ،،و طلعت برا الغرفه ..شات تلفوني اتصلت علي شيماء ..
*السلام عليكم
_وعليكم السلام هلا بناس ابو طبي
*شوشو كيف حالك
_حمدلله بخير والله بس فاقداكي ، و من انتي مشيتي نزلت مرجان دا و قاعده افتش ياخ ، زول عبرني مافي ، لكن انتي محظوظة ضربت معاكي ههههه ..يلا اشتغلي و اعملي اقامة عشان تجيبيني ...
*شوشو حبيبتي نتكلم بعدين في المواضيع دي ، اسي انا محتاجة رقم سيدة ، ما ظاهر معاي ، رغم اني كنت. مرسله ليها قبل كدا انا متأكدة ...
_طيب ارسلو كيف ؟
*رسااله عادية ،، سرعه كدااا ...
_طيب يلا ...
*اسي طوالي عليكي الله ..
_طيب.. طيب ...
وقفت برا لمن رسلت لي الرقم .. و اتصلت عليها (لمن عملت اتصال ياداب ظهر لي انه متسجل ).. مرة و اتنين اتصلتا ما بترد علي ..بعدها بلحظات رجعت لي ...
_الوووو
*سيدة كيفك !
_منو معاي ؟
*انا رحمة يا سيدة
_ وووو رحمة ، ههههه حمدلله على السلامة يا شقيه والله ضربت معاكي انا شهور عديل حتى لفيت طريقه ... تتزكري كلامك عن السفر كان كيف لمن جيناكي في البيت هههههه ...
*اهااااا ، سيدة ياخ انا براي متضايقه ما تشغليها لي زيادة ..
_ليه مالك ؟
*مخنوووقه والسكن كلو قرف دا السكن التاني اقعد فيهو ، ياخ سهرات و اخر مسخرة و دخاخين ...
_طيب عادي يا رحمة ، انتي ما بتقدري تجبريهم ، و بعدين معقداها مالك فليها ياخ ، ما كفاية الواحد نفسيا مضغوط ، يعني دي اقل شي الواحد يرفه بيها عن نفسو ..
*اكيد ما جادة انتي بتواسيني ولا شنووو
_اسمعي اسمعي انتي دايرة ليك قعده ، اجازتك يوم شنو ؟
*الاحد ...
_طيب رسلي لي اللوكيشن حقك واتساب ..
*ما عندي نت
_افتحي شبكة من اي وحدة بس رسليهو لي ، و لمن اجيكي بعمل ليكي نت ..
*تمام حبيبتي .. يلااا م تقطعي مني ..
_اكيد ان شاءالله ...
قفلت منها و نمته  ..
( في جانب اسعد )
بيهري في نفسوو من التفكير ، و الانفعال. ..
رحمة الشريفه ، المحترمة ، وشها دا ما شفتو الا صدفه . هئ طلعت بتتعرف بالاولاد و بتركب معاهم هه ، طيب مش انا اولى برضو ! كويس انا بوريكي يا رحمة !
( في اليوم التاني ، في بيتنا )
يمنة : امي يلااااا اتاخرتا على محاضرتي ..
*دقيقه يابت ، بلف في توبي
يمنة : اااخ متين نفتح لينا محل ، والله لو في محل شغلنا ما حيمشي كدا زاتو ، كدا هير و بركة حمدلله..
*بتنقني في شنو ؟
_بتكلم براي يا امي .... يلا يلا ، المفتاح يا امي ..
*معاي .. كيس ابوكي حق الغيارات وينو ؟
_اشيلو بي وين يا امي ، اااخ يا حليل متوكل ياخ اسي كان وصلنا ...
* هدا ليهو الكيس ، اطلعي اطلعي...
بعد طلعو و بيقفلو في بابا الشارع كانت المفاجأة هنا !
يمنة : مناهل !
مناهل : ( حضنت يمنة ، و سلمت على امي ، سلام الكتف ) ..
امي : ( بي خلعه ) انتو وين ، انتو كويسين ، اختك وامك وين ؟.  مالك ما طبيعيه !
مناهل :شكلكم مستعجلين يا خالتي  و *ما دايرة ا ....*قاطعتها امي ..
امي : وريني حاصل عليكم شنو ، فتشناكم كتير يا مناهل فجاة اختفيتو و البيت فب الواطه ، حاصل شنو ؟
مناهل : الموضوع طويل و انتو محملين حاجات ، انتو امشو انا بعدين بجيكم و اصلا عايزاكي في موضوع ..
يمنة : امي انا بتصل بالمحل اقوليهم حنتاخر شوية ،. و ابوي
لحد الساعه اربعه عندنا و انا اول محاضرة ما مشكله ، خلينا ندخل ، نتكلم جواااا ، افتحي افتحي يا امي !
امي : يب طيب ...... تعالي يا مناهل ادخلي
مناهل : اسفة ...
امي : انتي عويرة ولا شنو ، و بعدين انا دايرة اعرف الحصل شنو و شاكة ان خالك الحيوان دا ورا القصه دي ..
مناهل : فعلا ، كتب امي تنازل بالقوة ، دا غير انه ناهب حق امي و خالتي الله يرحمها كانت اتنازلت لامي ، و موضوع طويل ، اخر حااجة لينا اكتر من شهر من خلينا البيت طلعنا مطرودين اصلي ما بنسى اليوم دا ،، و كتر خيرو حسام خطيبي ، او الكان خطيبي ياهو ود خالي عبدالله .. لحقنا واجر لينا بيت صغير قاعدين فيهو من غير علم خالي ، و خلاص ضاقت و حملنا عليهو ... و اسي انا جيتك عشان الموضوع دا ...
امي : حسبي الله ونعم الوكيل ، لا حول ولاقوة الا بالله ....  شوفي يا بتي قبل تتمي كلامك ، الحمدلله بيتنا واسع و اسي مافيهو غيري انا و يمنة ، و دا ليكم حق فيهو ، تجو تقعدو معانا معززين مكرمين لمن محمد يقوم بالسلامة ...
مناهل : دقيقه ،،، ليه رحمة وين ؟
امي : سافرت الامارات
مناهل : كيف الكلام دا ؟
يمنة : موضوع طويل بنحكيهو ليكي ..
امي : امسكي دا المفتاح الاحتياطي ، انحنا طالعين ، جيبي امك و اختك ، ويا يمنة وريها الغرفتين الفاضيات بي برندتهم ....
يمنة : تعالي .........
مناهل : بصراحه ما اتوقعت تتصرفي معانا كدا ، وانا جايه و دايرة اطلب منك كدا ، لان امي رافضه خايفه من المشاكل ، و انا جيت اتكلم معاكي اول ، في النهايه مافي مرة و ضرتا بقعدو في محل واحد ..
امي : يا بتي انحنا في شنو اسي ، الواحد بقى بيتفادي المشاكل الدنيا دي ما فيها حاجة و الكان رابطنا انا وامك بين الحياه و الموت ، كلمي امك يا بتي .... انحنا ذالعين عندنا مساوير بعد نرجع نتكلم ...
مناهل : انا طالعه معاكم اشوف ابوي حتمسو اسي ؟
امي : لالا اسي رتبو اموركم انحنا بنزورو كل يوم ، ممكن تمشي معانا ،
مناهل : طيب
امي : يلاا احنا مشينا ....
بعد امي و يمنة طلعو ، يمنة قالت لامي ، يا امي انتي نسيتي متوكل ؟
امي قالت ليها نسيتو كيف يعتي ؟ قالت ليها مش كان مكلمك على نص بيتنا قال داير يأجرو ، اسي حيقعدو  اخواني ؟
امي قالت ليها ، ديل اخواتك القروش البتجي من الايجار دي ما بتعوض المحنة و بعزين اخليهم في الشارع يعني ؟ اكيد لا يا يمنة ، دايما حاولي تعايني للحاجة الفيها رضا ربنا ، القروش بتمش و تجي و اصلا هدف متوكل عشان يبقى راجل معانا... بعدين بتكلم معاهو و هو حيتفهم ... واصلا حيجي عشان يجيب تحليل ابوكي ، و يحددو لينا العملية ...
اما عندي اناااا ... يومي عادي في الشغل ، بقيت زي البجي ف المحل نفسيا برتاح رغم ضغط الشغل ،، لمن قربت اخلص ، اتصلت بي سيدة قالت جاياني نتعشى !
فعلا ، لمن وصلت كان خلصت شغل ،، طوالي جريت تحت ، و بالتلفون معاها ف الاخر قالا لي انا راكبه عربيه مظلله ..
قلت ليها يا سلام ربنا يزيدك ، قعدت تضحك ، قلت ليها شفتها انزلي ، قالت لي لا تعالي اركبي انتي ....
فعلا لمن قربت من العربيه نزلت من قدام سلمت علي شديد ، و ركبت ورااا ...
عاينت للسواق زول تلتينات ، و شكلو اماراتي بالقطرة والجلابيه ،، سلم علي قالي ازيك يا عسل... افتحي وشك دا خلبنا نشوف الجمال السوداني !
*في الخلقة الجايه *
*اشتغل شنو ، انا ما عندي وقت ، يومي كلو في الكوافير دا و اجي احط راسي وانوم !
_غبيه ! ركزي معاي حتفهمي يا رحمة ..
انتي خطيبك مش خليتيهو بتقولي ؟
*ايوا ....
_و كنتي متزوجة قبل كدا ومتطلقه ؟
*ايواااا
_مشكلتك فهمتي و لا مافهمتي !

عاينت للسواق زول تلتينات ، و شكلو اماراتي بالقطرة والجلابيه ،، سلم علي قالي ازيك يا عسل... افتحي وشك دا خلبنا نشوف الجمال السوداني !
سيدة طوالي قالت ليهو ، روووق ، دي ما كداا .. طبعا انا استغربت واخدتها على اساس انها هظار ، بس ابداّ ما ارتحت ليهو ، قلت ليها انحنا ماشين وين ؟
قال لي ، حأخطفك ، صوتك يجنن امانة افتحي وشك .. قلت لسيدة انا عايزة انزل بكرة عندي دوام بدري ،،قالت ليهو ما تهظر معاها كدا و غمزت ليهو ، قالي اسف خلاص ، و كمل كلامو لسيدة ، قاليها ننزل ابو ظبي والله خاطري في عشاء فاخر .. قالت ليهو لالا مشوار بعيد ، وبعدين رحمة بتصحى بدري للدوام ، قالت لي جيبي تلفونك ، مدت لي يدها .. اديتو ليها ،،،
قالت ليهو تكفى سويلها نت، الخط جديد قاليها ابشري الحين بسويلها بس بنزل اجيب كرت اول ،، قالت ليهو تمام ..ّ
وقف العربيه و نزل ،، قلت ليها دا منو ؟
قالت لي صديق عادي ،، قلت ليها صديق ! قالت لي ايوة ! ما تركزي شديد بكرة جاياكي المحل بفهمك كل حاجة ، قلت ليها طيب .. جا طالع طوالي غيرنا الموضوع ،،شال تلفوني منها و نزل الرصيد و هبش مسافه ، و اداني ليهو قالي بعد ساعه ولا اتنين بيشتغل ، خليكي فاتحه الداتا ، قلت ليهو شكراا ...
و سالنا نتعشى شنووو ، سيدة قالت لي زي امس ،، قاليها و انا كمان يعجبني بطاطسهم
... و بعدها نزل ،،، و جا راجع شايل شكلاتات و شيبسهات و بسكوتات ، ختاهم لي جمبي ، انا قلت اكيد دي شايله البيت معاهو و ما دققتا ...
بعد شويه السندوتشات طلعت ، جابهم و جااا ، حرك بالعربيه و قفنا في حتة و قعدنا ناكل ، قالي حتاكلي بالغطوة بعد ؟
سيدة : خليها على راحتها ، عشان م تنزل من السيارة دي ما زينا ...
سكت وانا خلاص وصلت حدي ، و قام غمز ليها ، وهزت ليها راسها مرتين ، وانا بعاين ، للحظة حسيت الدنيا دي كلها ضدي !
بس استحملتا لانو خياري ...
ما كان في حاجة تزكر لحد ما رجعنا البيت ، بس وانا نازله ، قالي شيلي الاغراض دي معاكي انا جبتها ليكم ، سيدة قالت ليهو غرفتي مليانة، شيليهم يا رحمة ، قلت ليها لا شكرررا م دايرة ، المهم كدا كدا ، شيلوني الحاجات  ، رجعت لقيت السكن مافيهو غير الباكستانيات الجمبنا . غرفتنا فاضية ، دخلت استحميت و رقدتا ...
قلت اتصل اتطمن علي ابوي ،، دخلت  hello card، فضل لي زي 15 دقيقه فيهو .. اتصلتا
..
*سلام عليكم ... ااا يمنة !
_وعليكم السلام رحمة كيف حالك
*انا كويسه بس مالك بتردي انتي ؟ امي وين؟
_انحنا في المستشفي من قبيل ، مع ابوي ، و امي و متوكل بيتكلمو مع الدكتور
*خير في حاجة حاصله لابوي ؟
_ما عارفه بس مافي حاجة ، بس بكلمهم بخصوص اخر تحليل وبعدو بيحددو العمليه و يورنا لازم نعمل شنو !
*طيب ، بس ترجعو كلميني انا بتصل ..
_طيب ...
قفلت معاها على كدااا ...
( في بيت عمي )
_ الفاضل ، انت في شنو حاصل ! سافرت فجاة من غير ما تكلمنا ، و بعد رجعت ما طبيعي حاصل شنو ؟
*مافي حاجة ..
_كيف مافي حاجة ! حتى ما علقتا على سفر رحمة ولا مشيت ليهم تطمن عليهم ولا حته بتزور محمد اخوك .. دا كلو ومافي حاجة ؟
*انتي مصممة تناقشيني.  عليكي الله خليني انتي زوله صاحبة مرض ما تخليني اعصب فيكي ساي ..
_انا دايرة افهم يا الفاضل ، الحاصل دا ما طبيعي ابدااا ...
*طيب عايزة تعرفي ! يبقى على شرط ما تتغيري من اولاد اخوي لات م ليهم ذنب ..
_قبل اعرف حاصل شنو ، اذا هما ماليهم ذنب زي ما بتقول انت اتغيرت منهم ليه طيب ؟
*يبقى ما ح اتكلم !
_لا اتكلم ، و انا زوله حقانية غلطة زول ما بتخليني اتعمى لدرجة اخرب وش مع الباقين !
*قبل سفري ، كان لاقيت واحد من بلدنا زاتا،، و طلع بيعرف عيلتنا و كم نفر من ناسنا القدام الله يرحمهم ، وجات السيرة و حكى لي عن قطعتين ارض حقات ابوي الله يرحمهم ، شالتهم الحكومة على وضعيات ، المشكلة م هنا ، المشكلة انه لمن ورث ابوي اتوزع محمد و احمد اخواني قالو دا كل الورث الباقي والبلد ماعندنا فيها حاجة ، و حسب كلام الراجل دا انه محمد اخوي رجع القطعتين ديل بمبلغ رمزي و اجرهم و وحدة حالياً بانين فيها فرن و بياخد الايجار شهرياً ، انا ما صدقتا و سافرت البلد و اتصدمت لمن لقيت الكلام دا صح !
_الفاضل ، معقول تصدق كلام زي دا عن محمد اخوك ؟ معقوله الراجل الفاضل دا البيصلي بالناس و عارف حق ربنا ، ممكن يعمل عملة زي دي ؟. قبل ما يكون محمد اخوك ، في عشرة يا الفاضل. ,و انا متأكدة في غلطة !
*نفس الفكرت فيهو ، لمن وسواسي زاد و تفكيري زاد مشيت اتاكدتا بنفسي ولقيت الكلام دا صح !
_في غلطة يا الفاضل ، وعيب لمن تقاطع بيت اخوك بالطريقه دي ، شالو نفسهم براهم و ما مدو يدهم لي زول يا الفاضل ، انحنا بجنيه ما ساعدناهم ، معقوله ! وين حبك للبنات يا الفاضل وين حبك لاخوك ، حتى لو هو عمل كدا الدم عمرو ما يبقى موية !
*كلامك عين العقل ، انا فترة وبرجع ان شاءالله ... و سماح دي وضعها شنو كل ما اسألها ما بتحكي و منشفه راسهاا ، دايرة الطلاق !
_
اولادي ديل انا ما عارفه حصل عليهم شنو طلاق وجوطة ، ما عارفه فجاة كدا كل حاجة جاطت الحمدلله بس ، حمدلله ...
في جانبي ، رجعت اتصلت على امي !
*الووو
_رحمة كيفك
*حمدلله يا امي ، رجعتو ؟
_اي لسه ماغيرنا زاتو
*ابوي كويس ؟
_كويس ! بس .....
*في شنو مالو ؟
_قالو ، جاتو قرحة سريري ، رقد فترة و انتظر كتير ، ولازم عمليه في اسرع وقت ، غير كدا ظهر ليهو سكر في الدم ، و الوضع ما مطمن يا بتي ، و ياهو متوقفين على قروش العمليه !

*يا رب ..... اا طيب المستشفى دي كويسه للعمليه ؟
_ايواا كويسة ..
*قالو كم العمليه ؟
_25، غير العلاجات والتحاليل بعد العملية ..
*حدد متين ؟
_قال ف اقرب وقت و خلال اليومين دي !
*طيب ، انا بتصرف يا امي ، و اعملو الازم
_حتعملي شنو ؟
*بتصرف ، بتدبر يا امي ، دعواتك بس
_انا ورحمة عملنا لينا مشروع حمدلله ماشي معانا ، ولميت منو مبلغ بس حبة ، لكن مافي قرش بيضر يا بتي !
*ربنا يقويكم ، و يوفقني و ما احوجكم لحاجة ابدا يا امي ..
_ربنا يحفظك يا بتي ، انتي مرتاحه ؟
*مرتاحه شديد حمدلله ، بس ابوي يبقى بخير و برتاح اكتر ...
_الله يسعدك يا رب ...في خبر حلو
*قولي !
_اخواتك حيجو يقعدو معانا !
*لقيتيهم وين ؟
_براها مناهل جات و ....
*امي رصيدي حيفصل اداني صفارة ، لحد بكرة بكلمككم تحكي لي الحمد لله انهم بخير ....*فصل ..
حسيت بحجة الانا فيهو و كأن حياة ابوي بين يديني انا ، و ما كان عندي غير حل واحد و ان شاءالله بكرة بنفذو و ارسل لناس امي طوالي ... و بكدا يومي انتهى !
بعد نمته ،،صحيت بصوت مريم بتكلم تلفون مع امها ، بتقوليها بكرة حارسل ليكي 10الف ، و انا معاي قروش ولو عايزة زيادة كلميني ! استغربت طبعا، بس سكتااا و كملت نومي !
( في جانب سيدة )
*تصرفاتك كانت غريبة احرجتني قدامها ..
_صوتها رقيق و يجنن كان خاطري اشوف وجهها !
*ما حلوة على فكرة ..
_صوتتا كفايه ..
*امممممممم ، و الغمزة اللي في السيارة ؟
_حبيبي يا سوسو انتي الوحيدة اللي تفهميني ، و انتي الكسبانه ...
*اممممم رغم انها صعبه ، بس بحاول
_ايه حاولي و بجيبلك الجوال ..
*قول والله ؟
_والله ... بس اسرعي ،كل ما تسرعي كل ما اعطيك اللي عايزاه ..
*اتفقنااااا ....
_مافي شي يصعب عليكي ...
*ههههههههه ....
( في جانب متوكل )
_اقتنعت يعني ؟
*كلام امي صح و هي ليها نظرة يا محمد
بعدين البيحب بيسامح ..
_طيب اتناقشتو تاني ؟
*لالا النقاش من بعيد ما حينفع و غير كدا الوضع ما مناسب انت عارف عم محمد وضعو حرج الامور معقدة والله يا محمد و الدكتور ما بشرنا بخير ...
_والله يا متوكل ، بعيد عن موضوع رحمة ، في شي انا شاكك فيهو بخصوص القضيه ، لان م تنسي انا كنت ماسك فترة سفرك ديك ، و عبدالله داا كذا مرة صادفتو في السلخانة الكبيرة ، بتصرفات غريبه ، و كان بيقول لعم جعفر ، ادفنو اول بأول ،، و البوكس ما تخلو فيهو حاجة ...بس انا م اديت الموضوع اهميه ..
*الكلام دا مهم جدا يا محمد ، ليه ما حكيت لي ؟
_ماعارف لكن راح لي كدا ، و كان عاير. و ما اتوقعتا لانو دا شغلنا بنفرز الضان من العجال من الفاسد ...الخ ، و كان شغلنا سليم عم محمد بنفسه بيكشف على اللحمة ، حتي بيقوليهم اي ضان عيان ما تضبحوه ..
*والله دا كلام مهم ي محمد ، ان شاءالله ينفعنا بس لسي عم محمد يقوم بخير ، و نفرح ياخ ...
_انت داير تفرح بس ..
*انا داير رحمة و بس ما داير غيرها والله ..
_الاهم من كدا هي دايراك ؟
*كانت موافقه بي مبدئيا و بينا في استلطاف ، و زي ما امي قالت حأعمل ، انا حأشتغل واجتهد و اعمل ليها حاجة لمن ترجع و ارتبط بيها رسمي .. حتى ما حأفاتحا في الموضوع و حأخليهو مفاجاه ..  لازم افرحها ..
_الله يسعدكم والله ... بصراحه يا متوكل في حاجة انا داسيها منك والمشكله خايف منك ما عارف ليه ؟
*في شنو خير ؟
_والله ياخ انا معجب بي اختها لرحمة ، و ما عارف اسوي شنو ، بشوفها كتير في ناصية الشارع بس ما بقدر اتكلم ..
*ما اتوقعتا صراحه ههه ... وتخاف مني ليه؟
_بحسك مسؤل عنهم او اخوهم ..
*فعلا انا كداا ، بس انت ما عملت غلط .. الحب كلنا ضحاياه ! فخ لابد منه ...
تاني يوم كنا شغالين نص يوم ...
لقيت مريم صاحية قدامي و بتجهز ، و م عندها حياء بتغير قدامي عادي .. المهم م اتكلمت معاي خالص .. انا القلت ليها مريم مرتبك كم ؟ قالت لي ليه ؟ قلت ليها فضول ،، قالت لي باخد تلاته .. قلت ليها ماشاءالله ..بس بيني و بين نفسي قلت تلاته دي ما بتخليها ترسل مبالغ قدر دي لاهلها،، سكتنا على كدا .. و نزلت قبل مواعيدنا بنص ساعه ..انا كنت بعمل سندوتشات لي و لنسرين ، و بعدها لبست و نزلت ...
وصلت المحل ،من دخلت شميت ريحة الحمام المغربي ! دخلت لجواا مافي زباين ، و حتى نسرين ما جات .. دخلتا غيرتا .. جات زيبونه عملت ليها استشوار حاسبتها و طلعت وكل دا مريم م طلعت ...
جات نسرين سلمت و قعدنا نتغداا ،جات مريم بتشر في البشكير ، عاينت ليها ، قلت ليها مش قالو ممنوع تستخدمي حاجات المحل البلديه لو جات حتديكي انذار  ؟ قالت لي عادي حبيبتي و بعدين انتي ما دخلك ، ولا حتروحي تشتكي للمدام ؟
طوالي سكت ونسرين قالت لي اكل اكل ..بعد مريم مشت قالت لي انتي مافي كلام في هذا الموضوع زين ؟ قلت ليها تمام ...
بعدها جات مدام سارة ،، اتونست معانا و طلبنا شاي ، و بعدها قالت لي تعالي استشوري لي ،مشيت عملت ليها ، لقيتا دخلت في الغرف الجواا ،، طوالي مشيت ليها. ، قلت ليها عايزة اتكلم معاكي في موضوع ..
قالت لي
خير ؟
قلت ليها : *انا جيت اشتغل هنا عشان ظروف مادية ، و عايزة اعالج ابوي ، و حاليا محتاجة اتسلف مرتب شهرين و انا بشتغل اي شي .. سكتت و قالت لي ..
_اكلم المدام و ارجع ليكي ( المدام اللي هي مدام عبير الكافلاني اصلا و ما شفت وشها من يوم جابتني من المطار) ..
*تمام .... ومشيت من جمبهااا ...
بعدها بي ربع ساعه ، نادتني ! مشيت ليها ، قالت لي والله انا كلمت المدام و رفضت السلفة ، قالت ما حينفع و انتي من جيتي بديتيها سلفة ،، قلت ليها انا لو ما مضطرة ما بتسلف و انا حاشتغل يعني بس والله محتاجة للقروش ، ارجوكي كلميها انتي ما عندي غيركم بعد ربنا .. !
قالت لي والله المدام حاسمة و ما بتحب الكلام الكتير ...قلت ليها اديني رقمها او اتصلي ليها انتي ، انا بكلمها ارجوكي ،، قالت لي طيب ... اتصلت عليها ،،و ردت و فتحت لي الاسبيكر ... قلت ليها..
*مدام كيف حالك انا رحمة !
_هلا رحمة .....
*مدام انا والله في حوجة للسلفه دي ، ابوي مريض و محااجين عملية ، وكلو متوقف علي ، اتعاوني معاي الله يسعدك !
_رحمة انتي من جيتي عطيناك ، حتي انحنا رواتب البنات بنعطيم على تلااته دفعات ، ما ينفع كدا ،،
*اسفة بس والله غصبا عني و حا اشتغل اي شي عايزينو ...
_رحمة ، انتي شايفه في ركوض بالشغل و مافي داخل يكفي ...
*طيب راتب شهر واحد !
_تمام ، اذا اخذتي السلفه ما حتشتغل عندنا بعد زيارتك تنتهي !ما بقدر اجدد اذا كل مرة عايزة سلفة !
*طيب ليه انا غلطت بشنو ؟
_مدام سارة بتعطيكي الراتب انا راح اكلمها ..
*طيب بس محتاجة للشغل دااا ...
_ربنا يسهل ..*قفلت فيني !
زعلت بالجد من الدنيا الختتني في الموقف المهين دا ، زعلت على حالي و على نفسي ، اخرها بقيت اشحد و اتزل !

رجعت التلفون لمدام سارة و دخلت الحمام .. و قعدت ابكي ... ابكي ، لمن راسي داير يطرشق ،من الضيق ... غسلت وشي وطلعت ، انشغلت بي زباين ،، لحد جا رقت نطلع ،
بعد لبسنا ، نادتني و ادتني 1800د .. شكرهتا ، و طلعتاااا ..
( في بيتنا )
امي : منو الفي الباب يا يمنة ؟
يمنة : ههههههه كيفكم ، اشتقت ليكم ، خالتو كيف حالك !
مريم : معانا حسام يا يمنة ، اللبسي طرحه
يمنة : اااا ، دقيقه دقيقه .....جرت جوااا
يا امي .... امي ... ديل اخواتي جو معاهم امهم و و احد ...
امي : طيب !
امي : السلام عليكم ، اتفضلو واقفين مالكم ، كيفكم تمام ...
ابتسام : حمدلله ( بي خجل )
امي : تعال يا ولدي اتفضل !
حسام : لالا انا جيت اوصلهم بس ، و معليش على الازعاج و انا اسف ..
امي : اجي يا ولدي تتاسف على شنو ؟
حسام : على حاجات كتيرة يا خالتي اعفي لي ..عمتو ابتسام ، انا ماشي لو احتجتو حاجة كلموني !
ابتسام : شكرااا ليك
حسام : مناهل ! عايزة حاجة ؟
مناهل : لالا سلامتك
حسام : يلا سلام .... سلام ....
امي : قومو من هنا ادخلو جوا ، طوالي البيت بيتكم .. ابتسام ، ما تتعقدي الحصل قبل كدا حاجة واسي حاجة الدنيا ماشه ما بتقيف و الله ما يجيب مشاكل ، انحنا في وضع اهم ، و دا بيت اولادك ، و خليها على الله ...
ابتسام : دا العشم برضو ، فيكي الخير ...
امي : قومو يا بنات ، قومي يا مناهل مش وريتك الغرف انا !
مناهل : طيب يا امي !
يمنة : شرفتونا والله ، مبسوطة بي جيتكم دي شديد ،، اخيرا حتقلونا بدل قاعدين برانا ..
ابتسام : يا حليل رحمة الحنينة ، الله يحفظها وين ما تكون ...
كلهم : اللهم امين يا رب ...
انا رجعت البيت ، و بضرب في حساباتي ، و اذا حولت القروش دي لجنيه سوداني حتعادل كم، ولقيتها ناقصة كتير !،، شلت تلفوني اتصلت علي سيدة :
*سوسو كيفك ؟
_حمدلله
*نايمة ؟
_لالا مريحة شويه ، مالك ؟
*سيدة انا محتاجة قروش، عشان ابوي ، و المحل رفض يسلفني اكتر من راتب شهر ، و ما بيكفي محتاجة زيو تاني و يمكن اكتر ، عليكي الله يلفيني و اشتغل واردو ليكي !
_حبيبتي روقي كل شي بيتحل ...
*معليش انفعلتا ..
_لالا عادي ،بس انتي عارفه انا كنت في اجازة قريب السودان ، و خلصت قروشي كلها في السفر و طلبات البيت !
*اها ،،، فهمته ...طيب الشغل ما بيسلفك و انا اردها ليهم ؟ّ
_صعب والله حبيبيتي كان نفسي اساعدك ..
*ولا يهمك بتدبر ...
_بشوف من صحبي الركبنا معاهو بيوافق ، بس اكيد بكون داير مقابل ..
*ياخ موافقه بس يديني ، و انا بسد والله اسد بشتغل و اسد ليهو ...
_اممم تمام طيب ، بشوفو اكلمك
*حتردي لي متين ؟
_بشوفو اسي ..
*منتظراكي ...
( في بيتنا )
مريم : يا مرحب
يمنة : منو جا ؟
مريم : ااا( بي دبكة) مم بعرفو !
يمنة : اااا متوكل هه تعال ادخل ،كيفك
متوكل : لالا من الباب ياداب راجع جيت اشوفكم لو محتاجين لحاجة ..
يمنة : دقيقه انادي ليك امي طيب
متوكل : شكلكم مضيوفين ، خليها بس شوفو بكرة حنعمل شنو بخصوص عم محمد عشان اقدر استأذن من الشغل و اجيكم .. و اتصلي علي ..يلا انا بحرك ..
يمنة : دقيقه ، ما ضيوف دي مريم اختي ، الصغيرة ، بينا سنة ، و في مناهل جوااا ..
متوكل : يا هلا مريم ،ااي انا لاقتني التانية ايام الجزارة متزكر ... يلللاا م تنسي ..
مريم : عيونها دي عايزة تطلع قلوب ، واقفه فاتحة خشمها و متنحه مع متوكل !
يمنة : تمام يلااا ،كلم اختك ترد على الواتس
متوكل : يلا تمام مع السلامة ...
مريم : حييي كان تخليهو يدخل ، دا منو يا يمنة ؟
يمنة : مالك قال ! دا متوكل #السند بعد ابوي ، اكتر من اخونا وشايلنا فوق راسو ، وهو مجرد واحد كان بشتغل مع ابوي .. و.... ولا دي امور شخصيه م بتكلم فيها ..
مريم : الشنو احكي لي !
يمنة : خاص برحمة م بحكي ... يلا نجهز العشاء ، بكرة عندنا طلبيه و في ضغطة ..
مريم : طيب ...
، اتصلت علي سيدة ، قالت لي :
_بصراحه كلمتو و مبلغك دا بيتصدق بيهو عادي بالنسبه ليهو ، و ا بيقبل ترجعي ..
*يلقى قدام الله يسعدو و يفتحها عليهو يا رب. .
_بس بصراحه ! اااا
*شنو ؟
_عندو طلب ، وانتي قلتي بتوافقي
*اكيد لو بقدر ما بقصر
_اممممم قال دايرك
*كيف يعني ؟
_عديل ، معجب بيكي قال ..
*معجب بي انا ! بعرفني من وين عشان يعجب بي !
_رحمة م بقدر اشرح ليكي بس ، الوضع هنا ما زي م انتي متخيله ، و احيانا الواحد بيضطر يضحي و ....
*تقصدي شنو انتي ؟
_بكتب ليكي رساله انا ما بقدر اقولو ليكي ..
*طيب ، اقفل ولا كيف ؟
_ايوة .....
قفلت مننها ، و شفت الرسالة ! للاسف ، رسالة خلتني اكره نفسي ، اكره اني فكرت اطلب من زول ... انا ما بقدر اقوليكم بالواضح هو داير شنو بس اكيد انتو فهمتو و انا مستحيل اقبل بكدا !
كتبت ليها رساله ، قلت ليها ،، قولي ليهو قروشو دي يمشي يجيب بيها وحدة تعمل ليهو الهو عاوزو، انا ما كدااا و حمدلله بت ناس ... ردت لي بكرة لازم نتلاقى ..
و بكدا رجعت اتقفلت في وشي تاني ...
قمت صليت ركعتين ، و رقدتا
اتقلب ، يمين و شمال ...
لحد اليوم التاني ... قمت اتجهزتا ، و لبستا و طلعت اشتريت الشاي و الفطاير و طلعت المحل ..
بدت شغلي و انا قافله معاي ما فتحت خشمي مع زول ، و ظاهر فيني الضيق بس بشتغل بي غل ، و اتفشى ...
دخلت المطبخ ، بقيت واقفه محتارة في الاسويهو ... و قعدت ابكي مالاقية مخرج ابدااا ، ضاقت ...
جات مريم داخله بتشيل في حاجات من الدولاب حق التخزين .. بمسح في عيوني و قبلت وشي .. قالت لي :
_ليش تبكي ؟
*ما ببكي
_لا بتبكي في شي ؟
*(اتزكرت كلامها مع امها ) مريم ، انا محتاجة قروش سلف ..
_كم ؟
*ما بعرف بس مبلغ اقدر ارسلووو مع المبلغ المعاي !
_معي زباين برا ،شوفي عايزة كم و خبريني !
و طلعت ،، انا بقيت واقفه مصدومة ، معقول دي مريم الاستبعدتها تساعدني ؟
بقيت بأنب في نفسي ، .ان حكمت عليها و اخدت عنها فكرة كعبه..
رجعت اتفائلتا تاني ، و كملت شغلي ،، و انا شغاله لزيبونة ، تلفوني في جيب الينفورم بيرن ، ما قدرت امسكو الا اخلص ، خلصت منها عاينت لقيتا دي امي ، و اتصالها الكتير دا وترني شديد ...
دخلت لجواا ، و رديت عليها ..
*ايوا يا امي ابوي كويس ؟
_مالك ما بتردي
*في الشغل يا امي
_ابوكي كويس بس دايرة اسالك عن القروش
*و انا طالعه كان لقيت طريقه تحويل بحول ، بس اصبري قربنا ...
_طيب ،، لحد م ترجعي ، اقفلي تمي شغلك
*طيب ..
( في جانب بيتنا )
يمنة : يا امييييي ...امييي تعالي متوكل جا ..
جات مريم بتجري عاينت ليمنة من ورا الباب قالت ليها بجد جا !
يمنة : وانتي مشحتفه روحك مالك ( عديل قالتا ليها و متوكل واقف في الباب )
مريم : ساي مافي شي ....و صلحت التوب وقعدت في طرف الكرسي ..
امي :متوكل ، تعال ادخل يا ولدي !
يمنة :ادخل قالت ليك مالك واقف كدااا
متوكل : لازم نمشي المستشفى عشان اجراءت العمليه ..
امي : منتظرة رحمة ترد علي ..
متوكل : انا قدمت ل سلفة و اترفضت عشان لسه ما تميت معاهم وقت ، بس بتصرف باذن الله !
امي : لا يا ولدي ما تتسلف ربنا بيفرجااا
متوكل : دا عم محمد الغالي
مريم :بتحب ابوي شديد
متوكل : احم .. اكيد ( حس بتصرفاتها الغريبه وربكتها اللي ماليها اساس ) ..
امي : تعالي اكل معانا لمن تتصل
متوكل : لا انا بمشي البيت اغير ملابس الشغل و اتطمن على ناس البيت و اجي ..
امي : طيب اكل و امشي
مريم : اكل معانا
يمنة : ( عاينت لمريم ، بعين غضب )
متوكل : مرة تانيه يا خالتي ، يلااااا ...
امي : طيب يلاااا ..
بعد خلصنا شغلنا ...
مريم طول الوقت ماسكة التلفون و دايرة اتكلم معاها ، ما لاقيه طريقه ، وانحنا طالعين نسرين قالت لي .. الله كريم ، بس ما تاخذ شي من مريم .. قلت ليها ليه ، قالت لي اسمعي كلامي ، ما تاخدي منها شي .. و مشت ...
وبصراحه ما اديت كلامها اي اهميه ، ووقفت برا ،انتظرت مريم طلعت ...
قالت لي ها كم عايزة ؟ قلت ليها اللي تقدري عليه ما عايزة اضغط عليكي ، قالت لي لا الخير موجود حمدلله .. قلت ليها سلفيني. 5 الف .. قالت لي بس كذا ،، يلاااا
طوالي نزلنا ، و انا متجهه على السكن ، قالت لي وين رايحه ، قلت ليها حتجيبيهم من وين ؟ قالت لي ليش انا مجنونة اخلي فلوسي في السكن ، لا حبيبتي بنروح الصراف .. قلت ليها اوكي هنا قريب و لا بنركب ؟
قالت لي دقيقه ،،، قلت ليها في واحد في لولو ، و يسماركت ، قالت لي دقيقه في احد بيوصلنااا ..
سكته ، قلت ليها بقدر احولهم اسي ؟
قالت لي لا الصباح تاخذي تاكسي و تروحي بنك ال (...) لانه مبلغ كبير ..
قلت ليها طيب ... طوالي اتصلت على امي و انا واقفه ، لقيت رصيد مافي ... قلت بعد نرجع ..
جات عربية مظلله ،، مشت سلمت وركبت ، و انا ركبت ورا .. و بقت تتكلم معاهو مغربي على فرنسي و انا ما فهمت شي طبعا .. قبل علي عاين لعيوني كداااا ،، و قاليها جمله و دور العربيه ساقاها ...
حسب الاشارات الفي السكة ، عرفت اننا في شرق10، نزل هوّ ..
مسااافة ، و هي مدت يدها شالت سجارة من علبتو و ولعتهااا ، قالت لي بكرة تجي تحولي من هنا ! عسان تعرفي الطريق ، قلت ليها واضح ..
قام جاها بالشباك قاليها هي لو حتحول المبلغ الحين عادي في طريقه ، قالت لي انزلي معاهو ، طبعا جيت على نفسي ، و نزلت و هو ماشي و انا وراهو و ال 1800 معاي ، بقيت ما عارفه اختها مع الخمسه ولا اخليها معاي لاني باقي الشهر دا حاقعد من غير مصاريف ..
المهم وصلنا الشباك ، اداهو ارقام و قالي كلميه ، اديهو رقم حساب الحيستلم و كذا ، قلت ليهو معي 1000 حولها معاهم ، طلعت ال 1000 و خليت ال800 معي ..
عشر دقايق بالحسبه ، انحنا خلصنااا !
و انحنا راجعين ، كان في سوبرماركت ، قلت ليهو لحظة ، قالي وين ؟ قلت ليهو عايزة بطاقة ، قالي روحي السيارة .. قلت ليهو لا انا بجيبها .. ما رد علي و مشى !
رجعت العربية ، مريم قالت لي هاا خلصتو ؟ قلت ليهو ايوا شكرااا .. و كل شهر بديكي 1000 من مرتبي ان شاءالله .. قالت لي ان شاءالله ، وين رابح ؟ قلت ليها عايزة اجيب بطاقة ، رفض ، مشى يجيبها لي !
بعدها ، جا ، جاب لي ام
50د ،، ركب و شغل اغاني و ونسه وضحك هو و مريم ...
امي اتصلت علي ، و انا كنت ناويه اصل البيت واكلمها ، ما رديت عليها ، اتصلت تاني ، رديت عليها ...
*ايوا يا امي
_ايوا يا رحمة
*اصل البيت واكلمك
_صوت الاغاني دي شنو ؟
*انا برااا .. راجعه البيت
_سجمي ( البت دي في ديسكو ولا شنو )
*يا امي الله يهديك ديسكو شنو بس .. اصل البيت و اكلمك  ،، يلااا ...
قفلنا ...
الجزء 50
وصلنا شرق8 ، وقف العربية ، جمب.   شاورماا ( البلد دي بيحبو الاكل شديد و خصوصاً الجاهز ) ..
حسيتو اتاخر و انا عايزة ارجع البيت عشان اكلم امي ،، المهم جاا ، ادا كل وحدة فينا كيس ،، و نزلنا عند السكن ، خليت مريم معاهم و شكلهم كان بيدل ان عندهم كلام او حيقولو حاجة ،، طوالي شكرتو و نزلتا ..
اغرب حاجة اتصلت علي مدام عبير ! رديت ليها و انا بفتح في باب الغرفه ..
*سلام عليكم
_وعليكم السلام .. وينك رحمة ؟
*في السكن
_متأكدة ؟
*ايوااا ، كنت في مشوار و حاليا في السكن
_عارفه انك كنتي في مشوار ، شوفي الساعه دخلت 12 و انت تلفين بالشوارع الكلام دا غلط و سمعه سيئة للسكن ..
*بس انا مشيت احول فلوس من شرق10 ما مشيت عشان اا...*قاطعتني
_ما يهمني بتعملي في شنو كنتي ، احترمي نفسك و من البيت للدوام و من الدوام للبيت ، واحترمي نقابك اللي في وجهك !
*..............*قفلت فيني الخط،!
اتضايقتا لمن قعدت ابكي ، حسستني انا تافهه ولا انا عبده مشترياها بقروشهاا ، و هي بتراقبني يعني ولا شنووو ، استغفرلله ناقصه ضيق انا ، حسبي الله ونعم الوكيل ، حسبي الله بس ..
دخلت ، استحميت ، و صليت ركعتين شكر انه فرجها علي ، و قعدت ابكي في السجادة ، كنت حاسة اسوء احساس في حياتي كلها ، بس كل مرة بقول انا مفروض ما ابكي عشان خاطر ابوي ، و دا اختياري انا اخترتو ، مفروض ابقى قدروووو ..! واصلو ما ابكي و اتحمل النتيجة ...
جات مريم داخله ، قالت لي تقبل الله ، قلت ليها منا و منكم ... قعدت في سريرها و وصلت الشاحن ، قالت لي رحمة بسالك ؟ قلت ليها خير ؟ قالت لي ليش لابسه النقاب انتي صغيرة ، قلت ليها ماشاءالله هنا بنات المواطنين و البدو كلهم لابسين .. قالت لي ايوا عشان بني ياس كلها بدو ، بس لو مشيتي ابو ظبي ولادبي ، ما حتلاقي كدااا ، بس هنا بنلبس العباة ... قلت ليها المهم رد على سوالك ، انا بحبو ومن انا صغيرة ،، قالت لي بس ظلمتي جسمك حلوو ،. قلت ليها امممم ، المهم مريم ، شكراااا  ليكي ، و ما حأنسى جميلك دا ابداااا ...
قالت لي عادي انا كمان حأحتاجلك في يوم .. قلت ليها عيوني ليكي ...
مشيت سريري ، شحنت البطاقه حقت هلو ..
و اتصلت بأمي ...
*سلام عليكم ..
_وعليكم السلام .. اتاخرتي والوقت فات هنا
*اااي ياداب رجعت وصليت
_صوتك مبحوح ليه ؟
*مافي شي ..يمنة بتنقنق في شنو ؟
_ما عارفه زعلانه من مريم في حاجة و ابت تحكي لي
*  قولي ليها دي اختك و امور الزعل دي ما حلوة ، و انتي كيف مع خالتو ابتسام ؟
_كل زول في حالوو
*طيب حمدلله ، اسمعيني ، انا حولت ليكي القروش الصباح استلميها ،، هي كتيرة ما تستلميها كلها هلي جزو في البنك بينفعككم ، تمام ! و ابدو في اجرات العمليه في اقرب وقت ممكن ، و شوفو الاحسن ، و متوكل ما بيتوصى ....
_ربنا يساعدك و يعدلها عليكي يا بتي و تفرحي طول عمرك يا بتي ، الله يخليكي لي يا رب ..حمدلله حمدلله ، و انت برسل ليكي اليفضل سددي بيهو و من البشتغلو كمان ، طيب ..
*اللهم امين ... لالا نا ترسلي حاجة انا هنا مرتبة اموري بس ، انتو م تنقطعوو ..
_طيب يا رحمة ..
*ناس عمي كيف ؟
_والله يا رحمة كتر خير سماح و مرة عمك رجلهم م بتنقطع مننا لكن عمك من يوم سافرتي م جا و من قبلها كمان ، و اسعد بجي مرات مرات ، اخر مرة جا قال داير رقمك و ما اديناهوووو ..
*ما مشكله اديهو بكون داير يسلم ، بس محيرني عمي صراحه ..
_عايزة امشي ليهم واقعد معاهو اشوف لو غلطنا ولا قصرنا معاهو بي حاجة .
*اي يا امي الا صلة الرحم ما تقطعوها ، شوفيهو يمكن زعلان بسبب سفري ، و انتي وريهو اني جيت اكلمو بس قالو مافي ،،
_م تشيلي هم .. يلا م اطول عليكي لمن نستلم بكرة بتصل عليكي ..
*اااي اول بأول عليكي الله يا امي ما تخلوني اقلق ..
_طيب يلااا ...
قفلت من امي ، مريم كانت براا في الحوش بتتكلم تلفون ، جاتني بعد رقدتا ، قالت لي رايك شنو نمشي ابوظبي بكرة !
قلت ليها بكرة ! والدوام ؟ قالت لي نسيت ، نمشي الاحد بعده ، قلت ليها تمام نمشي ليه لا .. جات البنت التانيه قالت ليها في معرض في المصفح حلو ، نروح المصفح اقرب ، مريم قالت ليها اممممم متاكدة معرض ؟
قالت ليها امم انتي فاهمة ، في سياح و كدا و مجموعه جاين ينبسطو ، و دولارات ، نسهر سهرة حلوة و في مصلحتنا و ....بعدها نمت و م ركزت في الكلام شديد ...
اليوم التاني ..
اتصلت علي سيدة قالت لي نتلاقي باليل ، قلت ليها تمام ،، و مشيت شغلي ،، نضفتت مع البنات ، و قعدنا ، جو زباين ، للحمام المغربي ، و بعدها واكس و كدا ، و فجأة جات داخله مدام عبير و معاها مدام سارة ،، و وحدة ما عرفتهاا ، كالعادة كلهم جرو عليها ، و انا من شفتها اتضايق ، طوالي عملت فيها مشغوله و داخله مارقه في المحل ..
نادتني ،،مشيت ليها .. قالت لي كيف والدك ؟ قلت ليها تمام ، قالت لي من وين الفلوس دبرتيها ؟ قلت ليها الله كريم ما بخذل عبده مهما ضاقت بتفرج ، .( ب ابتسامة باهته و برود ) قالت لي تمام تعالي
سوي لي شعري ،دي كانت اول مرة اعمل ليها ..
قلت ليها حابه كيف ، و بديت اعملو ليها ..
( في جانب ناس امي ،)
مشو المستشفى ، و دفعو القروش و خلصو الاجراءت ، والعمليه كانت صباح بكرة ..
دي يمنة كتبت لي الكلام دا في رساله ! و شفتها بعد خلصت لمدام عبير ..
المهم اليوم عدى و كالعادة سيدة تقولي بجيكي و ما بتجي ..
خلصنا و طلعناا بدري و كان بكرة اجازة ..
مشينا السكن .. البنات قالو يلا مافي وقت نقوم نجهز ، طبعا انا قاعدة و بعاين فيهم ، مريم قالت لي ليش قاعده قومي اجهزي ، قلت ليها ما لي مزاج والله ابوي بكرة العمليه و متوترة ، خليها يوم تاني .. قالت لي لا لازم تجي معانا احنا ما بنروح كل اجازة ..
قلت ليها خلاص عبايتي جمبي م عندي شي ،، ردت لي المغربيه التانيه قالت لي مجنونة انتي ، لا طبعاااا ، و فتحت شنطتا و جدعت لي حاجة ما فهمتها ، مسكتها لقيتها بلوزة كدا ، قلت ليها دي ليه ؟ قالت لي اللبسيها اي بنطلون جينز عندك !
قلت ليها تحت العباة ما حتظهر ، قالت لي لا حتطلعي العباة ، عادي ، مريم قالت ليها صح كلامها قومي سوي مكياج و زبطي نفسك و عيشي اللحظة و الا حأقوليكي رجعيلي فلوس اللي اخذتيها هههههههه امزح امزح ..مع اني ما حسيت انها بتهظر ، زي التهديد الغير مباشر ...
قلت ليهم تمام ... قمت لبستا و اتمكيجتا ، و لبست عبايتي و نقابي و قعدت منتظراهم !
( في جانب متوكل )
*الوقت اتاخر يا خالتي ، يلااا بوصلكم البيت و برجع المستشفى ..
_حترجع لشنو انت ؟
*عشان اكون متابع لو احتاجو حاجة اكون موجود..
_وشغلك ؟
*شلت اجازة ، م تشيلي هم انا رتبت كل حاجة يا خالتي ..
_حتبيت وين هنا يا ولدي نمشي كلنا و نجي من الصباح بدري ..
*لالا انا ابيت هنا افضل حاجة ،، يلا يلا
وين البنات ؟ (مريم و يمنة )
_مشو قدام م بعرف قالو حيحيبو شنو
*خليكي قاعدة ، حامشي اشوفهم عشان الوقت لازم ترجعو
_طيب ...
متوكل مشى من ممر ل ممر ، بفتش فيهم ، شاف مريم واقفه ، مشى عليها ، قاليها :
*ااا مريم ، وين يمنة
_متوكل ! ( بي فرح)
*عشان اوصلكم الوقت اتاخر وين يمنة ؟
_دقيقه يا متوكل قبل يمنة تجي ، ممكن اتكلم معاك ؟
*خير في شنو يا مريم ؟
_كدا م بينفع ، عشان كدا كنت عايزة رقمك
*رقمي !
_ايوااا ،،
*طيب اتكلمي اسي المانع شنو ؟ والموضوع عن شنو ، محتاجة حاجة ؟
_ايوا محتاجة ليك انت ، اديني رقمك
*نعم !
_بقصد ايوة محتاجة ليك تساعدني عندي مشكله و مافي غيرك بيقدر يحلها ..
*طيب اكتبي عندك ... 09....
،، طيب يمنة قالت ليكي ماشه وين ؟
_ااا جات جات ... يللا (فرحانة لمن يمنة استغربت فيها)
في جانبي ، انحنا اتحركنا ، و طبعاً جانا واحد برا بالعربيه ،و قعدو يتكلمو و يسالو عن وحدة ، الفهمتو انه في صلة قرابه بينهم و دا طمني شديد ..
المشوار كان زي ساعه كداا اذا ما اقل !
المهم وصلنا حي راقي شديد ، و تحديدا في بيت فخم ، قلت للمغربية التانية ، دي المصفح ؟ قالت لي ايوااا .. نزلنا ، و الزول دا مشى قدامنا فتح لينا الباب و قال لمريم البنات جوا اتفضلوو .. انا بمشي عشان تقعدو براحتكم .. قلت حلووو ..
و فعلاً هو مشى، و دخلنا و قفلنا البيت صوت اغاني ، و جاتنا وحدة لابسه لبس حدث ولا حرج ، سلمت عليهم سلام معرفه و كداا ، و قالت ليهم عرفوني على الحلوة .. عرفوها بي قالت لي افتحي وجهك ،، فتحت وشي ، و ديلاك طلعو العبايات ، و قعدووو في الجلسه ،، جيت اقعد مريم قالت لي مالكك قاعده بالعبايه طلعيهااا ...
و جات وحدة تانيه شايله الشيشه ،،، و انا بطلع في العبايه  ، سلمت علي و كانو مركزين معاي شديد ، لمن مشيت  علقت عبايتي و قعدتا جمب مريم !
بس و نسه والفاظ ، و حاجات كدا اول مرة انا اسمعا و اشوفااا ..
بقيت قاعده ماسكة تلفوني ... و فجأة مريم دخلت مع وحدة و التانيه الجات معانا مشت براها ، و انا جمبي كانت في وحدةالسلمت علينا اول ..
و فجأةالباب ، فتح و جو  اربعه #رجال داخلين علينا ...

و فجأةالباب ، فتح و جو  اربعه #رجال داخلين علينا ...
انا قمتا ناطه ، البت قالت لي في شنو ؟
حاولت اجري اجيب عبايتي و في نفس الوقت م قادرة اتحرك .. ّبس قعدتا في محلي و غطيت وشي و لميت نفسي علي !
اتخيلو اربعه رجال ! اتنين بجلابيه و واتنين اجانب ، بقيت بقول للجمبي اديني عبايتي ، اديني عبايتي ، قالت لي شنو التخلف دا خليكي طبيعية ، و انا خلاص اعصابي باظت لمن لقيتهم دخلو و قفلو ، الباب و مريم والمعاها جو لابسين لبس والله استحي اقولو ، جاين يتراقصو و يرحبو بيهم !
و بيمدو يدينهم على البنات ، قلت ل مريم عايزة عبايتي لو سمحتي ، عاينت لي و نا ردت علي !
بس لقيت واحد بيقول لمريم دي جديدة صح ،جا علي ،،، و داير يقعد جمبي و يمد يدو يهبشني ، بس قمتا اتنفضتا بسرعه ، جزيت خطفت عبايتي بلمح البصر ..
وحمدلله باب الشارع م كان متربس ، و فتحت الباب و طلعتا ، كيف ما بعرف وقفت بعيد من الباب ، لبست عبايتي و طرحتي و نسيت نقابي جواا محل كنت قاعدة ، ّ
جسمي دا بيتنفض عديل معقول ! الحصل داا و واقفه برجف ما عارفه امشي وين ولا اجي من وين !
بس شوفو حكم ربنا دا كيف ... فجأة سمعت صوت واحد بيكشكش بي مفاتيحو ! و من ضهري قالي خير اختي في شي !
خفت اتكلم ، سكتا ، قام كرر كلامو ، قلت ليهو عايزة تاكسي يوصلني شرق8 ، و خايفه المكان كلو عربيات خاصه !
قالي صوتك ما غريب علي ! اتلفت عليهو وخاته الطرحة في وشي !
قلت ليهو انت ! قالي لي انتي ! !
( في جانب متوكل )
*شنو يا غاليه المسهرك شنو ؟
_والله يا ولدي بفكر بس ،مالك لابس لسه ؟
*بكرة عملية عم محمد ، حا ارجع المستشفى لازم ابيت في المستشفى عشان لو احتاجو شي  ..
_بصراحه ، حبك للزول دا محيرني يا متوكل ، و بقيت نفسي اشوفو ...
*حبي لي عم محمد دا سر ما يعلمه الا الله يا غاليه ،وبالجد السوء ما بيصيب الا الطيبين و لمن زول يقول عم محمد كعب ولا سوا ولا عمل ما بتحمل فيهو يا امي ...
_حصل شنو ؟
*خلي يا امي ما حابي اتزكر ...
_احكي لي في شنو ؟ّ
*......  تتزكري لمن كنت مصمم اجي الخرطوم وانتي كان شلتي لي تمن التزكرة من خالتي ، عشان اقدر اشتغل و اصرفكم بعد الشقف اتسرف ! جيت الخرطوم يا امي و كنت بنوم في الشارع متوجل ، بخش محلات الفول بغسل ليهم عدتهم و باكل باقي الزباين و بمشي ،، لحد ما لم فيني عم محمد دا جمب الجزارة حقتو من شكلي ، ناداني قالي انت ما شحات انا عارف وعارف ان الدنيا جات عليك يا ولدي وانك راجل و وراك ام واخوات داير تديهم ، و انا ما شفقان عليك ، لان الراجل م بشفقو عليهووو ..و كلام زي داا !
خلاني قاعد جوا الجزارة و ما خاف مني وثق فيني و مشى الدكان جاب لي صابونة حمام اتزكرا لحد اسي و فرشه ومعجون .. و قعدني قالي انتظرني و مشى دور عربيتو و انا في المحل الكلام دا بعد العشاء وهو كان بيقفل ،، جاني بعدها بنص ساعه او اقل .. شايل كيسين .. واحد طلع لي منو عراقي و بنطلون وجلابيه الظاهر حقاتو ، و طلع لي ملاية  وبطانية ، قالي معليش افرش دي و نوم عليها و استحمى و اللبس ديل ، لحد بكرة ، حتنوم هنا جوا المحل ، شغل المروحة ديل ( معلقه ف الحيطه )  ..
خليك هنا لحد الصباح ، انا بجي بفتح بدري باذن الله .. اااا كنت حأنسى ، الكيس دا فيهو شويه اكل بتمنى يعجبك ، الليله طبخت لينا رحمة بتي هههه بتجرب فينا ... و دي كانت اول مرة اسمع عن رحمة و الاسم ما فارقني ابدا من وقتها يا امي ..
خل لي المفتاح حق المحل ، و قالي تصبح على خير ، و دور فات و انا ما نطقت بحرف مستغرب ، في ثقتو فيني ! ااي انا تربيتك وبخاف الله انا عارف نفسي بس هو كيف وثق فيني ! هنا اتيقنت ان ربنا بيوقف الناس لي بعض و كنت جعان في الليله ديك يا امي ، ما قدرت انتظر استحمى و اغير منظري الكان غير مقبول ، و قعدت اكل واكل ... لحد م خلصتا و دخلت حمام المحل ، و استحميت و غيرتا واتسوكتا .. و رقدتا علي يدي ..
بس كنت مرتاح شديد ، دا مأوى برضوووو ، و تاني يوم الصباح جااني بالفطور والله يا امي ،، و ما فطر مع اولادو جا يفطر معاي و يتونس معاي بشاشه زي معرفه سنين ، لمن قالي اني ح اشتغل معاهو لمن ربنا يفرجا علي ، واستمر الوضع فترة ببيت في المحل و كان قريب لي شديد ، و عملت مصاريف و اتعرفت بمحمد صحبي و سكنت معاهم ، و ما فكرت ابدا افتش شغل تاني ما كنت بقدر اخلي عم محمد براهو يا امي ..... دي ابسط حاجة ممكن اقولها ليكي,  عشان كداا بحبو و ماداير تجيهو عوجة ابداااا ....
_العبرة قفلت حلقي يعني انت مريت بكل دا عشانا يا متوكل يا ولدي كان ترجع بيتك والبلد بتلقى فيها كان ، بالجد انا لازم بكرة احضر العمليه ، زول زي دا الله يديهو العافيه وكتر خيرو بالجد ...
*انا لازم اطلع اسي يا امي يارب يدخلوني زاتو .. يلااااا
_طيب خلي بالك من نفسك
*حاضر يلاااا ...
طبعا انا من شفتو خوفي زاد ، دا صاحب مريم المشيت معاهو البنك للتحويل ! طوالي حاولت انسحب ، قالي دقيقه انتي شعندج برا ! قلت ليهو عايزة امشي السكن ،
قالي وين مريم طيب هي اتصلت وقالت في سهرة هنا ، انتي ليش برا ؟
قلت ليهو نوع السهرات والمسخرة دي ما بتنفع معاي انا ما عارفه ان الوضع بالقذارة دي و بسببهم انجبرت انكشف على رجال ما بعرفهم. و دموعي جات جاريه ...
قالي خلاص طيب انا بوصلك ، قلت ليهو لا ما بركب معاك ، قالي يا بنت الناس ما بسوي ليك حاجة والله العظيم ، ككل شي وليه ناسو ،، قلت ليهو احلف ، قالي والله العظيم راح اعتبرك اختي و ما بسوي ليك حاجة وعد .. قلت ليهو تمام ...
ركبت وراا ، ركب هووو في سكوت تام ...
قالي خلاص روقي ، حمدلله ما حصل شي ،، سكته ! قام فتح الدرج طلع شكولاته قالي خذي بتهدي الاعصاب انا لمن اكون متوتر او متضايق باكل شكولاته ههه، شلتها منو و برضو ساكته ...
و فتح اغانيهو و بقى يدندن و يغني ، قلت ليهو معليش ضيعت عليك السهرة !
قالي عادي اصلا جاي عشان خاطر مريم ،، قلت ليهو اممممم ...
وصلنا السكن .. نزلني ،، و جريت جوااا جري وقفلت وراي الباب !
دخلت الغرفه ، حاسه نفسي زي الما كنته بتنفس و اسي اتنفستا حمدلله !
غسلت وشي و اتشطفتا و رقدتا مع ختة راسي كدا نمتة !      ما بعرف بقى نومي مقطع شديد ما بقدر انوم و كل ما اغمض بشوف وش ابوي بجيني  بقوم ناطه ، اخر حاجة قمته ، مع الصلاة ، النباه في التلفون صحاني ، قمت اتوضيت و صليت ، و جيت قعدت في السجادة.لمن الاذان انتهى ، و صليت و طبعا ديل لسه ما جواا و لا حتى مريم كلفت نفسها تتصل          وتشوفني انا وين و هي عارفه اني ما بعرف حته ..
المهم، لحد الواطه اصبحت ، مشيت عملت لي شاي لبن بي بسكويت ، خلصتا و عاينت للساعه لقيتا في السودان حتكون عامله الساعه 8 ، طوالي اتصلتا بأمي ..
*سلام عليكم صباح الخير امي
_و عليكم السلام رحمة حمدلله ، انتي كيفك
*كويسه حمدلله
_في الشغل ولا شنو ؟
*الليله اجازة ، اها وروني برنامجكم عشان اتابع معاكم !
_لابسين احنا طالعين كلنا ، حنشوف امجاد
*متوكل وين ؟
_متوكل من بليل وصلنا و رجع المستشفى هناك من بليل ..
*ما بيقصر طيب انا بتصل عليهو اسي ..
_طيب ...
قفلت من امي و اتصلت على متوكل ، مرتين ما رد علي ..المرة التالته قفل فيني و رجع لي هو ..
*انا جايبه الكرت دا عشانكم ليه رفضتا
_بلا حركات معاكي اخبارك شنو و كيف عاملة و صحتك ؟
*كل دي اسئلة ، الحمدلله
_حمدلله ، بعد نص ساعه حيدخلو العمليه اسي قاعدين يجهزو فيهوو ، و ادعي ليهو يا رحمة لانو رقد كتير ..
*دا المخوفني انه رقد كتير  بس الله عالم و ان شاءالله حيجبر بخاطرنا ، المستشفى كويسه يا متوكل ؟
_باذن الله ،، ايواا نضيفه و حجزت ليهو غرفة كويسه بس اسي ربنا يعدي الامور على خير و اوعى تبكي فاهمة ...
*ربنا يهون الامور ، طيب ما اشغلك زيادة بس وريني مدة العمليه كم عشان اتصل ؟
_بس يطلع انا بتصل بطمنك
*ولو اتاخرتا ؟
_رحمة ، مالك ؟
*كيف مالي انت ما عارف احساس اني ما معاكم دا مؤلم كيف ، حمدلله الليله اجازة و الا م كان عرفت اشتغل اي حاجة ..
_رحمة ..
*نعم !

_رحمة ..
*نعم !
_خليها على الله
*ونعم بالله ..
_يلا اقفلي انا برجع ليكي ..
*تمام ...
( في جانب متوكل )
*الوووو ..... الووووووو ! ايواا الووو ..دي شبكة شنو دي ! الووووو ...*يقفل
تاني التلفون يرجع يتصل ..
*ايوا الوووو
_الووو
*يا مرحب منو معاي ؟
_معجبة
*الله .... شوفي هنا يا بت الناس الدنيا دي براها ضايقه بي ما ناقص امور البنات و القرف حقكم دااا ، *قفل في وشها
ديل شنو ديل ياخ ،تربية مافي معقوله فراغ و قلة حياء للدرجة دي !
و تاني تتصل ...يفصل و يتصل ...
*الو
_انا مريم يا متوكل
*مريم منو ؟
_مريم بت محمد الجزار اخت يمنة و رحمة ،،
*طيب يا مريم انتي شايفه الوضع يسمح بكلام فارغ زي داا ، و هظار زي دا !
_بس انا ما بهظر ، انا شلت الرقم عشان انا نفسي اتعرف عليك ..
*لالا الظاهر انك عندك حمى ولا واقعه على راسك ، انتي ما بتحسي !
ابوكي داخل عمليه اسي ، و مفروض تكوني هنا تحت راسو ، تقولي لي معجبه و كلام فارغ !
_انت معصب فيني كدا ليه انا ذنبي شنو ولا عملت شنو غلط ! وانحنا طالعين و جاين المستشفى و ما بقدر اشوفك قدامي و اكون طبيعيه يا متوكل ..
*عارفه لو ما كنتي بت عمي محمد انا كان اتصرفت معاكي تصرف تاني ، اقفلي و تاني ما تتصلي فاهمة ! ..*قفل ...
( في جانب امي )
مشت بيت عمي ، فتح ليها انور
قالت ليهو ابوك وين ؟ قاليها جوا في الديوان ، قالت ليهو بلغو ان عملية محمد اسي في نفس المستشفى انا كلمت امك امبارح .. قبل تتم كلامها جات مرة عمي لابسه توبها هي و سماح ، قالت لامي بركة الحصلتكم ، يلا يلا ، يلا يا سماح ... امي وقفت متفاجاه ، مرة عمي و سماح حيمشو معاهم المستشفى ! طيب وين الفاضل ! امي م قدرت تسكت ، قالت لمرة عمي بعد ازنك تعالي معاي انا عندي كلام مع الفاضل ، جرتها و دخلو جوا ، قالت ليها نبهي اني هنا منتظراهووو .. و مرة عمي مخلوعه قالت ليها طيب ..
بعدها بشوية عمي جا ، قال لامي اتفضلي اقعدي امي قالت ليهو يحرم علي القاعد في بيتك يا حاج الفاضل قبل اعرف مالك معانا ، غلطنا عليك بشنو ؟ في وحدة من البنات قللة من قيمتك ؟ سفر رحمة ، و لا انا دي عملت حاجة غلط ؟
قاليها ما شفت منكم الا كل خير ... قالت ليهو لا ما تقولي ما شفتا منكم الا كل خير و تصرفات البقت غريبه ليها شهوووور تقنعني انها من غير سبب ! في شنو  دا منطق اخوك مدخلنو العمليات وانت قاعد هنا ؟ مرتك الما بتجمعنا بيها صلة قرابة لابسه هي و بتها و ماشين يحضرو العمليه و انت اللي هو اخوه قاعد هنا !
قاليها يا حجة هو في حاجة حاصله و مضايقاني شديد و انتو ماليكم ذنب فيها ، بس اسي الوقت ما مناسب للمناقشه ، ارجوكي امشي احضري عملية راجلك و بعدين نتكلم ... قالت ليهو تمام .. بس عدم جيتك دي عمرها ما حتتنسى مهما كان اسبابك لانو انتو اشقااء و كل شي حصل خلاك تتغير كدا دا ما حيدوم ليك و وسخ دنياا ! عن ازنك
و خلت عمي دا واقف بيستوعب جملة امي الاخيرة دي ، طلعت و مشو معاها سماح و مرة عمي ، لقت ناس يمنة موقفين العربيه منتظرها تجي ... مشت عليهم و ركبو سوا ..
المهم ، مشو المستشفى ، لمن وصلو ابوي كان دخلو قدامهم بساعه الا ربع ،، بقى الممر كلو مقفول بامي و اخواتي و مرة ابوي و مرة عمي و سماح ، و متوكل دا يمشي ويجي ، انا لو ما واثقه ابوي دا ما متزوج غير امي و خالتو ابتسام ، كان شكيت ان متوكل دا ممكن يطلع اخونا ، بس مستحيلة طبعاً ،و مريم كانت بتستغل قرب يمنة من متوكل عشان تحاول تقرب من متوكل بأي شكل ، ومتوكل كدا بقى فاهم مريم ، و طوالي مسك تلفونو و حظر الرقم ، و بقى واقف بعيد ، وانا بجاي قاعدة متغلغلة ، ما عندي حاجة غير اني ادعي ،.  مرت ساعه و اتنين ...
و فجأة عمي و اسعد ، جووو المستشفى  لقو ناس امي في الممر ، طبعا اسعد و متوكل الشحمة و التار بس المرة دي نظرة اسعد لمتوكل كانت فيها حاجة غيرررر ، كأنه بيتوعد ليهو بحاجة..
يمنة مشت لعمو ، سلمت عليهو و وقفت جمبو ، قاليها نادي لي امك براحه كداا ..
فعلا مشت نادت امي ، و جات معاها ..
قالت ليهو :
*خير يا حاج !
_خير كل خير ، بصراحه كلامك الجابني و انا ندمان على تعاملي معاكم ، بس مريت بفترة صدمة و سافرت البلد و رجعت على حالي ،، الموضوع طويل بس نطمن على محمد و ان شاءالله بنتكلم ، و اعفي لي..
*الدنيا دي مافيها حاجة ، الليله فيها ، بكرة م معروف فيها ولالا .. و الا صلة الارحام ما بقطعوها يا الفاضل ، مافي زول ما بيغلط و انا ما عارفه الغلط الحصل دا هو شنو لكن مهما كان م بقطع صلة رحم الا الموت ..
_صح ، انتي صح و كل شي بيتصلح ..
و في اللحظة دي ابوي طلعوهو ،و كلهم جارين على النقالة ، بس الممرضين بعدوهم  ، و طوالي دخلو غرفة الافاقة !
متوكل بقى جاري هو و يمنة و امي يسالو في الدكتور ، قال لمتوكل كل حاجة بخير بس منتظرنو يفوق و نعمل تحاليل اخيرة و بنطمنكم والعمليه ناجحه حمدلله ..
كلهم قعدو يقولو الحمدلله ، و يسلمو لبعض .. الا اسعد دا واقف بعيد ، و بعداك
تاداا يمنة اختي شال منها رقمي !
بي جاي انا اتصلت على متوكل ..
*متوكل اربعه ساعات يا متوكل
_رحمة والله داير اتصل بس كنت بتكلم مع الدكتور ما ناسيكي ..
*نفسك قايم ! مالك
_في السلم جاري ، داير اطلع برا ..
*في شنو ابوي كويس ؟
_حمدلله ، يا رحمة العمليه نجحت كنت خايف ،و اسي في الافاقه م معروف حيفوق متين ، نازل اجيب حلاوة اوزعا على المستشفى كلهااا ..
* .... (قعدت ابكي) و قفلت السكة و بقيت بقول حمدلله يا ربي حمدلله ، حمدلله و سجدت ببكي ....
رجع لي تاني متوكل ما رديت عليهوو ،، لمن نفسي اتقطع من البكى .. حسيت اني ممتنة لمريم رغم الموقف السخيف العملتو معاي ،، اتصلت على ناس امي ، حمدت ليهم السلامة ادتني عمي اتكلمت معاهو من غير اي لوم ولا تفاصيل ...
و كنت سامعه صوت متوكل بتكلم و بيضحك ، امي قالت لي هاك متوكل بوزع ف الحلاوة يا حليلو ، عايزة اقوليها كلمتو م لحقتا اقول ، ادتني ليهوو .. ( شال التلفون بعيد )
_قبيل قفلتي مالك ؟
*امم خنقتني العبرة بس حمدلله
(مريم شافتو واقف م انتبهت انه بتكلم تلفون و جات عليهو ، طوالي قالت ليهو : )
متوكل ارجوك فك الحظر لازم نتكلم و تدي فرصة لعلاقتنا و ...*انا سمعت الكلام دا .. و من غير ما اشعر ، قلت ليهو :
*مريم ! وقفلت السكة
_دا شنو يا مريم ما شايفاني بتكلم في التلفون !ودا كلام شنو البتقوليهو دااا !
مريم : ما انتبهت انا اسفه .. و مشت ..
و هنا انا مصدوومة ، في علاقة متوكل و مريم اختي! معقولة يا متوكل ! طيب و انا ؟ خلاص اتجاوزتني و سفري فعلا شكل حاجز بينا و كل شي انتهي ..
بالجد انهرت و عمري م اتخيلت حاجة زي دي ممكن تحصل و لا اني اتأثر ..
قفلت تلفوني بغضب ، ما فتحتو ..
جو البنات ،، سلمو علي بي برود و لا سالوني وصلت كيف ، قلت يمكن الزول داا كلمتا ، سكتا و م اتكلمت ابداا ،،
مريم قالت لي جايبين برياني تعالي اكلي معانا ، قلت ليها لالا شبعانه ، و قايمة اغسل
قالت لي ممكن تغسلي لي معاك !
استغربت لان هنا كل زول بخدم نفسو ، قلت ليها الصابون حقي علي قدري ، و شلت حاجاتي و طلعتا ..
دخلتهم الغسالة و جيت راجعه و اصلا ضايقه بي و اخلاقي في نخرتي ، قامت مريم قالت لي ..
_رحمة بصراحه انا في ورطة !
*خير ورطة شنو ؟
_اعطيتك الفلوس و الحين محتاجاهم و الا بدخل السجن عندي ايصالات باسمي ..
*كيف يعني !(بحاول استوعب).
_يعني رجعي لي جزء من الفلوس و بعد اسبوع الباقي !

اعطيتك الفلوس و الحين محتاجاهم و الا بدخل السجن عندي ايصالات باسمي ..
*كيف يعني !(بحاول استوعب).
_يعني رجعي لي جزء من الفلوس و بعد اسبوع الباقي !
*مريم ! انتي عارفه وضعي ، و كلمتك اني ح اسدد ليكي مع الوقت و انتي وافقتي ، انتي شايفه وضعي انا لو عندي مبلغ زي دا ، اكيد م كنت حأتسلف منك يا مريم !
_والله اسفه حبيبتي بس انا في حوجة ليهم حاولي تدبري امورك ..
*مريم مستحيل كيف يعني ! و دا ما كان اتفاقنا ، لو ككلمتيني ما كان اتسلفت منك والله ..
_دا بدل تشكريني ، تقولي ما كنتي راح تتسلفي مني !
*ايوة م كنت حاتسلف منك انا ما بقدر اسدد ليكي حالياً ولا بوعدك ..
_يبقى ندخل الشرطة بينا !
*مريم عيب انحنا ماكلين عيش و ملح مع بعض شرطة شنو في تعامل بيني و بينك ، انتي شايفه وضعي ، مستحيل اقدر اسدد ..
_اشتغلي شغل ثاني ..
*انتي شايفه ان مافي وقت كيف اشتغل ..مريم ارجوكي شوفي زول تاني يسلفك و سددي ليهو لمن انا اديكي !
_اسفة انا ما بتسلف من زول ، دبري راسك .. موضوع منتهي !
* .......
الدنيا مش ضاقت بي ، الدنيا ختتني في اختبار صعب شديد ، كل طاقتي راحت هم ، بقى ما عندي حيل و لا قدرة للجدل !
سكتا على كدا و وكلتا امري ل رب العالمين هو يدبر امري !
قمت خلصت غسيلي ،  و بعد ساعه طبقتو و رصيتو في شنطتي ..
كنت برا في الحوش ، فجأة مريم نادتني ، قالت لي المدام قالت بتتصل عليكي و تلفونك مغلق !  م رديت عليها ، دخلت شلت تلفوني فتحتو ، و طلعت اتصلت عليها ..
*السلام عليكم .. مدام كيف حالك ؟
_خير ليش جوالك مغلق ؟
*في الشاحن ..
_رحمة ، بتعرفي شخص اسمه مؤيد !
*لا ابداااً
_ اااا اوكي
*لالا عفواً ... ايوا بعرفو ، خير !
_قال هو صديق ليكي و عايز يتطمن عليكي
و قالي اكلمك ترجعي تكلميه ..
*اوكي ، شكرااا
_عفواً ... بكرة نتفابل عايزاكي في موضوع
*ان شاءالله ...*قفلت
لاحظت ل مريم دايما بتحاول تعرف علاقتي بالمدام ماشه كيف و بتتصنت دايماً و بتعمل فيها مشغوله جمبي !
و انا ماسكة تلفوني اتصلت علي سيدة ..
*الو
_عارفاكي زعلانه مني لكن والله غصب عني
*اممممممم
_عملتي شنو ؟ّ
*هو الما عملتو شنو يا سيدة حمدلله بس ..
_ابوكي كويس ؟
*ايوا كويس حمدلله . وعمل العمليه ..ّ
_السلفك منو ؟
*سيدة الكلام كدا ما بينفع لازم نتقابل ..
_طيب فاضيه اسي ؟
*تعالي منتظراكي
_طيب حاخد تاكسي واجي
*تمام ... و في اللحظة دي متوكل كان بحاول يدخل لي بمكالمة و بيديهو انتظار !
و بعد قفلتا ، دخلت على رقمو و اديتو حظر ..
( في جانب متوكل )
_مالك يا ولدي ؟
*مافي حاجة ، شويه داير امشي المستشفى
_مش قالو ليك لو في جديد بيكلموك ، اقعد ارتاح يا ولدي ..
*ماقادر اقعد يا امي غالبني ..
_حاصل شنو ؟
*ما عارف اقوليكي شنو يا امي ، بس في سوء تفاهم مع رحمة ، و عايز افهما حظرتني و قبله ما بترد على مكالماتي !
_بسم الله ، كيف الكلام دا ..ّ
*والله يا امي ما بعرف ربنا بلاني بي وحدة ، ما وحدة دي مريم اخت رحمة من ابوها ، ياهو مرازياني و ما بتخجل يا امي ، و شالت رقمي و بتتصل ، و حذرتها و اتكلمت معاها و اخر شي حظرتها من عندي ..
_هي ما عارفاك خاطب رحمة !
*مافي زول بيعرف غير اسرة رحمة
_و سوء تفاهم في شنو ؟
*كنت بتكلم مع رحمة بعد العمليه قبال انتو تجو ، جات مريم جدعت ليها كلمتين و رحمة سمعتها ، و افتكرت اني عامل علاقه مع مريم و قفلت السكة و من وقتها ما بترد واخر شي حظرتني ...
_لاحول ولاقوة الا بالله ،، شوف يا ولدي ، انت اعمل العليك ، البت دي انت قلت حتجي بعد شهر بعد الزيارة تنتهي ، انت اجتهد يا ولدي سوي ليها حاجة اربطها بيها ..
و القطعه الفي البلد امشي بيعها و اشتري لينا هنا في الخرطوم و ابني لينا و ليك .. ما تتكلم كتير ، افعل بس ..
*كدا حتقطعو علاقتكم بالبلد لكن و يمكن اخواني عندهم نيه يرجعو ..
_ما بنقطعا بيت جدك قاعد ف اي وقت بنمشي ننزل فيهو واخوانك حابين هنااا.  ّ
*طيب يا امي بسعى في الموضوع دا
_ربنا يسهل ليك يا ولدي ..
في جانبي جاتني سيدة .. فتحت ليها ، قايله حنطلع ، لكن جاتني هي و شايله اكياسها .. قلت ليها ادخلي الغرفة ، قالت لي لا هنا بس ، جيبي فرشة ولا حاجة ..
دخلت جواا ، جبت ملايتين .. فرشناهم فوق بعض و قعدنا في الارض (سيراميك نضيف م تخافو) ..
فتحت الاكياس ، جايبة عشاء ، ياها براته محشيه و مشوي ( قلت ليكم البلد دي احلا حاجة فيها الاكل) .. قالت لي انا واقعه جوع ناكل و نتفاهم بعدين افتحي العصير دا جربي رهيب ..
و انا زاتي كنت جعانه ، وقعت معاها في الاكل ،، جات مريم طالعه ، عاينت لينا عين كدا و دخلت الحمام و رجعت دخلت سلام ساي ما سلمت على سيدة .. سيدة قالت لي دي مالها دي !
قلت ليها اكلي بحكي ليكي بعد ناكل .. و. انا لمن اكون متضايقة بتحول لتمساح باكل اي شي ... خلصنا و بقينا قاعدين ، قالت لي مالك ؟
*محتاجة شغل اضافي يا سيدة
_ليه مالك ؟
*المغربيةالاسي شفتيها دي ، دي السلفتني قروش العمليه ،
واتفقت معاها اسدد على راحتي وهي وافقت ، و اسي جات طالبتني بالقروش لا و بتهددني بالشرطة اتخيلي ..
_خليها تثبت انك شلتي منها قرش ، مضتك على حاجة ؟ّ
*لا ابدااا
_انكريها حذب عشان طعين في الضهر ما حبابو ..
*ربنا موجود يا سيدة و بعدين البنك بيثبت ، عشان كدا لازم حل متورطة ..
_عايزاها متين قالت ؟
*عايزاها اسي في اقرب وقت
_عايزة كم ؟ّ
*5الف درهم ..
_(شهقت من الخلعه) لا مستحيل ما جادة طبعا ، انتي عارفه ال5دي تعال كم بالسوداني ؟
*عارفه انها كتيرة اسي اسوي شنو
_اها شغل شنو دا العندك ليهو وقت يا رحمة بتبالغي ياخ ..
*الحصل حصل يا سيدة
_عايزة الصراحه !
*قولي ...
_ما عندك غير شغله وحدة ،و معظم البنات الهنا شغالنها و اكون معاكي صريحه انا كمان بشتغل ، لان مافي حل تاني !
*الشنو دي انا بشتغل ما عندي مشكله
_.......
*مالك ساكتة قولي !
_ما عارفه اقولها ليك كيف يا رحمة ، جيبي تلفونك بكتبها ليكي في النوته ... افتحي البسورد ..
*طيب ..... هاكي
_ ( ....) ، اعفي لي والله بس انا صريحه معاكي ، و ما تفتكري انا بجرك للسكة دي عشان م اشيل ذنبك ، انا بوريكي الحاصل و الممكن شنو !
*ما جادة صح !
_لا جادة
*اعوذ بالله ، اللهم احفظنا ، سيدة يا ريتني ما استشرتك والله ، البتتكلمي فيهو دا مستحيل ، و بعدين انا بنت كيف بتقولي كدا !
_وريتك ، تاني ما بتجيكي قروش لو اشتغلتي في بنك ، م بتحصلي مبلغ زي دا في ايام ...
*فعلاً ما عارفه اشتغل شنو ، انا ما عندي وقت ، يومي كلو في الكوافير دا و اجي احط راسي وانوم ! بس كلامك دا مستحيل !
_غبيه ! ركزي معاي حتفهمي يا رحمة ..
انتي خطيبك مش خليتيهو بتقولي ؟
*ايوا ....
_و كنتي متزوجة قبل كدا ومتطلقه ؟
*ايواااا
_مشكلتك فهمتي و لا مافهمتي !
*.....!! سيدة ، ربنا بيفرجهااا بتترتب خلينا نقفل السيرة دي..
_تمام ...

سيدة قعدت معاي شوية و طلعت ..
مشكلتي بيني وبين نفسي انا فاهمه كل حاجة و عارفه كل وحدة بتعمل في شنو و عايشه حياتها كيفزو بتطلع مصاريفها كبف ! ما فايت علي ! بس رافضه اتصالح مع الفكرة ، في المحترمات قاعدات في امان الله !
انا لازم اتكلم مع مريم تاني بهدوء واخليها تنسى الفكرة !
علي حظي جات طالعه من الغرفه ، ناديتها ، وقلت ليها :
*مريم ! ارجوكي !
_اسفه حبيبتي ، بس محتاجاهم
*اديني مهله اسبوعين طيب ..
_اسبوع بالكتير!
*تمام. .. تصبحي على خير ...
قمت لملمت الملايات و باقي الاكل ختيتو في التلاجة ، و رقدت في سريري !
مريم قالت :
_هو في حل بس انتي ما حتوافقي ..
*(قعدت على حيلي) قولي بوافق ..
_امممممممم ، في واحد شافك من الرجال اللي جو امس ، و قال دايرك !
*......... تصبحي على خير مريم !
_بكيفك !
و رقدت نمت لاني ما نايمة كويس،. !
( في جانب يمنة)
*ممكن افهم انتي قصتك شنو ؟
_كيف يعني يا يمنة !
*مريم كلامي دا عربي و واضح ، ما تفتكريني ما جايبه ليكي خبر ! انا المسكتاني امي و رحمة في اني ما ازعل زول فيكم ! والا كان لطشتك من وقتها ..
_يمنة جد ما فاهماكي انا غلطت في شنو ؟
*شوفي هنا ، متوكل دا واحد مننا ، و شايل ابونا فوق راسوو اكتر مننا كلنا ، و ارجل من ما بتتخيلي ، و ما دايرين نخسرو بسبب تفاهتك ، قايلاني ماملاحظة نظراتك ليهو و لصيقك فيهو ، اذا هو ساكت ليكي فهو ساكت عشان خاطرنا احنا ما عشان عاجباهو عمايلك ! و بعدين تعالي هنا ، انتي ما بتخجلي ! ما بتحسي انك ما عندك قيمة لمن تعملي امورك دي ؟ مريم عيب ! البتعملي فيهو دا ما صح وعيب ! رحمة لو عرفت كدا حيكون منظرك كيف ! و بعديت وريني رحمة دي قصرت معاكم في شنو ولا زعلت في شنو عشان تعملي معاها كدا ؟
_رر رحمة !
*ايوا رحمة !
_رحمة علاقتها شنو ؟
*كيف يعني علاقتها شنو ! متوكل دا خاطب رحمة من ابوي ، و خطوبتهم ما تمت بسبب الحصل لابوي ، يعني ما عارفه انتي !
_(بصدمة) شش شنو وو ؟
*شنو الشنو السمعتيهو
_وااله ما عارفه انا يا يمنة ، لو عارفه اكيد ما بعمل كدا ، انا مشاعري دفعتني و عارفه ان تصرفاتي دي كلها غلط و محسوبه علي ، بس والله غصب عني لقيت نفسي بعمل كدا !
*اسي عرفتي .. تصبحي على خير ..
_دقيقه يا يمنة ! اا انا متوكل حظرني فا اديني اكلمو من عندك ارجوكي ..
*نعم ! كمان وصلتي لرقمو !
_يمنة لو سمحتي انا عايزة اعتذر ليهو بس و خجلانة شديد ..
*الصباح بديكي اسي ما صح تتصلي في وقت زي دا ..
_تمام ..
تاني يوم_ صحيت و ما شايفة قدامي من الضيق ، قمتا ، عملت شاي ب بسكويت ، و لبستا و طلعت ، لقيت نسرين فاتحه وبتنضف ، صبحت عليها ، و دايماً بلاحظ ليها انها بتحاول تواسيني ، و بتشغلني بالونسه ، حتى لمن يجوها زباين ليها بتخليني قريبه منها و بتشتغل و تتونس معاي ..
جو زي خمسة بنات ، الكان مشينا ليهم انا و مدام سارة ،، جو طالبني بالاسم ..
قعدت اشتغلت فيهم لحد العصر ، جات مدام سارة ، كنت متوقعه تجي معاها مدام عبير بحكم انها قالت عايزاني في موضوع ، بس ما جات ، لقيت مدام سارة بتقولي خلصي في اليدك و تعالي لي جوااا ...
وحدة من البنات قالت ليها مدام كيفك ، ما عرفتينا احنا البنات الجيتي لينا في زواج اختي انتي و رحمة ، جد الناس شكرو في المكياج و التساريح و اسي عندنا زواج بنت خالتنا و قلنا ما عايزين غير رحمة الله يديها العافيه بنت ممتازة ..
قالت ليها اكيد اتزكرتكم ، و تسلمي حبيبتي .. بعد مدام سارة دخلت جوا .. قالت لي المدام ما اماراتيه واضح ، اعتقد انهم يمن .. المعاها قالت ليها ايه واضح انها يمنية ، سالتني جنسها شنو ، قلت ليها ما عارفه والله رغم اني ما عرفت الفرق شنو ...
خلصت و خليتهم مع نسرين يرسمو حنة ..
و مشيت للمدم .. لقيتا بتتكلم تلفون بتقول والله خسارة لينا فكري بالموضوع موزة و الحين في زباين جوها بالطلب كدا راح نخسر الزباين .. اوكي انتي حرة !
قمت قحيت .. عشان تنتبه لوجودي !
قفلت التلفون و قالت لي تعالي اتفضلي !
قالت لي ، االمدام اخذت قرار بخصوصك و المفروض اليوم كان تجي و تقابلك بس هي مشغولة و انا راح اتصلك عليها و هي تكلمك ..قلت ليها ان شاءالله خير ..
اتصلت و ادتني التلفون ..
*سلام عليكم مدام
_هلا حبيبتي كيفك
*الحمدلله بخير
_طبعا زي ما عارفه انا جبت تجربة تلاته شهور و كنا متفقين على الاقامة بعد تلاته شهور ، و الحين راحو منهم شهرين (كان فاضل على نهاية الشهر يوم واحد ) ، و بصراحه انا بعتذر منك ، انك ما حتكملي معانا الشهر التالت ، و الجواز حقك مع مدام سارة هي بتسلمك الحين و ما عندك معانا حقوق ال1800 اللي اخذتيهم ، كذا حق الشهر الثاني ، وطبعا تزكرتك انا قطعتها ذهاب و عودة بعد تلاته اشهر ، انا ممكن اكلم الوكاله تقدملك السفر و انا بدفع الفرق و ترجعي السودان ،، و ما تنسي السكن لازم تطلعي منو قبل بدايه الشهر الثالث!
*( بحاول استوعب لمن صوتها بقى لي بعيد)
لحظة مدام ، انا غلطت في شي ؟
_لا ما كدا بس تجر
به و اضافة ليكي و عادي ممكن تحصلين شغل في اي مكان تاني ، قدامك شهر ..
*اقعد وين واشتغل وين على الاقل كان تكلميني من بدري من اول الشهر عشان اتصرف ، مش تكلميني و فضل على الشهر يوم ولا اتنين ..
_فعلا ... بس كنت مشغوله ، الحين القرار لك واعملي حسابك لازم تكوني برا الامارات قبل زيارتك تخلص بيوم عشان ما تجيبي لي مشاكل و تتخلفي ، فضلاً ....
ايوا و نسيت الشريحة كمان خليها لي عند مدام سارة !
*حسبي الله ونعم الوكيل فيكي ...
مدام سارة عاينت لي بخلعه عشان حسبنت عليها و اديتها التلفون ... مدام سارة ادتني جوازي ..
و طلعت من غرفتها و قعدت ابكي ، ابكي
وحدة من الزباين الكنت شغاله ليهم قبل شويه ، طالعه من الحمام و شافتني ، بقت تهدئ فيني ، و تحاول تفهم انا مالي ، ما قدرت اتكلم و جات نسرين مسكينه ، ما فاهمه شي ، قلت ليها ، خلاص ما ح اشتغل هنا تاني ، ما عارفه انا غلطت بشنو ولا سويت شنو فجاة تقولي مافي شغل هنا و ترجعي السودان ، و لازم اخلي السكن و قدامي يومين يا نسرين ليه كدااا !
البنات استغربو ، وحدة فيهم قالت للمعاها الحين تاكدت انها يمنية مافي مواطنة تتعامل بالقساوة دي ، معقول ليش كدا . حسبي الله فيهم ليش ديل ما بني آدمين ..
والله اليوم اخر مرة راح اجي الصالون دا و اكلم كل اللي اعرفهم ما يجو هنا مرة ثانيه ..
دفعو فاتورتهم و مشووو ...
جات مدام سارة شاكلتني قالت لي انتي اتعمدتي تسوي كذا قدام الزباين عشان نخسرهم صح ، و بقت تكورك فيني ، و نسرين بس ماسكاني  ...
طوالي شلت كل شي عندي في المحل ، رغم ان بكرة اخر يوم لي بس خلاص نفسي ابت المكان دا و ماحيقدرو يجبروني اشتغل اليوم دا ... طلعت الشريحه و جدعتها ليها في المكتب ، بالله شريحة حتستفيد منها في شنو كان ما ضُر منها !
المهم لبست و طلعت  و بجوازي اشتريت وحدة و ركبتها ، و عاينت المنطقة كلها كوافيرات ، مشيت لفيت عليهم واحد واحد ، بفتش علي شغل ، ما خليت محل ما دخلتو ، كلهم قالو عندهم ركوض و ما موسم شغل ، و خلي رقمك ، خليت رقمي وانا عارفه انهم م حيتصلو لانو ما محتاجين ، و رجعت السكن ..
الدنيا دي ضايقة بي شديد ...
رجعت البيت ، و طبعا اليوم دا مريم اخدتو اجازة ما كانت حاضرة الحاصل ، ما كان في زول في الغرفة، دخلت لملمت حاجاتي .. و اتصلت على سيدة !
*سيدة
_منو معاي ؟
*انا رحمة
_دا رقم منو ؟
*رقمي يا سيدة الموضوع طويل
_في شنو خير !
*عايزة اجي اقعد معاكي
_والشغل ؟
*خليتو
_بسم الله يا بت كيف يعني مش لسه عندك شهر ؟
*ايوة بس طردوني ، ما عارفه اسوي شنو ما بقدر ارجع السودان كدا و انا مديونة ..
_طيب انا في دبي بجي بكرة ، بتنتظري و لا كيف ؟
*بنتظر ..و ......
_شنو ؟
*انا موافقة على الشغل القلتي عليهو!🔞!!!!

*ايوة بس طردوني ، ما عارفه اسوي شنو ما بقدر ارجع السودان كدا و انا مديونة ..
_طيب انا في دبي بجي بكرة ، بتنتظري و لا كيف ؟
*بنتظر ..و ......
_شنو ؟
*انا موافقة على الشغل القلتي عليهو!!!!!
_لالا دقيقه ، رحمة ! انتي عيانه. ولا شنو ما جادة صح ؟
*(قعدت ابكي ) اسوي شنو طيب ! اسدد كيف يا سيدة ، انا كدا حأتسجن عمري كله دا اذا ما رحلوني ما بقدر اكسر قلب امي علي لاني الوحيدة الصممت على السفر دا !
_اسمعي ، عندي صحبتي في شرق7 تحت ، بكلمها تسوقك تبيتي معاها اذا الوضع متأزم شديد معاكي !
*لالا بنتظرك لمن ترجعي ،مش حتجي بكرة ؟
_ايوة ..
قفلت منها و بقيت قاعدة ماسكة راسي الداير يطرشق ، و عايزة اللطش نفسي انا كيف فكرت في كدا !
معقول كلام اني في حسبة المتزوجة دا حيأثر في تفكيري ! طيب و متوكل !
هو متوكل وينو ؟ مشى عمل علاقه مع اختي ، ااااخ يا وجعة قلبي ، اااااااخ اااخ ..
(في جانب متوكل )
*ايوا يا يمنة و، لو جاهزين انتظروني نمشي المستشفى سوااا ..
_انا مريم يا متوكل ، ما يمنة ..
*مريم ! انتي ما ....*قاطعتوّ
_انا اتصلت من عند يمنة لانك حاظرني ، و السبب الاساسي لاتصالي انا حابة اعتذر ليك بكل اسف عن البدر مني !و تاني ما حيتكرر الحصل صدقيني ندمانة و اسفه ، و انا ما عارفه علاقتك بي رحمة و الله ، و مفروض ما كان اتصرف بالطريقه دي !
*حصل خير ..
_ما زعلان مني ؟
*لا حصل خير ، اديني يمنة لو سمحتي ..
_هاك ....
يمنة : هلاااا بالغالي اخبارك
*حمدلله بسط يشفف ..
يمنة : دايماً عليك يا رب
*اها حتطلعو متين ؟
يمنة : انا جاهزة والله ، بس امي دي عندها شغل ما بعرف حتخلصو متين ، ادوك خبر ناس المستشفى ؟
*لالا ما اتصلو ، بس عايز اتطمن ..
_خلاص امشي انت و طمنا ، لحد م امي تخلص كان الوقت اسعفنا بنجي ..
*تمام طيب كلمي خالتي
_طيب ..
بعدها بشوية ، يمنة طلعت على الشارع العمومي عشان تودي طلبيه ، حيستلموها منها ، وكانو دافعين ، دفعه من المبلغ ، لاقاها محمد صاحب متوكل ، قريب من الشارع ،، اتردد يجي عليها !
فاا اخر حاجة جا عليهاا ..
_السلام عليكم
*وعليكم السلام ( هي ماشة )
_اديني اساعدك ، جيبي ( مد يدو على اكياس العلب) ..
*لالا شكرا هدا الشارع انا وصلتا ، شكراا ليك
_جيبي بس ،مد يدو شال الكيس منها ، و التاني هي مسكتووو ..
*انا وصلتا والله شكرا ليك اديني ..
_انتي جيبي المعاكي ، وصلتي وين في الشارع كدا ..
*اي في ناس حيشيلوهم
_طيب خليني شايل لمن يجو ..
*ما ليها لازمة ..
_عم محمد بقى كيف ؟
*ابوي ! كو كويس حمدلله ، بتعرف ابوي انت؟
_عز المعرفه ، اتلاقينا في مناسبه كان في بيت عمك ، اكيد ما حتتزكري ..
*اهاا لا والله ما اخدت بالي !
_ولايهمك ...
*طيب انا استازنك عشان الوقفه ما ظريفه و عارف انت ناس الحله وكدااا ..
_اسف والله ما قصدي ، بس الناس يجو يشيلو حاجاتهم بمشي ، لانو تقيله حرام ..
*صراحه هي تقيله بس عادي .. اااا اعتقد ديل هما ، جووو
(ادتهم الحاجات ، و قالت لمحمد شكراا و مشت ..
ناداها ... وقفت!
قاليها ولا شي .. استغربت و كملت مشيها ..
اما في جانبي ، مريم جات البيت ..
داخله مارقه ، مارقة داخله .. لمن
جات علي و انا في الحوش قالت لي :
_انا جبت صابون ، اغسلي لي ملابسي
*نعم ! واغسل ليكي انا ليه ؟
_لأنك مدينو لي ..
*دخل الدين في البتقولي فيهو دا شنو ؟
_امممممم مشكلتك ما عارفه انا ممكن اسوي فيكي شنو يا رحمة و انتي ماناقصاش بلاوي ..
*مريم ، قد يبدو ليكي اني هشه و ضعيفه و يمكن استسلامية ! لكن الواقع غير ، ما انا اليدي تتلوي ، و لو يدي دي زاتا وجعتني بقطعا من جذورها !
عايني هنا .. دييك الغساله و دا الصابون ،، اتعاملي انتي ... عن ازنك !
_رحمة !
*!!
_راح تندمي صدقيني ، انا مريم ، و اللعب معي صعب ، قدامك فرصة اتراجعي و اعتذري ..
*اعتذر ! هه هيهات ، بتك يا حاج محمد الجزار ..
_اوكي لا تعتذري ، اعطيني فلوسي ..
*شوفي يا مريم انا عارفه انك ما محتاجة فلوسك ، بس حابة تزليني و عشان اكون معاكي واضحة و صريحة دي حاجة عمرك ما حتقدري توصلي ليها .. دي نقطه
و النقطة التانية ، عندك معي فلوس ما ناكراها و لا بنكر حق بني آدم ، لو ما بتعرفي مبادئ السودانين واخلاقهم في الامانة ، امشي اسألي عنناا .. اكرر ليكي اصبري علي و انا حأسدد ليكي قروشك ، في الفترة الحأقعد فيها هنااا ، تفادياً للمشاكل ..
_هههههه اي امانة ، وانتي سمعتكم هنا في الطين ، تحبي تزكرك ! ان ركوب السيارات عندكم عادة ! هاااا ولا الفلوس اللي بتاخذوها من السيارات! عن اي امانة بتتكلمي ؟
*و انتي فرقك منهم شنو ؟ علي الاقل ما بيمشو بيوت ، و لا بيبدلو الرجال كل يوم زي فردة الشراب ، و لا عشان انتي مغربية استثنيتي نفسك ؟ الجنس ما مبدأ للغلط !تحبي ازكرك بالمصفح ؟
_احترمي نفسك ، انا سكت ليكي كتير ..
*لا ما تسكتي ، عسان لمن تتكلمي عن السودانين ما تجمعي ما كلهم نفسك و لا نفس اللي بتشوفيهم بالشوارع ، و هسي ماليه لزوم الكل
ام دا كل وحدة ادرى بنفسها و بأهلها ، اخر كلامي ،، انا زيارتي باقيلي فيها شهر ، انتظري الشهر و انا بسدد ليكي قروشك ، غير كذا ما عندي ...
_امممممممممم ، والله على حسب مزاجي..
* !!
مشيت خليتها ...

مشيت من هنا و بغلي من جواي ، من اسلوبها و كلامها القالتو عننا ، و دايرين الصراحه كلامها جد ، الا من رحم ربي ، شرق8 عبارة عن بنات بالشكل دااا ،، و المحترمة دي ما محتاجة تقول انا محترمة ، ظاهر فيها من اسلوبها ،و كل ما افكر اني قلت ل سيدة موافقه على الشغل دا و اتزكر كلام مريم ، بكره نفسي ، و بكره الظروف الدخلت لي افكار زي دي ... الدنيا ضاقت بي شديد ، ما كفاية وضع ابوي و القضية المنتظراهوو ، كمان انا اترحل السودان واتحظر من الامارات و اتسجن في السودان !
لالالا مستحيل يحصل معاي كداااا، مستحيل انا لازم احقق اهدافي و ما استسلم ، لازم ارجع السودان عندي هدف كبير منتظرني ، لازم ارجع راسي مرفوع ، افتش شغل تاني ،
دخلت ، شلت الشاحن ، و جبت ملاية و فرشتها في الحوش و المخدة ، فرشته في الارض و وصلت شاحني ، و بقيت مقابله التلفون ، تاني رجعت لمرجان ، و بقيت برسل لاي اعلان القاهو .. اخر شي نزلت اعلانين ، واحد شغل واكس و شعر و مكياج للنو حاجاتي جايباها معاي ،و الاعلان التاني عن اني ببحث عن وظيفه طبعاً برقمي ،، بقيت قاعده كدا قريب الصلاة ..
و استمريت ارسل وارسل لمن الاذان اذن ، قمت صليت و دخلت نمته ..
تاني يوم الصباح .. ّ
في بيتنا ، جاا متوكل ، بيخبط في الباب زي الساعه 9 الصباح ..
امي فتحت ليهوو مخلوعه ، قالت ليهو في شنو ؟
قاليهااا جيبي البشارة ! قالت ليهو بشارة شنو يا متوكل انا براي مخلوعة من خبيطك في الباب ، حاصل شنو ؟
قاليهااا ، عمي محمد استجاب و فتح حمدلله والشكر لله ..
لمن حيلها ، برد قعدت في اقرب كرسي ، وبقت تقوليهو كذاب ، جادي عليك الله جد يا متوكل ! الحمدلله و الشكر لله ، الحمدلله الحمدلله ، يلا يلا لازم نمشي اسي طوالي وينو توبي ..
اخواتي اتلمو بصوت امي ، و خالتو ابتسام جات و ما فاهمين حاجة ..
متوكل قال لامي ، يا خالتي ما حيدخلونا اسي ، لانو في العنايه بس اتصلو بي انه استجاب بعد العملية و في تحاليل محتاجنها ولازم قروش زي ما عارفه ..
اخواتي قعدو يبكو و خالتو ابتسام قعدت تبكي ، و تقول لامي انا ماساعدتكم بحاجة بالعكس قاعده عالة عليككم و كل البلاوي دي بسببي  لو ما عبدالله دا كلو ما كان حصل !
امي عاينت ليها و سكتتت ابت تتكلم لانو من جواها خاته انه فعلا ما عملت حاجة عشان ابوي ، هما الما عندهم خبرة في الحياة دي اشتغلو شغل ولا من مجالهم ، بس الظروف اجبرتهم و الحمدلله اتوفقو !
امي قالت ليهو طيب انا بمشي معاك نسحب باقي القروش ،، متوكل وقف زعلان شديد ، قاليها انا اسف اقسم بالله لو عندي ما كان ....قاطعتو ، قالت ليهووو
انت العملتو معانا دا ، لو كان عندي ولد ما كان عمل الانت عملتو معانا دااا .. انتظرني
قال ل يمنة ، اعملي لي سندوتش ،، قعدت تضحك قالت ليهو احلا سندوتش لاحلى متوكل في الدنياااا ، رايك شنو في سندوتش ديناميت !
قاليها :
*انتي عايزة تجربي فيني صح لالا شكرااااا
_هههههه والله لا انت ما عار*قاطعها ..
*يابت لا عارف لا بتاع احشي لي حاجة بعرفها ما تجربي فيني ، ديناميت و متفجرات حرام عليكي دا اسم زاتو ، يخلع ...
(اخواتي واقفات مناهل ومريم جمب يمنة ، يضحكو ساي )
مريم : على فكرة ظلمت يمنة ههه ديناميت دا سندوتش بكون مليان كل حاجة ..
يمنة : بيض مسلوق و طعمية و اسود و جبنة و... و....الخ يجيك الساندوتش منفوج هههه ..
متوكل و ههههههه كان سمو منفوخ ما كان اخير من الديناميت داا هههه ، يمنة انجزي ورانا مشاوير .
يمنة : طيب طيب ..... مشت
مناهل : متوكل كيف اخبارك تمام ؟
متوكل : حمدلله بخير والله ، وين من ديك و عييك هههه ..
مناهل : ياهو والله زي ما عارف برنامج خطوبة وعرس و غير كدا المسافه بعيدة بقت ..
متوكل : بعيدة والله ، يا زوله ربنا يسهل الامور كلها ..
مناهل : اللهم امين يارب ... عن ازنك ...
متوكل : اتفضلي !
(مريم واقفة)
متوكل : مريم كيفك ؟
مريم : الحمدلله ، و يا متوكل انا اسفه للمرة التانية ياخ انساها لي عليك الله ..
متوكل : يا بت ما حصل شي خلاص انا نسيت انتي انسي كمان ..
مريم : تسلم ...
( في جانب اسعد )
*ما بزعلك تاني ..
_جد ؟
*ايوا جد بس انتي بطلي النقه ، النقه الكتيرة دي البتطفشني منك يا اسماء ..
_حبيبي ، الله ما يحرمني منك ، طيب حنرجع متين ؟
*المساء انا حاجيكم في البيت
_الله ما يحرمني منك و يجازي الكان السبب
*ما بتسوى ضفرك صدقيني ، اسي انا عرفت قيمتك ..
_لفيت و رجعت لكلامي ..
*انتي صح يا قلبي ، يلااااا ارجعي البيت عشان تجهزي..
_طيب ،، يلاااا ...
اما في جانبي انا .. اتصلت بي مدام عبير ..
*السلام عليكم ..
_وعليكم السلام ، وينك عن الدوام اليوم ؟
*ما جاية !
_عفواً .. كيف ما راح تجي
*السمعتيهو ، ما ج ا ي ة _ بلهجتكم ما راح اجي ، عايزة حاجة ؟ عشان حأقفل ( طبعاً ضمنت جوازي في يدي و الله اتفشى ما اخلي حاجة في خاطري )
_شنو الاسلوب السخيف اللي بتتكلمي بيه دا ؟
*مقارنة باسلوبكم معي ولا شي ، ولا المقامات بتفرق
و بتسمح لكل واحد يتكلم على كيفوو ؟
_لا انتي ما طبيعيه و قرار رفدك كان صائب
*صائب ! لمن تقطعي رزقي و تجيبيني من السودان باتفاق بينا انتي ما احترمتيهو و لا بقيتي قدرو ، و دبستيني انا و خليتيني اتعشم ، و فجاة رفد من غير اي اسباب منطقيه ، سبتي كل افعالك و مسكتي في اسلوبي ، اسلوبي دا ولا شي بالنسبه للسويتيهو انتي !
_رحمة انا ما عايزة كلام كثير ، اليوم محسوب ضمن اخر شهر ولازم تداومي ، والحين الساعه 3 ..
*ان شاءالله الساعه 100 ، تعالي اجبريني اشتغل و انا لسه في السكن ، حانتظرك تجي تجبريني ، و كان دايرة تجيبي الشرطة جيبيها ..   *طق قفلت فيها الخط !!
بردت قلبي من القهر الكان جوااي ،، طوالي لملمت حاجاتي ما خليت لي فردة شراب براا، لي اكلي دا شلتو معاي ..
بقيت واقفه على اتصال من سيدة ، قلت بدل اقعد في الغرفه ، افضل انزل المول اللي جمبنا اشوف يمكن ربنا يفتحها علي ..
شلت تلفوني و مفتاحي و طلعتاا .. مشيت المول اللي جمبنا ( ما لولو ) ..
دخلت محل محل ، بسال يقولو مافي مافي ، اخر شي ، في واحد وصف لي مول اسمو يسماركت  ..  ركبت تاكسي ، وصلني ، نزلت و بقيت افتش م لقيت اصلا مكتب اداري اسألوو ، طوالي طلعت .. لمن لقيت الواطه مغربت ..
اتصلت على سيدة ، التلفون #مغلق
قلبي نغزني و ما ارتحت ابداً ، بقيت بغالط في روحي انه شبكة ..
رجعت مرة و اتنين و خمسه ، المرة التاسعه قنعتا ، و اتخذلت في طوق النجاة الوحيد الاتوسمت فيها الخير بكل ما اوتيت من ثقه !
ركبت التاكسي ، و رجعت شرق8 ..
ما عارفة امشي وين مفروض اطلع من السكن اليوم دااا ..
رجعت اتصلت عليها ، دخل معاي جرس لمن ختيت يدي في قلبي من الفرح و منتظراها ترد .. ما بترد ، اتصلت تاني ، كنسلت علي ..
قعدت شوية قلت 100% حترجع لي هي ..
و بقيت منتظرة ...... الخ ..
( في جانب متوكل )
*والله الضخكة عندك يا صحبي
_هههههههههههه والله مبسوط داير اطير ، اسمعني يا متوكل ، انت شركتكم دي ما دايرة موظفين ادارين ؟
*والله ختمو بي ، لكن غريبه مالك بتفتش شغل و انت شغال !!
_داير شغل اضافي ، يعني انا بشتغل من 8صباحا لحد الساعه 3:30 ،و باقي اليوم فاضي ..
*و انت داير تهلك نفسك يعني ، البعرفو انك مبسوط كنت بشغلك دا وانك متفرغ للشباب و النادي اخر اليوم !
_اي دا كان زمان لكن اسي لازم اشتغل و اجتهد لازم شغلي دا براهو ما حيكفي ..
*ما حيكفي شنو يا زول انا والله بقيت ما فاهمك يا محمد ...
_ياخ بصراحه ! سر ابتسامتي و فرحتي دي ، ياها بت الجزاررر ، من لاقيتها و حاسي الدنيا ياداب بقت لي دنيااا .
*كيف يعني لاقيتها مجنون انت يا زول لاقيتها وين ؟
_مالك عصبت كدا ؟
*يا زول دي اختي و ما برضى الكلام دا حتى لو كنت صحبي ..
_متوكل انت عارفني ما زول امور و لعب و لاقيتها امبارح بالصدفة ، قريب للشارع  الرئيسي كانت شايله حاجات ساعدتها وبس ..
*اممممم تمام
_مالك انت اسي !
*مافي شي ، بس اوع من الغلط اكرب نفسك و انا بخدمك بعيوني ..
_كلامك دا زي الما بتعرفني ..
*معليش يا صحبي في مواضيع حساسه و البنات ديل انا مسئول منهم لمن ابوهم يبلغ الصحه ...
_ربنا يواليه بالعافيه ...
الجزء 57
لمن يأست ، وصلت السكن و قعدت ابكي قدام باب الغرفه ،ما عندي اي مخرج والله ، حتى ما كونت صداقات ..
بس اتزكرت نسرين (الهنديه) ..
دقيت عليها انا عارفه انها في الشغل ، ردت علي .. قلت ليها نسيرين كيف ؟ قالت لي حمدلله ، انت كيف يكلم مدام مو زين رحمة ،، قلت ليها انتي كيف معلوم ؟ قالت لي مدام هي خبر و زيادة زعلان ..قلت ليها لمن اشوفك انا خبر يا نسرين ،،
قالت لي اوكي ، قلت ليها نسيرين في مجال انوم عندك في السكن اليوم ؟ قالت لي والله ممنوع و احنا ستة في الغرفة ، و كلام زي كدا ،، طبعاً قنعت ...
قلت حتى لو رجعت السكن الاول ، علاقتي بيهم معدومة و ما تمام ، ما عندي طريقه ،ضاقت ضاقت ، حمدلله ..
اتصلت تاني بي سيدة ، جرس و ما بترد
كتبت ليها رساله ، قلت ليها ' شكراااً ، وفعلاً زيادة العشم غشم' و رسلتها على كدااا ،، ولحد اخر لحظة متعشمة ترجع لي بأتصال .. مع عصرة مخي ديك ، اتزكرت مؤيد !
طوالي شلت تلفوني و قعدت ابحث ، عن اسمو ، لمن لقيتو ، بدوس اتصال ما بيدخل معاي بديني صارة تنبيه و المكالمة بتنتهي ، كذا مرة حاولت قلت يمكن شبكة ، بس استمر كدااا ،،، لمن فتحت معلومات الرقم ، لقيتو ناقص رقم !
ياخ حسيت بالجد انه مافي مفر ،، يأست شديد ، و زهجت من نفسي لمن لقيت الرقم ناقص ، انا معقول سجلتو ناقص !
طوالي طلعتا البطاقة بتاعت hello c,  و اتصلت علي يمنة ..
_رحمة حبيبتي اسي كنا حناصل عليكي ..
*يمنة ! خير ؟
_مالو صوتك يا رحمة ؟
*مالو صوتي يا بت عادي مافي حاجة
_صوتك غريب زي الما رحمة اختي ، في حاجة حاصلة معاكي ؟
*لالا مرهقه من الشغل بس ، وريني كنتي حتتصلو بي بشنو ؟
_اخبار حلو وووووة ههههه
*محتاجة اسمع اخبار حلوة قولي ..
_بقول بس بعد اضمن انك تجيبي لي عباية كدااا فخمة تستاهلني ..
*هه من عيوني ( في سري قلت ليهل انتي ماعارفه الحاصل ساي) ..
_ابووووووي ، واخيرا والحمدلله ابتدا يوعى و بيستجيب للعلاجات حمدلله ..
*جد ! لالا انتي جادة عليكي الله جد يا يمنة ! يارب لك الحمد حتى ترضي ، يا الله الحمدلله ، هما انا عرفت ان ربناا ييسر علي من ناحية و ما بقيت حاسة بضيقتي دي ، ربنا بيفرحني من ناحية ، تانية و الله العبرة خنقتني ...بس بقيت الحمدلله والشكر لله ..
_الوووو
*معاكي يا يمنة ، اسمعي ، قومي جيبي تلفون امي عايزاكي تطلعي لي حاجة منه بسرعه ..
_طيب دقيقه .....ّهاا يا رحمة اسمعي قبل اي شي انتي لازم تصوري لي ، و ترسلي لي صورة ليكي مشتاقه ليكي والله روحووووومة..
*حاضر بس ما اسي ، تمام ، يلا بسرعه ارجعي ل دليل الهاتف حق امي ، فتشي المكالمات الاستلمتها من شهرين ...
_جادة انتي ! شهرين يا رحمة ؟ اكيد ما بلقى
*ما تقفليها ياخ وبعدين امي مكالماتها خبة بالساهل حتلقي ، رقم مفتاح الامارات اخروو 815 ،
_ياماما منو قاليكي ، الزباين كلهم في تلفون امي و مكالملتها كتيرة ماشاءالله ..
*طيب حاولي افتحي الكيباد زي البتدخلي في رقم حأمليكي رقم اكتبي لو موجود ببظهر !
_طيب قولي ..( في اللحظة دي جات مريم ، قالت لي ، انتي لسه هنا ! طلعت لي ورقه من شنطتها ، قالت لي شوفي ، دي صورة من جوازك اخذتها من مدام عبير اليوم ، و حتى التزكرة اللي كانت متفقة معاكي انها تقطعها ليكي اتكنسلت ... عشان تاني تتكلمي بأدب  مع اسيادك ...
ما رديت عليها ابدا ، دخلت جوا الغرفه شلت شنطتي الفيها حاجاتي و شنطة المكياجات ، و شنطة يدي ، و ما رديت عليهاا ابدااا ،،،كانت واقفه و بتضحك ، بعد طلعت اتلفت عليها ، قلت ليها ، #ان_نوائب_الدنيا_تدور_وكل_ساقي_سيسقى_بما_سقى ... و عمرك ما تفكري ان بتمنى ليكي الكعب ولا لاقدر الله حصل ليكي شي انا حأفرح في مصيبتك و لا اشمت يا مريم ، ابداً والله ، و العملتيهو معاي في عملية ابوي، شفع ليكي افعالك دي .. و متسامحة معاكي و ما ناسيه ان ربنا ختاكي في طريقه عشان تكوني سبب في شفاء ابوي ، عن ازنك ......
و طلعت برا قدام المبنى ،، ياداب اتزكرت اني كنت بتكلم مع يمنة و اختي ، و دي مصيبه ... مشكت تلفوني ، عاينت لقيت مافي مكالمة ، رجعت اتصلت عليها لقيت hello card ، انتهت ، اسوي شنوووو !
حتى نت ما عندي في التلفون ،، المهم بقيت قاعدة في الشارع ، و البنقاله ديل يعاينو فيني ، لمن خجلت من منظري و الشارع ما فيهو غير رجال ! فجاة لقيت تلفوني ، بيرن ،، رديت ..
*الووو
_ايوة يا رحمة ، انا سيدة
*سيدة !
_ايوة معليش انا اسفه والله ، انتي وين ؟
*انا في الشارع يا سيدة !
_طيب ساعه و اكون عندك انا في السكة !
*ساعه كامله !
_معليش اتاخرت في دبي و بطاريتي كانت ضعيفه و موضوع كداا ، انتظريني ما تتحركي من مكانك ..
*طيب .. قفلت منها ، و طلعت بسكويت و عصيرر ، و بقيت باكل من تحت النقاب .. شافني واحد باكستاني بيشتغل في مطعم يمني ،، كنت بشتري منو الشاي والفطير ،، جا علي ، وقف مني مسافه ، قالي ليش انتي هون ؟ قلت ليهو انا يريد سكن الحين صديقه مال انا يجي !
قالي بس مو زين انت يجلس كدا ، دنيا مافي امان شو
ف كم وقت !
قلت ليهو انا معلوم والله بس غصب عني ، قالي ، دقيقه .. و دخل المطعم  ، و جااني شايل سندوتش و موية و كرسي خشب ، قلت ليهو ليش ؟
قالي تعالي تعالي ، خلي اغراض مافي خوف ..مشيت وراهو ، كان في زقاق ، بيفصل بين المباني هو مجرد ممر بين كل مبنى والتاني ، منور كدا ، خت لي الكرسي قالي انت اجلس هون لين صديقة يجي ، و اداني السندوتش و خت لي قزازة الموية في الارض ،، قلت ليهو لحظة محمد ( اي واحد باكستاني هندي مسلم بينادوه محمد ) ، قلت ليهو انت ليش يسوي كذا ؟
قالي انا زيادة حب انت ، والله انت زين انت يعطي انا فلوس زيادة هاذاك اليوم !
قلت ليهو متين اديتك فلوس انا ؟ قالي من شهر ونص انتي جيتي اشتريتي ، و ما شلتي الباقي قلتي خليه ...
طوالي اتزكرت ، انا بس اللهم حافظة شكلوو، قلت ليهو وانت تزكر من هاذاك اليوم ، انزين يمكن مو انا ، انت كيف يعرف وانا يحط هذا في وجهي ! ( يعني انا منقبة عرفتني كيف )
قالي انا ما ينسى ابداا ، و انا يعرف من صوتك ..
خلاني ابتسمت قلت ليهو شكرااا يعني انت بتردها لي ، قالي لي لا انا يريد حسنات ،، قلت ليهو شكراا ...
و مشى ، لقيت فاتت النص ساعه ، و فاتت الساعه ، و فاتت الساعه ونص !
بقيت بحاول اتصل انا ، بس مافي فايدة ما بترد و مرات مغلق ..
( في جانب عبدالله )
_يا ابوي ..
*خير يا اريج ؟
_امي ! و حسام اخوي !
*مالهم ؟
_ما ناوي تصالحهم ؟ّ
*وانتي من متين قلبك عليهم ؟
_يا بابا في النهاية امي و دا اخوي !
*لو فارقين معاكي حصليهم ..
_يا بابا ، بصراحه انا متضايقه شديد و حاسة بالذنب ، و شايله هم بنات عمتي
*قلتي شنو ؟
_بابا انت ليه بتعمل كدا ، سبب انتقامك شنو ؟ اي انا ما بحب لا مناهل لا مريم ولا عمتي ابتسام ، بس ما دايرة ليهم الكعب انا مشكلتي كانت مع الاسمها رحمة دي ، حتى امي ما غلطت في حاجة ولا حسام ، يا بابا انت ظلمته الناس و بقيت تظلم في اقرب الناس لينا و انت ماحاسي بذرة بندم حتى ، و انا ماعارفه انت بتنتقم كدا ليه !
*دا ما كان كلامك يعني ، خييييير الجا جديد شنو ؟
_بقيت بخاف منك ، خايفه انا كمان تطردني في يوم ..
*اريج !
_رجع امي وحسام !
*امك بتطول لسانها و بتدخل في الحاجات الما بتخصهااا ..
_ارجوك .. اسي الوضع ابتدى يتصلح وكل حاجة ممكن ترجع ، حتى ابو رحمة بيقولو شبه فاق ..
*شنو ؟ فاق !!
_ايوااا
*ما تخافي حيرجع تاني ينتكس !
[65] دي كل الحلقات النزلت للان ، عشان حضراتكم مستعجلين لي انزلها سريع ومعترضين ع طريقه النشر ومنكم بقول باخر الحلقات وكده بتكون ممله وبتنسو الاحداث وف الاخير يجيك زول ناطي يستفزك🙂  .
باقي 5 حلقات حانزلها وقت مزاجي يحكم وانتظرو باقي الكتابه تنزل الحلقات عشان وقفتكم محل آخر نقطه وقفت فيها .

قاعدة و الساعه دخلت على 1:30 ، و المحلات ابتدت تقفل !
و اخر محل خلاص فضل المحل اليمني دا ، و الله مسكين الراجل دا يمشي و يجي يقولي ها ، للحين ما يجي !
قلت ليهو لا .. قالي انا لازم اروح زاخل بيت انا في نوم بكرة دوام .. قلت ليهو ما قصرت معاي ، انا بقعد هنا ، انت شيل الكرسي !
وقف كدا ( عشان تتخيلوه هو ما كبير ولا صغير انا اديتو 31 سنة كدا طق ، ما حأوصف الينفورم حق المحل عشان ما تعرفوه ) ..
المهم ، وقف ، قلت ليهو محمد امشي خلاص ما تخاف ، هنا المكان امان ، و صديقه بعدين يجي ،، ما رد لي مشى المحل ، اتكلم مع واحد من البينضفو المحل اخر الدوام ، اتكلم معاهم ، و شال المفتاح و مشو ، لمن جات الساعه 2:30، كان المحل فاضي ،و الشوارع دي كديسة مافيها  ..
لقيتو ، مسك المحل مسح و نضافة و تلميع قزاز براهو الله ورقبتو .. جاني ، قلت ليهو انت مش قات حتمشي تنوم ؟
قالي انا ما اقدر اخليك هنا براكي ، عشان كدا انا جلست اليوم بحجة النضتفة و انه ما عليهو النضافه ، بس قعدت عشاني .. قلت ليهو انت خلاص امشي محمد ، قالي لا ..
دخل جاب كرسيين خشب من جوا ، و جا ختاهم بعيد مني ، و قفل المحل باب القزاز بس و م نزل القراش .. و وصل الكرسين ، و رقد فيهم ..
والله العظيم انا شفت المنظر دا العبرة خنقتني بقيت ابكي ابكي ، يعني ربنا وقف لي انسان لاهو من بلدي لا من اهلي لا بيعرفني ولا اي ذرة صلة بينا ، ربنا حاول يحميني رغم الاختبار الختاني فيهو ، وقف لي البني آدم عشان يحميني و قلبو علي ، لمجرد اني اديتو حاجة انا عن نفسي ما اتزكرتها الا لمن هو زكرني ، عشان كدا يا ناس اعملو الخير و ما تعدو ، ساعدو لو حسيت بحاجة الزول دا من غير ما يطلب منه ، حاجة بسيطة شديد بتسعدو و ما حينساها ليك لانك ما حتعرف بكرة الدنيا خاته ليك شنو ، م حتعرف حاجتك بكرة حتكون كيف ، ما حتعرف ظروفك م حتعرف اختبار ربنا ليك ، حب ربنا ليك بيجي في ابتلاءات ،
و هو الختاني في الوضع دا و هو الحيطلعني منو ! ...
عرفت قدر شنو الدنيا دي ما تسوى حاجة ، الدرس العلمني ليهو البنقالي دا ، لا جامعات لا مدارس بتدرسو !
بقيت ما عارفه اتصرف كيف ، انا بقوليهو امشي نوم و انا من جواي حاسه اني عايزة امسكو عشان م يخليني براي في الشوارع ، في الحقيقه انا مرعوبه ، خايفه ،وهو حسب غريزتو اتعامل معاي ، رغم تعبه من الصباح و شغل يوم كامل دون راحه ، ساعات راحتو الوحيدة اللي مفروض ما يبدلها بأي حاجة تانيه ، اداني ليها انا !
للحظة سمعت صوت شخيرو ، و حركات جسمو البتدل على التعب و عدم راحتو في الرقدة دي !
فجأة قام و عرفتو ضهرو وجعو من الرقدة دي ، لقيتو قام دخل المحل ، جاب كراتين الموية الفاضية و الشيبسي العماني ، و فرشهم في الارض .. و داير يرقد !
قلت ليهو محمد لحظة لحظة ... وقف ..
مشيت على شنطتي ، طلعت ملايه وتوبين و عندي فنله سميكة كداا ..
طبقت الملاية نصين بالطول. و فرشت ليهو الملايه فوق الكراتين ، و الفنلة تحت رايو وتوب يتغطى بيهو ...
استغرب عاين لي ، قالي شكراااا، و رقد  .. احترت اليقول شكرا منو للتاني !
شلت التوب التاني و قفلت شنطتي وخليتهم جمب رجلي ، و لفيت التوب علي وانا قاعده في كرسي الخشب المؤلم دا ...
( في جانب متوكل )
الساعه عنددهم 12:30 بالجديد ..
في الواتساب ، حقي كان بيكتب لي ..كتب لي .. انا عارف انك شايله في خاطرك مني ، بس بالجد ما عارف ، اتخيل الفكرة الكونتيها و اني ابرر دي حاجة غريبه ، انا عارف ان اي زول كان سمع كلام مريم ما كان احسن الظن و ما عارف صراحه اذا حتصدقيني ولالا يا رحمة انك فهمتي غلط ، و ان الموضوع طويل شديد ، بس اسمحلي انه نتكلم فيهو بعد ترجعي السودان ، وانا ما عايز اناقشك ابدا ، انا عايز افعل كفاني كلام ، عايز هم محمد لمن يقوم بالسلامة ، هو اليعقد لينا و صدقيني حأعمل عشانك المستحيل ، و حتى لو ما بتحبيني انا بحبك و حاحبك و حاانتظر اليوم التحبيني فيهو يا رحمة ،، لكن عارفه انا اسي ما قادر انوم ، قلبي ماكلني عليكي حاسي ان حاصله معاكي حاجة ما عارف اشرح ليكي احساسي دا كيف ، بس م مرتاح تجاهك في اللحظة دي .. خلي بالك من نفسك لحد ما اجي اخلي بالي عليكي يا نور عيوني انا .... و ما تردي ، اقريها بس و استمدي منها قوتك ..
انا فجأة غمضتا ، بقيت حاسه بالهزاز حق تلفوني دا زي الحلم كداا ..
و استمر الهزاز في الشنطة في رجولي ،، لمن فتحت عيوني ، اتخيلو لقيت الضو طلع بس الشمس لسه ، و صوت العصافير ..
عاينت لقيت محمد دا نايم و متعمق في النوم ،، شلت تلفوني عاينت للرقم ، بيظهر لي ، No caller id ، تلاته مكالمات اارقم ما ظاهر مافي اي بيانات بس العرفتو انه رقم درلي لانو م بيظهر كدا الا لمن الشبكة تكون كعبه او في مشكلة في الاتصال ،،
جيت اتحرك حسيت رقبتي دي زي المجرحة شكلي تنيتا تنيه وحدة ما حركتها ، و بقبت دايرة الحمام ، في اسوي شنووو ما عارفة ،، قلت اتمشى شوية لمن تفرج ..
لقيت المنبه حق محمد دا رن .. طوا
لي قام ، اول حاجة بفتش ليها انا .. ّقالي ليش واقف ؟ قلت لبهو يريد حمام !
قالي ، تعالي و شيلي هذا مال الفم ( معجةن اسنان و فرشتي بيقصد )
رجعت فتحت شنطتي ، طلعت الحاجات في المسافه دي هوو فتح لي المحل و طلع برا جمب الشنط ..
دخلت حمام المحل ، انجزت اموري ، و طلعتا ، دخل هو و جا راجع قفل المحل تاني ، قلت ليهو مافي دوام ؟ قالي مو الحين لسسه ، قلت ليهو محمد في نمبر مال صديق انا يسوي غلط انت في معلوم نمبر كيف يحل مشكلة ؟
قالي جيبي التلفون ،، اديتو ليهو ، مسك الرقم كدااا ، رجعو لي قالي في مكالمة ..
عاينت لفيت نفس الشي. No caller id , طوالي فتحت قبل يفصل ..
*الوووو
_...
*الوووووو...يمنة ! دي انتي ؟
_اي انا مالك مخلوعه ..
*مم مافي شي (خفت تكون سمعت نقاشنا انا ومريم )
_امبارح مالك قفلتي ، و ما كان عندنا رصيد عشان ارجع ليكي ..
*اا ...اا هو فصل مني يعني ؟
_مالك انتي في شنو ، اي انتي قفلتي !
*بتكون بطاقتي خلصت الا اشتري وحدة بعد شوية ..
_شوفي طيب الرقم البتقولي دا والله فتشت ماظهر معاي اي رقم اخرو 815 زي ما بتقولي !لانو انتي بتتكلمي في حكاية شهرين و الارقام بتتجدد و قائمة المكالمات دي ليها عدد معين ..
*خلاص يا يمنة ، اصلا م مهم ما تركزي ،، انتي اسي متصله بي عشان كدا ! ( حاولت اتدعي الامبالاة عشان لو دققت معاها حتحس بحاجتي ، و البعيد منك دا حاول ما تشيلو همك لانو دا وجعو براه ، و حيحس بالعجز ) ..
اسمعيني شغلكم ماشي كيف و مصاريف ابوي ماشة كيف ؟
_والله يا رحمة حمدلله ، اسي في تحاليل بعد العمليه ما بعرف حيقولو شنو بعدها ، ربنا يهون بس ..
*ربنا يهون حبيبتي ، مالك ما نمتي انتي ولا شنو ؟
_صحتني مريم ، للصلاة و تاني ما نمنا .. هاكي مريم عايزة تسلم عليكي ..
*يمنة انا مشغولة اسي لبعدين .. سلمي على امي و كان دخولكم لابوي بوسيهو لي ، يلا
_دقيقه سلمي عليها ..
*قفلتا السكة !
جد سيرة مريم دخلت جواي حاجات ما حلوة و وضعي ما كان ناقص زيادة !

جد سيرة مريم دخلت جواي حاجات ما حلوة و وضعي ما كان ناقص زيادة !
قلت ليهو محمد ، تعاال ..جاني قالي اني اسمي كامران ، بس انا يحب محمد ، قلت ليهو عاشت الاسامي ، انا يريد شاي بس انت لازم يشيل فلوس ، قالي هذا شاي جاهز انا اصلا يسوي ليك انت ..
قلت ليهو شيل الفلوس. ، اتردد كدا و شالهاا و جاب لي كباية الشاي و طلعت بسكويت و شربتا ، بقيت بفكر ان الوحيدة الممكن تديني رقم مؤيد هي مدام عبير ، لانه اتصل عليها عشان يتطمن علي !
و مستحيل اقدر اتكلم معاها تاني بعد خراب الوش دااك ..
خلصتا الشاي و قمتاا ،حأمشي على وين ! حتى لو فكرتا ااجر ، قروشي م بتكفي ، اقل ايجار للسرير الواحد 500درهم ..
تاني رجعت قعدتا بعد دايرة اتصل على سيدة كرامتي و نفسي وجعتني شديد ، انا اتصلت كتير لو دايرة تساعدني او بيهمها امري كان رجعت لي على الاقل ..
بقيت بعاين في رقم مؤيد ، واشوف الناقصو شنو ما قدرت اعرف ، حتى لو حا اضيف رقم عشوائي خا اضيفو وين ، والله تعبت نفسياً ..
(في جانب يمنة ومتوكل )
_متوكل تعال ادخل
*لالا اسمعي ، امك وين ؟
_جوا ، ليه
*ما داير تسمعنا بس ، شوفي الموضوع معقد ولازم سفر اقرب وارخص حاجة للعلاج مصر ، حنعمل شنو ، و انتي عارفه عم محمد قضيتو بتمنعو يطلع برا السودان .. ما عارف ، تفتكري الحل شنو ؟
_السفر دا مش كان قبل العمليه ؟اسي السفر ليه يعني ما فاهمه ، هل في مشكله تاني ؟
*محتاج علاجات و جلسات كمان ، بس العمليه ناجحة و احتمال تاني يحتاجو عمليه ما عارف انتي عارفه وضع البلد دي يا يمنة ..
_ متوكل حيرتني شديد ، ما عارفه بس لازم امي تكون في الصورة و غير كدا السفر دا براهو تكاليف تانيه وانت عارف الوضع كيف ..
*المرة دي انا بدبر القروش انا متاكد يمنة وضعها ما بيسمح ،وهما لحد اسي ما اكيد و الوضع جايط شديد ما عارف والله يا يمنة ..
_طيب ادخل ماتقيف كدا ..
*لالا ماشي الشغل  و عندي كم مشوار .. بجي العصر ما تتغدي فاهمه جايب ليكي حاجة حتعجبك ، و بعدين حنمشي المستشفى ،،
_جد ، ههههه ما تقوم تمقلبني و تخليني جعانه ..
*لالا عيب عليكي انا وعدتك .. يلا سلمي على خخاليتي ..
_دقيقه يا متوكل شوف ، لو دايرة اطلع رقم م متسجل بس في المكالمات الواردة من فترة ، بقدر ؟
*كدي جيبي التلفون ..... امم
_رقم اخرو 815 ..
*طيب ساهله انتي واقفه في All ، عشان كدا جيبي المكالمات الوردة بتلقي بالساهل .. قلتي اخرو 8 وكم ؟
_و 15....
*بسيطه .. دا ؟ الامارات ؟
_بس بس ياخو ، شكرااا ليك ياخ
*العفو ههههههه يلااا مع السلامة لبعدين
_مع السلامة شكراا عايزة سلامتك ...
*الله يسلمك ...
اما في جانبي ،،
قمتا ، و مشيت ل محمد اديتو تلفوني خاتاهو لي في الشاحن ، و دخل لي شنطتي جمب التلاجة  ،، و مشيت تاني قلت افتش و ما ايأس .. اخدت تكسي ، و ما عرفت اقوليهو ماشه وين و انا ما بعرف حته لسه ..
( في جانب يمنة )
اوووف ، رحمة مالها ما بترد علي يا الله ..
يا ربي تكون مشغولة مع زباين ،، كدي افصل لمن تفضى هي حترجع لي ..
بسم الله ، مناهل دي مالها جايطة ... جرت علي الغرفه الفيها مناهل و كانت بتتكلم في التلفون ، و بتقول : انت ناسي البلاوي الفي حياتنا دي كلها سببها انتووو ، و انا عرس منك ما عايزاهوووو ..
يمنة خطفت منها التلفون ، و قالت لحسام انا يمنة يا حسام اقفل اسي برجع ليك انا ..
قالت لي مناهل :
*دا شنو الكلام دا ، بتكوركي في الولد كدا ليه ؟ عمل ليكي شنو هو ؟
_ما تتكلمي معاي يا يمنة ..
*كيف ما اتكلم معاكي انتي ما بينفع تعاقبي زول على غلط هو ما عملو ، لمجرد ان الزول دا ابوه ، هو زنبو شنو ؟ نسيتي وقفتو معاكم ؟
_شوفي حالتنا بسببهم انحنا اسي بنشحد في الناس و يكفي قاعدين عالة عليكم ، و ابوي مجدوع بيصارع في الانعاش ليهو شهور بسبب العملو ..
*طيب حاسبي خالك ، ما تحاسبي حسام و ما تنسي دي اليد الوحيدة الاتمدت ليكم نا تبقي ناكرة للجميل ، و بعدين انتي بتقولي بنشحد ، تشحدي ليه ، ناقصك شنو ؟ جاهله و لا جاهلة ؟ انحنا العمرنا ما عرفنا للشغل حاجة عملنا حاجات عمرنا ما عملناها عشان ما نمد يدنا لزول والحمدلله مستورين ، اي زول في الدنيا دي بيقدر يعمل حاجة يا مناهل ،ربنا خلق كل واحد فينا عشان يعمر وعشان يعمل حاجة ، وما عشان نقعد طول عمرنا منتظرين ابهاتنا تصرف علينا ، و الحمدلله ربنا ختانا في الاختبار دا عشان نعرف ان الدنيا دي ما ساهله و ان ايهاتنا ديل قدر شنو تعبو عشان يلبو لي احتياجنا ، والاسي بنعملو دا ، نقطة في بحر ابوي ، و اكيد يوم احتاج لينا ما حنخذلوو ...
سوال واحد انتي مانعك شنو تشتغلي ؟
_يمنة خلاص عليك الله
*دا المتوقع اصلااا ...
انا اخدت لفتي و ما استفدت منها حاجة ،غير خسارة قروش تاكسي رايح و ججااي ..
جيت راجعه شرق8 ، ، مشيت المطعم ، شايفه محمد مشغول و المحل مليان رجال ، حتى لو ناديتو حاقوليهو شنووو ..
شافني هو من القزاز ،جاني شايل التلفون ، قالي تلفونك بيرن كان ،
اداني ليهو و دخل ..
عاينت لقيت مككالمات من يمنة و مكالمة من سيدة ..
شلت التلفون مشيت البقاله ، جبت hello card ، و اتصلت عليهاا ..
* هاااا يمنة , خير ابوي كويس ؟
_ايوة حمدلله لسه ما مشينا ليهوو ، انتي وين اتصلت بيكي كتير !
*كنت مشغولة و التلفون في الشاحن ..
_طيب شوفي انا لقيت الرقم القلتي عايزاهووو ..
*جد ! عليكي الله لقيتيهو .. حمدلله ،، مليني ليهووو..
_ما قلتي ما مهم. مالك فرحتي كدا !
*يمنة انجزي عشان البطاقه م تخلص
_طيب ، حارسلو في رساله
*طيب سرعه ، اسي طوالي
_طيب طيب .... يلا ...*قفلت
دقيقتين و جاتني الرساله فيها الرقم ،، بالله جوطة الرقم دي كلها في رقم 1 .. المهم طوالي ، دخلت عليهو بأتصال ..جرس للاخر .. قبل اتصل تاني رجع لي هووو..
_الوو
* السلام عليكم ..
_وعليكك السلام منو معاي ؟
*انا ، رحمة يا مؤيد
_رحمة !
*اي ، رحمة شكلك نسيتني ، انا الكنت معاك في الطيارة ..
_لالا متزكرك بس اتفاجاتا صراحه ، يمكن شهرين اسي انتظرت اتصالك دا زي ما اتفقنا بس ما اتصلتي ، و سالت منك من يومين ..
*ايوا صح بس كنت مارة بي ظروف ..
_ان شاءالله ما شر بس انتي بخير ؟
*ايوة حمدلله، بس بصراحه ... اااا
_في حاجة حاصلة ؟
*ايوا بصراحه محتاجة مساعدتك و ما في زول قدامي غيرك ممكن الجأ ليهو !
_خير يا رحمة قلقتيني ! احكي !
*في الحلقة الجاية*
*ما فاهمه !
_نتزوج يا رحمة
*نتزوج ! كيف نتزوج ؟
_عشان تقعدي معاي في الشقه
*اتزوج ما قادرة استوعب كلامك و كيف تتزوج وحدة انت ما بتعرفها ، و زواج شنو دا لا اهلك لا اهلي ، ما فاهماك انا !
_زواج مؤقت ، لحد ما وضعك يتصلح ..
*زواج مؤقت !
_موافقة ؟

*ايوا بصراحه محتاجة مساعدتك و ما في زول قدامي غيرك ممكن الجأ ليهو !
_خير يا رحمة قلقتيني ! احكي !
*انا من امبارح بايته في الشارع ، لولا ان ربنا وقف لي زول ساعدني و الموضوع طويل شديد يا مؤيد ..
_بايتة في الشارع كيف الكلام دا ؟
*ااي ، دا الحصل و انطردته من الشغل فجاةو وضعي كعب شديد ، فا ما لقيت غيرك ممكن الجأ ليهو ، اعفي لي انا بطلب منك كدا وانا ما بعرفك بس اتوسمت فيك الخير ..
_اسمعي رسلي لي اللوكيشن حقك على الرقم دا زاتو ..
*ماعندي نت ..
_طيب انتي وين اسي ، وصفي لي بتعرفي ؟
*ايوة ، في بني ياس شرق8 ...الخ ..
_لاحوووووول ! ياخ بني ياس !
*اي ، انت بعيد ولاشنو ؟
_صراحة في ابو ظبي ما بعيد شديد ، بوصلك ان شاءالله ، اقعدي في حته كويسه مسافه اوصلك ..
*شكراً ليك يا مؤيد ..
_يا ستي ، ما بينا ،، اقفلي اقفلي انا اسي متحرك يلااا ..
*تمام ...
ما اكذب عليكم ارتحت شديد ، والله ،، حسيت بي بشاير خير !
( في جانب بيتنا )
كانو طالعين ماشين المستشغي ، و يمنة و متوكل بتونسو بتقوليهو وينو القلت لي عليهو قاعدة جعانه غدا و ما اتغديت .. !
في اللحظة دي جو اسعد و اسماء ، البسوفهم يحلف يقولو عرسوو اسي دي ، اسماء التوب والحنة والريحة ، كأنها بتقوليهم شوفوني ، و امي جات طالعه و معاها خالتو ابتسام ، مناهل و مريم قعدو في البيت ،، امي شافتهم بعفويه قالت ليهو اسعد ولدي كيف اخبارك ..قاليها شوفة غينك مبسوط و متهني حمدلله ، اسماء قالت ليها ازييك يا خالتوو ( بي مياعه )اخبار بتك الحلوة سنو لسه مطلوقة في الاماراااات هاهاهاي ...ّ
يمنة قالت لاسعد : ما عندك رد طبعا يا جردل صح ! من يوم يومك شخصيتك في الواطه ، و فعلا حلة و لقت غطايتا ، شبهك ..
اسعد : احترمي نفسك و لو ما عشان خاطر عمي و امك الواقفه دي كان جيت ادبتك ..
يمنة :الادب بجي من اهل الادب لكن علاقتك شنو انت بالادب ! ادب لادب اولى بيه مرتك ،
و بعدين يختي انتي اخر من يتكلم عن الادب ، و ادبنا و تربية امي و ابوي  دا المسكتني ..
متوكل : يمنة ،كفاية لو سمحتي ، احفظي لسانك ..
يمنة : انت ما شايفهم بقولو في شنو ، هما اليحفظو لسانهم ما احنا ..
متوكل : انا بعرفك انتي ما بعرفهم هما ، و اكيد ما من الصح ، اقيف قدام راجل زي و اقوليهوو دا صح و دا غلط ،واحد بدل يجي يقيف فوق راسكم يشوفكم محتاجين شنو ما محتاجين شنو وهو عارف الظروف الانتو مارين بيها ، يجي يقيف وراااا مررررة ! زي دا ما بيتكلمو معاهوووو ...
امي :لاحول ولاقوة الا بالله .. ابوك راجل فاضل والله يا اسعد وانت زول ممتاز لكن ما عارفة العيب وين يا ولدي ،،
اسعد : انت منووو عشان تتكلم بالطريقه دي معاي ؟
متوكل : خير بتكلمني انا ؟
اسعد : في زول غيرك هناااا ..؟
متوكل : امششي امششي اقيف ورا مرتك ضلة ،، يلا يا خالتي ، يلاااا كان جاهزين ، البنات ما جاايين ؟
يمنة : لا قالو م جاين ..
امي : كيس ابوكي وين ؟
يمنة : اديتو لمتوكل ختا جوا العربيه ..
اسعد واقف داير ينفجر من الغيظ ، والاهانه الهو فيهااا ، بالجد اسعد دا من الناس الكنت بكن ليهم احترام ، و من موعية الناس اللي تحترميها من بعيد من غير ما تتعمقي فيها ، عشان حيخيب التوقعات !
بعد ماس امي اتحركووو .. اسعد قال لاسماء : *انا سكت ليهم عشان م احرجك  قدامهم بس كيف تتكلمي مع  اهلي بالطرقة دي ؟
_قلت شنو انا ؟
*شنو مطلوقه دي ؟
_براك قلت ما بتسوا ضفري ..
*اي بس ما تبشعي بيها قدام اهلها
_دي الحقيقه !
*الحقيقه ! اسماء ، نسيتي نفسك ولا شنو ؟ نسيتي الحصل بينا و الكنتي بتعمليهو لي عشان يحصل الحصل داك ؟
نسيتي يوم عرس اخوكي يوم السونكاب ولا ازكرك و لا القبلو والقبلو ، و ما تفتكري اني مستبعد تنك تكوني عملتي كدا مع غيري ! لا ما مستبعد و رخصتك دي الكرهتني فيكي نفسك ما عزيزة عليكي !
عكس رحمة ، رحمة عمري ما شفت منها غلط و انا وراجلها و ما رخصت لي نفسها فما بالك وحدة ف مكانك وعملت كدا !
_انت اسي بتزلني ولا كيف ولا بتجيب لي الفات لشنو ؟
*لا بزكرك بس ...
(ملحوظة)
الراجل عمرو ما حيحترمك وامتي بعتي نفسك حتى لو هو سعى يعمل معاكي العلاقه دي ! ولو اتزوجك دا رغم انه شبه مستحيل ، حيفضل يزلك طول عمرك معاهوةو وحتوصلي معاهو لباب مقفول ،وحياتك كلها حتكون نكت و مشاكل ..و ما ناسية الثقه الحتنعدم طبعاً ،و اقل تصرف منك حيربي ليهو هوووس انك بتخوني ، انك عملتي مع غيرو زي ما عملتي معاهوو...
الدنيا دي عبارة عن معادلات ، التسوي تلقي ..
المهم ، عندي مر الوقت ،زي ساعه و نص و انا منتظرة مؤيد ! لحد ما اتصل علي .. قالي انا جمب لولو ( لانه على الشارع ومعلم ظاهر) ..
قلت ليهو انا ....*** جمب محل ال....***
اطلع ليك ؟
قالي لالا ، بوصلك ، خليكي ، انا جمب البقال ، وين البقالة منك ؟
قلت ليهو بس مكانك .. ! ، لفيت ناحية الشارع ، الواقف فيهووو ...
بقيت ما عارفه العربية ،، فجاة لقيت في باب عربية بيفتح ، و جايني زول لابس جلابيه و قطرة ، و زي كامل .. و
لابس نضارة شمس سوداا و شبشب !
اصلو ما اتحركت قلت دا ما هو اكيد ..
مسكت التلفون ،، رنيت عليهو ، لقيت تلفون الزول الابس ثوب دا بيرن و هو جاي علي !
( في جانب ناس امي )
متوكل : اسي انتي صارة كدت مالك ، حنمشي المستشفي حتدخل لعمو محمد صارة كدا ! وياخالتي مالكم نتو ؟
يمنة : كل دا و مالنا ما اتفشيت انا يا متوكل حرقت دمي ، والله لكن هي آخر من يتكلم عن قلة الادب ، انا المسكتني الشديد القوي ..
امي : يمنة ، خلاص عليك الله ..
خالتو ابتسام : ما عرفتها البت دي ؟
امي : مافي صلة قرابة بينا ..
يمنة : لو في صلة قرابه كان قطعتها و اتبريت منهااا ..
متوكل :ياخ خلاص ، ليه تحرقو في دمكم كداا ، انسونا منهم ، و اسعد دا انا ماعارف طينتو شنو صراحه بني ادم غريب والله ..
امي :ما كان كدا صدقني. ..الولد دا متربي تحت عيوني ..
متوكل : صفات الرجولة ما بتتغير يا خالتي مهما حصل الراجل راجل ، كان اتغير يتغير للاحسن لكن ما يبشع بنفسه كدا ، ياخ معقوله اتدسى لي ورا مرة ، دا ككلام !
يمنة : و ياتو مرة كمان ، هه حمدلله والشكر ..
بعدين تعال هنا ! حيدخلونا لابوي الليله يا متوكل ؟
متوكل : قالو كدا والله اعلم ، ان شاءالله يدخلونااا ..
يمنة : ياسلام ، ابوسو عادي ؟
متوكل : لالالا من بعيد ،كدي يدخلونااا ..
يمنة من جواها اصلاً زعلانه من اخواتي الما جو معاهم ولا حتى كلفو خاطرهم يجو يتطمنو على ابوي ،، خاتين قلبهم في موية باردة كانو ابونا برانااا ..

لقيت دا جاي علي و التلفون بيرن في يدو !
لمن قرب علي ، لقيت نفسي برجع لي وراا تلقائياً ..
لمن وصلني ،ما شاءالله ضلو براهو غطاني النوع الطويل داااك ..و ملتحي كدا ..
طلع النصارة و مد يدو ، بعداك براهو استوعب اني ما بصافح !
لمن طلع النضارة شكلو ياداب وقع لي ، قالي رحمة ازيك ؟
ما رديت ، فاتحه خشمي من تحت النقاب و واقفه .. قالي يا بت ! قلت ليهو ايوا ايواا ، قالي كيفك ؟
قلت ليهو انا كويسه حمدلله ، قالي يلا !
قلت ليهو يلا وين ؟
قالي حنقيف كدا في الشارع ؟ قلت ليهو طيب انا عندي شنطة في المحل دا فيها حاجاتي كيف؟
لقيتو مشى على المحل ، حاولت احصلو بقت لي تقيلة ، بقيت واقفة بعيد شويه ،، فجاة لقيت كامران طلعها ليهو لحد الممر ، و بعداك مؤيد شال شنطتي وجااا ..شايفه كامران من بعيد بعاين لي زي الداير يجي علي و متردد ..
قمت مشيت انا اتجاه الممر ،، لقيتو جا علي ،، مويد قالي ماشه وين ؟ قلت ليهو لحظة وحدة بس !
جاني كامران قالي انتي وين يروح منو هذا ؟ قلت ليهو صديق مال انا ، بيشوف سكن ، قالي حمدلله خلاص انتي روح .. قلت ليهو شكراااا ... ضحك و مشى المحل ..
رججعت لمؤيد ،، لقيتو ركب و فاتح لي الباب قدام ،، عاينت ليهو ، وركبت و قفلت الباب ، قالي :
_يا بت !
*يا هلااا ..
_كيفك رحمة ؟ّ
*الحمدلله في نعمة
_دا تصرف شنو. العملتو معاكي المرا دا ؟ّ
*علمي علمك والله انا لحد اللحظة دي ما قادرة افهم انا سويت شنو !
_غريبه والله ، اكيد ما مواطنة صح ؟ّ
*ما بعرف والله لكن سمعت بقولو يمنية ..
_زي ما اتوفعت ما مواطنة ، المواطنين محترمين شديد و بحترمو الزول ..
*ما اتعاملت معاهم غير في المطار باهو من جيت في المكان دااا ..
_والله يا حليلك ..
*ما عرفتك والله ، استغربتك ، قلت شكلك مرسل لي زول ..
_يا زوله كيف الكلام دا هههه .. عشان الجلابيه والكلام دا هه صح ..
*اااي بتشبهم عديل ..
_يلا انا جيتك من الدوام استأذنت منهم عشان كدا ، في الدوام بنلبس كدااا زي ما شايفة ..
*شكرا ليك والله يا مويد ما قصرتا معاي ، وانت اسي مسكت الدرب على وين ما عارفه ..
_على ابو ظبي ، ان شاءالله ،، طبعا ما اكلتي حاجة ، وبعدين تعالي هنا من امبارح ما كلمتيني مالك ؟ تبيتي في الشارع ياخ معقولة ؟
*رقمك ما كان معاي ، وجبتو بأعجوبة ..
_يا زوله سجلتيهو في المطار متزكر انا ، ولا مشيتيني ساي ؟
*لالا والله سجلتوو ، بس سجلتو غلط كان ناقص رقم ..
_ايوااا عشان كدااا ، و لميتي فيهو كيف ؟
*من تلفون امي ،تتزكر يوم المطار اتصلت من تلفونك على امي عشان اطمنها اني وصلت ، بس خليت اختي تطلع لي الرقم من تلفون امي ..
_هههه تعبتك ياخ ..
*اسوي شنو هههه يلا حمدلله ... ااا مؤيد اسمعني ، انا ما عارفه انحنا ماشين ابو ظبي ليه و انا والله قابلتك لهدف واحد بس !
_شوفي ، انا جعان و انتي اكيد زي ، نوصل و نشوف اقرب مطعم ننزل ناكل ، و بعداك نتفاهم ، و بعدين اهو تشوفي ابو ظبي دي فرصتك ههه ...
*صدقني الفسح و الكلام دا ما بيفرف معاي ، لكن ، نشوف مالووو ندي العين حقها ..
_قنوعه ...
*عشان اعيش لازم اكون قنوعه ..
( في بيت عمي )
مرة عمي : في شنو يا اولاد ، يا اسعد مالكم ؟
اسعد : مافي شي يا امي !
مرة عمي : لاحول ولاقوة الا بالله ، والله الواحد احتار معاكم ..
اسماء : انتي ما تدخلي  ( و بتدعي البكاء)
اسعد : ( وهو بيقوم عليها ) نعم ! قلتي شنو يا اسماء عيدي كلامك دا تاني ؟
اسماء : مشاكل بينا انا و انت يا اسعد ..
اسعد : و يديها كف ،مليوم مرة قلت ليكي امي دي تحترميها فاهمه ولالا ...
مرة عمي : لا يا اسعد جنيت انت ولا شنو كيف تمد يدك عليها ، انا ما زعلانه منها هي زعلانه معذورة ، ما تؤاخذها في كلامها ، بدل تحل الامور تعقدها اكترر...
اسعد : دي وحدة ما شافت تربيه ..
عمي : ( جا من برا ) في شنو اصواتكم للشارع براااا ..
اسعد : مافي حاجة يا ابوي ، يلاااا اتحركي خلينا نمشي انا بعرف اتفاهم معاكي ..
عمي : دقيقه يا اسعد مالكم ؟
اسعد : دي وحدة قليله ادب والحسنة ما بتنفع فيها يا ابوي !
اسماء : داير يطلقني زي ما اخوي طلق اختو .
اسعد : سمعتي كلامها يا امي ، عايزاني ما اكفتها دي دايرة ضبح عديل ، ياخ الله يفكني منك ومن شرك ياخ ...
مرة عمي : لاحول ولاقوة الا بالله ..
( في جانبي )
_انزلي ..
*طيب ... ياداب حسيت نفسي جيت الامارات هه
_يا زوله الحته ديك خليها بالنيه بس ، استمتعي بالمناظر دي بس ..
*والله حلوة ياخ ماشاءالله ..
_تعالي .. اطلب ليكي شنو ؟
*اي حاجة يا مؤيد باكل اي شي ..اطلب لي زيك .
_انا بطلب حار ، بتاكلي حار ؟
*لالالا شطة لا ، زيو بس من غير شطة ..
_طيب اقعدي في الركن دا عشان تاكلي براحتك ..
*تمام ....
( في جانب ناس امي )
امي : كدا تاني قاليك حاجة يا متوكل ؟
متوكل : عرض علي فكرة السفر لكن القضيه زي ما عارفه و غير كدا هنا كلنا جمبو افضل .
امي : اسي مش قال حيحولو لغرفه عاديه ! ما يكونو قنعو و زاسين مننا هي .
متوكل : يا خ
التي دا كلام شنو !
امي : ما عارفة فجاه كدا سفر ؟
متوكل : مجرد فكرة بس م اكتر ، لكن نكمل هنا والفيه خير ربنا ييسره ..
امي : الحمدلله على كل حاال ..
يمنة : حندخل متين انا صبري انتهى ..
متوكل : بس الدكتور المتابع يجي ..
امي : طيب ..
يمنة : خالتو ابتسام مالك بعيدة كدا ما داير تدخلي ولا شنو ؟
ابتسام : اكيد دايرة ادخل ..
امي : واضح ..
يمنة : احمممم ... متوكل استعجلهم بالله ..
متوكل : طيب ..
نرجع لي تاني .. اكلنا ، وجد كنت جعانه و هو جعان اكتر مني ..بعدها قالي ايسكريم كيف ؟ قلت ليهو لالالا ..قالي حا اجيب على ذوقي ، دقيقه ..و قام مشى ..
جا راجع قال حيجيبو ، طلبتااا ... اها يا ستي احكي سامعك ، خير ؟
*احم ....
_قولي في شنو ؟
*انا فيزتي فضل فيها شهر واحد ، بيوم الليله 29 يوم و تنتهي ! و طبعا الامور جاطت عكس توقهاتي ،حسب اتفاقي معاهم انه بعد التلاته شهور حيعملو لي اقامة ، على الاساس دا اتدينت قروش ، لسبب جيتي اصلا للبلد دي !
_كملي ... ولو ممكن اعرف السبب ..
*السبب علاج ابوي ، ابوي اتعرض لازمة رقدته مدة و موضوع طويل صراحه ، و عشان الوضع انا جيت هنا عن طريق مرجان لو بتعرفو ، المهم طلبت من المحل البشتغل فيهو يسلفني ، رفض ..و اخر شي وحدة مغربيه عرضت علي تسلفني و لسبب حوجتي انا اتسلفت .. و بفضلها بعد ربنا ابوي عمل عمليتوو ونجحت حمدلله ، بس المفاجأة هنا ، انهاا بعد يومين بالضبط طالبتني بالمبلغ ، رغم انه اتفاقنا اسدد على فترات حسب شغلي ، و ضغطتني لاسباب هي ادرى بيهاا و اتحول الموضوع لتهديد ..
و اختلفت مع ست المحل ،كنسلت لي التذكرة المفروض تقطع لي ذهاب و أياب ،و شالو صورة من جوازي و سفري اتمنع م لم اسدد المبلغ و الا لو قعدت اكتر من ال29 يوم ، حاقعد مخالفه وتحصل لي مشاكل قانونية  انت عارفه ..
_لاحول ولاقوة الا بالله ، ليه كدا ياخ ..
*زي ما بقوليك كدا والله ...
_زي المتفقين عليكي ما ارتحت ليهم ، و نفسي اتصل بالكفيله دي اسمعها فارغ لمن تقول شكرااا ..
*ما ليه داعي .. اسي انا جيتك لحوجة ماديه بصراحه والله ، كل الطالبه منك تسدد ليها المبلغ ، و انا اسدد ليك انت بعد ارجع السودان ،،او اقعد هنا واشوف سغلك ، رايك شنو ؟
_جدااا ما عندي مشكله والله ، المبلغ كم ؟
*5الف درهم ..
_شش شنووووو !5االف ، بتبالغي يا رحمة المبلغ دا كبير ..
*اي عارفه انه كبير ،، بس الظروف جبرتني ..
_والله اكون معاكي صريح انا رسلت لاختي هدية عرسها و غير كدا هلي غرض و اقصاد خربت ميزانيتي ، انا العندي ما بيحصل المبلغ دا صراحة كنت متوقع اقل ..
*ما مشكله يا مؤيد ، المبلغ كتير فعلااا ..
_طيب و القعاد كيف ؟
*ما عندي مكان ، والله ..و الايجارات براك عارفهاااا ..
_والله يا رحمة انا قاعد في شقة براي ، لكن براكي فاهمه كيف الوضع ..
*لالا فاهمه ، اكيد ما بينفع ..
_هو بينفع بس انتي اكيد ما حتثقي فيني و تقبلي ..
*ما قصه ثقه المبدا نفسه غلط ..
_صح ... انا بقدر اشوف ليكي شغل بس محتاج وقت و غير كدا زيارتك قربت تنتهي ، ما عارف احلها كيف ! التجديد ساهل عندي وكاله بتتعامل معاي ، بي القعاد كيف !
*جد ، بتلقى لي شغل ؟ و تجدد لي ..
_ايوا ما صعبه وانا مقيم م تنسي ،. طيب انا عندي حل ..
*قولو
_اتزوجك !
*ما فاهمه !
_نتزوج يا رحمة
*نتزوج ! كيف نتزوج ؟
_عشان تقعدي معاي في الشقه
*اتزوج ما قادرة استوعب كلامك و كيف تتزوج وحدة انت ما بتعرفها ، و زواج شنو دا لا اهلك لا اهلي ، ما فاهماك انا !
_زواج مؤقت ، لحد ما وضعك يتصلح ..
*زواج مؤقت !
_ايوة زواج عديل ، م يحتاج اهلنا يعرفو دا زواج مصلحه بس عشان الامور تمشي ، و بعدبن انتي انسانه كويسه و معجب بيكي شديد والله و بافكارك و بي قوة شخصيتك ،، انا بعقد عليكي م عندي مانع ..
*مافي حاجة غلط و مافي حل غيرو صراحه حتي وقت للتفكير ما عندي ..
_خلاص ، في باقي يومنا دا انا برتب الامور ..موافقه ؟
*ايوا موافقة ....
(في الحلقات الجاية )
*بعد تلاتة ساعات*
_انا خلصت الاجراءات بس باقي توقيعك هنا !
*توقيعي !
_خلصي عشان اصحابي منتظرني تحت ..
*فهمني طيب دي شنو ؟
_دي موافقتك ، يلا وقعي بفهمك بعد ارجع ..
*طيب .. اوقع هنا ؟
_لا هنا ( خت لي صباعو محل التوقيع )
*تمام ... تم

_خلاص ، في باقي يومنا دا انا برتب الامور ..موافقه ؟
*ايوا موافقة .. ااا بس ما عارفه اقوليك شنو طيب عشان ما نجبر بعض بزواج بالطريقه دي ، ما بتقدر تتسلف لي المبلغ اسددو ، عشان اقدر ارجع السودان اتصرف و ارسلو ليك ! والمشكلة ممنوعه من السفر و في نفس الوقت زيارتي قربت تخلص و ما بقدر اقعد مخالفه دي مصيبه ..
_رحمة انا والله متسلف ( تتزكرو في الطيارة لمن قال لي انا كل شي يخطر على بالك متوفر ! المهم يعني حبيت ازكركم !) ، بس كل البقدر اوفرو ليكي هو الشغل ، ممكن هما يسلفوكي و بعدين يتوفر ليكي سكن و تنقلي عندهم و تتحرري مني .. عشان كدا قلت ليكي الزواج مؤقت و مافي داعي الاهل يعرفو ..
*فهمتك ، طيب معليش يا متوكل حاول تنججز لي في الشغل انا السي في بتاعي جاهز معاي في الشنطة ..
_طيب هونيها يا رحمة كل شي بيترتب اكلي الايسكريم دا خلينا نتحرك عشان ارتب الوضع و تمشي الشقه ترتاحي ..
*طيب ..لونو ازرق كدا دا بطعم شنو!
_جربي بس ، الهيرشي الفوق طعمو لذيذ ..
( في جانب مناهل ومريم )
مريم : مالك حميتيني نمشي معاهم المستشفى !
مناهل : مريم ، انحنا حنقعد ككدا لحد متين عالة عليهم ، انحنا في حياتنا دي كلها اتلاقينا معاهم بالعدد ، و مرة ابوي ما مرتاحه ليهم يا مريم ولا عشان زمان كان بتجي تشاكل امي ما عارفه ..
مريم : انا شايفه العكس ، اتغيرت و الزمن بيغير يا مناهل ، و بهدين في يدنا شنو نسوي و ما سويناهو !
مناهل : اشمعنى هما شغالين واحنا لا ! عايني مرة ابوي مدعوكة دعك م بتنوم الا كم ساعه عشان تشتغل الخبايز دي ، عكس امي ، امي استسلامية و قاعدة وما قادرة افهما ..
مريم :يا مناهل ، الحصل دا هد حيل امي ،كسرها ،و محملة نفسها الذنب ،لا قدر الله ابوي دا حصلت ليهو حاجة امي دي مكن تروح فيها بعد الشر ..
مناهل : كلو نصيب ، بس الماقادرة افهموو متوكل ولا اسمو دا علاقتو الغريبه دي ث
معاهم ما قادرة افهما ، متزكراهو مرة مشيت الجزارة اجيب كبده كان اداني ليها ، بس هل هووو من اهل مرة ابوي ؟
مريم : امم اااا ... ااا المهم يا مناهل لازم ننزل نفتش شغل ، وانا جامعتي و خليتها بسبب عدم القروش بشتغل معاكي ..
مناهل : غيرتي الموضوع يعني و ارتبكتي كدااا ،في شنو ؟
مريم :مافي شي المهم زول بيساعدهم و خلاص ، مش زينا كدا .. كتر خير حسام ..
مناهل : عارفاكي معجبة بي متوكل على فكرة ..
مريم : مناهل ، مافي اي حاججة بالشكل دا .. بتتخايلي ساي. ..
مناهل :لا م بتخايل
مريم : على فكرة متوكل دا خاطب رحمة من ابوي قبل اليحصل دا ، عشان كدا ريحي بالك ..
مناهل : و رحمة احسن منك بشنو ، عاجبك طوالي ختي خططك و بقي حقكك ..
مريم : مناااااهل ! دازكلام شنو
مناهل :دا الصح يا غبيه ،رحمة اسي في الامارات فكرك حتجيب خبر الكحيان دا ، انتي هبله ولا شنو بكرة ترطب و ما تشتغل بيهو و تشوفي كلامي دااا ..
مريم : تفتكري !
مناهل : ايواااا
مريم : لالالا ما صح يا مناهل رحمة ما تستاهل كدا ، زوله اختنا و بتحبنا ..
مناهل :حب شنو انحنا مفروضين عليهاا ، بطلي غباوة ، و ركزي مع متوكل و ابقى زكية ..
مريم : خلينا في موضوع الشغل اسي ، حنعمل شنو ؟ لازم نتحرك
مناهل : عايزة مصلحتك و انتي اقعدي اتعاوري كددداا ،، ما بعرف نشتغل شنوو ..
مريم :اوففففف
مناهل : اسمعي ، رايك شنو نمشي بيت عمي نتعرف عليهم ونسلم عليهم..
مريم : عمي الفاضل قصدك هه و انحنا بنعرفهم من وين ، بري لالا م بحرج نفسي ..
مناهل : شوفي بيحبو رحمة و يمنة كيف لازم نمشي و نتعرف ، و بعدين شفت لي واحد بيرش مويه براا ما عرفتووو ، المهم رايك شنو ؟
مريم : امممم انتظري مرة ابوي تجي نمشي معاهااا.. وبعدين هو في المستشفي يوم عملية ابوي ما جا سلم علينا ،،
مناهل : عشان ما بيعرفنا بلا مرة ابوي بلا زفت هدا الباب جمب الباب ،قومي يلااا ..
مريم :يلااااا ...
( بعد تلاته ساعات عندي )
_رحمة ..
*نعم !
_دا العقد ، اصحابي اتنين شهود وقعو ، و انا كمان ، فضل توقيعك بس !
*كيف يعني ما ماذوون؟
_على فكرة انا مستعجل اصحابي منتظرني انجزي و قعي و بعدين انتي من زمن الماذون اسي بقو بي مكاتبهم ، كل شي جاهز .. يلا
انا خلصت الاجراءات بس باقي توقيعك هنا !
*توقيعي !
_خلصي عشان اصحابي منتظرني تحت ..
*فهمني طيب دي شنو ؟
_دي موافقتك ، يلا وقعي بفهمك بعد ارجع ..
*طيب .. اوقع هنا ؟
_لا هنا ( خت لي صباعو محل التوقيع )
*تمام ... تم
وقعتا ، و طوالي نزل و قفل باب العربية ..
ما عارفه ليه ما حسيت بحاجة وقتها ، يمكن عشان كان حل مؤقت وقتها ،و اتوسمت في مؤيد الخير ..و بقيت ادعي بس اتوفق في موضوع الشغل داا  اقدر اصلح وضعي ..
( في المستشفى )
يمنة : يا امي ،، امي ..... امي .....
امي : مالك بتهمسي !
يمنة :اتلفتي براحة ،، على شمالك شوفي الواقف داك مش !!!
امي : وينو ... ! الكلب الحيوان بكل وقاحه جاي هنااااا ...
بس خالتو ابتسام سمعتهم و اتلفتت ليهو
مسافه تعاين بس يمنة سبقتهم الاتنين ، وجرت ....
الجزء 63
بس خالتو ابتسام سمعتهم و اتلفتت ليهو
مسافه تعاين بس يمنة سبقتهم الاتنين ، وجرت ....
امي بقت تكورك ليها ، يمنة انتظري ، يمنة اقيفي ...و متوكل كان مع الدكتور في اللحظة دي !
يمنة وقفت قصادو ، و قالت ليهو :
*جاي المستشفى و ما قلنا حاجة ، بس تجي في الدور المرقدين فيهو ابوي و تقيف عيني عينك كدااا ! انت طيننتك شنو من البشر ؟ هااا خليك من ابوي الما بتمسك بيهو اي صلة قرابة ، فهمني قلبك دا طاوعك كيف ترمي اختك لحمك و دمك في الشوارع لا ومعاها بنتين ! انت عايش كيف !
_انا ما جاي عشان اتناقش ولا اتكلم ..
*يبقى جاي عشان تتلطش.. (و مع رفعة يدها جا متوكل مسك يدهااا ) ....متوكل ! فكني دا واحد تافهه ، دا التفاهه زاتا ..
متوكل : راجل كبير مهما كان عيب تمدي يدك ..
*هو شنو عيب عيب عيب ، العيب دا ما بجينا الا احنا !  حرق دمي الله يحرقووووو بكل وقاحة جاي ..
ابتسام : داير شنو يا عبدالله !
امي : حسبي الله و نعم الوكيل فيك ،حسبي الله فيك من اسي لمن تموت يا عبدالله ..
عبدالله : عايز اتكلم معاكي يا ابتسام ..
ابتسام : تتكلم معاي في شنو ! ما عندي حاجة تاني اديك ليها ، العندي كلو شلتووو ، ما كفااااك ؟
عبدالله : انا ما جاي اتناقش ولا اتشاكل ، انا بس جيت حبيت اوريككم ان القضيه اتقفلت !
امي و يمنة بصوت واحد : اتقففففلت !
يمنة : يعني انت الورااا الموضوع دا كلووو ،بتعترف هااا ما حرام عليك ! استفدت شنو اسي فرقتنا كلنا و بهدلتنا الله يحرقك و ينتقم منك ..كان تبقى راجل و تخلي القضيه معلقه و تواجهنا في المحكمة يا راجل يا جبان ،خفتا صح ، عرفت ان الحق مصيرو يظهر ،وربناا دا ما بينوم زول مظلوم و حقو رايح الا لخييير ، البعملو ربنا انو بيأجل وقت الحقيقه لوقت هو بشوفو افضل و بيختبرنا ،  كان تبقى راجل يا جبان .. تفوووووو عليك ، لكن و ديني و ايماني ، حق ابوي اجيبو من عيونك و اعتبرو وعد قدام الناس ديل يا عبدالله ، اسمك دا خسارة فيك تفووو ..
امي : حسبي الله و نعم الوكيل .. حسبي الله
ابتسام : اسي استفدت شنوو ؟ ( بتبكي) من البداية كان توريني عديل انك داير حقي انا و المرحومة ، كان توريني ، بدل البهدلة دي ، للاسف الحصل يا عبدالله حتفضل تدفع تمنو طول عمرك ..
متوكل : يمنة خالتي يلااا ، خلونا ندخل ، و رجع اتلفت عاين لعبدالله ، قاليهو و هو مادي ليهو صباعووو.. مش انت قفلت القضية دي ؟ انا الحأفتحهااا .. ابقى قدرووو .... يلا خلونا ندخل .... يلاااا يمنة ، خلاااص ..
يمنة :حيوان ...
متوكل :خلاص قلنااا ..
يمنة : لا ما خلاص ، بجاحة ، انسان بجح .. ولو ما ابوي و رحمة اختو دي زاتا تمش تحصلو غير البلاوي م جايبين لينا ..ّ
متوكل : يمنة (بهرشه) عيب و بعدين وطي صوتك ، هي مظلومة زيها زيككم م صح تقولي كلامك دا امك لو سمعتك انتي عارفه ممكن تزعل منك هي براها متحملة الوضع الحاصل بالعافية ...
يمنة : استغفرالله العظيم ... يا الله .. ندخل كلنا ولا زول ، زول ؟
متوكل :نشوف اسي .. تعالي ..
(في جانب شيماء صحبتي لو متزكرنها )
_رسلت ليها في الواتساب
*اها !
_بس ما ردت ..
*انا زاتي برسل ما بتستلم شكلها م عندها نت ...
_مقلقة عليها يا شوشو و انا متاكدة هي حتكون زعلانه مني و مفتكرة اني يتهرب منها ، ما عارفه حاصل عليها شنو ..
*يا سيدة انتي زاتك بتبالغي يعني ما عارفه تنتبهي لتلفونك ..
_غصب عني اتدفق في التلفون اسوي شنو ، اسي الا بكرة امشي المحل ،،، و .....
*شنو كملي !
_بصراحة رحمة خلت الشغل و ما عارفه هي غيرت شريحتها ورقمها ما اظن معاهم و الوضع جايط شديد يا شوشووو ...
*كيف الكلام دا و اسي هي وين ؟
_كانت منتظراني في الشارع !
*يا الله ........ ياربي حاصل عليكي شنو اسي يا رحمة ، و ليه طردوها ؟
_مفروض تحكي لي لمن نتلاقى و ما اتلاقينا زي ما عارفه .. م عندي طريقه الا تفتح واتسابها لانو برقم السودان لسه ،، دا الحيوصلني ليهااا ..
*يا الله ....  انتي عارفه انا اجلت عرسي بسبب رحمة .. لازم تحضر و منسقه وقتي ، لمن تجي السوددان ..
_كدي نلم فيها يا شوشو اول ..
*يا رب ... سوسو. . ما شاءالله جيت ماشة جمب بيتكم ، شايفه اهلك بيبنو دور تالت و غيرو لون البيت و البيبان ولا الزراعه ، البيت بقى فلة عديل منو الما بتكلم عنو ماشاءالله ، من وين القروش دي يختي ، و انتي متغربة سنة ما تميتي !
_قولي ماشاءالله ..
*قلتا و عيني باردة ، تاني ماشاءالله .. ربنا يزيدك يختي ..
_امين ..
*ما وريتيني شغاله شنو ؟
_اااا انا ! اااا .. امممم م مندوبة في شركة وكدا و بدوني علاوة وكدا يعني حمدلله مرتاحة ..
*الا كان مندوبة ممنوعات ..
_يا ساتر منك .. يلا مع السلامة ّ
*ما وريتيني نازلة السودان متين ؟
_لسه ما عارفةة !
*تمام ..
في جانبي !
لسه في العربية كنت قاعدة منتظرة متوكل ، جااا بيضحك للضرس الاخير !

في جانبي !
لسه في العربية كنت قاعدة منتظرة متوكل ، جااا بيضحك للضرس الاخير !
قلت ليهو :
*مالك اتاخرتا انا والله لمن قربت انوم !
_امسكي دي اول خليها في شنطتك عشان ما ارميها في حته و انسى ..(اداني ليها مطبقه)
*طيب .. (شلتها ختيتا جوة شنطتي) ..
_تعبانه هاه ؟
*شديد والله ، بس نفسي انوم ..
_اسي ترتاحي ..
*طيب ،كدي وريني نوعية شغلك شنو ؟ والشغل العايز تشوفو لي في شركتكم ؟ّ
_ما عارف لسه ، اسي كلمت واحد من اصحابي قال داير C.V ، حقك ، بس نوصل البيت  نرسلو ليهوو ..
*طيب تمام ..
_انا بشتغل في جريدة ،شغل مريح نوعا ما و حلو بحبو و عندي فيهو اصحاب ..
*واهلك هنا عايشين ؟
_عندي ياسمين اختي ، متزوجة في راس الخيمة قاعدة و عندها ولد ، بنمشي ليهم في مرة لاني حالف افسحك ههه..
*اممم ماشاءالله ،دي القلت لي اتزوجت قريب ؟
_لالا دي التانية ، على فكرة انا اصغر اخواني انحنا ولدين و بنتين .. وانتو؟
*ربنا يحفظكم ، انحنا بتين و من ابوي بنتين برضوو ..
_بس .. حلاتكم
*ااي بس ، ابوي كان داير الولد لكن ربنا ما اراد خلفتو كلها بنوت ..
_الله يحفظكم ، يا رب ..
*اللهم امين ..
_تعرفي ، نفسي اشوفك يا رحمة ،و بالجد بس اسمو صوتكالرقيق دا عايني .. شعر يدي ، والله كلو بيقوم ،حنينه كدا و بحب اسمع صوتك و قدر ما حاولت اربطو بشكلك ما قدرتا هه ..
*امممممم ،طيب لسه مطولين ؟
_قربنااا ...
*دقيقه دقيقه هدي العربيه يا مؤيد ، عاين مكتوب شنو هناك ؟
_وين ؟
*الاعلان داااك بتاعالمسابقه دا !
_ امممم ننمننننااا نانتاتنتنننممننمم (بيقرا)
ياخ انتي ما عندك موضوع خالعاني عشان دي ! المهم ،مسابقة مكياج حسب الفهمتو ..
*واااي ، طيب دقيقه ، عليك الله وقف ..
_اوقف وين في طريق زي دا يا رحمة ، انتي عايزة تجيبي لي مخالفة ولا شنو !
*ياخ دايرة رقمهم ..
_مافي رقم ،الفي ايميل ..
*دايراهو عليك الله
_طيب ، بجيب ليكي الاعلان دا من النت ، مربوشة ياخ ..بعدين علاقتك شنو بالموضوع دا ؟
*مؤيد الغرقان بتعلق بي قشة ،، انا والله في حوجة للجنيه ! ولو المسابقة دي فيها قروش انا حأشارك فيها .
_طيب انتي مُلمة بفكرة المسابقة دي ؟
*ايواا ، دا الجابني الامارات ، بحب المكياج والتساريح ، ممكن تستغرب و تقولي كيف و انتي لابسة النقاب ، زي ما عارف ، المنقبه دي عندنا كان عليهم يحموها النفس البتتنفسو ..
_ليه ياخ المنقبة دي بني ادام برضو متطلع و عندو طموحات و مواهب ، بالعكس دي حاجة جميلة شديد و بس نوصل بفتش ليكي عنها انا حفظت اسمهاا Vinus..
*ان شاءالله ، بس معناهو شنو Vinus ، دا ؟
_تقريبا كدا آلهة الجمال عند الاغريق ،المهم رمز للجمال ..
*حلووو ...
_اي ..
( في جانب مناهل و مريم )
مشو بيت عمي الفاضل ، فتحت ليهم سماح ..
سماح : يا مرحب ! اتفضلوو
مناهل : دخلت فيها حضن ، لمن سمح طيرت عيونها .. كيفك و كيف اخبارك تمام !
مريم : !! ( حست تصرفات مناهل الغريبة و غير معتادة وراها حاجة ! )..
سماح : والله زي الشفتكم في حتة ! ...
مريم : (مدت يدها ) ازيك !
مناهل :ندخل اول ولاكيف !
سماح : ااا اكيد .. اكيد اتفضلو اتفضلووو !
يا امي ... (تنبيه) اتفضلو بي جااي ..
مرة عمي :(جات عليهمم تسلم ) .. اهلا اهلا بالحلوات ، يا مرحب ، كيفكم تمام كيف الوالدة ان شاءالله بخير .. تعالو اقعدووو ، امكم مالها ما جات معاكم !
سماح : ااااهاااا ، انتو بنات عمي محمد صح مشينا المستشفى من هنا سواا و حضرنا عملية عمي ، اعفو لي والله ما انتبهت ( قامت سلمت عليهم تاني ) .. كيفكم بالله ..
مناهل : ولايهمك انا عرفتك ما اتزكرتينا ،جينا قلنا نتعرف عليكم و نقعد جمبكم شويه ..ّمرة عمي : شرفتونا والله ، وين يمنة ما جات معاكم ليه ؟ وامكم ؟
مريم :مشو زيارة لابوي ..
مرة عمي : لالا تمام ربنا يواليه بالعافيه ان شاءالله ...
(انور جا بعد داير يدخل البرندة شاف في ضيوف رجع ،مرة عمي شافتو )
مرة عمي : انووووور ، تعال تعاال ههه شافكم رجع هههه تعال ..
انور : (من بعيد ) سلام عليكم ، ايوا يا امي !
سماح : مافي زول غريب تعال كنت عايز حاجة ؟
مرة عمي : تعال سبم ديل بنات عمك محمد ..
انور : يا مرحب ! (برضو من بعيد ) ،، لالا ما عايز حاجو ، انا طالع لو عايزين حاجة اتصلو علي ..
مرة عمي : طيب تمام ...
سماح : (بينها وبين نفسها) يا ربي انور مابو اختصرهم كدا !
مناهل : اها بعد دا انحنا نقوم نمشي يا جماعه اتشرفنا بيكم ، و سلامي لعمو الفاضل ..
سماح : بدري ،استنو اشربو حاجة
مرة عمي :بسم الله انتو متين جيتو ، اقعدن نشرب الشاي ، عليكم الله كان تقعدو ..
مريم : لالا والله مرة تانية بنجيككم ..
مرة عمي : عليكم الله نشرب الشاي سوااا .
مناهل : المرة الجايه.   يلااااا .....
*بعد طلعو *
سماح : اوفففففففف
مرة عمي :مالك يا بت ؟
سماح : ما بعرف لكن سقيلات يا امي بري بري وووووين يجو جمب رحمة ولا يمنة ، بري .. ولا الاسمها مناهل دذ ما ارتحت ليهاا ..
مرة عمي : يا بت عيب ديل بنات عمك ،و
يمنة ورحمة بناتنا اتربو معانا عشان كدا بس ، لكن ديل بكرة تتعرفي عليهم و تحبيهم ..
سماح : يا امي في ناس كدا لله في لله ما بتتبلع سبحان الله ، لكن مريومة دي شوية حبوبة و حليوة ما زي التانيه ..
مرة عمي : دي حركات منك ساي بنات حلاة الدنيا عليهم ..
سماح : حلاة الدنيا عليهم اااي ما قلنا حاجة لكن سقيلااااااات دي م ليها علاقه بالحلاوة ..
مرة عمي : انتي راسك دا اصلو براهووو ، اها خالد ما كلمك ؟
سماح : يكلمني لشنو ؟
مرة عمي : يا بتي الله يهديكي يمكن ترجعو ما تعندي ساي ..
سماح : انتي عارفه موقفي متو كويس و كل البينا طلاق والحمدلله على كدا ، انا لمن اتزوجت مفروض اني اتزوجت راجل ، بس للاسف ،، اهووو نصيب ،و كان جينا للجد بسبب ولدك المجهجه داااا ،و انا ما بشيلو الذنب ابدااا ، بالعكس بسببو عرفت خالد على حقيقتوو ، بس كمان هو يبقى زول غندو شخصية و صاحب قرار ،ما يوم داير اسماء وعشرة لا ،و انحنا نتدبس في مشاكل ما ليها ااااخر ..
مرة عمي : طيب براحه اسي جايطة مالك انتي ؟
سماح : عشان انتي اكتر وحدة عارفه انو ما مناسب لي ولا دا زول تتمنيهو لي اعيش معاهو يا امي .. و انا ما حارقني الا طلاقو لي رحمة و بيني و بينك رحمة ما بتشبه اسعد ، وربنا بيحبهااا انها اتطلقت منو !
مرة عمي : انتي كيف تقولي كدا على اخوكي مهما كان دا اخوكي ..
سماح : اخوي ! امي ،انوو الصغير دا اعقل من اسعد بمليون مرة و راجل !
مرة عمي : يمكن بيحب اسماء ، هو حر ..
سماح : اسماء هه .. اسماء ! اسماء دي وحدة حقيرة لدرجة انتي ما حتتخيليها ، و العملتو يوم سونكابي كلو عارفاهو يا امي ، بس انا ساكتة عشان يمنة حلفتني م اتكلم و من القهر الواحد ، بيغلط في الكلام ... نصيب بس ..
مرة عمي : حصل شنو احكي !
سماح : ما حصل شي يا امي .... بعدين تعالي اسألك ابوي مالو مع ناس عمي محمد ، ليه بقى بتعامل كدا ؟
مرة عمي : ما بعرف ..قومي اعجني لي الحنة ، ختي لي فيها سكر ..
سماح : طيب يلاااا ...
(مناهل ، و مريم واقفين جمب باب بيتنا)
مناهل : افتحي
مريم : افتح شنو افتحي انتي
مناهل: انا مامعاي المفتاح بطلي عوارتك دي و افتحي ..
مريم : مناهل والله ما بهظر ، مش انتي شلتيهو !
مناهل : لا ما شلتو انا قايلاكي شلتي انتي .. انتي طلعتي بعدي ..
مريم : استغفرالله العظيم ، اسي الحل شنووو حنقعد كدا في الشارع ، و ناس امي !
مناهل : تساليني اناااا
مريم : و ما احنا طلعنا بسببك اصلاااّ ،لو قاعدين في البيت ، دا كلو ما كان حصل و اها في الاخر سفهك  !
مناهل : شش شنووووو !
مريم : السمعتي !
( في جانبي )
*  ،والله يا مؤيد  دا سفر براهوو وحاة الله
_قربنا خلاص
*انا فصلتا والله ما قادرة افتح عيوني
_نومي بصحيكي ..ّ
*انوم لشنو وانت بتقول قربنا
_الليله من اسي بدينا نقنقة النسوان ، متين عرسنا هو !
*شنو... شنوووووو  قلت شنو ؟
_سلامتك ولاشي ..
*سمعتك على فكرة ،ما تتحمس ساي ..
_😒 طيب ..

_😒طيب ..
*عايزة اصلي صلوات كتيييييرة ، من امبارح
_جعتا والله انا ..
*وانا كمان ، في طريق السفر دا ..
_على فكرة ابوظبي دي كبيرة شديد ،ما غرفتين وصالة بس ..
*منو القال غرفتين وصالة اسي بس جد مشوار صعب ياااخ ..
_والله العظيم قربنا ،و حاقيف جمب البقال اشتري حاجات تعالي انزلي معاي شرفي عايزة شنو !
*لالا ما عايزة حاجة انزل انت ..
_والله تنزلي معاي ، بس نوصل ، البقال الجمب البيت ..
*طيب ..
(في جانب ناس امي في العربية )
امي: و الحمدلله بركة الشفناهو ، حمدلله ..
ابتسام : الحمدلله
متوكل : كنا وين وبقينا وين حمدلله ، معاكم رصيد تتصلو على رحمة تطمنوها ؟ ولا نكلمها من عندي ؟
ابتسام : صحي راجعه متين هي ؟
امي : هي متين مشت عشان ترجع ..
ابتسام: بسال ساي ..
يمنة : ( عاينت ليهاا و قبلت وشها ) ..
متوكل : الناس المطرمة دي ! يمنة خلاص ياخ عليكي الله ..
يمنة : في شنو اسي يا متوكل
متوكل : اخلاقك بقت ضيقه ، خلاص الحصل حصل ،وانتي ما قصرتي و صدقيني بس رحمة تجي بالسلامة ما حنخلي ليهو جمب ..
يمنة : الصبرررررر طيب ،، ، يمين بالله يا ابوي  ما يبرد بطنك الا انحنا بناتك يا محمد الجزار .. (يمنة اختي دي من الشخصيات المسالمة شديد ، و م بتبادر بالغلط الا لو زول اذاها ، فا سبحان المواقف البتبدل الانسان من حين لآخر ) ..
و ما عارفة ليه يمنة كانت مترغبة نظرات خالتو ابتسام كداا ، و فعلاً ملامح وشها كانت بتتغير كل ما يمنة و متوكل يتوعدو بحاجة ل عبدالله .. الله اعلم يمكن لاحساسها بالذنب .. المهم /
وصلو شارع بيتنا ، من جوا العربية كانو شايفين مناهل و مريم واقفين جمب الباب و متحنين !
بعد نزلو من العربيه .. متوكل بي شهامتو نزل اول واحد و قاليهم مالكم واقفين كدا ( بي خلعه كدا ) !
يمنة جات قبل يردو .. قالت ليهم مالك ؟
و بالدور السوال اتكرر ، مناهل قالت ليهم طلعنا و نسينا ما شلنا المفتاح وقفلنا الباب ورانا ..
يمنة : طيب يا السمحات طلعة بي طلعة مش كان اولى تزورو ابوكم و تشوفهو برضو ولا انا غلطانة !
امي : يمنة ! ( يعني اسكتي )
يمنة : لا ما بسكت يا امي ، ما ممكن البرود الهما فيهو دا ! معقول زيارة في الاسبوع مرة لا وجاين علي نفسهم فيها ، دايرة افهم ابوي دا قصر معاكم في شنو ؟
متوكل : يمنة ما معقول لكن انحنا في الشارع و ما صح الكلام دا ..
يمنة :اصلا الصح دا في الزمن دا بقى غلط !
مناهل : دقيقه دقيقه ، انتي بتتكلمي معانا كدا ليه ! ولا عشان قاعدين في بيتكم !
يمنة : بطلي السطحية الانتي فيها دي ، اصلا دا المسكت الواحد منكم على اغلاطكم عظان ما يسمع كلامك الفارغ دا ، اعتقد دا بيتكم زي ما هو بيتنا ، واضح ؟
امي : يمنة كترتيها ، ممكن تسكتي و تشوفو لينا حل للباب دا ؟
( انور كان في الشارع ماشي على البيت ، بس لمن شافهم متلمين جا عليهم .. يلا اوضح ليكم حاجة ، انور دا مختلف عن اسعد زول في عزلة تامة ، بيحب يمنة بس ما النوع البتجرأ يتكلم ، بس بعض التصرفات و النظرات بتفضح )
جا ، سلم علي امي و على يمنة وعلى متوكل و على ابتسام من بعيد .. و وقف جمب يمنة و بعاين ليها ( وطبعا مناهل و مريم متابعين ) .. قاليها في شنو ؟ قالت ليهو والله يا انور المفتاح جواا والحمدلله ! ّ
متوكل ، لف حولين البيت ، كل الحيطان عالية ، انور قال لامي انحنا عندنا سلم ، بي حيطتنا اوطى ، تعال يا شاب ( لمتوكل ) ..
مشى امور و ساق معاهو متوكل ، بالحوش حقهم ، انور جاب السلم ، متوكل قاليهو انا اطول منك ، النطة بهناك حتكون ساهله علي ، لانو السلم تقيل ما بنقدر نحولو الاتجاه التاني ، انور قاليهو ، خلاص اثبت ليك من هناا ، بس تنط اديني التمام ،،، اتفقو على كدت ، و فعلاً
متوكل نط ..بجواا البيت ..
و مشى فتح ليهم الباب من جوااا .. دخلهم ، و قال لامي انا حاشيل المفتاح اطبع ليكم منو نسخ ووبكرة بجيبو ليككم ، ما عندكم مشوار صح !
امي قالت ليهو لالا ما عندنا حاجة ،،وهو طالع قال لامي انا ماشي عايزة حاجة ؟ قالت ليهو يعدلها عليك يا ولدي ،، قال ليمنة تعالي ..
حصلتو برا الشارع ، وقفت جمب العربيه ، اداها كيس قاليهاا اتفضلي يا ستي ،و م تنسي تصوري لرحمة عشان بتحبو بس حقارة .. قالت ليهو يا سلام ياخ اقاشي ، طيب تعال اكل معاي وامشي ..قاليها والله انا م بنتظر ، اكلت في المحل قبيل و دا طلبك ..يلاا ادخلي ..قالت ليهو شكرااا ... و دخلت ..
( مناهل ومريم جوا غرفتهم )
مناهل : شفتي ! المفتري ! عمل شنو !
مريم : منو دا ؟
مناهل : انور ولا زفت دا
مريم : ما فاهمه يا مناهل مالو !
مناهل : ما كلف نفسو يسلم علينا ، شفتي سلم على مرة ابوكي و يمنة ومتوكل كيف ! و عينو ما رفعها من يمنة ، هدا بيعرف يتكلم ، سمح بتماسخ معانا ليه !
مريم : انت ما عارفكي منفعلة مالك لكن عادي ما ركزتا ، و بعدين انحنا معرفة متين يعني ! عادي ، و محتارة صراحه ف تصرفاتك الغريبه دي انتي كلام م كنتي بتعرفي تتكلميهوو زي الناس ، فجاة كدا فتحتي و اسلوبك بقى غريب صراح
ه !
مناهل : لا غريب لا غيرو ! عادي .  ..
مريم : امممممم
( في جانبي )
*واخيراااااّ وصلنا ، ياخ انت البجي الحتة دي ما بيفكر يطلع ، اسي انت بتمشي دوامك كيف كل يوم ؟
_على فكرة دوامي ما بعيد والله بس عشان جاين من بني ياس ، فا المشوار علقة .. يلا البقال ، و بجي بنزل الشنطة و حاجاتك ..
* طيب .....
دخلنا البقالة .. الزول دا كريم شديد و انا عارفه ان اي زول عنده عيوب بس قدر ما حاولت اطلع عيوب في مؤيد ما قدرتا ، كريم لدرجة مستعد يشيلني المحل كلو ،لو شلت عصير واحد ، يشيل منو خمسة ولا ستة .. المهم شلنا حاجات ، و قال واحد من الشغالين ، خمسة دقايق و طلعهم فوق تمام ..قاليهو تمام .. رجع العربيه نزل شنطتي ، و رجعت شلت الشنطة الصغيرة الفيها حاجات المكياج .. و ماشي قدامي .. و انا وراهو ..
داخلين ، مبني روعه ، بالجد مهما وصفت ليكم ما حتتخيلووو ، و هي زي مجموعه مباني كلها بتتشابه ، شكلها تبع حاجة معينة ،، المهم ، طلع فلاش ضوئي كدا مررو على الاسانصير حتى طلع بينااا ... وقف في الدور ال11..
انحنا تاني شقة حسب الترتيب .. فتح الباب ، قالي ، اتفضلي و اسف على منظر الكركبة !
قلت ليهوو مقدماً كداا ! كدي ادخل اول. . قالي ادخلي هاك الشنطة ،، جريتهااا قالي انا حانتظر الطلبات الراجل اسي حيجي .. ادخلي انتي !
قلت ليهو تمام ..دخلت لقيت مجلس حلو شاشه و تربيزة سفرة ام ستة نفر و نجف عامتاً الشقه ظريفه ،
طبعاا قعدت في المجلس لحد ما يجي يوريني اتجه على وين ..
بعد شويه جا داخل و شايل الحاجات ، قمت قلت ليهو جيب اشيل منك ، قالي لالا حادخلهم طوالي الثلاجة ، تعالي شوفي حابة تتعشي شنو ، انا غايتو عايز جبن و توست ،، قلت ليهو جعانه نوم والله يا مويد ، قالي طيب بحشي ليكي معاي ،، قلت ليهوو طيب دلني عشان على غرفتي ؟
قالي اول غرفة ، الكبيرة ! ، قلت ليهو تمام ..
انا جريت شنطتي ، و دخلت الغرفة يمكن دي احلا حاجة في البيت كلووو ..
كلها تحسوها قزاز، قزاز كداا ، روعه بالجد و اكتر مكان منظم ،، عرفتو بينوم هنا ، فا استغربت ليه اداني ليها انا !
المهم شفت المصلاية مفروشة ، قلت طوالي اهد لي حمام و اجي اصلي الفاتني كتير شديد ...
المهم ، فتحت شنطتي ، طلعت غيار ، و توب. ، ععاينت برا لقيتو مافي ، طوالي عاينت عرفت الحمام بالحاسة حقتي ..
فتحت الباب فعلا طلع حمام ، و يا جمال البانيو ، نفسي فيهو بس صعب .. المهم لسه ما طلعت ملابسي لقيتو بينادي علي ..
_رحمةةة ...
*نعم !
_وينك ؟
*باخد دش ..
_اها تمام طيب ، اكلك برااا ، انا نازل تحت وراجع عايزة حاجة ؟
*لالا ...
خلصت حمامي ، و لبست بجامتي و طلعت ، دخلت الغرفة لبست توبي و قفلت الباب ، و قعدت اصلي و استغفر بس على جمع الصلاة ،، طولت شديد و انا بصلي .. لمن سمعت صوت الباب حق الشارع فتح ، انا كنت بصلي في العشاء اخر حاجة ..
لقيتو بينادي ..
_كل دا دش يا رحمة ! م تكوني غرقتي و بيضحك ..
_يا بت ردددددي
جا حاول يفتح الباب ابا يفتح معاهو قام خبط ، برضو ما جاهو رد ... قال معقول نامت و ما اكلت !
فجأة صوتو اختفى بقيت سامعة صوت مشيهوو بس ... كملت صلاتي ، و قعدت ادعي ربنا ، و قمتاا و رفعت السجادة ، و غطيت وشي بالتوب ، و طلعتا ، شلت اكلي و قعدت اكل ...
لقيتو طالعزمن الحمام ، لابس ليهو حلاة ترينق اسود .. قالي وين انتي ؟ قلت ليهو كنت بصلي !قالي طيب .. شلت صحني و عايزة ادخل الغرفة ! قالي خليكي انا طالع البلكونة اكلي براحتك !(فهمني ) ..
خلصت و دخلت الصحن و شربت موية ..
و جاني شايل الابتوب !
*في الحلقة الجاية *
*!! خلاص انا بطلع انوم في غرفة تانية
_ليه يعني ، انتي مرتي
*اي مرتك بس دا م زواج كامل
_بس الشرع بقول انتي مرتي ، نومي جمبي
*ما بقدر يا مؤيد ، انا بنوم برا
_لا بتقدري ( وقفل باب الغرفه علينا) ..
*ما تعمل كدا يا مؤيد لا .... !.
......

خلصت و دخلت الصحن و شربت موية ..
و جاني شايل الابتوب !
قالي :
_شوفي لقيت ليكي شنو ؟ اول حاجة خلصتي اكلك ؟ّ
*شنو ! اي حمدلله ..
_دقيقه ... اننمنمممم اممننننمال امم(بيقرا) سامع صوت تلفون !
*ااا دا حقي والله جوااا ...قمتا ، دخلت فتحت شنطة يدي ورديت ..
*السلام عليكم
_وعليكم السلام ، وينك !
*كنت مشغولة شوية ، خباركم شنو ؟
_حمدلله بخيرر ، كيف مع الشغل
*ماشي الحال حمدلله ..
_فاقداكي يا رحمة والله و نفسيتي زي الزفت ، خلاص ياخ تعالي ..
*ان شاءالله بجي والله وانتو كمان فارقين معاي شديد ، عارفه بتمنى ، نجي نعيش كلنا هنا ، البلد دي سمحة شديد نفسي اجيبكم تشوفوها ..
_هييه نمشي وين يا اختي والله مادايرين حاجة من الدنيا دي غير عافية ابوي ولمتنا من تاني ..
*ان شاءالله كله حيرجع ويبقى تمام ، اها اخبار ابوي شنو ؟
_حلاتووو الليله شفناهو والله جد حلاتو ، رغم الشيب الغذى دقنو وشنبو الا ان وشو هادئ و بريئ شديد ، بستو ليكي جسمو دااافي ، يارب يرجع لينا من تاني ..
*ما توجعي لي قلبي يا يمنة خلاص ، حمدلله بس ، ربنا يكتب ليهو الشفاء ..
_اللهم امين يا رب ..
*يلا .. انا نعسانة شديد والله ، سلمي على امي كويسه هي ؟
_حمدلله ، بتصلي
*طيب سلمي عليها انا الصباح باذن الله بتصل ..
_باذن الله ..
مويد قالي ، لسه ما خلصتي !
قلت ليهو خلصتاااا و نعسانه شديد ..
_طيب تعالي شوفي دااا ، تعالي اقعدي
*اقعد وين ؟
_جمبي مالك حاكلك انا ! الابتوب في رجولي حتشوفي كيف يعني ..
*طيب ...قعدت وخليت بينا مسافه كبير ، _قالي انا قايم ، على العموم دي صفحة الاعلان حق Vinus ،و دا الايميل حقهم ادخلي رسلي ليهم !
*ايميلي ما متزكراهو والله ..
_سوي واحد جديد اسي في ثواني بيتعمل ..
*طيب ..
بقيت بكابس ،جاي و جاي ، لمن عملت الايميل و انا خلاص بين صاحيه و نايمة ،، قلت ليهو ، مويد والله ما قادرة افتح ، تعال قدم لي انت ..
قالي جيبي ، امشي نومي ..
قلت ليهو تمام ، تصبح على خير ! دخلت الغرفة ورديت الباب قفلتو ( بس م ترباس اكرة ساي ) ...
دخلت و والله م عرفت زول ،ختت راسي طوالي نمته !
( في جانب عبدالله )
_خير يا عبدالله !
*خير ! عايز اتكلم معاكي
_جايني زي الوقت دا عشان تتكلم معاي ؟
*ايوة لانك ما بترفعي لي تلفون ..
_ارفع ليك تلفون ليه و لا اتكلم معاك ليه اصلا ً ، نسيت طلوعي بليل في الشوارع قدام عيونك ، وين كان نخوتك وقتها و اسي بكل بساطة داير تتكلم معاي !
*اسمعي ما تتفعلي ساي ،انا مستعد ارجع كل حاجة زي ما كانت .. واولها قفلت قضية الجزارة ..
_ ههه هو بالبساطة دي ! حياة الناس لعبه عندك ، يمين ، يمين ،، شمال، شمال ! بعد شنو ؟ شتت كم نفر و اذيت كم زول ، و بهدلت كم حياة ! مشكلتك ما عارف حجم العملتو ..
*انتي بتأنبي فيني زيادة ولا كيف ؟
_انا لا ياخ و انا اقدر اانبك يا استاذ عبدالله انت اليتخطاك ممكن تطير رقبتو ، اصلا ما باقي ليك شي عادي ممكن يجي يوم اسمع بيك بقيت تقتل ..هه ..
*واضح ان الكلام معاكي ما فيهو فايدة..
_طول ما انت ماشي في طريقك انت مستحقراك و مستصغراك يا عبدالله ، لمن تبقى زول تقي و تستشعر وجود ربنا ، و تصلح العملتو دا كان بتصلح ، بعداك انا مستعدة ارجع معاك، غير كدا ما عندي. ..
* انا فعلاً حاولت اصلح العملتو بس ما عارف اعمل شنو ، كل حاجة اتغيرت ، الانتقام و الغضب عمى عيوني ، و محمد دا اكتر زول حاسي بالندم تجاهو لان ماليهو ذنب ،كل العملو انه عارضني لمن اكتشف شغلي و ...
_دقيقه دقيقه ! قلت شنو ! محمد عارضك كيف يغني و ياتو شغل دا ، انا البعرفو محمد دا ليهو سنين ماسك ليك شغلك يا عبدالله ! ما قادرة افهم ، يعني اسي العملتو دا ما عشان انتقامك لموت امك !؟
*اا ا .... اي اي ،اا دا الحصل ، اسمعي انا راجع البيت اريج براها ،. مع السلامة ..
_لالا دقيقه يا عبدالله ، فهمني ! تعال يا عبدالله شغل شنو دا العارضك فيهو محمد ؟. لا حول ولاقوة الا بالله ، ما خايفه الا من دعاوي المظلومين دي عليك يا عبدالله ، لا حول ولاقوة الا بالله ، ربنا يهدبك ياخ تعبتني
والله العظيم فترتا انا .....
( في جانب يمنة )
يمنة راقدة و متغطية ،، بس ما نايمة ، سمعت اصوات مريم و مناهل بيتهامسو جوا غرفة يمنة ( مع العلم ان ليهم غرفه براهم ) ..يمنة بقت راقدة بتحاول ، تسمع الحاصل شنو ، و كان الكلام بين مناهل و مريم :
*مناهل(بي وشوشة ) جيبي التلفون وتعالي بسرعه انا ماسكة ليكي الباب ..
_انتي جايبانا هنا ليه، وليه اشيل تلفون يمنة ؟
*ياخ انتي غبية ،عشان رقم متوكل ..
_بس رقم متوكل عندي ..
*قبيل مش قلتي حذفتي الرقم بعد اعتزرتي ليهو ؟
_اخخخ نسيت ، اسي دايرة لشنو ؟
*يا متخلفة خلصينا البت حتصحي بي وشوشتنا دي ، جيبي التلفون بسرعه ..
_طيب ...  امسكي ....
شالو التلفون و طلعو ،و يمنة لمن قامت قعدت في نص السرير ، بتحاول تستوعب و تفهم ديل بيعملو في شنو !  و كيف يشيلو تلفونها بالطريقه دي وعلاقة متركل شنو ؟ . بس سمعت صوت
الباب ..
رجعت رقدت و اتغطت ..
*رجعي زي ما ماكان..
_طيب ..ما استفدتي حاجة بسبب البسورد ..
*انتي الغبيه حاذفة رقمو ليه .. اطلعي خلينا نتصرف في حاجة تانيه ..
_طيب طيب .... و *طلع...
يمنة فهمت انهم عايزين يوصلو ، لرقم متوكل بس ليييه ؟ انا لازم افهم ، اتاريكم طلعتو موية من تحت تبن يا مناهل و مريم ، صحي والله الزمن دا الواحد يضمن نفسه ..
(في جانب مريم ومناهل )
_اتخيلي لوطلعت صاحية و سامعانا ..
*ما تسمع كان سمعت ما فارق معاي زول ..
_مناهل اناي مالك قلبتي كدا ؟
*شفتيها جاطت فينا كيف ،دا كلو عشان نسينا المفتاح ادتنا محاضرة طويلة عريضه..
_انتي بتلفي و تدوري مالك يا مناهل ، عديل قولي انك كارهاها عشان نظرات انور ليها و ما تحاولي تنكري ،و بعدين حسام المسكين دا زنبو شنو ،وين حبكم ، وين حبك ليهو ،وين زمن كان ما بيعدي عليكم يوم الا و انتو بتتكلمو ليل نهار ،زواجكم الاتفقتو تكملو تحت اي ظرف يا مناهل ،وين راح كل دا ؟
*انتي عارفه العملو خالك و ....*قاطعتها
_شوفي ما تعملي الحجة العملو خالو في ابوي اي اتبهدلنا لكن ما سبب  ، و حتى فكرة انك عايزة متوكل يجبني دي ما تقنعيني بيها ولا تحاولي ، انتي عايزة تنتقمي يا مناهل و بصراحه متضايقه لانك بقيتي بالبشاعه دي و انسانة بغيضه ،كارهه وحاقدة على غيرك ، حتى سفر رحمة دا انتي ناقة فيهووو ! و شغلهم البسيط دااا حاسداهم ..رغم ان في يدك تبقي احسن و افضل منهم !
*انتي فاهمه غلط يا مريم ،و كيف تقولي عني كدااا !
_دي الحقيقه ،والله و انكريها للدنيا دي كلها الا انا ! و بالجد انا غبية عشان تابعتك و مشيت معاكي لحد غرفة يمنة و بدعي ربنا تكون ما سمعتنا ولا حست بينا ،،
*كدا يا مريم !!
_ايوا كداااا يا مناهل ، اعقلي احسن ليكي و ارجعي زي ما كنتي م تخلي الظروف تلعب بيكي زي التيار ، و تغيرك للاكعب ، خلي الضربة تقويكي مش ترخصك بالطريقه دي .. و بعدين خالك اللي هو خالك رمانا في الشارع منو غيرهم الفتح لينا بيتو ، معقول تعضي اليد الاتمدت ليكي !
( في جانبي انا )
فجاة جاتني صحية ، رفعت راسي اشوف الساعه كم ، عشان لو مواعيد الصلاة جات ، اصلي ! فجاة مع حركتي ، شميت ريحة مؤيد فيني !

فجاة جاتني صحية ، رفعت راسي اشوف الساعه كم ، عشان لو مواعيد الصلاة جات ، اصلي ! فجاة مع حركتي ، شميت ريحة مؤيد فيني ! ، قمتا ناطه ، عاينت لقيت الريحة في ملابسي عند صدري !
و مافي جمبي زول ، اتلبشتا بقيت رايحه جاية ، لبست توبي ، و طلعت الصالة ، لقيتو نايم في الكنبه ، والتلفزيون فاتح ..
بقيت محتارة الريحه دي جاتني من وين ، حتى لمن نمته المخدة ما كان فيها اي ريحه .. المهم ، اتقاضيت عن الموضوع ..
و رجعت تربست الباب ، و رقدتا و اتغطيت ..
نمته ،و صحيت بصوت الباب زي الساعه 7 صباحا مع وقت صحيتي ..
لبستا توبي وغطيت وشي و فتحتا ،، قالي
صباح الورد على البت الحلوة !
قلت ليهو صباح النور ، و دققت في 'الحلوة' القالها دي !.. قالي الدوام ، الليله نص يوم ، يادوب الحق امشي .. بقيت بعاين ليهو و مسهمة كدااا .. فتح دولابو بيطلع في ملابسو ، طوالي انا طلعت براا ، مشيت الحمام ،و من الحمام مشيت المطبخ ، طلعت بيض وجبنيه و زيتون. وشاي .. عملت فطور و ختيتو ..
و طلعت براا .. قلت ليهو ، الفطور يا مؤيد ، قالي بلبس دقيقه .. انا قعدت في الكرسي ،وهو بيتكلم من جواا الغرفه بيقولي ، طلعي لي الc.v عشان اشيلو معاي ، و على فكرة ناس الموقع ردو و قالوو عايزين يعملو معاكي مقابلة ، المساء كدا ، لكن انا بجي العصر نمشي نتغدا و نطلع عشان مشوار من هنااا .. قلت لبهو تمام.. قالي مالك م متحمسه ، قلت ليهو بدل جايط كدا انتظر بعد تطلع من الغرفه نتكلم ..
بسوط في كباية الشاي لقيتو جا طالع ،رفعت راسي و صلحتو على وشي ، لقيتو واقف ماسك قميص و تشيرت قالي دا ولا دا ؟ قلت لبهو مش ممنوع تداوم غير بالجلابيه ؟
قالي الليله نص يوم عادي بلبس بنطلون و كدا ، قلت ليهو القميص ظريف ..
قالي خلاص ، طالما عجبك بلبس واحد تاني و دا بعدين بلبسو لمن نطلع .. قلت ليهو تمام .. فعلاّ لبس و جا قعد يفطر و كلامو كان كتير على غير العادة ، ما بيفصل ، بيمسك موضوع ورا موضوع ، اداني احساس انه عمره ما اختلط بزول في حياتو ،و ما صدق لقاني ، زي الشافع العندو قصص كميه و عايز متين امه ولا ابوه يجو عشان يحكي ليهم ..
انا بقيت قاعده مستعمة ، و متابعاهو ، مستغربة فيهو ما عارفاها عفوية ولا شنو ،و بيقول انه اتاخر على الشغل ، في حين انه لسه قاعد يرغي و يتكلم ...
لحد ما اتصلو عليه ، قالي السي في شفتي نسيتيهو ، قمته دخلت الغرفه ، فتحت شنطتي ,طلعتوو واديتو ليهوو قلت ليهو سوي لي منو نسخه ، م عندي ..قالي تمام يلا قفلي الباب كويس ولو احتجتي حاجة دا رقم البقالة التحت (ورقة ملصقة جمب الباب) اتصلي بالتلفون دا (الارضي) هو بجيب ليكي لحد عندك ،و انا بحاسبهم تممام ؟ّ
قلت ليهو تمام ، قالي بتعرفي تطبخي ؟ قلت ليهو اكيد ،، ( فرح) قالي نفسي في اكل بيت و استبعدت انك بتعرفي ، طيب ممكن نتغدا في البيت الليله اعملي اي حاجة حاباها و زي م قلت ليكي البقال حتى الخضار عندهم ..
ما عارفه ليه انبسطتت ، قلت ليهوو من عيوني ، قالي عيون النفسي اشوفهم كويس ديل ! ،، طوالي زحيت و مشيت قعدت محل الفطور و بقيت بنقد و بشرب في الشاي ..
هو طلع ...
( في بيتنا )
امي ، بتقول يا يمنة افتحي الباب !
يمنة : اي بلبس في التوب خليكي انا بفتح ..
مشت على الباب و كانت المفاجأة ، عبدالله ، يمنة مع فتحت خشمها قاليها انا جاي و داير احل ، نادي لي امك و عمك الفاضل و ابتسام اختي و البنات ...
عاينت ليهو بكل قهر ،لدرجة فكرتا بدل انادي امي ادخل المطبخ اججيب لي سكينة اسلخو بيها ، بس لولا رب العالمين ، و متيقنه حقنا بيرجع دبل ..
امي : منوووو الجا ؟
يمنة : اللبسي توبك و تعالي يا امي انتي و خالتي ابتسام ، اما حامشي اشوف عمي واجي ..
امي : في شنو ان شاءالله خير ..
بعد رحمة طلعت الشارع اتصلت على متوكل ،كلمتوو ان عبدالله جا وكدا .. قاليها انا جاي .. طبعا عمي ماخد موقف بس ما زي اول ، لعل و عسى كل شي يتغير للاحسن ،و يعرف ان الدنيا ممر ،،
المهم ، اجتمعو كلهم ، لانور جا مع عمي و صالونا دا اتملا  .. حتى متوكل جا دخل جوا ، تلقائياً انور مشى قعد جمبو ، و عبدالله قاعد زي البين قوسين .. و عمي دا حرف ما نطقو ، و خالتو ابتسام دي تشيل و تدعك عيونها بالتوب .. و مناهل ومريم واقفات في ريسين بعض _ يوسوسو ..
طبعا يمنة كانت م طايفه شوفة عبدالله ومنتظره عمي يسألو عشان يبدا يتكلم لانه م حينفع تبدا هي الكلام في نص الرجال ..
( تعالو عندي شوية)
نزلت براي البقال ،جبت الناقصني كلوو ، و خليت الحساب على مؤيد زي ما قال ..
جيت طبختا ملاح مشكل باللحمة و عملت معاها رز ، و سلطه خضار عادية ..
بعد انتهيت جيت اقعد كدا ، لقيت مؤيد بيفتح في الباب ، طوالي جريت الغرفه لبست توبي ، جيت طالعه لقيتو واقف وشايل معاهو كيس (لونو اسود يدينو بيج زي حبال التيل ، مكتوب عليهو اكل اليعجبك واللبس البعجبك برضو وقلب ) المهم التصميم روعه لفت نظري شديد  ، قالي مالك ؟
قلت ليهو:
* مالي ، الساعه كم ؟
قالي اربعه ، شكلك ما طبختي هه اللبسي خلينا نمشي انا داخل استحمى واجي ..
* تمام ..
فعلاً دخل الغرفة ، خت الكيس في الدولاب و مشى استحمى ، انا دخلت ختيت الغداا و طلعتو برا في السفرة ، مسافة يطلع ، دخلت فتحت شنطتي ، طلعت لي عباية وطرحة ، و طقم من تحت ، و طلعت شنطة ابمكياج حقتي ..
سمعت صوتو طلع من الحمام، شكلو شاف الاكل ، قال يا سلااااااام ياخ منظر يشهي يا الله ، قالي يلا يا رحمة انا بديت غايتو .. قلت ليهو اكل انت ماشه اجهز عشان ما ااخرك ، قالي لسه بعد ساعه تعالي اقعدي اتغدي معاي ، قلت في سري ساعه بتكفيني ..
جيت قعدت ، ماشاء الله من النوع البيشكر من قلبه في الحاجة و بيقدر المجهود ، م نوعية الرجال التعملي ليهم حاجة يملو كروشهم و يقومو ، كلمة حلوة ساي ما بتسمعيها منهم ..
المهم خلصنا ، و قالي انا برفع الحاجات امشي انتي ، قلت ليهو تمام ..
مشيت الحمام اخدت دش سرعه ، و جاطه طالعه ماشه الغرفة ، ناداني قالي دقيقه ،، دخل قدامي الغرفة ، و طلع الكيس القبيل كان جواهو في كيس داك دخلو الدولاب و جا اداني دا .. قلت ليهو دا شنو ؟ قالي هدية بسيطة ، قلت ليهو بمناسبه شنو يعني ، قابي بمناسبة انك ماشه لوسط مختلف و تحدي والطلة بتلعب دور كبير ، دي عباية عجبتني شديد على ذوقي بالطقم حقها ...
( بصراحه كنت محتاجه لحاجة زي دي خصوصا اني بشوف منظر العبايات هنا يجنن ) سكته مسافه و قلت ليهو م كان تتعب نفسك ، قالي يلا اجهزي ..قلت ليهو تمام ..
دخلت الغرفة و قفلت الباب ،،
الجزء 68
دخلت الغرفة ، و قفلت الباب علي ..
فتحت الكيس ، طلعت العبايه ، اقل ما يقال عليها رووووعه ، بالاسود ، وفخمة فخمة بالجد بي طرحتها و معاها النقاب حقها صغير قدر الوش مشغول بالاطراف ، لا و جايب شبط ، بالجد ذوقو رهيب ، اختار بعناية بالجد ،، قلت الموضوع دا محتاج مكياج على الاقل يعكسني في مشواري دا ، و يمكن اكون وسط بنات اضطر افتح وشي اكون مرتبه ..
بس وجيت قعدت التسريحه ، رصيت حاجاتي ....
(في بيتنا )
لمن الجو بقى صاني ، و عبدالله زي العندو كلام و واقف ليهو في حلقو وما قادر ينطق ،، فا عمي ، قاليهو خير !
امي : مر وقت وانا متحملة شوفتك قدامي و جيت على نفسي بزيادة ، قول الدايرو و اتفضل اطلع ..
عمي : مهما كان ، لو عدووووك ما صح تطرديهو ، خصوصا لو كان راجل !
امي : العملو ما بيغفرو الا رب العالمين و انا بدعي ربنا من مكاني دااا ، ما يجيب عليهو يوم سعادة و قدر الضوقنا ليهو يضوقو اضعاف ..
متوكل : يا خالتي ما تدعي ، الله فوف و ما غافل عن عباده ، ما تدعي يا امي انااا .. (حسيتو بحنية الزول دا ؟ )
عبدالله : انا جاي و داير اصلح كل العملتو و بديت بالقضيه و ما عارف اسوي شنو ، بالنسبه لاختي انا عارف حأعمل ليها شنو لكن انتو !
ابتسام : ماشاءالله والله جا اليوم الضميرك صحى فيهو ! خير مالك ؟
عبدالله : انا جادي يا ابتسام ، الحقد عمره م كان حل ..
ابتسام : الحقد ! لا يا اخوي انت وراك سر كبيررر ما مجرد حقد ولا غل ، والله قادر يككشفووو ...
عبدالله : انا غدرت بي محمد ، و خايف ما يسامحني ، انا جاي احكي ليكم عشان تعاقبوني انتو ، محمد وثق فيني لمن جاهو خبر انه عندهم اراضي في البلد ، و انا قصدت اشغلو في الشغل و امشي بدلو و استخدم الاراضي دي لصالحي من غير علم محمد ، و لمن رجعت قلت ليهو ان مافي اراضي ، هي ارض وحدة وشالتها الحكومة !
عمي : نعممممممم !! ( وقف على حيلو) يعمي انت السبب ! انت السبب خليت الشيطان يلعب بي و ابعد عن اخوي و اتهمته ظلم ! حرام عليك ياخ ، ليه اصلو عملنا ليك شنو انحنا ، وريني غلطنا عليك بشنووووو  ! انت بتنتقم عشان شنو قايل الدنيا دي دايمة ليك ، انت تضمن تمرق من عتبة الباب دي ! هاااا بتضمن لمن تلعب بحياة الناس بالطريقه دي ! حسبي الله ونعم الوكيل ..
امي : انا لله وانا اليه لراجعون ، ما عارفه اقول شنووو والله غلبني القول لاحول ولاقوة الا بالله !
عبدالله : انا مستعد اتعاقب بالطريقه البتختاروها .
انور : (واخيراً نطق ) .. ادفع التكاليف حقت علاج عمي محمد كامله ، حقت العمليه ، و مفروض يسافر مصر يتم علاجو ومافي قروش ، ادفع التكاليف دي كلهااا ...
امي : لا يا انور ما دايرين منو قرش واحد ..
متوكل : كلام انور صح ، دا كلو في ضهر رحمة على الاقل نرسل ليها تسدد او حتى نقدر نسفرو مصر ، عايني للمصلحة و دا م معناتو انه ما حيتعاقب يا خالتي ، لا حيتعاقب زي ما حابة و قانونياً كمان ، بس اسي صحة عم محمد اهم ...
_يمنة مشت قعدت جمب عمي
يمنة : عمي ، يدك بترجف كدا ليهو و عرقتا بالطريقة دي بسم الله ..
عمي : حضن يمنة علبهو وقتليها انا كويس يا بتي اعفي لي ،، انا ظلمت ابوكي بسبب الراجل دا و قاطعتكم بسبب سوء ظن مني ..
يمنة : يا عمي انت كبيرنا اسي ، كبير الله ، و انحنا ما زعلنا منك ختينا ليك عذر يا عمي الفاضل ، ربنا ما بيخلي حق زول و دا كلو اختبار من الله ..
عمي : اختبار حار والله حاااار
(مناهل ومريم بيوسوسوو .. مناهل بتقوليها بالله شوفي انحنا سلام الله دا نا سلمو علينا ، لا هو لا ولدو المفتري .. كمان حضنها ، ااي انحنا تقول جاين بالحرام استغفر الله .. )
في جانبي ، اتمكيجتا و لبستااا ، وكان تغير حلو شديد ، ما بعرف عرف مقاسي كيف كل حاجة جات قدري طق طرق ..
طلعتا من الغرفة ،، لقيتو واقف ،، ععاين لي مسافة و قالي عصيرك هنا ( الطاولة) ..
دخل لبس القميص القبيل ، و جااا ،، بس بيعاين في عيوني ..
المهم كان ساكت رغم كلامو الكتير ..طول السكة ساكت .. لحد ما وصلناا ..مبني كدا ناطحه تقريبا والمكان حولينو روووعه ،نزلت و شلت شنطتي .. و جا قريب لي ، قالي امسكك ؟ قلت ليهو لا ليه ، قالي مرتي ، قلت ليهو حتى قدام الناس ديل ، قالي جواا عيونهم كمان .. قلت ليهو تمام .. المهم خلاني اعتمد على نفسي كلياً في كل اجراء كان بقيف جمبي ، لحد ما نادوني ، وهو فضل براا ..عاينت ليهو و دخلت غرفه ..
لقيت في لجننة ، و اربعه مودل في كراسي وتلاته بنات واقفات عليهم و انا الرابعه ،، رحبو بي ، و قالت لي بتفضلي تمكيجي بشرة سمرراء ولا بيضاء ؟ قلت ليها كلهم متعة وكل وحدة ليها شي خاص بيها و يبرز جمالها ، ما بنقدر نحدد اللون ، كل وحدة وبشرتها ، حب المكياج ما بيصعب الخيارات ...لمن سكتو ولقيتهم بسمعوني .. قالت لينا دا اول اختبار تصفيه حيتاهلو اتنين منكم ، حددت الزمن و بدينا انحنا الاربعه ..كان بيعتمد على السرعه ، و انا عشت مع نفسي ، وعملت الحاجة البترضيني .. و رغم ذالك خلصت اول وحدة
، و بعدي وحدة خليجيه م حددت جنسيتها والتانيات مصريات ..
جات اللجنة وحدة وحدة ، بتفرجو في المودل ّ.. ما قالو حاجة غير اتفضلووو .. و طلعنا ف الانتظار .. بعد شويتين نادوني ، و لقيت جوا بنات تانيات ، اعملي تسريحة ل خطوبة ،، حددو الوقت و بديت .. خلصت تاني وحدة ، و نفس الشي طلعنا برااا ..
اخر حاجة ، دخلوني مع وحدة .. مكياج عروس و تسريحه عروس وحددو الزمن ،، انا خلصت مع الزمن و المعاي خلصت بعدي .. دا كان اخر اختبارر و قالو حيتصلو علي ..
المهم طلعت لمؤيد من شافني فرح ، قالي بشري ! حكيت ليهو الحاصل و رجعنا البيت
.. انا طلعت قدامو وهو دخل البقال ..
جيت قعدت في الكنب و بفكر في اني مستحيل افوز ، المعاي متمكنات و غير كدا كتار..
(في جانب مريم و مناهل )
مناهل: و شفتي سفتي ، كلهم اتكلمو عن حقوقهم و نسونا احنا ، زول جاب سيرتنا مافي و لا سيرة بيتنا الشالو و هدااهوو خالك ، و بعدين وش الكديسه المركبو دا ما واقع لي اصلوووو ، صدقيني وراهو حاجة ..
مريم : انتي بتفكري كيف !
البيت دا امك اتنازلت ليهو براهااا ، و بعدين موضوع الاراضي دا محيرني !
مناهل : كيف ؟
مريم : متزكرة قبل تجهيزات عرسك امي دي كانت بتتكلم مع عم عبدالله بخصوص اراضي بس ما عارفه بتقصد ياتا اراضي !
مناهل : يا بت امي عرفها شنو بالاراضي الفي البلد ، و هي قاعده هنا و بعدين دي البلد انتي قايلها الايجارات هناك تعمل شي ! والله رخصية ..
مريم : المهم ، ربنا يسهل ، و خالك وامي احرار انحنا ما نتدخل في مشاكلهم ..
مناهل : لانك غبية يا مريم ..
جا مؤيد داخل ، لقاني قاعدة في مكاني ،، وقف قالي مالك ؟
*مافي حاجة
_الا في حاجة ، احكي ، في زول ضايقك ولا زعجك ؟
*لالا بالعكس ناس ظراف ..
_اممممم رحمة ممكن اطلب منك طلب ؟
*اتفضل
_ ممكن اشوف وشك ؟
*يعني عايز تفهمني انك ما شفتو ؟
_وانا حأشوفو وين ! من عرفتك وانتي مغطية وشك ..
*مثلاً و انا نايمة !
_شش شنوووو ، و وانتي نايمة كيف يعني ، جنيتي انتي ؟
*اعصابك ، جاااايط مالك
_كلامك غريب صراحه
*اممم ، تمام ..
_انتي مرتي و ما اظن فيها حاجة لو فتحتي وشك حتى عشان تقعدي براحتك بدل التوب المغطية بيهو وشك طوالي و مقيدة ..
*ابزا ما مقيدة يا مؤيد عادي متعودة انا و كدا مرتاحة ..
_طيب عايز اشوفك ، ارجوووكي ! ما تقولي لا ، عشان خاطري ..
*مؤيد ، م تنسى ان مبدا زواجناااا ،، صحي وينا القسيمة المضيت عليها دايراهااا ..
_خليكي من القسيمة ، خليني اشوفك ارجوكي يا رحمة ..( قرب )
*مؤيد لو سمحته انا بحترمك شديد ، م تخليني اعمل حاجة انا ما عايزاهااا ...
_اوكي اسف ...
*دقيقه انت زعلتا ؟
_لا ازعل لشنو ، عادي ،، طالع البلكونة اشرب لي سجارة ..ّ
*مؤيد لحظة ، انت بتتعامل معاي كدا ليه ؟
_كيف قصدك ؟
*يعني اتكتب عليك متزوج ، و انت اصلا م بتعرفني و ساعدتني من اول لحظة في المطار .. يعني و غيرو من المواقف ..
_( جا قعد ) باختصار كدا ، لاني اعجبت بهدوءءك و احترامك لنفسك و تضحيتك ، ما عارف نوع تضحيتك الخلتك تجي البلد دي شنو بس متاكد انك انسانة مسئولة ، و ما حأتسرع واقول حبيتك ، بس جد دا احساسي ناحيتك يا رحمة !
* ............
_جد نفسي اشوفك ( جا علي ، و كشف وشي ) و فضل قاعد على رجولو قدامي على الارض ، و بيعاين فيني و مبتسم ،، قالي ربنا يحفظك و قام ..
( على فكرة انا ما حلوة يمكن قلتها ليكم قبل كدا ، انا لا حلوة لا شينة عادية جدااا ، حلاتي دي بتظهر بالمكياج بس ) ...
مشى غير و جا بقي قاعد بس حسيتو مترقبني ، كل شويه يعاين لي ، و يتفرج التلفزيون ، مرة يجيب لي عصير ، مرة ايسكريم ...
قلت ليهو انا داخله اغير و لكلم اهلي و حانوم بالمرة .. قالي اقعدي شويه ،، قلت ليهو من قبيل قاعده .. قالي تمام..
دخلت و قفلت الباب بالمفتاح ممن جواا .. غيرتا و رقدتا ، جيت مسكت تلفوني لقيتو طافي شحن ، وصلتو في الشاحن و بقيت راقدة و بفكر في المسابقه ..و فجأة سمعت صوت المفتاح في الباب فتح و مؤيد جا داخل و شايل مخدتوو... قلت ليهو :
*مؤيد .. ااااا  خير !
_مالك في شنو ؟ داير ارقد ..
*ترقد هنا !!
_فيها شنو ؟
*!! خلاص انا بطلع انوم في غرفة تانية
_ليه يعني ، انتي مرتي ، امبارح خليتك براحتك و ما حبيت ازعجك ، اسي فيها شنو ؟
*اي مرتك بس دا م زواج كامل
_بس الشرع بقول انتي مرتي ، نومي جمبي
*ما بقدر يا مؤيد ، انا بنوم برا
_لا بتقدري ( وقفل باب الغرفه علينا) ..
و رقد في السرير ، و مسك يدي و ...
*ما تعمل كدا يا مؤيد لا .... !
الجزء 69
بجاي جاي ، قمتا ،، قفلتا شنطي  ،، العبايه و الحاجات الجابهم لي طبقتهم و ختيتهم في السرير .. ّ
طلعت براا ، كان مافي ، دخلت الحمام ، استحميت ، ورجعت الغرفة ،، قفلت الباب ، و لبست عبايتي ومسكت نقابي في يدي و بقيت اعاين ليهو !
هل انا استحق اللبسك ؟ استحق تسترني و انا ما سترت نفسي ؟ الفايدة شنو اللبسك انت تستر وشي ، و انا اعري نفسي ! الفايدة شنو من لبسك و انا ما احترمتك !
ختيت يدي في وشي ، و بالجد البكى ما قادرة اوقفو ، ما قادرة حتى الجواي ما دلير يبرى !
تلفوني رن ، لقيتا سيدة ،، قالت لي انزلي عشان الوقت ما بقدر اطلع انا بكرة مداومة ،، قلت ليها تمام .. جريت شنطتي و شلت شنطة يدي و طلعت من الغرفة ، كل دا و هو برا مافي ، كنت متوقعه يكون في البلكونة ، قلت لو في البلكونة بي حركتي كان جاا. .
المهم فتحت الباب ، و جريت الشنطة بالقوة وقفلت الباب وراي ،و دخلت الاسانصير ، و نزلت ..
وانا طالعه لقيت راجل داخل ، طوالي مد يدو على الشنطة ، قلت ليهو لا شكراا ، قالي انا كنت طاالع الشقه الاستاذ مؤيد كلمني ، قلت ليهو شكرااا ، و جريتا برااااي ، لمن وصلت العربيه لقيت سيدة واقفه ، من شافتني جات جارية علي حضن و بوس ..
قالت لي اركبي اركبي .. فتحت لي ركبتا ، و داك دخل لي الشنطة في العربيه ..
اتحركنا ، قالت لي في شنو مالك ، و مؤيد دا منو احكي لي الحصل شنو الفترة دي كلها و انا والله اسفه يا رحمو غصب عني ..
قلت ليها لا عادي ، ما حصلت حاجة مجرد صديق ساعدني وخلاص ،، قالت لي متاكدة مجرد صديق وخلاص ؟
قلت ليها ايواااا ،، قالت لي اممممم ، المهم مشوارنا لسه طويل شوية ،اتعشيتي حاجة ؟ قلت ليها لا وجعانه .. قالت لي اتوقعتاا انا طوالي بعمل حسابي في الاكل ههه ... مدي يدك وراا شيلي ..
شلتا ، و قعدت اكل اول مرة اكون متضايقه و ما اتحول لتمساح ، حرفياً نفسي مسدودة ،، اكلت نص السندوتش و رجعت الباقي و زجعت الكرسي لي ورا ،و شبه نمته ، حتى سيدة لاحظت لتصرفاتي المختصرة و كلامي المختصر ...
قالت لي في وحدة مؤجرة معاي في الشقه ، ما تركزي معاها شديد ، اصلا ليها غرفتها الخاصه بس بتجدع كلام تشغيلات ..قلت ليها تمام ..
وصلنا البناية ، حقتهم ، نزلنااا ،،
شلت شنطتي و دخلناا ،، بتقولي تعبانة و نعسانة ، ( طبعاً لبسها عجيب ، لابساهو بي زيت بس دا التفسير الوحيد لضيق الهدوم حقتا ) .. انا بس بعاين فيهاا ، لانو لمن بتجيني الفترة ديك كانت بتجي بي عبايات  ، زي م قلت ليكم بني ياس بدوية بتحكم الناس تلبس عبايات ،، المهم فتحت الباب دخلنا ، شقتهم ظريفه و كبيرة ، تلاته غرف ..   دخلت طوالي قالت لي البيت بيتك انا تعبانه و بكرة مداومة ، يلا تصبحي على خيرر ..
قلت ليها انا مكاني وين ؟ قالت لي انا سريري كبير ، و الغرفة ديك فاضيه فيها سريرين ، و دي م تفتحيها حقت البت المعاي ،. قلت ليها خلاص بدخل الغرفه ديك انتي اخدي راحتك ،، قالت لي طيب يللااا ..
فعلاً دخلت الغرفة.. غيرتا ، و رقدتاااا ، و النور منور بس شايفه الدنيا دي كلها ضلام ومسيخه ،الزعلني اكتر ، ما دق تلفون ساي يتطمن علي .. زعلت من نفسي اني لسه بتوسم فيهو الخير ..
تاني يوم الصباح ، في جانب امي و يمنة و معاهم سماح ..وهما داخلين المستشفي ..
_يا امي انا بس نفسي اعرف ديل مالهم ما بيمشو لابوي ؟
*تسأليني اناا ؟ اكيد ما بجبرهم ..
سماح : دايرين الصراحه ، اخواتك ديل يا يمنة اصلي ما بلعتهم ..
يمنة : زعلوك في حاجة ؟
سماح : كدا بس لله في لله ...
مع وصولهم المستشفى ،كان متوكل واقف من قبلهم منتظرهم و شايل ليهم خبر !
وقفتو وقفة زول شفقان ، و ظاهر عليهو ، امي قالت لي خير يا متوكل ؟
يمنة دي بتعاين ليهو و حيلها برد !
قاليهم .. عم محمد !
كلهم بصوت واحد قالو ليهو : مالووووو !
متوكل : فتح ... يمنة ضربتو قالت ليهو ما قادر تقول كدا من الاول هوفتني ياخ الحمدلله و الشكر لله ، و امي دي بس شوية و حتزغرد ، من الفرح ... جروو. عليهو
بس كان معاهو الدكتور و كم ممرضه و مساعد ، لانه ما بيتكلم ، بس حمدلله ..
امي : متوكل في باقي قروش في الحساب ؟ عشان التحاليل دي اكيد بقروش و لسه الجاي كمان ..
متوكل : دا الموضوع الكنت عايز اكلمك فيهو يا خالتي انا مجرد ما جيت سألتاا ، لقيت في اجراءات جديدة مع خزنة المستشفى ، و تم دفع التكاليف شاملة كامله لحد ما يطلع من المستشفى ..و اكيد مافي غيرو عمل كداا !
امي : انا الراجل دا استحالة اشيل منو حاجة
متوكل : انتي ما تشيلي ، بس عمي محمد محتاج و عايني لبتك المتغربة و ضايقة المُر محتاجة تسدد لناس الشغل ، عايني للمصلحه يا خالتي ...
امي : لاحول ولاقوة الا بالله ..
في جانبي ، بحاول اتصل على امي ما بترد علي .. لمن خلاص في اخر جرس و قنعته رفعت لي ..
*امي انتو كويسين ؟
_انا مريم يا رحمة ، امك مشت المستشفى و نست تلفونها هنا ..
*تمام .... وقفلت من غير اي حرف زيادة ..
_رحمة..... الوووو الووووو
مناهل قالت ليها بالسرعه دي !
مريم قالت ليها غريبة ، رحمة ما تسلم علي و لا تسألني منكم و لا تاخد و تدي معاي في الكلام. !
مناهل قالت ليها ، خلاص افترت مشت الامارات يختي تاني بتتزكرنا هه .. مريم قالت ليها ما رحمة الممكن تفكر بالطريقه دي صدقيني في حاجة ..مناهل قالت ليها انتي مهتمة بيها ليه ! ركزي على متوكل يا الغبيه ..
بعد قفلت من مربم ، بقيت بفكر في انهم ليه ما مشو زيارة لابوي ، مع امي و يمنة ، احترت و سكته ،، اتصلت بي سيدة ، وريتها اني عندي مواعيد اذا فاضية توديني ..
قالت لي ايوااا ، جايه البيت .. المهم قفلت منها ، و جهزت اموري كلهاا ، و كل مرة اتزكر مؤيد الما عبرني لحد اسي دمي بيغلي ، بكره نفسي ، بكره كل حاجة .. خلاص اخد العايزو تاني حيسأل فيني ليه !
ااااااااااخ يا مريم ، كدا كدا بسببك انا اتدمرت لكن وربي المعبود كان اخليكي ابوي ما جابني ..
المهم ، سيدة جات ، لمن عرفت انا ماشه وين ، برضووو طلعت لي ملابسي الابساها و ادتني عباية من العندهاا ، و طلعناا ...
وانحنا في السكة جاها تلفون غريب ، كانت بتتكلم بالالغاز ، لمن حيرتني و بتحاول بقدر الامكان اني ما افهم هي بتقول في شنوو .. المهم وصلناا ، التنظيم حق المسابقة كان في قاعه زي قاعات الافراح ، لدرجة البوفيه دا فاتحنو و تنظيم على مستوى .. حسيت بي رهبة و ان حدي حيكون في المكان دا و ما واثقه اذا كنت حأفوز ..
المهم سألنا واحد من التنظيم ، قعدنا في مكان خاص غير عن باقي الطاولات التانية ، سيدة قالت لي ، والله يا رحمة لقيتيها انا لي سنة وزيادة في البلد دي ما حصل سمعت بالمسابقه دي .. قلت ليها هي شنو اللي لقيتها انا حدي هنا حاسه برهبة فظيعه وانا اصلاً نفسيتي تعبانة وما حاسه ان دا وقت مناسب للمنافسه دي .. قالت لي انتي هبلة ولاشنو ، دي فرصتك اثبتي وجودك و الهنا ديل ما احسن منك بحاجة ، و بعدها عندي ليك حلاااااااة سهرررررة تستاهليهااااا ..
قلت ليها دايرة الحق ، محتاجة ،،، و تعالو شوفو المفاجأة ، منو الجات قعدت جمبي في كراسي المتأهلين  و ما عرفتني !!
هههه هناااا ياداب الرهبة راحت و حسيت اني داخله مجزرة ، حياة او مووووت و ما شايفه قدامي ، غير النجاح و بس ، و دا اول كف حتاخده مني !
سيدة : مالك ؟
* جيبي تلفونك ، افتحي لي النوته زبصوت واطي)
سيدة : بسم الله .. طيب امسكي.
*(كتبت ليها )
سيدة : كذااااااابة ، يااااااتا ؟
*ماتتلفتي كدا ياخ ..
سيدة : سمح ياتا وحدة فيهم
*قاعده جمبي طوالي ...
في الحلقة الجاية
، صراحة ما عارفه ابدا من وين ! لكن شفتي الدنيا دي كيف !
جابتك لحد رجولي ، سبحان الله ، منو كان يقول ان ممكن يجي يوم انتي التمدي لي يدك فيهو ، عرفتي اسي البتكبر بالعنده ان ربنا قادر ياخدها من يدو زي ما اداها ليهو ؟ عرفتي ان نوائب الدنيا تدور و كل ساقي سيسقى بما سقى !

